(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΗ΄

Πέμπτη, 27 Ιουνίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Μ. Χουρδάκη και Χ. Δερμεντζόπουλου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επίκαιρων ερωτήσεων της Παρασκευής 28 Ιουνίου 2024, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Σύμβασης του Συμβουλίου της Ευρώπης για την αναγνώριση τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια», σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της έβδομης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της Ανώνυμης Εταιρείας με την επωνυμία «ENERGEAN OIL AND GAS- ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ», σελ.
3. Κατάθεση πρότασης νόμου:

Ο Ανεξάρτητος Βουλευτής κ. Μανούσος Γεώργιος κατέθεσε στις 26.6.2024 πρόταση νόμου: «Δημιουργία Εθνικού Μητρώου Απασχόλησης και Καταπολέμησης Ανεργίας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΗΛΙΟΠΟΥΛΟΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΤΡΙΝΗΣ Μ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΠΑΦΙΛΗΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΧΗΤΑΣ Κ. , σελ.

Β. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:
 ΑΣΗΜΑΚΟΠΟΥΛΟΥ Σ. , σελ.
 ΔΕΛΗΣ Ι. , σελ.
 ΘΡΑΣΚΙΑ Ο. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΠΕΤΑΝΟΣ Χ. , σελ.
 ΚΑΤΡΙΝΗΣ Μ. , σελ.
 ΜΠΙΜΠΙΛΑΣ Σ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΡΑΣΤΑΤΙΔΗΣ Σ. , σελ.
 ΠΑΦΙΛΗΣ Α. , σελ.
 ΠΙΕΡΡΑΚΑΚΗΣ Κ. , σελ.
 ΠΛΕΥΡΗΣ Α. , σελ.
 ΣΤΙΓΚΑΣ Β. , σελ.
 ΤΖΟΥΦΗ Μ. , σελ.
 ΤΣΙΡΩΝΗΣ Σ. , σελ.
 ΦΑΜΕΛΛΟΣ Σ. , σελ.

Γ. Επί του σχεδίου νόμου του Υπουργείου Περιβάλλοντος και Ενέργειας:
 ΒΕΛΟΠΟΥΛΟΣ Κ. , σελ.
 ΒΡΕΤΤΟΣ Ν. , σελ.
 ΖΑΜΠΑΡΑΣ Μ. , σελ.
 ΗΛΙΟΠΟΥΛΟΣ Α. , σελ.
 ΚΑΤΡΙΝΗΣ Μ. , σελ.
 ΚΕΦΑΛΑ Μ. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΟΥΜΠΑΣ Κ. , σελ.
 ΝΑΤΣΙΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΡΑΣΥΡΗΣ Φ. , σελ.
 ΠΑΦΙΛΗΣ Α. , σελ.
 ΠΕΡΚΑ Θ. , σελ.
 ΣΔΟΥΚΟΥ Α. , σελ.
 ΣΚΥΛΑΚΑΚΗΣ Θ. , σελ.
 ΣΤΟΛΤΙΔΗΣ Λ. , σελ.
 ΦΟΡΤΩΜΑΣ Φ. , σελ.

Δ. ΠΑΡΕΜΒΑΣΕΙΣ:
 ΔΕΛΒΕΡΟΥΔΗΣ Κ. , σελ.

 ΚΩΝΣΤΑΝΤΙΝΟΠΟΥΛΟΣ Ο., σελ.

 ΞΑΝΘΟΠΟΥΛΟΣ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΗ΄

Πέμπτη 27 Ιουνίου 2024

Αθήνα, σήμερα στις 27 Ιουνίου 2024, ημέρα Πέμπτη και ώρα 10.05,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Σύμβασης του Συμβουλίου της Ευρώπης για την αναγνώριση τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδος. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** To Σώμα συμφώνησε.

Πριν δώσω τον λόγο στους ειδικούς αγορητές και εισηγητές, θα ήθελα να ανακοινώσω στο Σώμα ότι ο Ανεξάρτητος Βουλευτής κ. Μανούσος Γεώργιος κατέθεσε στις 26-6-2024 πρόταση νόμου: «Δημιουργία Εθνικού Μητρώου Απασχόλησης και Καταπολέμησης Ανεργίας».

Ο Βουλευτής κ. Μιχαήλ Χουρδάκης ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Με αντίστροφη σειρά θα δώσω τον λόγο στον κ. Τσιρώνη.

Ορίστε, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, μας είπατε στην επιτροπή τα εξής. Διαβάζω τα λόγια σας: «Τα κολέγια είναι εκτός ρυθμιστικού πλαισίου της σύμβασης αφ’ ενός επειδή στο εκπαιδευτικό μας σύστημα όσον αφορά στην ανώτατη εκπαίδευση εντάσσονται μόνο τα ΑΕΙ και αφ’ ετέρου τα κολέγια των τρίτων χωρών τα αποκλείουμε από τα δικαιώματα ακαδημαϊκής αναγνώρισης με την επιφύλαξη που θέτουμε».

Πάμε να δούμε τι συμβαίνει στην πραγματικότητα. Η ρύθμιση του άρθρου 146 του ν.5094/2024 αναφορικά με την αναγνώριση των τίτλων σπουδών νομικών προσώπων πανεπιστημιακής εκπαίδευσης ή άλλως μη κρατικών πανεπιστημίων εξισώνει τους απονεμόμενους από αυτά τίτλους σπουδών με αυτούς των κρατικών πανεπιστημίων. Ειδικότερα, η ρύθμιση αναγνωρίζει ότι οι τίτλοι σπουδών που θα απονέμονται από τα μη κρατικά πανεπιστήμια είναι τίτλοι σπουδών του μητρικού ιδρύματος. Κοινώς, τα μη κρατικά πανεπιστήμια τα οποία θα συνιστούν παραρτήματα αλλοδαπών πανεπιστημίων θα χορηγούν τίτλους σπουδών αναγνωρισμένους στη χώρα εγκατάστασης του μητρικού ιδρύματος, άρα κατ’ αρχάς τίτλους σύμφωνα με τις εκεί εκάστοτε προϋποθέσεις, χωρίς ωστόσο αυτό να επαληθεύεται σε κάθε περίπτωση, όπως συμβαίνει μέχρι τώρα. Ως μόνη δε προϋπόθεση για την αυτόματη αναγνώριση των τίτλων αυτών από το ελληνικό κράτος προβλέπεται η συμπερίληψη στο Εθνικό Μητρώο τύπων τίτλων σπουδών αναγνωρισμένων ιδρυμάτων της αλλοδαπής, το οποίο τηρεί σήμερα ο ΔΟΑΤΑΠ.

Η σύμβαση προβλέπει ότι κάθε χώρα δημιουργεί και κοινοποιεί τη λίστα με όλα τα αναγνωρισμένα από την ίδια ΑΕΙ δημόσια και ιδιωτικά ιδρύματα, καθώς και όσα λειτουργούν παραρτήματα σε άλλες χώρες αλλά τα αναγνωρίζει ως δικά της.

Ο ορισμός ωστόσο που δίνει η σύμβαση για την ανώτατη εκπαίδευση είναι χαρακτηριστικός. Περιλαμβάνει όλους τους τύπους προγραμμάτων σπουδών ή κύκλους μαθημάτων κατάρτισης ή εκπαίδευσης για έρευνα στο μεταδευτεροβάθμιο επίπεδο που αναγνωρίζονται από τις αρμόδιες αρχές μιας χώρας ως στοιχεία του συστήματος τριτοβάθμιας εκπαίδευσης. Έτσι, αν μια χώρα αναγνωρίσει στο εσωτερικό της ως ανώτατα προγράμματα σπουδών που στο ελληνικό σύστημα αντιστοιχούν με ανώτερες σχολές ή κολέγια, θα αναγκαστεί και η Ελλάδα να αναγνωρίσει τους τίτλους σπουδών των αποφοίτων τους ως ισότιμους.

Τα ανωτέρω, σε συνδυασμό με την πρόβλεψη της σύμβασης ότι δεν υποχρεούται ο αιτών να αποδείξει ότι ο τίτλος που κατέχει είναι ισότιμος, αλλά καθίσταται υποχρέωση αυτού που αρνείται την ισοτιμία να τεκμηριώσει την άρνησή του, ανοίγουν τον δρόμο και για την ακαδημαϊκή πλέον αναγνώριση των αποφοίτων των κολεγίων, πέραν της επαγγελματικής που διέθεταν μέχρι σήμερα.

Είπατε, επίσης, στην επιτροπή, κυρία Υπουργέ: «Αυτό στο οποίο αναφερθήκατε πολλοί ήταν ότι ο Υπουργός είπε ότι θα το κάνουμε μετά την ψήφιση του ν. 5094. Δεν μας είπατε τον λόγο. Ο λόγος ήταν γιατί εκεί στο άρθρο για την αναγνώριση των περιόδων σπουδών ήταν και αυτός ένας από τους όρους που έπρεπε να έχει εκπληρωθεί ουσιαστικά για να περάσουμε στη διαδικασία της κύρωσης της σύμβασης. Άρα, γιατί τώρα; Γιατί τώρα έχουν εκπληρωθεί όλοι αυτοί οι όροι. Λειτουργείτε μεθοδευμένα.

Είπατε στην επιτροπή: «Γιατί διατυπώνετε επιφύλαξη στο άρθρο 6 παράγραφος 3». Γιατί η χρήση ενός ορισμένου τίτλου και η είσοδος στην αγορά εργασίας παραμένουν θέματα που ορίζονται από το Εθνικό και το Ενωσιακό Δίκαιο και δεν υπάρχει λόγος ανάληψης υποχρέωσης ενώπιον της διεθνούς κοινότητας, δεδομένης της ύπαρξης δυνατότητας επιφύλαξης.

Για να δείτε πόσο αναντίστοιχοι είστε, σας παραθέτω μια πραγματικότητα που το Εθνικό Δίκαιο, έτσι όπως το εφαρμόζετε, την αγνοεί συστηματικά. Όπως είναι ευρέως γνωστό, επί σειρά ετών στη χώρα μας η φυσικοθεραπεία αλλά και άλλα τμήματα αποτελούσαν αντικείμενο διδασκαλίας συγκεκριμένων τμημάτων ΤΕΙ όλης της χώρας. Κατά συνέπεια για πολλές δεκαετίες στην Ελλάδα παράγονταν μόνο φυσικοθεραπευτές της κατηγορίας ΤΕ. Η όψιμη μετεξέλιξη των ΤΕΙ σε πανεπιστήμια και συνακόλουθα η μετεξέλιξη των τμημάτων φυσικοθεραπείας των ΤΕΙ σε αντίστοιχα πανεπιστημιακά πλέον τμήματα, ουδεμία ουσιαστική αλλαγή επέφερε στο γνωστικό αντικείμενο της φυσικοθεραπείας. Αυτό είχε ως συνέπεια οι πρώτοι απόφοιτοι των πανεπιστημιακών τμημάτων φυσικοθεραπείας να μην παρουσιάζουν ουσιώδεις ποιοτικές διαφορές εξ απόψεως επιστημονικών γνώσεων και δεξιοτήτων συγκρινόμενοι με τους παλαιότερους αποφοίτους των ίδιων ακριβώς τμημάτων ΤΕΙ. Άλλωστε, σε όλους ανεξαιρέτως τους θεραπευτές, ανεξαρτήτως κατηγορίας, χορηγείται η ίδια άδεια άσκησης επαγγέλματος κατόπιν προσκομίσεως των ίδιων δικαιολογητικών.

Παρ’ όλα τα παραπάνω, δεν αξιωθήκατε να ρυθμίσετε την ισοτιμία και την αυτόματη αναγνώριση των πτυχίων ΤΕ σε ΠΕ έτσι ώστε να μην αποκλείεται από προκηρύξεις του ΑΣΕΠ η πρώτη. Και δεν φτάνει μόνο αυτό, αλλά τους λέτε και με τη σημερινή κύρωση πώς θα αναγνωρίζονται όσοι έρχονται από το εξωτερικό με τριετή φοίτηση σε κολέγια ή οποιαδήποτε άλλα ιδρύματα τύπου franchise ως πανεπιστημιακής εκπαίδευσης και συνεπώς θα μπορούν να λαμβάνουν μέρος αυτοί σε διαγωνισμούς, ενώ οι απόφοιτοι των παραπάνω ελληνικών σχολών θα αποκλείονται. Τι διάκριση είναι αυτή;

Δεν καταφέρατε να ισοτιμήσετε ούτε αυτό το θέμα το οποίο αφορά ελληνικά ιδρύματα και ταλαιπωρεί χιλιάδες αποφοίτους κι εσείς κόπτεσθε να δώσετε και ακαδημαϊκά δικαιώματα, μετά τα επαγγελματικά, σε όλους αυτούς που έρχονται από αμφιβόλου ποιότητας ιδιωτικά και μη ιδρύματα και κολλέγια του εξωτερικού. Δεν νοείται και δεν μπορεί να γίνεται ανεκτή οποιαδήποτε διαφορετική αντιμετώπιση των αποφοίτων ΤΕ προκειμένου για την κάλυψη προκηρυσσομένων θέσεων.

Το αίτημα για την ισοτιμία των πτυχίων αποφοίτων ανωτάτων εκπαιδευτικών ιδρυμάτων τεχνολογικής κατεύθυνσης με τα πτυχία των αποφοίτων πανεπιστημιακών τμημάτων είναι επίκαιρο, καθώς σε κλάδους όπως οι φυσικοθεραπευτές, εργοθεραπευτές, μαίες, λογοθεραπευτές η μετάβαση από την τεχνολογική στην πανεπιστημιακή κατεύθυνση έγινε για όλα τα λειτουργούντα τμήματα χωρίς επιπλέον ουσιαστικές προσθήκες στο πρόγραμμα σπουδών που να καθιστούν διακριτές και ανυπέρβλητες μεταβολές. Κύριε Υπουργέ, καλείστε να ρυθμίσετε και να αποκαταστήσετε αυτή την αδικία.

Στον απόηχο, λοιπόν, της ψήφισης του ν.5094/2024 και εν αναμονή του δικαστικού ελέγχου της συνταγματικότητας του νόμου αυτού στο πλαίσιο αιτήσεων ακύρωσης κατά των πρώτων αδειών ίδρυσης μη κρατικών πανεπιστημίων, οι νέες ρυθμίσεις θα πρέπει να αντιμετωπίζονται με επιφυλακτικότητα.

Συμπερασματικά, με την Κύρωση της Σύμβασης της Λισαβόνας και σε συνέχεια της ιδιωτικοποίησης ανώτατης εκπαίδευσης, η Κυβέρνηση ανοίγει την κερκόπορτα των τριετών σπουδών με τα πάσης φύσεως και αμφιβόλου εκπαιδευτικής αξίας παραρτήματα ξένων πανεπιστημίων, ενώ παράλληλα κλείνει το μάτι στην προώθηση ποικίλων ειδών fast track προγραμμάτων σπουδών, σεμιναρίων και μεταπτυχιακών από δημόσια ΑΕΙ, που μαζί με τα ξενόγλωσσα προπτυχιακά θα αποτελούν το νέο «Ελντοράντο» της δήθεν σίγουρης επαγγελματικής αποκατάστασης.

Αν μάλιστα ληφθεί υπ’ όψιν ότι οι ρυθμίσεις αυτές θεσπίστηκαν χωρίς να ακολουθηθεί η διαδικασία της συνταγματικής Αναθεώρησης, αψηφώντας τους συνταγματικούς περιορισμούς των παραγράφων 5 και 8 του άρθρου 16 του Συντάγματος, θα πρέπει να αντιμετωπίζονται με δυσπιστία, καθώς φαίνεται ότι μάλλον με το πρόσχημα της ευαισθητοποίησης για την τήρηση του ευρωπαϊκού δικαίου οδηγούν στην ουσία σε μια συνταγματική απορρύθμιση, τακτική τόσο προσφιλή πλέον στην Κυβέρνησή σας.

Δυστυχώς, επιβεβαιωνόμαστε συνεχώς όπως είχαμε τονίσει και στον νόμο για τα μη κρατικά πανεπιστήμια ότι η Κυβέρνηση οδηγεί διά της πλαγίας οδού την οποία έχει κάνει πλέον πεπατημένη την καταπάτηση του Συντάγματος σε ό,τι αφορά τη δημόσια δωρεάν εκπαίδευση. Κατοχυρώνεται έτσι η δημιουργία φοιτητών δύο ταχυτήτων, αυτών που πρέπει να φτύσουν αίμα για να εισαχθούν στην τριτοβάθμια εκπαίδευση και να πάρουν ένα πτυχίο με πολύ μικρότερο αντίκρισμα στην αγορά εργασίας την οποία έχετε έτσι κι αλλιώς διαλύσει αλλά και αυτών που έχουν την οικονομική άνεση να απολαύσουν την εύκολη οδό και να προσπελάσουν τις δυσκολίες και τις ποιοτικές απαιτήσεις που μέχρι πρότινος ίσχυαν. Απαιτήσεις που αναδείκνυαν την ποιότητα των αποφοίτων της χώρας μας σε Ελλάδα και εξωτερικό. Με τέτοιες πρακτικές αποδεικνύετε πως είστε η Κυβέρνηση της ποσότητας και σίγουρα όχι της ποιότητας. Άρα η καθυστέρηση της χώρας να κυρώσει τη Σύμβαση της Λισαβόνας έγινε μεθοδευμένα, περιμένοντας να δημιουργηθούν οι κατάλληλες συνθήκες παράκαμψης του άρθρου 16 του Συντάγματος το οποίο φροντίσατε με τον νόμο για τα μη κρατικά πανεπιστήμια. Προφανώς και η Νίκη θα καταψηφίσει σεβόμενοι τον κόπο των αποφοίτων, της δημόσιας τριτοβάθμιας εκπαίδευσης αλλά και τον μόχθο των οικογενειών της.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσιρώνη.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 28 Ιουνίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1150/18-6-2024 επίκαιρη ερώτηση του Βουλευτή Α¨ Θεσσαλονίκης της Κοινοβουλευτικής Ομάδας. «Νέα Δημοκρατία» κ. Ευστράτιου Σιμόπουλου προς τον Υπουργό Εθνικής Οικονομίας και Οικονομικών με θέμα: «Αύξηση ακατάσχετου τραπεζικού λογαριασμού».

2. Η με αριθμό 1145/18-6-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας με θέμα: «Αντίθετη η τοπική κοινωνία με την κατασκευή αιολικού πάρκου στη θέση «Μαυροβούνι» του Δήμου Ρήγα Φεραίου Μαγνησίας».

3. Η με αριθμό 1153/19-6-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Επιτακτική ανάγκη για άμεση καταβολή των οφειλομένων στις επιχειρήσεις της Δράμας από το πρόγραμμα «ΑΝΑΚΥΚΛΩΝΩ - ΑΛΛΑΖΩ ΘΕΡΜΟΣΙΦΩΝΑ».

4. Η με αριθμό 1168/25-6-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού με θέμα: «Να καταργηθεί και να μην ισχύσει φέτος η ελάχιστη βάση εισαγωγής».

5. Η με αριθμό 1147/18-6-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα, προς τον Υπουργό Εθνικής Αμύνης, με θέμα: «Αποκατάσταση βαθμολογικής και μισθολογικής εξέλιξης αξιωματικών ειδικών καταστάσεων εξ ανωτέρων στρατιωτικών σχολών υπαξιωματικών (ΑΣΣΥ)».

6. Η με αριθμό 1166/23-6-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Εθνικής Άμυνας με θέμα: «Προβλήματα λειτουργίας Κέντρου Εκπαίδευσης Τεχνικού (Κ.Ε.ΤΧ.) στην Πάτρα».

7. Η με αριθμό 1177/25-6-2024 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας με θέμα: «Ανεφάρμοστος ο νέος κανονισμός πυροπροστασίας».

8. Η με αριθμό 1169/25-6-2024 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Αγροτικής Ανάπτυξης και Τροφίμων με θέμα: «Αποκαρδιωτική εικόνα εγκαταλείψεως του κάμπου της Κωπαϊδος. Σε εξέλιξη σχέδιο μετατροπής του κάμπου από περιοχή παραγωγής αγροτικών προϊόντων σε περιοχή εναποθέσεως φωτοβολταϊκών».

9. Η με αριθμό 1156/21-6-2024 επίκαιρη ερώτηση του Ανεξάρτητου Βουλευτή Α΄Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικών με θέμα: «Παράταση προθεσμίας υποβολής φορολογικών δηλώσεων έως 30-9-2024 λόγω λαθών και παραλήψεων στο σύστημα υποβολής φορολογικών δηλώσεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1154/19-6-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου Σιμόπουλου προς την Υπουργό Εργασίας και Κοινωνικής Ασφάλισης με θέμα: «Αποσύνδεση αύξησης επιδόματος ανεργίας από αύξηση κατώτατου μισθού».

2. Η με αριθμό 1149/18-6-2024 επίκαιρη ερώτηση του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Υγείας με θέμα: «Η επικίνδυνη υποστελέχωση και η έλλειψη ιατρικού προσωπικού που αντιμετωπίζουν τα κέντρα υγείας του Νομού Πρέβεζας».

3. Η με αριθμό 1155/20-6-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού με θέμα: «Μεγάλη και αδικαιολόγητη καθυστέρηση στη χορήγηση οικονομικών παροχών σε αθλητές και αθλήτριες υψηλών διακρίσεων από την πολιτεία».

4. Η με αριθμό 1170/25-6-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη, προς την Υπουργό Εργασίας και Κοινωνικής Ασφάλισης με θέμα: «Σε διαθεσιμότητα οι εργαζόμενοι της «ΦΙΕΡΑΤΕΞ Α.Ε.» στην Περιφεριακή Ενότητα Κιλκίς».

5. Η με αριθμό 1148/18-6-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα, προς τον Υπουργό Υγείας με θέμα: «Ελλιπής ο δημόσιος ακτινοθεραπευτικός χάρτης για τους καρκινοπαθείς».

6. Η με αριθμό 1174/25-6-2024 επίκαιρη ερώτηση του Προέδρου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημήτριου Νατσιού προς τον Υπουργό Εθνικής Άμυνας με θέμα: «Χρησιμοποίηση MEA των ΗΠΑ που σταθμεύουν στην Λάρισα για την υποστήριξη επίθεσης με πυραύλους ATACMS στην Κριμαία».

7. Η με αριθμό 1167/25-6-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «Νέα Δημοκρατία» κ. Μάριου Σαλμά, προς την Υπουργό Πολιτισμού με θέμα: «Αδιαφανείς φωτογραφικοί διαγωνισμοί για την εκμετάλλευση των κυλικείων και εστιατορίων των μουσείων και αρχαιολογικών χώρων της χώρας».

8. Η με αριθμό 1157/21-6-2024 επίκαιρη ερώτηση του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη προς τον Υπουργό Υγείας με θέμα: «Άμεση ανάγκη ενίσχυσης του Κέντρου Υγείας Παξών με προσλήψεις απαραίτητων ιατρών και εργαζομένων και χορήγηση επιδόματος αγόνου περιοχής».

9. Η με αριθμό 1163/21-6-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Εθνικής Οικονομίας και Οικονομικών με θέμα: «H έρευνα του Ινστιτούτου Εργασίας της ΓΣΕΕ είναι αποκαλυπτική για την ανάγκη συνολικής αλλαγής της πολιτικής, για τη στήριξη του εισοδήματος της ελληνικής οικογένειας».

10. Η με αριθμό 1171/25-6-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για την κατάργηση της κυριακάτικης αργίας από τα LIDL στην Κέρκυρα».

11. Η με αριθμό 1161/21-6-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική ανάγκη έκδοσης προεδρικού διατάγματος προς παράταση της αναστολής κατεδαφίσεων και είσπραξης προστίμων, προκειμένου για την προστασία των παραπηγμάτων που βρίσκονται στην περιοχή Δέλτα Έβρου, στο πλαίσιο της παραγράφου 4 του άρθρου 122 του ν.4495/2017».

12. Η με αριθμό 1175/25-6-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: « Δέκα μήνες μετά τον «Daniel» και «Elias», ποιο το κυβερνητικό σχέδιο για τον πρωτογενή τομέα στην Θεσσαλία;».

13. Η με αριθμό 1164/22-6-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Εθνικής Οικονομίας και Οικονομικών με θέμα: «Μείωση ΦΠΑ στο ελαιόλαδο».

14. Η με αριθμό 1172/25-6-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Να διασφαλιστεί η σωστή λειτουργία του πτητικού έργου με ασφαλείς και ποιοτικές υπηρεσίες στα αεροδρόμια».

15. Η με αριθμό 1173/25-6-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Εσωτερικών με θέμα: «Οξυμένο πρόβλημα με το πόσιμο νερό σε πολλά χωριά του Δήμου Μύκης στην Περιφεριακή Ενότητα Ξάνθης».

16. Η με αριθμό 1176/25-6-2024 επίκαιρη ερώτηση της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Υγείας με θέμα: «Για την ένταξη των εργαζόμενων του προγράμματος «PHILOS II» - Ολοκληρωμένη επείγουσα παρέμβαση υγείας για την προσφυγική κρίση » σε αναγκαίες κρατικές δομές υπηρεσιών δημόσιας υγείας με πλήρη εργασιακά και ασφαλιστικά δικαιώματα.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4505/24-4-2024 ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Κλιματικής Κρίσης και Πολιτικής Προστασίας με θέμα: «Οι πληγέντες από το σεισμό της 27ης Σεπτεμβρίου 2021 στην Κρήτη έχουν την ανάγκη να προχωρήσουν μπροστά».

2. Η με αριθμό 2200/8-12-2023 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς τον Υπουργό Προστασίας του Πολίτη με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της Σύμβασης της Κωνσταντινούπολης».

3. Η με αριθμό 2253/12-12-2023 ερώτηση του Ανεξάρτητου Βουλευτή Α΄Θεσσαλονίκης κ. Μιχαήλ Χουρδάκη προς τον Υπουργό Παιδείας, Θρησκευμάτων και Αθλητισμού με θέμα: «Απογοητευτικές επιδόσεις των μαθητών στο διαγωνισμό PISA του ΟΟΣΑ».

Θα δώσω τώρα τον λόγο στην ειδική αγορήτρια της Νέας Αριστεράς, στην κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, κυρία και κύριε Υπουργέ, κυρίες και κύριοι συνάδελφοι, κρατάμε στα χέρια μας ένα ακόμη σχέδιο νόμου και καλείτε τη Βουλή να συναινέσει σε μια ακόμη πράξη απαξίωσης των δημόσιων πανεπιστημίων και των αποφοίτων τους.

Όπως είπε και ο προηγούμενος ομιλητής είναι η περίφημη Συνθήκη της Λισαβόνας και τη φέρνετε για κύρωση είκοσι πέντε ολόκληρα χρόνια από την υπογραφή της και μάλιστα την καταθέσατε την παραμονή του Αγίου Πνεύματος και μάλιστα το απόγευμα, ώστε να μην υπάρχει επαρκής χρόνος συζήτησης αλλά και αντίδρασης από τους πανεπιστημιακούς και τους φοιτητές. Είκοσι πέντε χρόνια, λοιπόν, μετά την αρχική της διατύπωση η Κυβέρνηση φέρνει προς κύρωση μια συνθήκη εξισωτισμού προς τα κάτω. Μια συνθήκη που καμμία ελληνική κυβέρνηση δεν έφερε μέχρι τώρα προς ψήφιση. Ούτε η κυβέρνηση Σαμαρά ούτε η κυβέρνηση Παπανδρέου ούτε η κυβέρνηση Καραμανλή ούτε η κυβέρνηση Σημίτη ούτε και η πρώτη κυβέρνηση Μητσοτάκη, με Υπουργό την κ. Κεραμέως, η οποία ισοπέδωνε τη δημόσια εκπαίδευση για μια τετραετία. Και αυτό όπως όλες και όλοι γνωρίζουμε επειδή η συγκεκριμένη συνθήκη προσκρούει στο ελληνικό Σύνταγμα μέσω της αναγνώρισης επαγγελματικών δικαιωμάτων και ακαδημαϊκών προσόντων στους αποφοίτους ιδιωτικών ιδρυμάτων της αλλοδαπής που δεν πληρούν τις τοπικές και ουσιαστικές προϋποθέσεις. Και μια από τις προϋποθέσεις είναι η διάρκεια των σπουδών.

Πρακτικά, η κύρωση της συνθήκης σημαίνει την εξίσωση των τριετών με τα τετραετή και πενταετή προπτυχιακά προγράμματα σπουδών στα ελληνικά ΑΕΙ με τα τριετή προγράμματα σπουδών που υπάρχουν σε άλλες χώρες. Και φυσικά σε βάρος των αποφοίτων των δικών μας πανεπιστημίων.

Όλα αυτά, κυρίες και κύριοι συνάδελφοι, ίσχυαν μέχρι σήμερα. Μέχρι που η δεύτερη Κυβέρνηση της Νέας Δημοκρατίας αποφάσισε την ίδρυση ιδιωτικών πανεπιστημίων στην Ελλάδα. Μια Κυβέρνηση που έχει καταδικάσει τα δημόσια ανώτατα εκπαιδευτικά ιδρύματα παρά τα λεγόμενα σε υποχρηματοδότηση, ουσιαστικά υποχρηματοδότηση και επιμένω σε αυτό, υποστελέχωση και επιμένω και σε αυτό, σοβαρότατα κτηριακά προβλήματα και βεβαίως έλλειψη φοιτητικής μέριμνας και εστιών και εκεί που υπάρχουν είναι ουσιαστικά με τραγικές συνθήκες γι’ αυτό και έχουμε κινητοποιήσεις του φοιτητικού κινήματος και στο Πανεπιστήμιο Ιωαννίνων, αλλά και αλλού. Την Κυβέρνηση η οποία γονατίζει τη λειτουργία και αμφισβητεί τη βιωσιμότητα των περιφερειακών πανεπιστημίων και τμημάτων, διατηρώντας τον ανορθολογισμό της ελάχιστης βάσης εισαγωγής. Την Κυβέρνηση που κάνει μπίζνες και εξυπηρετήσεις σε ιδιωτικά συμφέροντα και funds, λέγε με CVC, που άρχισαν ήδη να πουλούν πτυχία ιατρικής και νομικής στην Ελλάδα, χωρίς πανελλαδικές εξετάσεις, λένε, στις διαφημίσεις τους την ώρα που οι πληβείοι υποψήφιοι των πανελλαδικών προσπαθούν να συνέλθουν από τα άδικα θέματα στη Φυσική και στην Ιστορία και περιμένουν, λένε ότι θα βγουν την Παρασκευή, τα αποτελέσματα με αγωνία για το μέλλον τους.

Αυτή είναι η πραγματική απάντηση, κύριε Υπουργέ, και γι’ αυτό φέρνετε προς κύρωση τη Συνθήκη της Λισαβόνας τη δεδομένη στιγμή, γιατί πέρα από την απαξίωση των πτυχίων των δημόσιων πανεπιστημίων, προετοιμάζετε το έδαφος για να κατεδαφίσετε την αξιοκρατική πρόσβαση στην ανώτατη εκπαίδευση. Ήδη, γίνονται τέτοιου τύπου συζητήσεις.

Όπως προκύπτει οι ρυθμίσεις του νομοσχεδίου επιτρέπουν την εισαγωγή στην τριτοβάθμια δημόσια και ιδιωτική, αλλά εδώ το θέμα είναι η ιδιωτική γιατί η δημόσια έχει πανελλαδικές αποφοίτων δευτεροβάθμιας από άλλες χώρες. Κοινώς ανοίγετε το δρόμο σε αποφοίτους λυκείων άλλων χωρών να έρχονται στην Ελλάδα, να πληρώνουν δίδακτρα και να παίρνουν τίτλους από τα ιδιωτικά πανεπιστήμια του ενός ορόφου, που επιτρέψατε να λειτουργήσουν στη χώρα μας.

Με απλά λόγια στα δημόσια πανεπιστήμια η πρόσβαση θα γίνεται με πανελλαδικές και στα ιδιωτικά με χρήματα. Και με την κύρωση της συνθήκης αυξάνετε την πελατεία για τους ιδιωτικούς εταίρους και φίλους της Κυβέρνησης εντός και εκτός των συνόρων της χώρας.

Γι’ αυτό, κυρίες και κύριοι της Κυβέρνησης, αφήστε τις γενικολογίες και απαντήστε στο εξής απλό ερώτημα: Τι έχασε η Ελλάδα από το 1997 μέχρι σήμερα, επειδή δεν κύρωσε τη συνθήκη; Τι θα αλλάξει για την εκπαίδευση στη χώρας μας; Σας λέμε ξεκάθαρα, τίποτε απολύτως! Κανένα εμπόδιο δεν υπήρξε για τα ελληνικά ανώτατα εκπαιδευτικά ιδρύματα. Κινήθηκαν και συνεχίζουν να κινούνται εντός του ευρωπαϊκού χώρου ανώτατης εκπαίδευσης. Συνεργάζονται άρτια με πανεπιστήμια του εξωτερικού, τρέχουν κοινά μεταπτυχιακά, διατηρούν προγράμματα ανταλλαγής φοιτητών και πανεπιστημιακών, συμμετέχουν σε ερευνητικά προγράμματα και μάλιστα με αναγνωρισμένα ιδρύματα και όχι με ιδιωτικά κολλέγια ή ψευτοπανεπιστήμια.

Επίσης, μια σειρά από τα καλύτερα ελληνικά ανώτατα εκπαιδευτικά ιδρύματα συμμετείχαν και στο θεσμό των ευρωπαϊκών πανεπιστημίων των οποίων, δυστυχώς, απαξιώσατε πλήρως ως Κυβέρνηση, αποθαρρύνοντας πρακτικά και χρηματοδοτικά τη συμμετοχή τους σε εκπαιδευτικές και ερευνητικές συμπράξεις υψηλού επιπέδου στην Ευρώπη, που είχαν στόχο να υπάρχουν κοινά ευρωπαϊκά διπλώματα.

Είναι ένα ακόμη, λοιπόν, δώρο στον ιδιωτικό τομέα, στα ιδιωτικά κολέγια, που θα μπορούν να πιστοποιούν σπουδές από χώρες που έχουν κυρώσει τη σύμβαση. Είναι ένα ακόμη δώρο στα ιδιωτικά πανεπιστήμια που υπογράψατε να λειτουργήσουν στη χώρα μας, μια ρύθμιση μειωμένης ακαδημαϊκής και εκπαιδευτικής αξίας, αλλά τεράστιας εμπορικής σημασίας.

Όταν ψηφίστηκε ο νόμος για τα ιδιωτικά πανεπιστήμια ο Πρωθυπουργός, οι Υπουργοί και η κοινοβουλευτική Πλειοψηφία αναμασούσαν το επιχείρημα πως δεν παραβιάζει το Σύνταγμα και το άρθρο 16, έτσι και τώρα με την κύρωση της συνθήκης, η οποία θα δημιουργήσει πολλαπλά προβλήματα, ανοίγοντας, όπως είπα, διάπλατα τη συζήτηση για την αναγνώριση επαγγελματικών δικαιωμάτων και ακαδημαϊκών προσόντων που αντιβαίνουν στο Σύνταγμα και δεν συμβαδίζουν με τη συνταγματική τάξη που διέπει τα δημόσια ανώτατα εκπαιδευτικά ιδρύματα. Είναι φανερό πως το φοβάστε, γι’ αυτό στο κείμενο προβλέπεται στο δεύτερο άρθρο πως η ελληνική δημοκρατία επιφυλάσσεται σύμφωνα με το δικαίωμα που της απονέμει το συγκεκριμένο άρθρο να μην εφαρμόζει το άρθρο της παρούσας σύμβασης, το V1.3.

Είμαι βέβαιη, κύριε Υπουργέ, πως θα ισχυριστείτε ότι αυτό το προσθέσατε ως ασφαλιστική δικλίδα. Η πραγματικότητα, όμως, είναι ότι και πάλι δοκιμάζετε τα όρια της συνταγματικής νομιμότητας, όπως κάνατε με το νόμο για τα ιδιωτικά και σπρώχνετε το ζήτημα μέχρι την Αναθεώρηση του Συντάγματος, ελπίζοντας πως θα είστε η πλειοψηφία που θα κάνει τις αλλαγές που ζητάει η αγορά και τα ιδιωτικά συμφέροντα.

Επίσης, θωρακίζετε την Κυβέρνηση από προσφυγές στο Σ.τ.Ε. όταν θα ισχυρίζεστε πως η χώρα δεσμεύεται από ευρωπαϊκές συνθήκες και συγκεκριμένα τη συνθήκη που καταθέσατε τώρα προς κύρωση μετά από είκοσι πέντε χρόνια. Δυστυχώς, η επίθεση στα δημόσια αγαθά και εν προκειμένω στη δημόσια εκπαίδευση παραμένει αμείωτη με τα δημόσια πανεπιστήμια να δέχονται ένα ακόμη ισχυρό πλήγμα.

Η Νέα Αριστερά καταψηφίζει και είναι κάθετα αντίθετη στην ιδιωτικοποίηση της τριτοβάθμιας εκπαίδευσης στη χώρα μας. Σας καλούμε να αποσύρετε το νομοσχέδιο και να μην κυρώσετε τη συνθήκη που υποβαθμίζει τα δημόσια ελληνικά ανώτατα εκπαιδευτικά ιδρύματα. Τα δημόσια ανώτατα εκπαιδευτικά ιδρύματα απέδειξαν πως μπορούν να υπάρξουν και να διαπρέψουν χωρίς τη συγκεκριμένη συνθήκη πόσω μάλλον με αυτή την Κυβέρνηση της ιδιωτικοποίησης των ιδιωτικών κολεγίων και των ψευτοπανεπιστημίων.

Θα καταθέσω και την διακήρυξη της συσπείρωσης των πανεπιστημιακών, που και αυτοί σας καλούν να μην προχωρήσετε στο νομοσχέδιο κύρωσης της Συνθήκης της Λισαβόνας. Καταλήγοντας, αποσύρετε το κατατεθέν νομοσχέδιο της Σύμβασης της Λισαβόνας.

Αρκετά προβλήματα έχουν συσσωρευθεί στα ελληνικά πανεπιστήμια από τους πειραματισμούς, τα ιδεολογήματα, την εξυπηρέτηση συμφερόντων των ημετέρων, την υποστελέχωση και την υποχρηματοδότηση εδώ και μια πενταετία».

Αυτή είναι η έκκληση των ανθρώπων που υπηρετούν στα δημόσια πανεπιστήμια αλλά και των φοιτητών μας και των υποψηφίων που αυτή τη στιγμή περιμένουν με αγωνία τα αποτελέσματα των πανελλαδικών εξετάσεων. Ως εδώ!

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Τζούφη.

Θα δώσω τώρα τον λόγο στην ειδική αγορήτρια από την Ελληνική Λύση κ. Σοφία - Χάιδω Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στόχος της παρούσας σύμβασης είναι η διευκόλυνση της αναγνώρισης των τίτλων σπουδών, διπλωμάτων και πιστοποιητικών που χορηγούνται από μία χώρα σε άλλη. Ωστόσο, δεν εισάγεται κανένα απολύτως μέτρο που να μας πείθει ότι αυτό θα γίνει στην πράξη.

Επί της σύμβασης υπάρχουν τα εξής σοβαρότατα ζητήματα: Αρχικά, στο Γ΄ Τμήμα, σχετικά με τις βασικές αρχές που σχετίζονται με την αξιολόγηση των τίτλων σπουδών, λέτε ότι οι κάτοχοι τίτλων σπουδών που εκδίδονται σε ένα από τα μέρη θα έχουν επαρκή πρόσβαση κατόπιν αιτήματος στον αρμόδιο φορέα για την αξιολόγηση αυτών των τίτλων σπουδών και ότι ως προς αυτό δεν θα γίνεται καμμία διάκριση για κανέναν λόγο, όπως το φύλο, η φυλή, το χρώμα, η αναπηρία, η γλώσσα, η θρησκεία, η πολιτική ή άλλη γνώμη, η εθνική ή εθνοτική ή και κοινωνική καταγωγή του υποψηφίου, η ταύτιση σε μία εθνική μειονότητα, η περιουσία, η γέννηση ή για λόγους οποιασδήποτε άλλης κατάστασης. Επομένως θα αναγνωρίζονται και οι τίτλοι και τα πιστοποιητικά ίσως και εκείνων που εισέρχονται παράνομα στη χώρα;

Περαιτέρω, στο Δ΄ Τμήμα, ως προς την αναγνώριση τίτλων σπουδών που εξασφαλίζουν πρόσβαση στην τριτοβάθμια εκπαίδευση προβλέπεται ότι κάθε μέρος θα αναγνωρίζει τους τίτλους σπουδών που εκδίδονται από άλλα μέρη που πληρούν τις γενικές προϋποθέσεις για είσοδο στην τριτοβάθμια εκπαίδευση στα εν λόγω μέρη, με σκοπό την ένταξη σε προγράμματα που ανήκουν στο σύστημα τριτοβάθμιας εκπαίδευσης, εκτός αν μπορεί να αποδειχθεί ουσιαστική διαφορά μεταξύ των γενικών προϋποθέσεων πρόσβασης στο μέρος στο οποίο αποκτήθηκε ο τίτλος σπουδών σε σχέση με το μέρος από το οποίο ζητείται η αναγνώριση του τίτλου σπουδών. Αυτή η ουσιαστική διαφορά πώς και από ποιον θα κρίνεται;

Εναλλακτικά, αρκεί ένα μέρος να επιτρέψει στον κάτοχο ενός τίτλου σπουδών που έχει εκδοθεί σε ένα από τα άλλα μέρη, να εξασφαλίσει αξιολόγηση αυτού του τίτλου κατόπιν αιτήματος του κατόχου. Πώς και από ποιον θα γίνεται η αξιολόγηση αυτή;

Επίσης, στο άρθρο 5 του ίδιου τμήματος λέγεται ότι όταν στο μέρος στο οποίο αποκτήθηκαν τα απολυτήρια μέσης εκπαίδευσης εξασφαλίζεται πρόσβαση στην τριτοβάθμια εκπαίδευση, μόνο σε συνδυασμό με πρόσθετες εισαγωγικές εξετάσεις, τα άλλα μέρη μπορούν να εξαρτήσουν την πρόσβαση από αυτές τις προϋποθέσεις ή να προσφέρουν μια εναλλακτική λύση για την ικανοποίηση αυτών των πρόσθετων προϋποθέσεων στα δικά τους εκπαιδευτικά συστήματα.

Γιατί απλά να μπορούν και όχι να υποχρεούνται; Τι ακριβώς δικαιολογεί όλη αυτή τη διακριτική ευχέρεια και όλη αυτή την ελαστικότητα; Η ποιότητά σας ενδιαφέρει καθόλου; Η ελαστικότητα μπορεί να επηρεάσει την ποιότητα και να υποβαθμίσει την τριτοβάθμια εκπαίδευση. Αυτές οι εναλλακτικές λύσεις που λέτε ποιες θα είναι; Περιμένετε να συναινέσουμε σε γενικεύσεις και αοριστίες;

Στο Τμήμα Ε΄ προβλέπεται ότι κάθε μέρος θα προχωρά σε αναγνώριση περιόδων σπουδών που ολοκληρώνονται στο πλαίσιο ενός προγράμματος τριτοβάθμιας εκπαίδευσης σε άλλο μέρος. Πόση μπορεί να είναι η περίοδος σπουδών που θα αναγνωριστεί; Περίοδος σπουδών είναι σύμφωνα με το πρώτο τμήμα -όπως αναφέρονται οι ορισμοί- οποιαδήποτε συνιστώσα ενός προγράμματος τριτοβάθμιας εκπαίδευσης που έχει αξιολογηθεί και τεκμηριωθεί και ενώ δεν είναι ένα πλήρες πρόγραμμα σπουδών από μόνο του, αντιπροσωπεύει μία σημαντική απόκτηση γνώσεων ή δεξιοτήτων.

Φαίνεται και από τους ορισμούς για την περίοδο σπουδών να γίνεται παραπομπή σε προγράμματα σπουδών ανεξαρτήτως χρονικής διάρκειας τριετίας, για παράδειγμα, ή τετραετίας. Άρα, θα δούμε να έχει αποκτηθεί η ίδια ειδικότητα σε διαφορετική χρονική διάρκεια; Κατά πόσο θεωρείτε ότι αυτό είναι δίκαιο;

Βέβαια από την άλλη συμφέρει μεν τους Έλληνες, στους οποίους θα δίνεται η δυνατότητα αντίστοιχης κινητικότητας μεταξύ των κρατών για συνέχιση των σπουδών τους. Ωστόσο τα κριτήρια είναι σαφή; Το θέμα δεν είναι να πηγαίνουν να αποκτούν με τρόπο πιο εύκολο και γρήγορο πτυχίο. Γενικά παρατηρείται μια ελαστικότητα ως προς την πρόσβαση στην τριτοβάθμια εκπαίδευση, αλλά και ως προς την αναγνώριση περιόδων σπουδών.

Δεν μπορούμε να παραβλέψουμε το σημείο στο έβδομο τμήμα που προβλέπει ότι κάθε μέρος λαμβάνει όλα τα εφικτά και εύλογα μέτρα για την ανάπτυξη διαδικασιών που αποσκοπούν στη δίκαιη και ταχεία εκτίμηση του κατά πόσον οι πρόσφυγες, οι εκτοπισμένοι και τα άτομα που βρίσκονται σε κατάσταση ανάλογη με εκείνη των προσφύγων, πληρούν τις σχετικές προϋποθέσεις για πρόσβαση στην τριτοβάθμια εκπαίδευση. Ποια είναι τα άτομα σε κατάσταση ανάλογη των προσφύγων στα οποία απευθύνεται η διάταξη;

Γίνεται αναφορά και σε εκείνους που εισέρχονται παράνομα στη χώρα μας; Το ρωτήσαμε και κατά τη συνεδρίαση της επιτροπής, αλλά απάντηση δεν πήραμε. Μήπως τελικά αυτός είναι ο πραγματικός σκοπός της σύμβασης και όχι οι Έλληνες που αποκτούν τίτλους στο εξωτερικό, τους οποίους τελικά με τις πολιτικές σας έχετε κάνει να μη θέλουν να γυρίσουν στην ίδια τους την πατρίδα για εύρεση εργασίας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας, τον κ. Ιωάννη Δελή.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Δύο πράγματα, κυρίες και κύριοι, επιχειρεί η Κυβέρνηση με τη σημερινή κύρωση της Σύμβασης της Λισαβόνας για την αναγνώριση προσόντων για την ανώτατη εκπαίδευση στην Ευρωπαϊκή Ένωση. Αφ’ ενός, κλείνει μία εκκρεμότητα των ελληνικών κυβερνήσεων απέναντι στη διαδικασία της Μπολόνια, για την περιβόητη διευκόλυνση της κινητικότητας προσωπικού -μία θυμίζω από τις τέσσερις γνωστές ελευθερίες της Συνθήκης του Μάαστριχτ, της ιδρυτικής συνθήκης δηλαδή της σημερινής Ευρωπαϊκής Ένωσης, με την οποία όλοι πλην ΚΚΕ συμφωνείτε και ψηφίσατε άλλωστε τότε- και αποτελεί ταυτόχρονα η σημερινή σύμβαση βασικό πυλώνα του ενιαίου χώρου ανώτατης εκπαίδευσης της Ευρωπαϊκής Ένωσης, ο οποίος υπηρετήθηκε από όλες διαδοχικά τις ελληνικές κυβερνήσεις, ανεξάρτητα από πρόσημο.

Και βέβαια, δεύτερον, συμπληρώνει η σημερινή ψήφιση της Σύμβασης της Λισαβόνας, το ισχύον θεσμικό πλαίσιο για τον ΔΟΑΤΑΠ, για την αναγνώριση -προσέξτε!- όχι μόνο τίτλων σπουδών της αλλοδαπής, όπως διαμορφώθηκε με τον γνωστό νόμο- πλαίσιο, το νόμο Κεραμέως, αλλά και την αναγνώριση περιόδων σπουδών, ο οποίος προβλέπεται από τον πρόσφατο νόμο για τα ιδιωτικά πανεπιστήμια, γνωστό και ως νόμο Πιερρακάκη.

Δηλαδή, κάποιος που είναι σε θέση να πληρώνει δίδακτρα, θα μπορεί να περνάει τα δύσκολα μαθήματα σπουδάζοντας ένα, δύο χρόνια σε ένα κολέγιο ή σε ένα ιδιωτικό πανεπιστήμιο και μετά θα συνεχίζει τις σπουδές του σε κάποιο δημόσιο, έχοντας αναγνωρισμένα ορισμένα χρόνια και παίρνοντας στο τέλος και πτυχίο από ένα δημόσιο πανεπιστήμιο.

Η σύμβαση, λοιπόν, αυτή που θα κυρώσετε σε λίγο έρχεται και προβλέπει την αυτοματοποίηση αυτής της διαδικασίας αναγνώρισης προσόντων, προσόντων ναι και όχι δικαιωμάτων, σε μία χώρα Α΄ που έχουν αποκτηθεί από μια χώρα Β΄, μεταξύ των χωρών πάντα φυσικά που έχουν υπογράψει τη συγκεκριμένη σύμβαση.

Θυμίζουμε εδώ ότι η διαδικασία της Μπολόνια κατάντησε το πτυχίο ένα απλό προσόν σαν όλα τα άλλα. Και έτσι έρχεται η Λισαβόνα, η σύμβασή της, τώρα και αναγνωρίζει αυτά ακριβώς τα προσόντα. Στην πράξη δηλαδή με τη σύμβαση ανοίγει διάπλατα η πόρτα και για την ακαδημαϊκή αναγνώριση των πτυχίων των κολεγίων, καθώς η επαγγελματική αναγνώριση ως γνωστόν έχει ήδη συντελεστεί με τη φροντίδα όλων των κυβερνήσεων και με την ιδιαίτερη μάλιστα φροντίδα του ΣΥΡΙΖΑ.

Δημιουργείται, λοιπόν, έτσι μια τεράστια δεξαμενή δεκάδων τίτλων σπουδών και πτυχίων με τριετή, τετραετή, πενταετή προγράμματα σπουδών, με αμέτρητες κατηγορίες, διαβαθμίσεις όλα αναγνωρισμένα ως προσόντα, ισότιμα μάλιστα. Από εκεί και πέρα στη ζούγκλα της αγοράς όποιος επιβιώσει μέσα σε αυτή την τεράστια δεξαμενή απασχολήσιμων με προσόντα απ’ όπου οι εργοδότες φυσικά θα διαλέγουν εργαζόμενους, είτε από την ίδια χώρα είτε από οποιαδήποτε άλλη.

Έτσι αντιλαμβάνεται η Ευρωπαϊκή Ένωση την έννοια της κινητικότητας των νέων. Και βέβαια η ίδια αυτή η Ευρωπαϊκή Ένωση δεν παρέλειψε το 2017 να προσθέσει σε αυτή τη σύμβαση τη διαλογή εγκεφάλων και ταλέντων και ανάμεσα στους πρόσφυγες και συνδυάστε το αυτό τώρα και με το πρόσφατο αντιδραστικό σύμφωνο για τη μετανάστευση. Η σύμβαση κουμπώνει φυσικά με το αντιδραστικό τοπίο στην τριτοβάθμια εκπαίδευση που η σημερινή Κυβέρνηση μαζί με τις προηγούμενες έχουν διαμορφώσει και δεν είναι άσχετη η ψήφισή της με την επιμονή στην περιβόητη ελάχιστη βάση εισαγωγής, στο κλάδεμα των φετινών υποψηφίων, στους σχεδιασμούς για την κατάργηση των πανελλαδικών μέσα από το λεγόμενο εθνικό απολυτήριο.

Κάποιοι τώρα έρχονται και μιλούν υποκριτικά για την ευρωπαϊκή κανονικότητα. Τους απαντά όμως ξεκάθαρα η ίδια η Κομισιόν, η οποία στην ερώτηση των Ευρωβουλευτών του ΚΚΕ για τον νόμο για τα ιδιωτικά πανεπιστήμια, ξέρετε τι απάντησε; Είπε ότι μπορούν να συνυπάρχουν –ναι!- και η ακαδημαϊκή ελευθερία μαζί με την ελευθερία ίδρυσης ιδρυμάτων τριτοβάθμιας εκπαίδευσης και μαζί με την ελευθερία άσκησης επιχειρηματικής δραστηριότητας. Τόσες πολλές ελευθερίες μαζεύτηκαν, λοιπόν, για να περιγράψουν τη σκλαβιά του κέρδους! Διότι περί αυτού πρόκειται.

Και, βέβαια, δεν μπορεί να μείνουν, κύριε Υπουργέ, έξω από τη συζήτηση και αυτά τα επαγγελματικά δικαιώματα που εκκρεμούν από μια σειρά τμήματα των δημόσιων πανεπιστημίων. Δεν θα μπορούσατε να περιμένετε λίγο ακόμη- είκοσι πέντε χρόνια περιμένατε- όταν δεν έχουν τακτοποιηθεί ακόμα αυτά τα επαγγελματικά δικαιώματα; Δηλαδή τι; Είναι παιδιά ενός κατώτερου θεού αυτά που έχουν πτυχία από δημόσια πανεπιστήμια και πρώην ΤΕΙ, για να τα καταδικάζετε έτσι; Τι λέτε σε όλους αυτούς και στις οικογένειές τους; Ότι κακώς πήγαν και πέτυχαν και πήραν ένα πτυχίο από ένα δημόσιο πανεπιστήμιο και ας φρόντιζαν να πάνε σε ένα ιδιωτικό να πληρώσουν για να πάρουν ένα πτυχίο;

 Καταλήγοντας, κύριε Πρόεδρε -και ευχαριστώ πολύ για την ανοχή- αντιλαμβανόμαστε πάρα πολύ καλά τη διεθνή πραγματικότητα στην οποία λειτουργεί το σημερινό πανεπιστήμιο. Δεν αφαιρούμαστε από αυτή, τη μεγαλύτερη δηλαδή ανάγκη που υπάρχει αλλά και τη δυνατότητα ταυτόχρονα για ανταλλαγές, για την κινητικότητα, δηλαδή, την πραγματική όπως επιβάλλεται και από την ανάπτυξη της επιστήμης και της τεχνολογίας. Αλλά, ξέρετε, στην οικονομία της αγοράς στην οποία βρισκόμαστε ό,τι και να λέτε δεν μπορεί ποτέ να ρυθμιστεί προς όφελος της κοινωνικής πλειοψηφίας. Και αυτή την περιβόητη απελευθέρωση την είδαμε και στα τρένα και στην ενέργεια και σε ό,τι τέλος πάντων άλλο έχει απελευθερωθεί, καθώς δεν υπάρχουν πραγματικές δικλίδες ασφαλείας.

Ωστόσο αντί να αυτοματοποιείτε τη διαδικασία αναγνώρισης, θα έπρεπε -λέμε εμείς- θα έπρεπε να προσλάβετε το απαραίτητο και κατάλληλου επιπέδου φυσικά επιστημονικό δυναμικό στον ΔΟΑΤΑΠ, για να αναβαθμιστεί επί της ουσίας η λειτουργία του και όχι να προφασίζεστε τη δήθεν κάθαρση του, όπως λέτε, από τι άραγε; Από μηχανισμούς, από το δικό σας κράτος, δηλαδή, από τις δικές σας κυβερνήσεις; Γιατί εσείς, αυτές οι κυβερνήσεις, τα εξέθρεψαν όλα αυτά για δεκαετίες. Αντί να ανοίγετε, λοιπόν, την τριτοβάθμια εκπαίδευση στους επιχειρηματίες, θα έπρεπε να στηρίξετε τις δωρεάν λειτουργίες του δημόσιου πανεπιστημίου, να φροντίσετε για την επαρκή στελέχωση όλων των λειτουργιών του, να χρηματοδοτήσετε νέα, σύγχρονα προγράμματα σπουδών, να διευρύνετε την πρόσβαση εφόσον εκτιμάτε ότι υπάρχει ζήτηση συγκεκριμένων ειδικοτήτων.

Εσείς όμως τι κάνετε; Εσείς τα μπλοκάρετε όλα αυτά με την ελάχιστη βάση εισαγωγής. Να αναβαθμίσετε τη φοιτητική μέριμνα με σύγχρονες υπηρεσίες που να προσφέρουν μια ολοκληρωμένη εμπειρία στον φοιτητικό πληθυσμό, να στηρίξετε παιδιά με οικονομικά ή άλλα προβλήματα χωρίς κόφτες και περιορισμούς.

Το πραγματικά προοδευτικό, λοιπόν, το πραγματικά σύγχρονο σήμερα είναι εκείνο το δωρεάν, δημόσιο πανεπιστήμιο, όπου ξέρετε η ποιότητα, κύριε Υπουργέ, δεν θα μετριέται σε ευρώ ανά πιστωτική μονάδα, όπως κάνετε εσείς, αλλά με το αποτύπωμά της στους όρους της ζωής και της εργασίας. Η κινητικότητα θα έχει στο επίκεντρό της τον νέο άνθρωπο που σπουδάζει και την κοινωνία στην οποία θα εργαστεί και όχι τις εφήμερες ανάγκες των εργοδοτών, και η εξωστρέφεια και η διεθνοποίηση θα βαθαίνει τους δεσμούς της φιλίας ανάμεσα στους λαούς, θα στεριώνει την ειρήνη και δεν θα είναι ένας απλός εκπαιδευτικός τουρισμός ούτε στοίχιση πίσω από γεωπολιτικά συμφέροντα ληστών.

Γι’ αυτό και εμείς, κύριε Υπουργέ -και σας ευχαριστώ πολύ, κύριε Πρόεδρε, για την ανοχή- ενώνουμε αυτή τη στιγμή και από το Βήμα της Βουλής τη φωνή μας μαζί με τη φωνή των φοιτητών του Μετώπου Αγώνα Σπουδαστών, των φοιτητών που βρίσκονται έξω από τη Βουλή και διαδηλώνουν για πτυχία με αξία και δουλειά με δικαιώματα.

Φυσικά την καταψηφίζουμε αυτή τη σύμβαση και σας καλούμε να την αποσύρετε.

 Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελή.

Θα δώσω τώρα τον λόγο στον ειδικό αγορητή από τους Σπαρτιάκες κ. Χαλκιά.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, θα μου επιτρέψετε να καταδικάσω τη χθεσινοβραδινή επίθεση που πραγματοποιήθηκε στην οικία της Προέδρου του Αρείου Πάγου. Οποιοδήποτε χτύπημα σε οποιονδήποτε από τους θεσμούς είναι χτύπημα στο δημοκρατικό πολίτευμα.

Να δηλώσουμε οι Σπαρτιάτες τη συμπάθειά μας και τα περαστικά στον αστυνομικό που είναι τραυματισμένος αυτή τη στιγμή στο «401». Και επιτέλους το νομοθετικό σώμα να νομοθετήσει υπέρ αυτών των Ελλήνων αστυνομικών, που έχουν γίνει μπαλάκι και είναι πολλαπλές οι δολοφονίες εναντίον τους. Θα πρέπει να τους προστατεύσουμε.

Επί του νομοσχεδίου: Το σημερινό νομοσχέδιο που αφορά την κύρωση της αποκαλούμενης Συνθήκης της Λισαβόνας για την αναγνώριση, αποτελεί μια απαράδεκτη προσπάθεια τροποποίησης του άρθρου 16 παράγραφος 5 του Συντάγματος. Υπό το πρίσμα του πολύ πρόσφατου νομοσχεδίου για την αδειοδότηση λειτουργίας ιδιωτικών πανεπιστημίων στη χώρα μας δεν στοιχειοθετείται κανένας απολύτως άλλος λόγος για την κύρωση της σύμβασης σήμερα, το 2024, πέρα από το ότι η Κυβέρνηση προσπαθεί να διευκολύνει την επέλαση της ιδιωτικής εκπαίδευσης στην Ελλάδα.

Και εξηγώ ευθύς αμέσως αυτό το συμπέρασμα. Στην Ελλάδα έχουμε ήδη θεσπίσει μηχανισμούς για την αναγνώριση τίτλων σπουδών ιδρυμάτων της αλλοδαπής αλλά και των παραρτημάτων αυτών που λειτουργούν στην Ελλάδα. Έχουμε το ΔΟΑΤΑΠ που εξετάζει την ακαδημαϊκή ισοτιμία των τίτλων σπουδών τριτοβάθμιας εκπαίδευσης και το ΑΤΕΕΝ οποίο εκδίδει αποφάσεις για την αναγνώριση ισότιμων επαγγελματικών δικαιωμάτων αποφοίτων κολεγίων. Ειδικά μετά την τροποποίηση του νόμου και τον εκσυγχρονισμό του τρόπου λειτουργίας του ΔΟΑΤΑΠ οι ως άνω διαδικασίες γίνονται πιο γρήγορα και πιο αποτελεσματικά, όπως επισήμανε και η Υφυπουργός Παιδείας, κ. Λυτρίβη, στην προχθεσινή συνεδρίαση της αρμόδιας επιτροπής.

Από τη στιγμή που έχουμε τις απαιτούμενες διαδικασίες, η κύρωση της σύμβασης δεν έχει κανένα απολύτως νόημα. Άρα δεν είναι αυτός ο λόγος που η Κυβέρνηση αποφάσισε να τη φέρει προς κύρωση είκοσι επτά έτη μετά την κατάρτισή της.

Για την είσοδο στην τριτοβάθμια εκπαίδευση υπάρχουν αντίστοιχες διαδικασίες για τους τίτλους δευτεροβάθμιας εκπαίδευσης και είναι ξεκάθαρο ότι όλοι οι υποψήφιοι θα πρέπει υποχρεωτικά να λάβουν μέρος στις πανελλαδικές εξετάσεις. Άρα ούτε αυτός είναι ο λόγος.

Πού εναπόκειται, λοιπόν, ο πραγματικός λόγος; Αρκεί κανείς να κοιτάξει συνδυαστικά τα άρθρα της σύμβασης και τις διατάξεις του Συντάγματος, που μνημονεύονται στην ανάλυση συνεπειών ρύθμισης που συνοδεύει το νομοσχέδιο.

Αρκεί μια διαγώνια ανάγνωση, προκειμένου να αντιληφθούμε ότι η Κυβέρνηση προσπαθεί να αλλοιώσει το Σύνταγμα και να ανοίξει τον ασκό του Αιόλου στην τριτοβάθμια εκπαίδευση.

Διατηρούμε επιφύλαξη ως προς το άρθρο 3 αλλά όχι ως προς τους ορισμούς του άρθρου 1 της σύμβασης. Με βάση το άρθρο 1 της σύμβασης, ως ανώτατο εκπαιδευτικό ίδρυμα ορίζεται ένα ίδρυμα που παρέχει τριτοβάθμια εκπαίδευση και αναγνωρίζεται από την αρμόδια αρχή ενός μέρους ως μέλος του συστήματος τριτοβάθμιας εκπαίδευσής του. Αρκεί ένα συμβαλλόμενο κράτος να θεωρεί κάποιο ιδιωτικό πανεπιστήμιο μέλος της τριτοβάθμιας εκπαίδευσης και αυτόματα έχουμε την υποχρέωση να το αναγνωρίζουμε και εμείς. Τουλάχιστον αυτό επιτάσσει το άρθρο 28 του Συντάγματος που μνημονεύεται στην ανάλυση συνεπειών ρύθμισης.

Η παρούσα σύμβαση τροποποιεί αυτόματα το άρθρο 16 παράγραφος 5 του Συντάγματος, χωρίς να ακολουθείται η προβλεπόμενη από το ίδιο το Σύνταγμα διαδικασία. Το Διεθνές Δίκαιο υπερισχύει του εθνικού και αν κυρωθεί αυτή η σύμβαση, ουσιαστικά συναινούμε όλοι στην αυθαίρετη τροποποίηση του άρθρου 16 που δεν εξυπηρετεί κανέναν άλλον πέρα από τα ιδιωτικά πανεπιστήμια.

Ακόμα και η διατήρηση επιφύλαξης ως προς το άρθρο 3 που αφορά, κυρίως, πτυχιούχους κολεγίων, είναι μια κούφια επιφύλαξη όταν κυρώνονται όλα τα υπόλοιπα άρθρα.

Θα σας δώσω ένα απτό παράδειγμα. Έστω απόφοιτος κολλεγίου στην Ελλάδα που επιθυμεί να συνεχίσει τις σπουδές του σε μεταπτυχιακό ή και διδακτορικό ακόμα επίπεδο σε άλλη χώρα που είναι μέρος της σύμβασης, παραδείγματος χάριν, στη Δανία. Η Ελλάδα μέχρι στιγμής αναγνωρίζει μόνο τα επαγγελματικά δικαιώματα αυτού του αποφοίτου, οπότε και δεν επιτρέπεται η είσοδος του σε κάποιο ελληνικό δημόσιο ΑΕΙ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μία μικρή ανοχή, κύριε Πρόεδρε. Σας ευχαριστώ.

Η Δανία όμως αναγνωρίζει και ακαδημαϊκά δικαιώματα, οπότε και ο εν λόγω απόφοιτος μπορεί να κάνει το μεταπτυχιακό του σε οποιοδήποτε πανεπιστήμιο της χώρας. Και επιλέγω συγκεκριμένα τη Δανία γιατί τα μεταπτυχιακά προγράμματα στη χώρα αυτή ως επί το πλείστον δεν έχουν δίδακτρα, παρά μόνο ένα μικρό ποσό εγγραφής που καλύπτει τα διοικητικά έξοδα του πανεπιστημίου. Με βάση τα άρθρα 1 και 2 της σύμβασης, αφού η Δανία αναγνωρίζει πλήρως το πτυχίο ως ισότιμο, επαγγελματικά και ακαδημαϊκά, η Ελλάδα πρέπει να πράξει το ίδιο.

Όμως, δεν τελειώνει εδώ η ιστορία. Έστω ότι ο εν λόγω απόφοιτος μετά τις μεταπτυχιακές του σπουδές στη Δανία θα επιστρέψει και θα θελήσει να κάνει διδακτορικό στην Ελλάδα. Τα διδακτορικά προγράμματα στα ελληνικά ΑΕΙ θέτουν ως προϋπόθεση εισαγωγής την κατοχή μεταπτυχιακού τίτλου σπουδών, που ο υποψήφιος του παραδείγματος θα πάρει κανονικά την αναγνώριση από το ΔΟΑΤΑΠ, αφού αυτού του τύπου οι σπουδές δεν εμπίπτουν στο άρθρο 3, στο οποίο διατηρούμε επιφύλαξη. Εάν ο ΔΟΑΤΑΠ αρνηθεί να δώσει την ισοτιμία, παρανομεί βάσει των κανόνων ευρωπαϊκού δικαίου και η Ελλάδα θα χάσει όταν η υπόθεση πάει στα ευρωπαϊκά δικαστήρια ειδικά εφόσον έχει κυρωθεί η σύμβαση που συζητάμε σήμερα.

Άρα η Κυβέρνηση ξέρει πολύ καλά ότι η επιφύλαξη του άρθρου 3 μακροπρόθεσμα θα κάνει μια τρύπα στο νερό και θα οδηγήσει αναπόφευκτα στην πλήρη απελευθέρωση της αγοράς στην τριτοβάθμια εκπαίδευση εκτός και αν είμαστε προετοιμασμένοι να πληρώνουμε πρόστιμα που θα μας επιβάλουν τα ευρωπαϊκά δικαστήρια επ’ άπειρον.

Όπως και είπα στην επιτροπή υπάρχουν μόνο δύο δρόμοι: Ή διατηρούμε επιφύλαξη για το σύνολο των άρθρων που ανοίγουν τον δρόμο στην ιδιωτικοποίηση της τριτοβάθμιας εκπαίδευσης ή αναθεωρούμε το Σύνταγμα. Μέση λύση δεν υπάρχει. Ακόμα και η Γερμανία που έχει διατυπώσει σχετική επιφύλαξη στο ίδιο άρθρο, παρέχει ξεκάθαρες εξηγήσεις για το ποια επαγγέλματα ακριβώς αφορά η επιφύλαξη.

Κατέθεσα στα πρακτικά της επιτροπής την επίσημη ανακοίνωση της χώρας και το κάνω και τώρα στα Πρακτικά.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνηση δεν έχει διατυπώσει ακόμα επίσημα την επιφύλαξη, όπως έχει κάνει η Γερμανία, οπότε δεν ξέρουμε τι ακριβώς αφορά και εάν τα όσα μας είπε η κυρία Υφυπουργός προχθές θα ισχύσουν τελικά. Γιατί αν κοιτάξουμε την ανακοίνωση της Γερμανίας, θα δούμε ότι η επιφύλαξη δεν αφορά όλους τους αποφοίτους κολλεγίων.

Τι λέει η ανακοίνωση; Λέει ότι για τα ρυθμιζόμενα επαγγέλματα και μόνο αυτά, ειδική άδεια για την άσκηση του επαγγέλματος όπως είναι οι νοσηλευτές, οι δικηγόροι και τα λοιπά, τα επαγγελματικά δικαιώματα αναγνωρίζονται στη βάση των προϋποθέσεων των αρμόδιων φορέων και την έκδοση των σχετικών αδειών. Επίσης, για το επάγγελμα του ιατρού ορίζονται κάποιες επιπλέον προϋποθέσεις που αφορούν την ποιότητα των προγραμμάτων σπουδών.

Άρα, αν θεωρήσουμε ότι η Ελλάδα θα διατυπώσει παρόμοια επιφύλαξη, οι πτυχιούχοι ιδιωτικών φορέων εκπαίδευσης θα έχουν ακριβώς τα ίδια δικαιώματα με κάθε άλλον απόφοιτο πανεπιστημίου.

Και γιατί να το θεωρήσουμε αυτό; Γιατί δεν διατηρούμε επιφύλαξη για το σύνολο των άρθρων της σύμβασης που αφορούν την τριτοβάθμια εκπαίδευση. Γιατί δεν μπορούμε να παραβούμε την αρχή της αμοιβαιότητας. Γιατί σε διαφορετική περίπτωση μετά την κύρωση της σύμβασης θα βρεθούμε αντιμέτωποι σε ευρωπαϊκό επίπεδο με υποθέσεις που θα μας βρουν στην πλευρά των ηττημένων και δεν θα έχουμε άλλη επιλογή από το να τροποποιήσουμε το Σύνταγμα.

Η Κυβέρνηση ξέρει ότι μια συνταγματική Αναθεώρηση δεν θα είναι προς όφελός της, αλλά από την άλλη έχει ανοιχτεί πολύ προς τα ιδιωτικά πανεπιστήμια και έχει δώσει υποσχέσεις που δεν μπορεί να κρατήσει, εάν δεν αλλάξει το Σύνταγμα. Αυτός είναι ο μοναδικός λόγος που έρχεται σήμερα η κύρωση μίας σύμβασης με είκοσι επτά χρόνια καθυστέρησης. Αφού δεν πρόκειται να περάσει η τροποποίηση του άρθρου 16 με τον θεσμικό τρόπο, με αυτό τον τρόπο που προβλέπεται στο ίδιο το Σύνταγμα, θα φέρουν τη χώρα και κάθε μελλοντική κυβέρνηση αυτής σε τέλμα, δένοντάς μας τα χέρια, αφού μια διεθνής συνθήκη και μάλιστα κυρωμένη έχει πολύ μεγαλύτερη βαρύτητα από οποιαδήποτε εσωτερική νομοθεσία.

Λέμε «όχι» σήμερα, προστατεύοντας τις μελλοντικές γενιές.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Χαλκιά.

Θα δώσω τώρα τον λόγο στον ειδικό αγορητή του ΠΑΣΟΚ, τον κ. Στέφανο Παραστατίδη.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η περαιτέρω εμβάθυνση της ευρωπαϊκής ολοκλήρωσης και η κοινή επιδίωξη για μία ευρωπαϊκή ταυτότητα κατέστησε, ιδιαίτερα για τις χώρες της Ευρωπαϊκής Ένωσης, επιτακτική τη διαμόρφωση ενός ενιαίου συστήματος πιστοποίησης και αναγνώρισης τίτλων και προσόντων. Αυτό θα διευκόλυνε άλλωστε τη φοιτητική κινητικότητα και θα ευνοούσε την καλλιέργεια της επικοινωνίας και ουσιαστικών δεσμών μεταξύ των Ευρωπαίων φοιτητών.

Τη λύση στο πρόβλημα της ποικιλομορφίας των ευρωπαϊκών εκπαιδευτικών συστημάτων αποφάσισε να τη δώσει το Συμβούλιο της Ευρώπης με την υπογραφή της σύμβασης της Λισαβόνας, μία σύμβαση που υπεγράφη στις 11 Απριλίου 1997 στη Λισαβόνα και τέθηκε σε ισχύ δύο χρόνια αργότερα, την 1η Φλεβάρη 1999. Έχει κυρωθεί από σαράντα πέντε εκ των σαράντα έξι χωρών-μελών του Συμβουλίου της Ευρώπης πλην της Ελλάδας.

Τη Σύμβαση της Λισαβόνας ακολούθησε η διαδικασία της Μπολόνια, με ό,τι αυτό συνεπάγετο, όπου εκεί είχαμε σκληρές ιδεολογικές και πολιτικές αντιπαραθέσεις σε σχέση με τον χαρακτήρα του πανεπιστημίου, την επίδραση των νεοφιλελεύθερων ιδεών στην πανεπιστημιακή εκπαίδευση και τη μετατροπή της παιδείας σε εμπορεύσιμη υπηρεσία. Βέβαια, η διαδικασία της Μπολόνια χρωματίστηκε αρνητικά -πολλές φορές όχι άδικα- και η σύγκρουση αυτή συνεχίζει να βρίσκεται σε εξέλιξη, όμως, πλέον διεξάγεται σε ένα εντελώς διαφορετικό και συνεχώς μεταβαλλόμενο πεδίο.

Έχουμε τις σαρωτικές επιδράσεις της τεχνολογικής εξέλιξης, την επέλαση της τεχνητής νοημοσύνης, την αλλαγή της κλιματικής πραγματικότητας, τη μετατόπιση της οικονομικής ισχύος από τη Δύση στην Ασία και τους κοινωνικούς μετασχηματισμούς των ασιατικών οικονομιών που αλλάζουν άρδην τα διακυβεύματα που αφορούν στην τριτοβάθμια εκπαίδευση, στην αναγνώριση προσόντων, στη μετάδοση της γνώσης.

Τα μεγάλα ερωτήματα έχουν να κάνουν πλέον με το αν το πανεπιστήμιο του 21ου αιώνα θα συνεχίσει να υφίσταται την επόμενη εικοσαετία με την ίδια εκπαιδευτική δομή, ή αν θα αντικατασταθεί από κάτι καινούργιο. Αφορά τον ίδιο τον τρόπο και τη μέθοδο μετάδοσης της γνώσης.

Σε ό,τι αφορά τη σύμβαση αυτή καθ’ αυτή, το άνοιγμα στον κόσμο και την Ευρώπη, η διεθνοποίηση, η άρση των περιορισμών εμπεριέχουν κινδύνους αλλά και σημαντικές ευκαιρίες, κινδύνους, όπως η απορρύθμιση της ελληνικής τριτοβάθμιας εκπαίδευσης και του συστήματος επαγγελματικής αναγνώρισης, η δημιουργία ανισοτήτων και η καλλιέργεια ανασφάλειας, αλλά και ευκαιρίες, όπως η διεθνοποίηση των ελληνικών ιδρυμάτων, η διευκόλυνση κινητικότητας των Ελλήνων φοιτητών, αλλά και η συμμετοχή της χώρας σε διεθνή φόρα ως συνδημιουργός εξελίξεων.

Το ΠΑΣΟΚ διαχρονικά αποτελεί κόμμα ανοιχτών οριζόντων και θα συνεχίσει σε αυτή την κατεύθυνση σε ό,τι αφορά τη συγκεκριμένη σύμβαση.

Ωστόσο, με αφορμή την κύρωση μιας διεθνούς σύμβασης οφείλω να κάνω και μια αναφορά στα καθ’ ημάς, συγκεκριμένα στον τρόπο με τον οποίο απασχόλησε τη δημόσια συζήτηση ο πρόσφατος νόμος που εισήγαγε για πρώτη φορά και παρά τη συνταγματική απαγόρευση ιδιωτικά ανώτατα εκπαιδευτικά ιδρύματα. Από την πλευρά της Κυβέρνησης υπήρξε μία πολύ έντονη προσπάθεια επίκλησης των διεθνών υποχρεώσεών μας για να δικαιολογηθεί η εισαγωγή ενός πολύ συγκεκριμένου μοντέλου ιδιωτικής τριτοβάθμιας εκπαίδευσης.

Όμως, το πώς οργανώνεται η τριτοβάθμια εκπαίδευση αποτελεί εθνική υπόθεση που ανήκει στον σκληρό πυρήνα των κρατικών εξουσιών. Η σύμβαση της Λισαβόνας δεν επιβάλλει ούτε το πώς και πόσο θα χρηματοδοτήσουμε τα πανεπιστήμιά μας, δεν επιβάλλει πώς θα τα στελεχώσουμε, πώς και πόσα θα ιδρύσουμε, ούτε το πώς θα τα αξιολογήσουμε.

Συνοψίζοντας το άνοιγμα στην τριτοβάθμια ελληνική εκπαίδευση, έχουμε δύο πολιτικές προτάσεις. Η μία είναι της Νέας Δημοκρατίας, η οποία έγινε νόμος δύο φορές και η άλλη είναι του ΠΑΣΟΚ, ενώ έχουμε και ένα «όχι» εκ μέρους του Κομμουνιστικού Κόμματος Ελλάδας, του ΣΥΡΙΖΑ και γενικότερα της Ελάσσονος Αντιπολίτευσης.

Ας κάνουμε, λοιπόν, έναν απολογισμό των πρόσφατων έργων του κυβερνώντος κόμματος στο πεδίο των πανεπιστημίων. Η Κυβέρνηση νομοθέτησε και κατά συνέπεια μεταρρύθμισε δύο φορές την τριτοβάθμια εκπαίδευση τα τελευταία δύο χρόνια. Προσέξτε, δύο φορές τα τελευταία δύο χρόνια! Μία με τον νόμο Κεραμέως και μία με τον νόμο Πιερρακάκη. Δεν υπάρχει αντίστοιχο προηγούμενο σε καμμία σύγχρονη ευρωπαϊκή χώρα. Χρειάστηκαν μόλις δύο χρόνια για να αποδειχθεί ότι ο νόμος Κεραμέως απέτυχε. Το μοντέλο διοίκησης των πανεπιστημίων αποδείχθηκε ανεφάρμοστο αφήνοντας ακέφαλες τις διοικήσεις, η Πανεπιστημιακή Αστυνομία αποδείχθηκε ανεφάρμοστη με τους περίπου χίλιους προσληφθέντες να μετακινούνται σε άλλες υπηρεσίες, ενώ ογδόντα πέντε από τα ογδόντα εννέα άρθρα του νόμου Πιερρακάκη που αφορούσαν το δημόσιο πανεπιστήμιο ήταν τροποποιήσεις του νόμου Κεραμέως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατανοώ, κύριε Πιερρακάκη, την ευγένεια και την αλληλεγγύη που δείξατε στο πρόσωπο της κ. Κεραμέως. Όμως, με τόσες τροποποιήσεις που κάνατε θα ήταν προτιμότερο να ήσασταν ευθύς και ειλικρινής «συγγνώμη, αποτύχαμε, αλλάζουμε».

Ποτέ άλλοτε στην ελληνική παιδεία δεν υπήρξε τόσο σύντομη κατάρρευση μιας νομοθετικής παρέμβασης, όπως αυτής του νόμου-πλαισίου της κ. Κεραμέως. Φαίνεται, όμως, ότι ο κ. Πιερρακάκης διεκδικεί τις δάφνες και προετοιμάζεται να σπάσει αυτό το ρεκόρ με τον δικό του νόμο. Και αναφέρομαι σε τέσσερα επιχειρήματα. Να με συγχωρήσετε, κύριε Πρόεδρε, αλλά θα χρειαστώ λίγο ακόμα χρόνο.

Το πρώτο ισχυρό επιχείρημα της Κυβέρνησης ήταν ότι έχει την κοινή γνώμη με το μέρος της. Πράγματι στις πρώτες δημοσκοπικές έρευνες υπήρξε θετική αποτύπωση του νομοσχεδίου που έφερνε η Νέα Δημοκρατία. Αναφέρω ενδεικτικά τη «Metron Analysis», όπου το 52% ήταν υπέρ του νομοσχεδίου και το 45% ήταν κατά. Αν δούμε, όμως, τις μετρήσεις της ίδιας εταιρείας μετά την ψήφιση του νομοσχεδίου, διαπιστώνουμε ότι έχουμε μια θεαματική ανατροπή. Το 42% πλέον είναι υπέρ του νομοσχεδίου και το 53% κατά του νομοσχεδίου.

Μετά, λοιπόν, και τη συζήτηση στη Βουλή και την ψήφιση του νόμου, έχουμε πλήρη αλλαγή στάσης της κοινής γνώμης για τον συγκεκριμένο νόμο. Προσέξτε, με αντιστροφή δεκαοκτώ ολόκληρων μονάδων! Είναι πρωτοφανής η αλλαγή η οποία καταγράφηκε στη συγκεκριμένη δημοσκοπική εταιρεία στο πριν και στο μετά. Προφανώς αυτός είναι και ο λόγος για τον οποίο η συγκεκριμένη μεταρρύθμιση δεν έγινε σημαία στις ευρωεκλογές. Όμως, η εκλογική αποδοκιμασία δεν αποφεύχθηκε. Και όσο κι αν θέλουν κάποιοι να την αποδώσουν μονομερώς και χωρίς να τους τιμά στον γάμο των ομόφυλων ζευγαριών, τελικά ο κόσμος σας έκρινε αρνητικά και για τον νόμο σας για τα πανεπιστήμια.

Δεύτερον, καμουφλάρατε την προγραμματική σας θέση περί ιδιωτικών κερδοσκοπικών πανεπιστημίων με τον όρο «μη κερδοσκοπικά» και γιατί είχατε την ενημέρωση ότι αλλιώς δεν περνάει από το Συμβούλιο της Επικρατείας, αλλά και για να εξαπατήσετε τους πολίτες ότι όντως η μεταρρύθμιση έχει μη κερδοσκοπικό χαρακτήρα.

Εμείς ως ΠΑΣΟΚ δεν κρυφτήκαμε πίσω από την αντισυνταγματικότητα του νόμου. Θέσαμε εξαρχής τη διαίρεση «κερδοσκοπικά», «μη κερδοσκοπικά» πανεπιστήμια και αναδείξαμε την προσπάθεια καμουφλάζ της Κυβέρνησης. Έναν μήνα μετά και ελάχιστες ημέρες πριν την ψήφιση του νομοσχεδίου, η Επιστημονική Υπηρεσία της Βουλής υιοθέτησε ακριβώς τις θέσεις μας και έθεσε το ζήτημα μη διασφάλισης του κερδοσκοπικού χαρακτήρα της μεταρρύθμισης. Σήμερα η Επιτροπή Ανταγωνισμού έχει ήδη εγκρίνει σε δύο αμιγώς κερδοσκοπικές δομές, μία πανεπιστημιακή και ένα fund, τη δυνατότητα ίδρυσης πανεπιστημίου στην πόλη των Αθηνών. Αλήθεια, κύριε Υπουργέ, ποιος τελικά έλεγε την αλήθεια και ποιος όχι στη συζήτησή μας στη Βουλή;

Τρίτον, αναφέρατε μεγάλα πανεπιστήμια τα οποία θα εκδήλωναν ενδιαφέρον και θα έρχονταν να επενδύσουν στη χώρα μέσω παραρτημάτων. Αν γκουγκλάρει κάποιος, θα βρει επίσης πολλά δημοσιεύματα από φίλα διακείμενα μέσα ενημέρωσης με αναφορές στο Χάρβαρντ, στο Γέιλ, στην Οξφόρδη κ.λπ..

Τι έγιναν αυτά τα παραρτήματα; Έρχονται με το πλοίο της γραμμής και καθυστερούν; Τους έπιασε κάποια φουρτούνα στον Ατλαντικό; Θα έρθουν το επόμενο διάστημα; Έχετε να μας ενημερώσετε για κάποιο τέτοιο πανεπιστήμιο που θα τεθεί σε λειτουργία τον Σεπτέμβριο του 2024 στην Ελλάδα;

Τέταρτον –και σημαντικότερο- δεσμευτήκατε ότι αυτή η μεταρρύθμιση αφορά κατά προτεραιότητα το δημόσιο πανεπιστήμιο και την ενίσχυσή του. Θυμίζω, μάλιστα, τις μεγαλόστομες δηλώσεις του κ. Μητσοτάκη όταν μιλούσε για «ελεύθερο πανεπιστήμιο» για το δημόσιο πανεπιστήμιο. Σήμερα υπάρχει κάποιος σε αυτήν την Αίθουσα, σε κάποια πανεπιστημιακή αίθουσα, κάπου στη χώρα που να θεωρεί ότι ενισχύθηκε ή απελευθερώθηκε από τη γραφειοκρατία και τις αγκυλώσεις το δημόσιο πανεπιστήμιο;

Κύριε Πιερρακάκη, δεν σας εύχομαι να καταρρίψετε το χρονικό ρεκόρ αποτυχίας της κ. Κεραμέως. Όμως, υπάρχει ο κίνδυνος ο νόμος σας να αποδειχθεί ένας νόμος-φούσκα και να σκάσει τον Σεπτέμβριο αυτού του έτους, όταν θα μετρηθείτε για το αν τελικά έχετε κάνει κάτι ή όχι στον πανεπιστημιακό χάρτη.

Σε αντίθεση με εσάς –και ολοκληρώνω- το ΠΑΣΟΚ μετά από πολλά χρόνια έχει καταθέσει μία πλήρως τεκμηριωμένη πρόταση για τα μη κερδοσκοπικά πανεπιστήμια. Εμείς τεκμηριώσαμε την ιδεολογική διαίρεση προόδου-συντήρησης παρουσιάζοντας τα παραδείγματα της Κύπρου και της Σκανδιναβίας ως δύο εκ διαμέτρου αντίθετα εκπαιδευτικά συστήματα στη βάση της παιδείας ως δημοσίου αγαθού και όχι μιας εμπορεύσιμης υπηρεσίας.

Εμείς καταθέσαμε δική μας πρόταση παρουσιάζοντας όλους τους όρους και τις προϋποθέσεις συνύπαρξης δημοσίων και μη κερδοσκοπικών πανεπιστημίων. Και προσέξτε, δεν ήταν αντιγραφή κάποιου μοντέλου γιατί δεν υπάρχουν στη Σκανδιναβία ή σε κάποιες άλλες περιοχές της Ευρώπης όροι αξιολόγησης και αδειοδότησης, όροι αποκέντρωσης, όπως θέσαμε εμείς. Δική μας πρόταση είναι και καλό είναι να διαβαστεί.

Εμείς καταθέσαμε συγκεκριμένη πρόταση για την πραγματική ενίσχυση των δημοσίων πανεπιστημίων, διότι το ΠΑΣΟΚ έχει μία ευθύνη, να παρουσιάσει μία εναλλακτική πρόταση και όχι να στέκεται ή να ταλαντεύεται ανάμεσα στα «ναι μεν αλλά» και στα «όχι με δύο προσκόμματα» για να αποδείξει στον οιονδήποτε ότι δεν ταυτίζεται με αυτήν την Κυβέρνηση.

Και κάτι τελευταίο. Ας δεχθώ τη δική σας ειλικρινή πρόθεση ότι είστε θιασώτης του μη κερδοσκοπικού χαρακτήρα των πανεπιστημίων στη χώρα. Δεν μπορώ να το υιοθετήσω για τον Πρωθυπουργό ούτε για την Κυβέρνηση συνολικά της Νέας Δημοκρατίας. Δεσμεύεστε, λοιπόν, αφού είστε θιασώτης του μη κερδοσκοπικού χαρακτήρα ότι στην επικείμενη Αναθεώρηση του Συντάγματος θα δεσμευτείτε για τον μη κερδοσκοπικό χαρακτήρα των μη κρατικών ΑΕΙ; Αν δεσμεύεστε, σας καλούμε να μας το πείτε σήμερα. Αν δεν δεσμεύεστε, φοβάμαι πάρα πολύ ότι στη συζήτηση η οποία θα ακολουθήσει, ουσιαστικά θα εγκλωβιστούμε, δεν θα προχωρήσουμε και δεν θα υπηρετήσουμε το δημόσιο συμφέρον.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παραστατίδη.

Θα δώσω τώρα τον λόγο στον ειδικό αγορητή της Πλεύσης Ελευθερίας κ. Σπυρίδωνα Μπιμπίλα.

Ενημερωτικά, μετά το πέρας των ομιλιών των εισηγητών και ειδικών αγορητών έχουν ζητήσει τον λόγο ο Πρόεδρος της Κοινοβουλευτικής Ομάδας του ΣΥΡΙΖΑ κ. Φάμελλος και ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

Ορίστε, κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα σας, κύριε Υπουργέ και αγαπητοί συνάδελφοι.

Η κύρωση αυτή αποτελεί προαπαιτούμενο για τη δημιουργία και τη διασύνδεση παραρτημάτων ιδιωτικών πανεπιστημίων και η υπογραφή της αποφεύγεται από το 1999 από όλες τις κυβερνήσεις των τελευταίων ετών. Αυτό που φέρνει δικαιολογημένες απορίες είναι το εσπευσμένο του πράγματος, η κατάθεση του νομοσχεδίου πάνω σε ένα τριήμερο αργίας, γι’ αυτό και είναι δικαιολογημένες οι αντιδράσεις αφού αυτό το νομοσχέδιο έρχεται σε συνδυασμό με τον νόμο που πέρασε πια για τα ιδιωτικά πανεπιστήμια που θα εγκατασταθούν στην Ελλάδα. Σίγουρα θα θέλαμε περισσότερες συζητήσεις γύρω από το πόσο ωφέλησε αυτή η συνθήκη τα κράτη που την έχουν ήδη εφαρμόσει και σίγουρα λαμβάνουμε σοβαρά υπ’ όψιν τα προβλήματα που δημιουργούνται στη νεολαία από τη σύγχυση που έχουν σε σχέση με τα ιδιωτικά πανεπιστήμια και τα προβλήματα που δημιουργεί η απαξίωση των κρατικών πανεπιστημίων εδώ. Γι’ αυτό και η αντίδρασή τους που για μια ακόμη φορά διαδηλώνουν στους δρόμους.

Εμείς θεωρούμε ότι θα έπρεπε να έχει γίνει κλήση φορέων, να έχει ακουστεί η γνώμη τους και να έχει προηγηθεί μια πιο ανοικτή, ενδελεχής και μεγάλη συζήτηση για τη συγκεκριμένη αυτή σύμβαση.

Η σύμβαση αυτή έχει ως στόχο να ενισχύσει την κινητικότητα των φοιτητών και των εργαζομένων, μέσω της απλούστευσης των διαδικασιών αναγνώρισης των τίτλων σπουδών, μεταξύ των συμβαλλομένων χωρών.

Η σύμβαση προβλέπει την αμοιβαία αναγνώριση των πτυχίων, βάσει συγκεκριμένων κριτηρίων και διαδικασιών, επιδιώκοντας να αποφευχθούν διακρίσεις εναντίον τίτλων σπουδών που έχουν αποκτηθεί σε άλλες χώρες της συνθήκης. Ταυτόχρονα, επιτρέπει την αναγνώριση και μεταφορά μέρους σπουδών ανάμεσα σε πανεπιστημιακά ιδρύματα και την αναγνώριση επαγγελματικών δικαιωμάτων.

Η σύμβαση της Λισαβόνας μέσω της διαδικασίας της Μπολόνια, προσφέρει ουσιαστικά τη νομική βάση για την αναγνώριση τίτλων σπουδών ανάμεσα στα κράτη που έχουν υπογράψει, δηλαδή, τα σαράντα πέντε κράτη-μέλη του Συμβουλίου της Ευρώπης -πλην ημών- και δώδεκα κράτη-μέλη της ΟΥΝΕΣΚΟ, όπως ο Καναδάς και η Αυστραλία. Οι ΗΠΑ την έχουν υπογράψει, ωστόσο όμως, δεν έχουν προχωρήσει σε εφαρμογή.

Εμείς, ως Πλεύση Ελευθερίας, υπερασπιζόμαστε σθεναρά το δικαίωμα όλων των νέων ανεξαιρέτως και την αντίστοιχη υποχρέωση της πολιτείας, βάσει του άρθρου 16 του Συντάγματος, για παροχή δημόσιας, δωρεάν και ποιοτικής εκπαίδευσης για όλους. Δίνουμε έμφαση στο δικαίωμα στην παιδεία όλων των νέων και στις ανάγκες των φοιτητών όλων των τάξεων στο σύγχρονο διεθνές περιβάλλον. Ταυτόχρονα, αναγνωρίζουμε την άμεση αναγκαιότητα αναγνώρισης τίτλων σπουδών στο εξωτερικό και την ανάγκη συμβατικής διευθέτησης ζητημάτων που ταλαιπωρούν χιλιάδες φοιτητές. Πρέπει να διευκρινιστούν, όμως, οι λόγοι για τους οποίους δεν κυρώθηκε τόσα χρόνια αυτή η σύμβαση και οι λόγοι για τους οποίους έρχεται σήμερα προς κύρωση. Επίσης, σε ποιο βαθμό ωφέλησε η σύμβαση αυτή τα κράτη που ήδη την έχουν υπογράψει και κατά πόσο μπορούν να εξισώνονται σπουδές λιγότερων ετών ή επί πληρωμή ή εξ αποστάσεως, όταν εδώ για να πάρεις ένα πτυχίο χρειάζονται τέσσερα έτη στα δημόσια πανεπιστήμια;

Αυτή η ίδια σύμβαση δίνει τη δυνατότητα διατύπωσης επιφύλαξης από ένα κράτος-μέλος σε κάποια άρθρα. Ο νόμος περιέχει άρθρο δεύτερο, επιφύλαξη της Ελλάδας σε ένα άρθρο, θα πρέπει να εξηγηθεί γιατί αυτή η πολιτική επιλογή.

Σε κάθε περίπτωση, όμως, οφείλουμε να εξετάσουμε και τις προβληματικές πτυχές αυτών των αλλαγών και να διερευνήσουμε τον τρόπο, με τον οποίον κάθε αλλαγή θα αποπλαισιωθεί σχολαστικά και εν συνεχεία, θα αναπλαισιωθεί στην ελληνική κοινωνική εκπαιδευτική και ερευνητική πραγματικότητα, εφόσον αφορά στη φοίτηση και κατ’ επέκταση στην απασχολησιμότητα.

Με ιδιαίτερη προσοχή θα πρέπει να ξαναδούμε, μεταξύ άλλων, την τεχνική και την καλλιτεχνική μας εκπαίδευση, η οποία κατά την άποψή μας τεχνηέντως υποβαθμίστηκε και τα πτυχία των δραματικών σχολών, ενώ είναι τριετούς φοίτησης ισοτιμήθηκαν με τα απολυτήρια λυκείου, που ήδη ήταν προαπαιτούμενο, για να μπει κάποιος σε αυτές τις δραματικές σχολές.

Σκοπός είναι η διευκόλυνση της ακαδημαϊκής κινητικότητας και της πρόσβασης στην αγορά εργασίας. Δεν είναι επιθυμητό ωστόσο το δικαίωμα στην παιδεία να εκθρονιστεί από το δικαίωμα στην επιχειρηματική δραστηριότητα και οφείλουμε να το προστατεύσουμε.

Η σημερινή κύρωση μπορεί να θεωρηθεί μια απλή διεκπεραιωτική διαδικασία, ωστόσο αυτό δεν ισχύει. Δεν μπορούμε να παραγνωρίσουμε ότι υπάρχουν πλεονεκτήματα, όπως η ευκολότερη αναγνώριση των ακαδημαϊκών τίτλων σπουδών σε διεθνές επίπεδο, ότι διευκολύνει την εκπαιδευτική και επαγγελματική κινητικότητα των φοιτητών και των εργαζομένων, ότι οι διαδικασίες αναγνώρισης είναι πιο διαφανείς και δίκαιες, ότι βελτιώνει τη συνεργασία μεταξύ των εκπαιδευτικών ιδρυμάτων και των κρατών και ότι αυξάνει τις επιλογές για περαιτέρω σπουδές ή εργασία σε διεθνές περιβάλλον.

Δεν μπορούμε, όμως, να μη δούμε και τα πολλά μειονεκτήματα. Παρά τα πλεονεκτήματα της συνθήκης της Λισαβόνας, υπάρχουν μειονεκτήματα που αξίζει να αναφερθούν. Αυτά τα μειονεκτήματα αντανακλούν τις προκλήσεις στην προσπάθεια ενοποίησης και αναγνώρισης προσόντων σε μια διαφοροποιημένη διεθνή εκπαιδευτική πραγματικότητα. Η εφαρμογή της συνθήκης μπορεί να είναι περίπλοκη, λόγω διαφορών στα εκπαιδευτικά συστήματα και τα νομικά πλαίσια των κρατών-μελών. Οι διαφορές στα πρότυπα ποιότητας της εκπαίδευσης ανάμεσα στις χώρες μπορούν να καθιστούν δύσκολη την αξιολόγηση και αναγνώριση των προσόντων. Μερικές φορές υπάρχει αντίσταση από τοπικά ή εθνικά ιδρύματα στην υιοθέτηση των διατάξεων της συνθήκης, πράγμα που καθυστερεί ή εμποδίζει την πλήρη εφαρμογή της.

Η έλλειψη ισχυρών μηχανισμών επιβολής μπορεί να περιορίζει την αποτελεσματικότητα της συνθήκης σε ορισμένες περιπτώσεις. Οι διαδικασίες αναγνώρισης μπορεί να είναι χρονοβόρες, ειδικά όταν απαιτούνται λεπτομερείς αξιολογήσεις των προσόντων.

Επίσης, απορίες δημιουργούνται σε συγκεκριμένα άρθρα, όπως στο άρθρο 4, παράγραφος 8, για τα μέρη στα οποία μπορεί να αποκτηθεί πρόσβαση στην τριτοβάθμια εκπαίδευση βάσει μη παραδοσιακών τίτλων. Παρόμοιοι τίτλοι που αποκτώνται σε άλλα μέρη αξιολογούνται με τον ίδιο τρόπο όπως οι μη παραδοσιακοί τίτλοι που αποκτώνται στο μέρος από το οποίο ζητείται η αναγνώριση.

Έχει ειδοποιήσει η Ελλάδα για τις πρόσθετες εισαγωγικές εξετάσεις που απαιτούνται για την είσοδο στα πανεπιστήμια; Ποιοι είναι αυτοί οι μη παραδοσιακοί τίτλοι; Μήπως το άρθρο εννοεί ότι αξιολογούνται με τον ίδιο τρόπο όπως οι παραδοσιακοί τίτλοι;

Στο άρθρο 5, παράγραφος 3, ειδικότερα κάθε μέρος θα διευκολύνει την αναγνώριση των περιόδων σπουδών, όταν έχει υπάρξει προηγούμενη συμφωνία μεταξύ αφ’ ενός του ιδρύματος τριτοβάθμιας εκπαίδευσης ή της αρμόδιας αρχής που είναι υπεύθυνη για τη σχετική περίοδο σπουδών και αφ’ ετέρου του ιδρύματος τριτοβάθμιας εκπαίδευσης ή της αρμόδιας αρχής αναγνώρισης που είναι υπεύθυνη για την επιδιωκόμενη αναγνώριση.

Δεν διευκρινίζεται ποιες είναι οι προβλεπόμενες προϋποθέσεις. Άρα, μπορεί κάποιος να πληρώσει και να πάει σε ιδιωτικό που συνεργάζεται με κάποιο πανεπιστήμιο της αλλοδαπής και έχει συνάψει συμφωνία με ιδιωτικό πανεπιστήμιο της ημεδαπής και έτσι να ολοκληρώσει έναν πιο εύκολο κύκλο σπουδών. Συνεπώς, μπορεί να λάβει ακόμα και πτυχίο με λιγότερα έτη φοίτησης.

Πώς θα διασφαλίζετε, κύριε Υπουργέ, το να μην αναγνωρίζονται και εξισώνονται τα πτυχία που στην Ελλάδα απαιτούν περισσότερα χρόνια φοίτησης με τα πτυχία της αλλοδαπής που απαιτούν λιγότερα έτη;

Με το άρθρο 5, παράγραφος 2 ουσιαστικά δίδεται η δυνατότητα σε πτυχιούχους σχολής με λιγότερα από τέσσερα έτη φοίτησης να αξιολογηθούν, ώστε να αναγνωριστεί το πτυχίο τους στην Ελλάδα. Αυτό δίνει αδικαιολόγητο πλεονέκτημα σε σχέση με τους φοιτητές των ελληνικών πανεπιστημίων, που είναι υποχρεωτικής τετραετούς φοίτησης. Η δυνατότητα αυτή ουσιαστικά ακυρώνει την επιφύλαξη του άρθρου 6, παράγραφος 3, για την πρόσβαση στην αγορά εργασίας, αφού δια της πλαγίας οδού, ήτοι της αναγνώρισης του άρθρου 6 παράγραφος 2, πάλι εισέρχεται στην αγορά εργασίας.

Να δοθεί εξήγηση στο άρθρο 6, παράγραφος 4, τι εργασιακά δικαιώματα πορίζουν αυτές οι συμβουλές. Το πρόβλημα έγκειται στο ότι στην αλλοδαπή, ως επί το πλείστον, το πτυχίο χορηγείται μετά την τριετή φοίτηση, το bachelor. Άρα, ο απόφοιτος του εξωτερικού θα έχει προβάδισμα ενός έτους σε σχέση με τον Έλληνα φοιτητή, που για το πτυχίο του πρέπει να φοιτήσει τέσσερα ολόκληρα χρόνια.

Πέραν όλων αυτών και ενώ προσπαθούμε να εναρμονιστούμε με την Ευρώπη, μεγάλα προβλήματα ταλανίζουν τον εσωτερικό μας χώρο και θα επιμείνουμε πάνω σ’ αυτό, ιδιαίτερα για τα καλλιτεχνικά πτυχία των αδιαβάθμητων δραματικών σχολών, που εσκεμμένα πιστεύουμε ότι έγιναν ισότιμα με τα απολυτήρια λυκείου.

Σε κάποιες χώρες της Ευρώπης, όμως, τα θεωρούν έγκυρα, όταν προέρχονται, παραδείγματος χάριν, από το Εθνικό Θέατρο ή από το Θέατρο Τέχνης και δεν αποτελούν εμπόδιο, για να εισαχθεί κάποιος σε πανεπιστήμιο των χωρών που τα δέχονται, αφού το πτυχίο φέρει τη σφραγίδα του Υπουργείου Πολιτισμού.

Θα επιμείνουμε στο πάγιο αίτημα των καλλιτεχνών για ίδρυση Ανωτάτης Σχολής Παραστατικών Τεχνών στα πρότυπα της Σχολής Καλών Τεχνών, γιατί έχουν έρθει πληροφορίες ότι δεν θα γίνει τελικά αυτό και τρεις σχολές του Εθνικού, του Κρατικού και της Λυρικής θα ανωτατοποιηθούν, χωρίς να ιδρυθεί αυτό το πανεπιστήμιο παραστατικών τεχνών. Και σε αυτό θα θέλαμε να μας απαντήσετε.

Επίσης, σοβαρά προβλήματα υπάρχουν στο ΕΑΠ Πατρών, καθώς και πολλά προβλήματα έχουν προκληθεί στους πτυχιούχους μηχανικούς ΤΕΙ, οι οποίοι κατά δεκάδες προσφεύγουν στη δικαιοσύνη και στο Σ.τ.Ε., γιατί δεν έχουν κατοχυρωθεί τα επαγγελματικά τους δικαιώματα.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μπιμπίλα.

Θα δώσω τώρα τον λόγο στην εισηγήτρια του ΣΥΡΙΖΑ, την κ. Ράνια Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρίες και κύριοι Βουλευτές, καλούμαστε σήμερα να κυρώσουμε τη σύμβαση του Συμβουλίου της Ευρώπης για την αναγνώριση τίτλων σπουδών τριτοβάθμιας εκπαίδευσης στην ευρωπαϊκή περιφέρεια, γνωστή και ως σύμβαση της Λισαβόνας.

Και καλούμαστε να το κάνουμε τώρα είκοσι πέντε χρόνια από τη στιγμή που τέθηκε σε ισχύ, αλλά μόλις τρεις μήνες μετά την ψήφιση του αντισυνταγματικού νόμου σας για την ίδρυση και λειτουργία ιδιωτικών πανεπιστημίων στη χώρα μας. Και επειδή δεν μιλάμε για τυχαιότητα, αυτή η συγχρονικότητα μας δημιουργεί τεράστια αγωνία. Γιατί καμμία άλλη κυβέρνηση, όλα τα προηγούμενα χρόνια, όπως δεν διανοήθηκε να προχωρήσει στην ίδρυση ιδιωτικών πανεπιστημίων, χωρίς Αναθεώρηση του Συντάγματος, έτσι και δεν έφερε τη συγκεκριμένη σύμβαση προς κύρωση στο ελληνικό Κοινοβούλιο. Ακριβώς διότι αυτή θα μπορούσε να προσκρούει στο ελληνικό Σύνταγμα μέσω της αναγνώρισης επαγγελματικών και ακαδημαϊκών προσόντων ιδιωτικών τριτοβάθμιων ιδρυμάτων του εξωτερικού που δεν πληρούν τυπικές και ουσιαστικές προϋποθέσεις, με μία από τις σημαντικότερες, αυτή της διάρκειας των σπουδών.

Άς γίνω όμως πιο συγκεκριμένη:

Διαβάζουμε στο Τμήμα Ι της σύμβασης τον ορισμό που δίνεται για την τριτοβάθμια εκπαίδευση. Όλοι οι τύποι προγραμμάτων σπουδών μαθημάτων, κατάρτισης ή εκπαίδευσης για έρευνα στο μεταδευτεροβάθμιο επίπεδο που αναγνωρίζονται από τις αρμόδιες αρχές ενός μέρους ως στοιχεία του συστήματος της τριτοβάθμιας εκπαίδευσης. Τι σημαίνει πρακτικά αυτό; Ότι κάθε μεταλυκειακή και μεταδευτεροβάθμια δομή αποτελεί και τριτοβάθμια εκπαίδευση; Και τι γίνεται με τον σαφή διαχωρισμό της ανώτατης από την ανώτερη εκπαίδευση; Προφανώς είναι πιο βολικό να χάνεται κάπου στη μετάφραση.

Όμως αυτό αντίκειται στο ελληνικό Σύνταγμα και εμείς θα επιμείνουμε και δεν θα κουραστούμε να το υπερασπιζόμαστε ποτέ. Είναι σαφείς οι επιτακτικοί κανόνες του άρθρου 16, κατά τους οποίους η ανώτατη εκπαίδευση παρέχεται αποκλειστικά από ιδρύματα που είναι νομικά πρόσωπα δημοσίου δικαίου με πλήρη αδειοδότηση και οι καθηγητές των ανωτάτων εκπαιδευτικών ιδρυμάτων είναι δημόσιοι λειτουργοί.

Αφού, λοιπόν, έχετε στρώσει το έδαφος με τους προηγούμενους νόμους σας, φέρνετε τώρα προς κύρωση την εν λόγω σύμβαση, που θα πλήξει ακόμη περισσότερο τα πτυχία και τους αποφοίτους των ελληνικών δημοσίων πανεπιστημίων και το γνωρίζετε πολύ καλά ότι αυτή η κύρωση θα σημάνει πρακτικά την εξίσωση των τριετών προγραμμάτων προπτυχιακών σπουδών που υπάρχουν σε ορισμένες χώρες του εξωτερικού με τα τετραετή και πενταετή σε πολλές περιπτώσεις πτυχία των ελληνικών ΑΕΙ. Έναν απόλυτο εξισωτισμό προς τα κάτω.

Ποιος είναι, λοιπόν, ο πραγματικός λόγος που φέρνετε την εν λόγω σύμβαση προς κύρωση; Πάντως σίγουρα όχι οι γενικολογίες που ακούσαμε κατά τη συνεδρίαση της επιτροπής για την προώθηση «του δικαιώματος στην εκπαίδευση, της αμοιβαίας κατανόησης, της ειρήνης, της ακαδημαϊκής κινητικότητας και της διεθνοποίησης των πανεπιστημίων μας".

Γιατί τι γίνεται όλο αυτό το διάστημα; Δεν ίσχυαν όλα αυτά; Δεν έχουν ενταχθεί τα ελληνικά πανεπιστήμια στον Ευρωπαϊκό Χώρο Ανώτατης Εκπαίδευσης; Δεν συνάπτουν συμφωνίες κοινών μεταπτυχιακών προγραμμάτων σπουδών; Δεν συμμετέχουν στα ευρωπαϊκά και διεθνή δίκτυα; Δεν εξασφαλίζουν ερευνητικά προγράμματα και χρηματοδοτήσεις, που αδυνατούν να πάρουν από το ελληνικό κράτος; Δεν καλλιεργούν τη στενή σύνδεσή τους με την ελληνική κουλτούρα προβάλλοντας την πολιτιστική μας ταυτότητα;

Η απάντηση σε όλα τα παραπάνω είναι προφανώς «ναι». Ο πραγματικός λόγος που σήμερα συζητάμε την εν λόγω σύμβαση συνοψίζεται στο άρθρο 5 παράγραφος 3 της σύμβασης που προβλέπει ότι κάθε μέρος θα διευκολύνει την αναγνώριση των περιόδων σπουδών όταν «το ίδρυμα τριτοβάθμιας εκπαίδευσης στο οποίο έχει ολοκληρωθεί η περίοδος σπουδών έχει εκδώσει πιστοποιητικό ή αναλυτική βαθμολογία της ακαδημαϊκής πορείας, που βεβαιώνει ότι ο φοιτητής έχει καλύψει επιτυχώς τις προβλεπόμενες προϋποθέσεις για την εν λόγω περίοδο σπουδών».

Δεν είναι αυτό ένα δώρο στα κολλέγια που αποκτούν τη δυνατότητα να «πιστοποιούν» αυτοτελώς περιόδους σπουδών για όλα τα ιδρύματα τριτοβάθμιας εκπαίδευσης των κρατών που μετέχουν στη σύμβαση; Και πού πάει στα αλήθεια η ποιότητα; Χάνεται και αυτή; Γιατί η υπονόμευσή της προκύπτει ακόμη πιο εμφατικά από τη δυνατότητα απόδοσης πτυχίων σε φοιτητές που ξεκινούν τη φοίτησή τους σε έναν φορέα και την ολοκληρώνουν σε άλλο φορέα διαφορετικής χώρας.

Μία επιφύλαξη έχετε μόνο. Και αυτή είναι να μην εφαρμόσει η χώρα μας το άρθρο 6.3 της σύμβασης που ρυθμίζει, κυρίως, τις διδακτορικές σπουδές. Η διασφάλιση όμως των επαγγελματικών και ακαδημαϊκών προσόντων των αποφοίτων των ελληνικών πανεπιστημίων δεν λύνεται με μία επιφύλαξη. Και φυσικά δεν υπάρχει καμμία επιφύλαξη για το άρθρο 4 παράγραφος 1 της σύμβασης, που καταπατά ευθέως τις αρχές της ισότητας και της αξιοκρατίας ως προς την πρόσβαση στην ανώτατη εκπαίδευση, ανοίγοντας ακόμη ένα «παραθυράκι» παράκαμψης των πανελληνίων εξετάσεων. Όταν επιτρέπεται σε κάθε μέρος να αναγνωρίζει τους τίτλους σπουδών που εκδίδονται από άλλα μέρη και πληρούν τις γενικές προϋποθέσεις για είσοδο στην τριτοβάθμια εκπαίδευση στα εν λόγω μέρη, όταν με τον ν.5094/2024 για την εισαγωγή σε ιδιωτικά πανεπιστήμια δίνεται η δυνατότητα σε αποφοίτους δευτεροβάθμιας εκπαίδευσης άλλων κρατών να εγγράφονται στα ελληνικά πανεπιστήμια χωρίς να λάβουν μέρος στις πανελλήνιες εξετάσεις. Τι γίνεται με απλά λόγια; Στα δημόσια πανεπιστήμια η πρόσβαση θα προκύπτει από τη βάσανο της εξέτασης για τις ελληνικές οικογένειες και στα ιδιωτικά πανεπιστήμια θα αρκεί η καταβολή διδάκτρων.

Κυρώνετε σήμερα μια σύμβαση που θέτει εμφατικά την αναγνώριση επαγγελματικών δικαιωμάτων και ακαδημαϊκών προσόντων που δεν συμβαδίζουν με τη συνταγματική τάξη. Και βέβαια δεν συζητάμε καν για την κατοχύρωση των εκκρεμών δικαιωμάτων αποφοίτων ΑΕΙ, ΑΣΠΑΙΤΕ και ισότιμων σχολών, που βρίσκονται σε χρόνια ομηρία.

Στρώνετε με ροδοπέταλα τον δρόμο που έχετε ήδη ανοίξει προς την ανωτατοποίηση των κολλεγίων.

Νομιμοποιείτε τις σπουδές αλλά και την εισαγωγή στα ιδιωτικά πανεπιστήμια χωρίς πανελλαδικές, εντείνοντας ακόμα περαιτέρω τις ανισότητες. Διαλύετε κάθε όριο μεταξύ ανώτατης και ανώτερης εκπαίδευσης.

Προσθέτετε στη φαρέτρα σας την εν λόγω σύμβαση ως ένα άλλο όπλο ενάντια στην παραβίαση του άρθρου 16 του Συντάγματος. Αντί να συζητάμε για όλα αυτά που πραγματικά θα ενίσχυαν την τριτοβάθμια εκπαίδευση. Όλα αυτά που χρειάζεται το δημόσιο πανεπιστήμιο για να γίνει πιο ισχυρό και πιο ποιοτικό. Για την εξασφάλιση της χρηματοδότησης του, ώστε να φτάσει, τουλάχιστον, στο μέσο όρο της Ευρωπαϊκής Ένωσης. Για την ενίσχυσή του με μόνιμο προσωπικό.

Εμείς στον ΣΥΡΙΖΑ - Προοδευτική Συμμαχία θα επιμείνουμε στο όραμά μας για ένα ισχυρό, ποιοτικό, δημόσιο και δωρεάν πανεπιστήμιο. Για όλους θα διεκδικούμε την επένδυση στην ποιότητα της παρεχόμενης εκπαίδευσης, την ανανέωση των υποδομών και του εργαστηριακού εξοπλισμού των πανεπιστημίων και των ερευνητικών κέντρων. Την ενίσχυση της εξωστρέφειας και την υποστήριξη της διεθνοποίησης των ελληνικών πανεπιστημίων με όρους ακαδημαϊκότητας, συνεργασίας και ισότητας. Αλλά και τη διασφάλιση για τους φοιτητές ότι τα πανεπιστήμια είναι χώροι γνώσης και ελευθερίας, αλλά και ότι, επιπλέον, έχουν στήριξη κατά τη διάρκεια των σπουδών τους -τουλάχιστον ως προς τη σίτιση και φυσικά τη στέγη-.

Στον αντίποδα της Κυβέρνησης που ζυγίζει οικονομικά και εμπορευματοποιεί τα πάντα, ακόμη και τη γνώση και τα όνειρα της νέας γενιάς, αυτής που αποτυγχάνετε καθημερινά να κρατήσετε στη χώρα μας. Για εμάς στον ΣΥΡΙΖΑ - Προοδευτική Συμμαχία η παιδεία είναι ένα καθολικό, κοινωνικό δικαίωμα και η στήριξή της είναι θέμα δικαιοσύνης και ταυτόχρονα ισότητας. Και είναι μια μάχη που θα τη δίνουμε καθημερινά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Θρασκιά.

Θα ολοκληρώσουμε τον κύκλο των εισηγητών και ειδικών αγορητών με τον εισηγητή της Νέας Δημοκρατίας, τον κ. Χρήστο Καπετάνο.

**ΧΡΗΣΤΟΣ ΚΑΠΕΤΑΝΟΣ:** Κύριε Υπουργέ, κυρία Υφυπουργέ, κύριοι συνάδελφοι, συζητούμε σήμερα στην Αίθουσα της Ολομέλειας το νομοσχέδιο για την κύρωση της σύμβασης του Συμβουλίου της Ευρώπης για την αναγνώριση των τίτλων σπουδών στην τριτοβάθμια εκπαίδευση.

Τίθενται από την Αντιπολίτευση κάποια ερωτήματα τα οποία χρήζουν απαντήσεων. Ξεκινώ λέγοντας ότι μέχρι σήμερα τα σαράντα πέντε από τα σαράντα έξι κράτη-μέλη του Συμβουλίου της Ευρώπης έχουν επικυρώσει αυτήν τη σύμβαση που συζητάμε και έχουν προσχωρήσει σε αυτήν. Στη σύμβαση μάλιστα έχουν προσχωρήσει ακόμη δώδεκα χώρες που δεν είναι μέλη του Συμβουλίου της Ευρώπης, όπως και οι Ηνωμένες Πολιτείες που έχουν υπογράψει τη σύμβαση, αλλά δεν έχουν προσχωρήσει ακόμη σε αυτήν.

Η Ελλάδα παραμένει η μόνη από τις σαράντα έξι χώρες του Συμβουλίου της Ευρώπης που δεν έχει προσχωρήσει και δεν έχει κυρώσει τη σύμβαση αυτή. Τι σημαίνει αυτό;

Το γεγονός αυτό υπογραμμίζει την αναγκαιότητα που υπάρχει να κυρωθεί άμεσα μια τέτοια διεθνής σύμβαση, που καταδεικνύει τη σπουδαιότητά της και τα χαρακτηριστικά της γνωρίσματα, βασικός σκοπός της οποίας είναι η διασφάλιση του δικαιώματος της αναγνώρισης ακαδημαϊκών προσόντων μεταξύ των κρατών-μελών, ενισχύοντας και διευκολύνοντας την κινητικότητα των νέων για συνέχιση των σπουδών τους σε όλη τη χώρα.

Στην επιτροπή προχθές αλλά και σήμερα εδώ ακούστηκαν κάποια επιμέρους ερωτήματα και θέλω να τα απαντήσουμε, για να είμαστε σαφείς και συγκεκριμένοι.

Ετέθη το ερώτημα: «Γιατί κυρώνετε σήμερα αυτήν τη σύμβαση μετά από είκοσι πέντε χρόνια;». Απάντηση: πρώτον, υπήρχαν λόγοι που έπρεπε να εξορθολογίσουμε τη λειτουργία του ΔΟΑΤΑΠ, κάτι που έγινε με τον πρόσφατο νόμο του 2022, καθώς η καθυστέρηση οφειλόταν σε περιορισμούς που είχαν υιοθετηθεί στο θεσμικό πλαίσιο ακαδημαϊκής αναγνώρισης με τον προηγούμενο νόμο, τον ν.3328, και οι περιορισμοί βρίσκονταν σε αντίθεση με βασικές αρχές της σύμβασης. Με τον ν.4957 του 2022 που ψήφισε η Κυβέρνηση της Νέας Δημοκρατίας και επέφερε τον εκσυγχρονισμό των διαδικασιών του ΔΟΑΤΑΠ, άρθηκαν σχεδόν όλα αυτά τα εμπόδια.

Τι περιορισμοί υπήρχαν τότε; Παραδείγματος χάριν, αν κάποιος είχε σπουδάσει τα τρία πρώτα του χρόνια στο Κέιμπριτζ, για να το καταλάβουμε όλοι μας, και το τέταρτο έτος στην Οξφόρδη, η Ελλάδα δεν αναγνώριζε το πτυχίο του γιατί δεν είχε έρθει στην Ελλάδα για σπουδές τα δύο τελευταία έτη. Αυτό απαγορευόταν.

Παράλληλα, δεύτερος λόγος, είναι η θεσμοθέτηση των εθνικών μητρώων αναγνωρισμένων ακαδημαϊκών ιδρυμάτων και τίτλων, που τηρούνται πλέον από τον ΔΟΑΤΑΠ, η ριζική απλοποίηση της δυνατότητας πρόσβασης σε μεταπτυχιακές και διδακτορικές σπουδές των κατόχων τίτλων της αλλοδαπής, η ψηφιοποίηση του αρχειακού υλικού του ΔΟΑΤΑΠ και η ένταξή του στη διαλειτουργικότητα Ptyxia.gov.gr τον Ιούνιο του 2024, η δυνατότητα σύναψης διακρατικών συμφωνιών αναγνώρισης, η ριζική διοικητική και οργανωτική ανασυγκρότηση του ΔΟΑΤΑΠ, που μείωσε τους χρόνους αναγνώρισης κατά πάρα πολύ μεγάλο χρονικό διάστημα και η θεσμοθέτηση από την Κυβέρνηση ξενόγλωσσων προπτυχιακών και μεταπτυχιακών προγραμμάτων από τα ελληνικά πανεπιστήμια είχαν σαν αποτέλεσμα την κάλυψη του μεγαλύτερου μέρους της απόστασης που χώριζε τη χώρα μας από την κύρωση της συνθήκης της Λισαβόνας για την αναγνώριση. Η τελευταία εκκρεμότητα που υπήρχε, η δυνατότητα αναγνώρισης περιόδων σπουδών, ρυθμίστηκε με τον νόμο για τα παραρτήματα των αλλοδαπών ΑΕΙ.

Δεύτερον, εγκαλείτε την Κυβέρνηση γιατί την κυρώνουμε σήμερα, μετά από είκοσι πέντε έτη, και ταυτόχρονα τοποθετήστε ως Αντιπολίτευση κρίνοντας τη σύμβαση ως αρνητική ή τουλάχιστον ουδέτερη για τα ελληνικά συμφέροντα. Προφανώς, κυρίες και κύριοι συνάδελφοι, σαράντα πέντε χώρες που το έκαναν αυτό νωρίτερα από εμάς, που ανήκουν στο Συμβούλιο της Ευρώπης και δώδεκα επιπλέον που δεν ανήκουν σε αυτό του Συμβουλίου της Ευρώπης, έκαναν λάθος; Ήταν ο εκπαιδευτικός τους προγραμματισμός σε κατεύθυνση μη λογική; Αποφασίστε λοιπόν, γιατί πρέπει να δούμε και κάποια άλλα θέματα τα οποία είναι σημαντικά και έρχεται αυτή η συνθήκη, αυτή η σύμβαση της Λισαβόνας, να μας τα δείξει εκτενέστερα.

Στο τμήμα 7 της σύμβασης, παραδείγματος χάριν, αναγνωρίζει ειδικά τίτλους σπουδών προσφύγων, εκτοπισμένων ατόμων και ατόμων σε κατάσταση ανάλογη με εκείνη των προσφύγων, εξετάζοντας αν τα άτομα αυτά πληρούν τις απαραίτητες προϋποθέσεις για την εισαγωγή στην τριτοβάθμια εκπαίδευση στο μέρος όπου βρέθηκαν. Και θέτω το ερώτημα: Κόπτεστε, και ορθώς όπως όλοι μας μέσα σε αυτή την Αίθουσα, για τα δικαιώματα των προσφύγων, για τις ευάλωτες ομάδες. Αν δεν ισχύσει και δεν κυρωθεί η παρούσα σύμβαση γιατί εσείς την καταψηφίσετε, τι θα πούμε στους ανθρώπους αυτούς που μπορεί να αλλάξει το μέλλον τους και να βοηθηθούν να σπουδάσουν σε μια χώρα της επιλογής τους; Δεν άκουσα καμμία απάντηση σε αυτό το θέμα.

Επίσης στο τμήμα 8 στα άρθρα 1 και 2 παρέχονται οι απαραίτητες πληροφορίες για την αξιολόγηση των ιδρυμάτων και προγραμμάτων της τριτοβάθμιας εκπαίδευσης. Τα μέρη δεσμεύονται να παρέχουν όλες τις πληροφορίες για τα ιδρύματα και τα προγράμματα σπουδών, έτσι ώστε να επιτρέπουν στις αρμόδιες αρχές του άλλου μέρους να εξετάζουν την υποψήφια αξιολόγηση. Άκουσα στην επιτροπή να λέγεται «τι θα γίνει αν ένας έρθει από το Κιργιστάν στην Ελλάδα για σπουδές στη Νομική και εκεί τα χρόνια σπουδών είναι δύο ενώ στην Ελλάδα τέσσερα». Αξιολόγηση θα γίνει, μια λέξη που, το ξέρω, δεν σας αρέσει, όμως αποτελεί τη βάση της περαιτέρω εξέλιξης και της εκπαιδευτικής κοινότητας. Η Κυβέρνηση αυτή είναι αποφασισμένη να μην κάνει πίσω σε αυτό.

Έρχομαι σε ένα άλλο θέμα. Το άρθρο 2 της σύμβασης αναφέρεται στην επιφύλαξη της Ελληνικής Δημοκρατίας, σύμφωνα με το δικαίωμα που της απορρέει, να μην εφαρμόζει το άρθρο 6.3 της παρούσας σύμβασης. Κόπτεται επίσης η Αντιπολίτευση ότι με την κύρωση ανοίγει ο δρόμος για τα κολλέγια να ανωτατοποιηθούν πλήρως. Μα, η Ελλάδα εξέφρασε την επιφύλαξή της και δεν δέχτηκε ακριβώς αυτό το άρθρο. Συγκεκριμένα διατύπωσε επιφύλαξη για την περίπτωση των τίτλων ανώτατης εκπαίδευσης που απονέμουν ιδρύματα της αλλοδαπής μετά από σπουδές με συμφωνίες δικαιόχρησης με κολλέγια στην Ελλάδα. Θα συνεχίσει να ισχύει ό,τι προβλέπει ο ν.4957/2022 για αυτές τις περιπτώσεις, δηλαδή δεν θα αναγνωρίζονται. Αν ήθελε η Κυβέρνηση να κάνει κάτι διαφορετικό, θα διατύπωνε ρήτρα επιφύλαξης και μη αποδοχής; Άρα καταρρίπτεται και αυτός ο ισχυρισμός περί άρνησης ψήφισης της κύρωσης της συγκεκριμένης σύμβασης.

Ακούστηκε επίσης στην επιτροπή ότι με την κύρωση αυτής της σύμβασης η Ελλάδα θα τοποθετήσει στον χάρτη της τριτοβάθμιας πλήρους αναγνωρισμένης εκπαίδευσης τα ΙΕΚ, τα ΚΕΠ -γιατί θέλω να απαντήσουμε σε όλα τα ερωτήματα που ετέθησαν στην επιτροπή- ουδέν αναληθέστερον και αυτού.

Η Ελλάδα έχει την υποχρέωση να καταρτίσει έναν κατάλογο με όσα τριτοβάθμια δημόσια ιδρύματα αναγνωρίζει στο σύστημα της τριτοβάθμιας εκπαίδευσής της. Δεν αναγνωρίζει ούτε τα ΚΕΚ ούτε τα ΙΕΚ ως έχοντα τέτοια δυνατότητα. Επίσης, η Ελλάδα δεν έχει παραρτήματα ελληνικών πανεπιστημίων στο εξωτερικό, οπότε δεν έχει εφαρμογή το σημείο D της σύμβασης.

Τέλος, θα μου επιτρέψετε και τελειώνοντας, γιατί ο χρόνος μας περιορίζει, η κύρωση της σύμβασης του Συμβουλίου της Ευρώπης για την αναγνώριση των τίτλων σπουδών, ολοκληρώνει την προσπάθεια των προηγούμενων ετών που έχει καταβάλει η Κυβέρνηση ώστε να εξορθολογήσει την τριτοβάθμια εκπαίδευση και να συμβαδίσει, κυρίες και κύριοι, με τα υπόλοιπα κράτη της Ευρωπαϊκής Ένωσης ισότιμα.

Είναι πραγματικά μόνο θετικά τα όσα θα προσφέρει στην Ελλάδα η υπογραφή της συγκεκριμένης σύμβασης. Κι εφόσον έγιναν όλες οι απαραίτητες ενέργειες στο θεσμικό μας πλαίσιο, μπορούμε πλέον, έστω και τελευταίοι -γιατί στα ζητήματα της Ευρώπης έχουμε συνηθίσει τη χώρα μας να βρίσκεται στη θέση του πρωταγωνιστή- να συμπεριληφθούμε στα μέλη της σύμβασης, διευκολύνοντας τους Έλληνες αλλά και τους ξένους φοιτητές και δίνοντας την ευκαιρία σε κορυφαίους επιστήμονες να συνεχίζουν τις σπουδές τους στα εκπαιδευτικά ιδρύματα που εδρεύουν στη χώρα μας.

Θέλω, λοιπόν, να συγχαρώ τον Υπουργό κ. Πιερρακάκη, την κ. Λυτρίβη που ήμασταν στην επιτροπή και τον πρόεδρο του ΔΟΑΤΑΠ τον κ. Καλογήρου, διότι ξεκίνησαν και ολοκλήρωσαν -μαζί και με την προηγούμενη ηγεσία του Υπουργείου Παιδείας- αυτές τις αλλαγές κι αυτή την εκπαιδευτική προσπάθεια.

Η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης, έχουν αποδείξει ότι κάνουν μεταρρυθμίσεις γιατί τις χρειάζεται η χώρα, τις χρειάζονται οι νέοι άνθρωποι που πρέπει να εμπιστευτούν ξανά τον πολιτικό κόσμο και να αποκτήσουν ελπίδα.

Θαύματα, ξέρετε, δεν γίνονται, πράγματα όμως υλοποιούνται. Και στην Κοινοβουλευτική Ομάδα της Νέας Δημοκρατίας είμαστε υπερήφανοι για αυτά που υλοποιούμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καπετάνο.

Θα δώσω τώρα τον λόγο στον Πρόεδρο της Κοινοβουλευτικής Ομάδας του ΣΥΡΙΖΑ, κ. Σωκράτη Φάμελλο.

Παρακαλώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία):** Κύριε Πρόεδρε, κυρίες και κύριοι Βουλευτές, κύριε Υπουργέ, δυόμισι μόλις μήνες μετά την ψήφιση του ν.5094, του νομού Πιερρακάκη για την ίδρυση ιδιωτικών πανεπιστημίων, έρχεστε σήμερα να προσθέσετε ακόμη έναν κρίκο στο σχέδιό σας, που το σχέδιο είναι ένα και είναι ξεκάθαρο, η ιδιωτικοποίηση της ανώτατης παιδείας στην Ελλάδα, που έχει όμως και ένα δεύτερο σκέλος, εξίσου κρίσιμο, ανομολόγητο μεν αλλά με αποδείξεις, την υποβάθμιση του δημόσιου πανεπιστημίου και την υποβάθμιση της δημόσιας εκπαίδευσης.

Οφείλω να πω ότι σε αυτό το σχέδιο, ανεξαρτήτως του ονόματος του Υπουργού -όσα προφίλ κι αν αλλάζουν οι Υπουργοί- έχετε απόλυτη συνέπεια εδώ και πέντε χρόνια, γιατί είναι το σχέδιο του κ. Μητσοτάκη.

Η αλήθεια είναι ότι δεν έχουμε δει να προχωράτε καμμία ρύθμιση για την ενίσχυση των δημόσιων πανεπιστημίων, για τη στελέχωσή τους, που έχουμε σοβαρό θέμα και αναντιστοιχία με τον ευρωπαϊκό μέσο όρο, τη χρηματοδότησή τους, που επίσης το δημόσιο πανεπιστήμιο στην Ελλάδα είναι πολύ πίσω σε χρηματοδοτήσεις. Και τώρα φέρνετε μια κύρωση μιας σύμβασης είκοσι επτά ετών, ξεχασμένης, με μια επίφαση -και πρέπει να το πω γιατί αυτό είναι το θέμα που συζητάμε σήμερα- να δημιουργήσετε ένα πλαίσιο δήθεν νομιμότητας και δήθεν κανονικότητας στο βασικό σας σχέδιο, που είναι τα ιδιωτικά πανεπιστήμια. Αυτό είναι το σχέδιό σας. Θέλετε να νομιμοποιήσετε την επιλογή σας αυτή, αλλιώς δεν θα θυμόσασταν μετά από είκοσι επτά χρόνια να φέρετε την κύρωση της σύμβασης αυτής για την αναγνώριση των τίτλων σπουδών, την σύμβαση της Λισαβόνας, όπως έχουμε συνηθίσει να λέγεται.

Και είναι γεγονός ότι αυτή η σύμβαση, κύριε Υπουργέ, εδώ και πάρα πολλά χρόνια δεν έχει έρθει στην ελληνική Βουλή γιατί έρχεται σε αντίθεση με το Σύνταγμα. Τώρα επιχειρείτε, όπως κάνατε, με αντισυνταγματική μεθόδευση στον νόμο των ιδιωτικών πανεπιστημίων, να το κάνετε ακόμη μία φορά, κάτι που δεν τόλμησαν να κάνουν οι κυβερνήσεις και του δικού σας πολιτικού χώρου εδώ και είκοσι επτά χρόνια. Επιχειρείτε, λοιπόν, να κάνετε ακόμη ένα «bypass».

Τόσα χρόνια μας λέγατε ότι δεν μπορείτε να υλοποιήσετε τον ανομολόγητο στόχο σας των ιδιωτικών πανεπιστημίων λόγω του Συντάγματος. Τώρα γιατί το κάνετε μία και δύο φορές; Είναι πολλά τα ερωτήματα που δημιουργούνται.

Γιατί άραγε το κάνετε αυτό αμέσως μετά τον νόμο; Μήπως γιατί είναι πολλά τα εμπόδια και δεν τα είχατε προβλέψει; Μήπως γιατί θέλετε να θωρακίσετε τη συζήτηση στο Συμβούλιο Επικρατείας για τις προσφυγές που έχουν γίνει; Ή μήπως τελικά αυτά τα ονομαστά εκπαιδευτικά ιδρύματα -το εξής ένα fund, για να λέμε την αλήθεια, νομίζω το CVC είναι που θέλει να κάνει την ιατρική σχολή- φοβούνται και αγωνιούν μη ρισκάρουν το κέρδος τους ή τα υπερκέρδη τους; Διότι το CVC –θυμίζω- είναι μέτοχος και στη ΔΕΗ με τα υπερκέρδη, για να μην τα ξεχνάμε όλα αυτά.

Άρα, τελικά όλα αυτά γίνονται για την ακαδημαϊκή ισοτιμία ή για τα κέρδη κάποιων funds;

Κύριε Πιερρακάκη, η καταγγελία και η κατηγορία απέναντί σας και έναντι της Κοινοβουλευτικής Ομάδας της Συμπολίτευσης είναι πάρα πολύ απλή: Κάνετε ότι μπορείτε, για να εξασφαλίσετε τα υπερκέρδη λίγων funds που θέλουν να μπουν, και να κάνουν ιδιωτικά πανεπιστήμια. Δεν έχετε κανένα άλλο σχέδιο, κανένα άλλο σχέδιο, κύριε συνάδελφε, για μη κερδοσκοπικά πανεπιστήμια!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν τους πιστεύουμε και ελπίζω να μοιραζόμαστε αυτή την καχυποψία. Το πρόβλημα, βέβαια, είναι ότι δεν πιστεύει και η κοινωνία και αυτή η αναξιοπιστία μπορεί να πλήξει όλους τους πολιτικούς χώρους. Θα το δούμε αυτό.

Η απάντηση, λοιπόν, είναι πάρα πολύ απλή. Θέλετε να προωθήσετε ένα σχέδιο χωρίς κανόνες, χωρίς πραγματική ισοτιμία, χωρίς κριτήρια ποιότητας, χωρίς κανόνες σωστής λειτουργίας, για να μετατρέψετε την ανώτατη παιδεία σε εμπόρευμα και τους φοιτητές σε πελάτες. Αυτό είναι μόνο το σχέδιό σας. Όλα για το κέρδος λίγων, κολλητών σας. Τι άλλο μπορεί να υποθέσει κανείς, όταν φέρνετε για κύρωση μία σύμβαση, η οποία δεν είναι υποχρεωτική και δεν δημιουργεί όλες αυτές τις προϋποθέσεις που ανακριβώς είπατε. Αυτό η εισηγήτριά μας το ξεκαθάρισε: Τίποτε από όλα αυτά δεν δημιουργούνται ως θεσμικό πλαίσιο, για να εξυπηρετηθούν έστω κάποιες κατ’ εξαίρεση περιπτώσεις, είτε ευάλωτων κοινωνικών ομάδων είτε όχι.

Αντί να βιαστείτε να ανατρέψετε τις αρνητικές επιπτώσεις που έχουν στη χώρα μας η υποβάθμιση του κράτους δικαίου, η υποβάθμιση στην υγεία και στην παιδεία, τα προβλήματα που δημιουργούνται στις φυσικές καταστροφές -βλέπω συναδέλφους από περιοχές που δεν έχουν αποζημιωθεί ακόμα για μεγάλες καταστροφές-, την ίδια ώρα που εξανεμίζεται το διαθέσιμο εισόδημα και είμαστε στις τελευταίες θέσεις της Ευρώπης -για να μην πω στην τελευταία-, την ίδια ώρα που υπάρχει θέμα επιβίωσης για τα περισσότερα νοικοκυριά, εσείς υλοποιείτε ένα σχέδιο: Τα ιδιωτικά πανεπιστήμια. Αυτό καταλαβαίνει η ελληνική κοινωνία.

Έτσι, όμως, βάζετε εμπόδιο στο μέλλον των παιδιών, κύριε Υπουργέ και κυρία Υφυπουργέ, γιατί τα νοικοκυριά με τη χαμηλή αγοραστική δύναμη και το χαμηλό εισόδημα είναι αυτά που απολαμβάνουν όλο και λιγότερες παροχές υγείας, παιδείας, είναι αυτά που καταχρεώνονται για να μπουν τα παιδιά τους στα πανεπιστήμια. Άρα αμφισβητείται η πρόσβαση σε αυτά που δεν θα μπορέσουν να πληρώσουν για το δικό σας κατάπτυστο σχέδιο των ιδιωτικών πανεπιστημίων και τελικά, ζουν τους παραλογισμούς των συγχωνεύσεων σχολείων, της ελάχιστης βάσης εισαγωγής, στη Θεσσαλονίκη μας είπαν ότι κάνει καλό στα παιδιά να περπατάνε για να πηγαίνουν στο λύκειο, λίγα χιλιόμετρα παραπάνω και των ασύμμετρων πανελλαδικών. Αυτό ζει η ελληνική κοινωνία.

Έτσι, τελικά, καταδικάζετε την ελληνική νεολαία σε ελαστικές θέσεις απασχόλησης, σε χαμηλά αμειβόμενες θέσεις εργασίας, σε ευκαιριακά επαγγέλματα και οδηγείτε τους καλούς επιστήμονες στο εξωτερικό, γιατί δεν υπάρχει μέλλον εδώ. Αυτή είναι η κοινωνία που οραματίζεστε; Γιατί από τη μία μεριά υποβαθμίζετε την ελληνική δημόσια παιδεία και από την άλλη πλευρά κάνετε ό,τι μπορείτε με νυχτερινή τροπολογία Κεραμέως για τα επαγγελματικά δικαιώματα -γιατί έτσι ξεκίνησε η όλη ιστορία-, μετά με την ακαδημαϊκή ισοτιμία του κ. Πιερρακάκη και τώρα με τη Σύμβαση της Λισαβόνας. Ναρκοθετείτε τα όνειρα των νέων, ναρκοθετείτε τα όνειρα και τις προσδοκίες των νέων για προκοπή και αξιοπρεπή διαβίωση.

Με τη Σύμβαση της Λισαβόνας μάς λέτε ότι διευκολύνεται η κινητικότητα. Δεν μας λέτε, βέβαια, ότι εντείνονται οι ανισότητες, γιατί και εκεί υπάρχει οικονομικό θέμα στην πρόσβαση στα δικαιώματα.

Δεν κάνετε, όμως, τίποτα -και εδώ θέλω μία απάντηση, κύριε Υπουργέ- για το βασικό πρόβλημα της ελληνικής παιδείας, το οποίο αποκαλύφθηκε και πρόσφατα με έκθεση της Κομισιόν. Η Ευρωπαϊκή Επιτροπή στην τελευταία έκθεση για το ευρωπαϊκό εξάμηνο σημειώνει τα σοβαρά προβλήματα των απογοητευτικών επιδόσεων των Ελλήνων μαθητών. Είναι η λεγόμενη έκθεση «PISA», που έχει -αν θέλετε- πρώτον, μια αντανάκλαση της υποχρηματοδότησης στην παιδεία -ξεκινάει από εκεί- και δεύτερον, απεικονίζει τα μεγάλα προβλήματα της κοινωνικής συνοχής.

Η έκθεση που δημοσιεύτηκε την προηγούμενη εβδομάδα και ο σχολιασμός της επιτροπής επικεντρώνει στα θέματα υποχρηματοδότησης και καταγράφει για το 2022 αρνητικές επιδόσεις σε πάρα πολλούς τομείς. Λέει ότι είναι ακόμα χαμηλότερες οι επιδόσεις των Ελλήνων μαθητών στα βασικά θέματα, στους βασικούς τομείς του προγράμματος «PISA», δηλαδή στην μαθηματική αναπαράσταση μιας απλής κατάστασης, στον εντοπισμό της κύριας ιδέας σε ένα κείμενο μέτριας έκτασης αλλά και στην ορθή εξήγηση γνωστών επιστημονικών φαινομένων. Δυστυχώς, το ποσοστό των Ελλήνων και Ελληνίδων μαθητών με τις καλύτερες επιδόσεις είναι όλο και χαμηλότερο. Άρα έχουμε σοβαρό θέμα. Με αυτό δεν ασχολείστε. Το μόνο που σας ενδιαφέρει είναι πώς κάποια funds θα βγάλουν λεφτά από ιδιωτικά πανεπιστήμια.

Προφανώς εδώ έχουμε και ένα σοβαρό θέμα με ένα κοινωνικοοικονομικό χάσμα που διαρκώς μεγαλώνει. Ποια πρόσβαση για τις ευάλωτες ομάδες εξασφαλίζετε; Το αντίθετο λέει η έκθεση, ότι έξι στους δέκα μαθητές -λέει η έκθεση- από μειονεκτικά περιβάλλοντα δεν πέτυχαν ένα ελάχιστο επίπεδο επάρκειας, όταν αυτό ήταν πέντε στους δέκα πριν από τρία χρόνια. Άρα μεγαλώνουν οι ανισότητες και στην παιδεία.

Στα υπόλοιπα μεγάλα προβλήματα του Υπουργείου σας επίσης δεν έχετε πάρει αποφάσεις και δεν έχετε κάνει καμμία πρόταση μεταρρύθμισης. Είδαμε τις προάλλες τους αποφοίτους των τεχνολογικών σχολών και τους μηχανικούς της τεχνολογικής εκπαίδευσης. Δεν υπάρχει αντιστοίχιση, ισοτίμηση, δεν υπάρχουν επαγγελματικά δικαιώματα. Υπάρχουν εκκρεμότητες με θέμα το πώς θα ολοκληρώσει τις σπουδές ένας νέος που ξεκίνησε σε μια σχολή η οποία μετασχηματίστηκε. Όλα αυτά δεν έχουν λυθεί και τώρα το μόνο που σας ενδιαφέρει είναι τα funds.

Κύριε Υπουργέ, στις πρόσφατες εκλογές οι πολίτες σάς έστειλαν ένα μήνυμα αποδοκιμασίας και αυτό αποτυπώνεται και στην κοινωνική γνώμη για τα ιδιωτικά πανεπιστήμια. Υπάρχει μεταστροφή της κοινής γνώμης, γιατί καταλαβαίνει ότι δεν θέλετε να αναβαθμίσετε την παιδεία, αλλά να εξασφαλίσετε κάποιους «κολλητούς». Όλοι το έχουν καταλάβει πλέον και το κατάλαβε ευτυχώς και όλη η προοδευτική αντιπολίτευση, γιατί και εκεί είχαμε κάποια προβλήματα ανάγνωσης.

Τώρα, λοιπόν, που αποκαλύφθηκαν τα ψέματά σας και η αδικία της πολιτικής σας, εσείς δεν ακούτε την κοινωνία, ενώ ολοκληρώνεται μια πολύπαθη -θα έλεγα- ακαδημαϊκή χρονιά. Τώρα τελειώνουν οι μαθητές τη σχολική χρονιά και οι φοιτητές βρίσκονται στην καρδιά της εξεταστικής κι εσείς φέρνετε μια κύρωση για να εξυπηρετήσετε κάποια κολλέγια ή κάποια funds που θα κάνουν ιδιωτικά πανεπιστήμια και να προετοιμαστείτε για το Συμβούλιο της Επικρατείας. Είναι προφανές αυτό.

Εμείς ως ΣΥΡΙΖΑ - Προοδευτική Συμμαχία, κύριε Υπουργέ και κυρία Υφυπουργέ, δεν θα σας επιτρέψουμε να εξαπατάτε την κοινωνία. Το αποκαλύψαμε στη συζήτηση για τα ιδιωτικά πανεπιστήμια και αυτή η μεταστροφή της ελληνικής κοινωνίας θα συνεχίζεται, γιατί μιλάμε για μια μεγάλη αξία, για ένα αγαθό, την πρόσβαση στη γνώση, την πρόσβαση στην παιδεία και άρα το δικαίωμα της προκοπής, το οποίο αμφισβητείτε εσείς για τα παιδιά της Ελλάδας. Οφείλετε, λοιπόν, να αποσύρετε την κύρωση αυτή και αυτό είναι το πρώτο το οποίο ήθελα να καταθέσω και εκ μέρους Κοινοβουλευτικής Ομάδας για τη σημερινή συζήτηση.

Κυρίες και κύριοι Βουλευτές και κύριε Πρόεδρε, ένας ακόμα σημαντικός λόγος για τον οποίον αποφασίσαμε να παρουσιαστώ σήμερα και να μιλήσω εδώ στην Ολομέλεια -και ευχαριστώ και τον Κοινοβουλευτικό Εκπρόσωπο που μου έδωσε τη θέση του, γιατί στη διαδικασία κύρωσης δεν μπορούμε να μιλήσουμε και οι δύο- είναι για να μιλήσω για το δικαίωμα της Αντιπολίτευσης να ασκεί νομοθετική πρωτοβουλία, γιατί δυστυχώς την προηγούμενη εβδομάδα είχαμε ένα περιστατικό στη Διάσκεψη των Προέδρων όπου έγινε προσπάθεια το δικαίωμα αυτό να περισταλεί στην πράξη. Επιλέξαμε ως Κοινοβουλευτική Ομάδα να θέσουμε το ζήτημα αυτό λίγο πριν τη Διάσκεψη των Προέδρων που θα ακολουθήσει, γιατί το θέμα πρέπει να εισαχθεί ξανά, όπως είχαμε εγγράφως επαναφέρει την Παρασκευή ως Κοινοβουλευτική Ομάδα στον Πρόεδρο της Βουλής.

Το ζήτημα που έχει προκύψει δεν αφορά απλά δύο προτάσεις νόμου του ΣΥΡΙΖΑ που δεν μπαίνουν στην κοινοβουλευτική διαδικασία. Συνδέεται με την ποιότητα της δημοκρατίας και τη λειτουργία των θεσμών. Το θέμα αφορά στην τήρηση του Συντάγματος και στο αν εφαρμόζει η ελληνική Βουλή τον Κανονισμό.

Η λειτουργία της Βουλής είναι ο σημαντικότερος θεσμός της ελληνικής δημοκρατίας. Για εμάς είναι κρίσιμο το πώς λειτουργούν οι θεσμοί στην Ελλάδα και πρώτα απ’ όλα πώς τηρούν τους θεσμούς, τις βασικές δεσμεύσεις οι Έλληνες και οι Ελληνίδες Βουλευτές. Θα τιμήσουμε τον όρκο μας στο Σύνταγμα και τον Κανονισμό της Βουλής; Θα ισχύσει αυτό στη Διάσκεψη των Προέδρων; Ένας από τους κατοχυρωμένους ρόλους του ελληνικού Κοινοβουλίου είναι ότι πέρα από τη συζήτηση των πρωτοβουλιών της Κυβέρνησης, επιτρέπεται και επιβάλλεται να συζητούνται και πρωτοβουλίες της Αντιπολίτευσης. Είναι υποχρέωση και δικαίωμα να καταθέτει η Αντιπολίτευση προτάσεις νόμου.

Κύριε Πρόεδρε, οφείλω να πω ότι πρέπει να είμαστε πολύ προσεκτικοί και ευαίσθητοι στα θέματα αυτά. Δεν είναι μια γραφειοκρατική ανάγνωση ενός Κανονισμού, αλλά είναι μια ουσιαστική δημοκρατική προσέγγιση. Τα πρόσφατα αποτελέσματα των ευρωεκλογών έθεσαν από την πλευρά των πολιτών ένα σοβαρό ερώτημα αξιοπιστίας της πολιτικής και της συμμετοχής στη δημοκρατία.

Πρώτα απ’ όλα θέλουμε να ξεκαθαρίσουμε -γιατί μιλάω για το πρόβλημα της αποχής- ότι η αποχή από τις εκλογικές διαδικασίες και η αποχή από τη δημοκρατία είναι σα να δίνει συγχωροχάρτι ο πολίτης σε όλους αυτούς που επιβουλεύονται το μέλλον του. Όμως, εμείς πρέπει να κάνουμε ό,τι μπορούμε για να ενισχύσουμε την αξιοπιστία της πολιτικής. Η αποχή οφείλεται και στην απαξίωση της πολιτικής και στην απαξίωση των κανόνων και στη μη τήρηση των κανόνων δημοκρατίας.

Αν η Κυβέρνηση στην προκειμένη περίπτωση και η Συμπολίτευση δεν προχωρήσουν στη Διάσκεψη των Προέδρων στην εφαρμογή του Κανονισμού της Βουλής, αν υποτιμήσουν την πρόβλεψη αυτή και το δικαίωμα της Αντιπολίτευσης, πώς περιμένουμε μετά οι πολίτες να σέβονται τη δημοκρατία και τους κανόνες της; Με ευκολία ο πολίτης θα γυρίσει και θα σας πει «γιατί να εφαρμόζω τους κανόνες της δημοκρατίας, αφού η Κυβέρνηση και ο Πρόεδρος της Βουλής δεν τους εφαρμόζει;».

Αυτό είναι ένα ερώτημα το οποίο δεν έχει πάρει απάντηση και εμείς ερχόμαστε καλοπροαίρετα, θεωρώντας ότι η λανθασμένη νομική ανάγνωση ή διαδικαστική ανάγνωση του Προέδρου της Βουλής στη Διάσκεψη των Προέδρων ήταν συγκυριακή, να θέσουμε το θέμα επίσημα και να το θέσουμε εδώ, για να απαντηθεί στη συνέχεια στη Διάσκεψη των Προέδρων. Το πρόβλημα είναι σοβαρό, γιατί η αναξιοπιστία της πολιτικής «επωάζεται» αρκετά χρόνια στην κοινωνία μας. Η απαξίωση της πολιτικής και των πολιτικών προσώπων είναι ένα βασικό εργαλείο του συστήματος εξουσίας για να κάνει τη δουλειά του, για να συνεχίζεται ένα ατελείωτο «πλιάτσικο» στην περιουσία των πολιτών και στη δημόσια περιουσία.

Εμείς δεν θα μείνουμε αμέτοχοι στην εξελισσόμενη πληγή της ελληνικής δημοκρατίας και στην απαξίωση της πολιτικής. Θα διεκδικούμε και τη λειτουργία και την εφαρμογή των κανόνων και τη στήριξη και την ενίσχυση του κράτους δικαίου που, δυστυχώς, εξαιτίας της Κυβέρνησης πλήττεται και σε πάρα πολλά άλλα ζητήματα, όπως είναι οι υποκλοπές, όπως είναι το έγκλημα των Τεμπών, όπως είναι η παράνομη διαρροή και διαχείριση προσωπικών δεδομένων από το κόμμα της Νέας Δημοκρατίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και για να είμαι πιο συγκεκριμένος και να ολοκληρώνω, ο ΣΥΡΙΖΑ - Προοδευτική Συμμαχία κατέθεσε τον Μάιο δύο προτάσεις νόμου, μία για την ακρίβεια και μία για το φορολογικό σύστημα. Και τα δύο σχέδια προτάσεων νόμου συνοδεύονται πλέον με την έκθεση του Γενικού Λογιστηρίου του Κράτους ως όφειλαν και ως ορθώς έγινε η διαδικασία της αλληλογραφίας. Αφήνω στην άκρη τις ταχύτητες στα χρονοδιαγράμματα τα οποία τα σχολιάσαμε όταν έγιναν αυτές οι εκθέσεις. Υπάρχουν. Δεν παίρνω θέση σχετικά με το περιεχόμενό τους. Άρα οι δύο αυτές προτάσεις συνοδεύονται πλέον με το απαραίτητο στοιχείο που επιβάλλει ο Κανονισμός της Βουλής για να εισαχθούν στη συζήτηση των αρμόδιων επιτροπών. Άρα είναι πλήρεις.

Παρ’ όλα αυτά, στη Διάσκεψη Προέδρων της προηγούμενης βδομάδας οι εκπρόσωποί μας συνάντησαν την άρνηση του Προέδρου της Βουλής για να ενταχθούν οι προτάσεις αυτές στην τυπική κοινοβουλευτική διαδικασία. Αντιδράσαμε έντονα σε αυτή την επιλογή. Γιατί, πρέπει να το ξεκαθαρίσουμε, δεν ευσταθεί η επίκληση, που θεωρώ ότι είναι και μεθόδευση από τον Πρόεδρο της Βουλής, του άρθρου 73 παράγραφος 3 που περιορίζει το κοινοβουλευτικό δικαίωμα της Αντιπολίτευσης. Και γιατί επί της ουσίας από τη μεριά της Συμπολίτευσης βλέπουμε μπροστά μας ολοφάνερα ένα τέχνασμα να αποφύγετε τη συζήτηση στις επιτροπές για δύο ουσιαστικά προβλήματα της ελληνικής κοινωνίας, για την ακρίβεια και το φορολογικό σύστημα.

Είναι ξεκάθαρο, κυρίες και κύριοι Βουλευτές, ότι οι προτάσεις του ΣΥΡΙΖΑ δεν εμπίπτουν σε κανέναν τέτοιο περιορισμό. Προτείνουν μέτρα που θα ωφελήσουν το σύνολο της κοινωνίας και της οικονομίας. Τοποθετηθείτε επί αυτού. Εμείς το ξεκαθαρίζουμε ότι αυτό είναι το περιεχόμενο. Οι ρυθμίσεις μας δεν αποβλέπουν στον μόνο περιορισμό που είναι στο να μη δοθεί μισθός ή σύνταξη ή όφελος σε κάποιο πρόσωπο. Μόνο αυτός το περιορισμός υπάρχει και δεν εμπίπτουν οι προτάσεις μας σε αυτόν τον περιορισμό. Είναι ο μόνος όρος που θα μπορούσε να σταματήσει τη συζήτηση την κοινοβουλευτική.

Είναι ξεκάθαρο ότι η στόχευση του άρθρου 73 του Συντάγματος είναι να περιορίσει κάποιες προτάσεις νόμου που μπορεί να ικανοποιήσουν κάποιες πελατειακές σχέσεις ή κάποια πρόσωπα και όχι το κοινωνικό σύνολο. Η πρόταση για την ακρίβεια αφορά όλο το κοινωνικό σύνολο και τους καταναλωτές και τους παραγωγούς. Έχουμε προτάσεις στοχευμένες, κοστολογημένες, για να έχουμε καλύτερη οικονομία.

Για τον λόγο, λοιπόν, αυτό ζητούμε να τεθούν σήμερα στη Διάσκεψη των Προέδρων οι δύο προτάσεις νόμου του ΣΥΡΙΖΑ και να λάβουν την απαιτούμενη ημερομηνία για τη συνεδρίαση των αρμόδιων επιτροπών της Βουλής. Μόνο αυτή είναι η επιλογή της Διάσκεψης των Προέδρων.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Αυτό λέει ο Κανονισμός της Βουλής και όχι αυτές τις καινοφανείς διαδικασίες που σκέφτηκε ο κ. Χατζηδάκης, με μόνο λόγο να μην χρειαστεί να τοποθετηθεί επί της ουσίας και σε τυπική διαδικασία της Βουλής και να μην συζητήσουν και τα υπόλοιπα κόμματα επί ενός μεγάλου και υπαρκτού προβλήματος.

Να ξεκαθαρίσω ότι εμείς δεν φοβόμαστε τη συζήτηση σε οποιοδήποτε επίπεδο. Και ο Στέφανος Κασσελάκης έχει πει ότι διατίθεται να πάει με τον κ. Μητσοτάκη στο Γενικό Λογιστήριο του Κράτους και να τα συζητήσουν όλα. Όπως να συζητήσουν και τα υπερέσοδα που έχει πλέον το Υπουργείο Οικονομικών καθ’ υπέρβαση του προϋπολογισμού, εις βάρος όλων των κοινωνικών ομάδων, που προέρχονται κυρίως από τους έμμεσους φόρους.

Όμως, όποιο κόλπο βρείτε δεν θα αποτρέψει την εφαρμογή του Κανονισμού της Βουλής. Γιατί εμείς γι’ αυτό συζητάμε. Τον Κανονισμό της Βουλής θα τον εφαρμόσετε; Εμείς σε όλες τις συζητήσεις δεν έχουμε πρόβλημα να συμμετέχουμε γιατί έχουμε επεξεργασμένες προτάσεις και γιατί το Γενικό Λογιστήριο του Κράτους επιβεβαιώνει την εφαρμοσιμότητα των προτάσεών μας. Το θέμα είναι γιατί θέλετε εσείς να αποφύγετε μια συζήτηση με βάση τον Κανονισμό για ουσιαστικά ζητήματα της οικονομίας, για την επιβίωση των νοικοκυριών. Θεωρούμε, λοιπόν, ότι αυτή η προσπάθεια της δικής σας υπεκφυγής είναι αυτή που κινητροδοτεί την παρελκυστική συζήτηση στη Διάσκεψη των Προέδρων.

Πρέπει να σας πω ότι έχετε ήδη διαψευστεί γιατί η μετά τις εκλογές ανακοίνωση του κ. Μητσοτάκη για τη φορολόγηση των υπερκερδών είναι μία από τις προτάσεις που ήταν ήδη στα σχέδια νόμου του ΣΥΡΙΖΑ.

Βέβαια όχι με το συντελεστή υποφορολόγησης που διάλεξε ο κ. Μητσοτάκης για να κάνει ακόμη ένα χατίρι στα διυλιστήρια, γιατί τα δύο διυλιστήρια έχουν 1,3 δισεκατομμύριο ευρώ υπερκέρδη το 2023 και εσείς έχετε βάλει μία σκέψη φορολόγησης για 300 εκατομμύρια. Εν πάση περιπτώσει, επιβεβαιωνόμαστε. Ενάμιση χρόνο λέγαμε στον κ. Χατζηδάκη και στον κ. Μητσοτάκη ελάτε να συζητήσουμε για τα υπερκέρδη. Και θα έλθετε και θα το συζητήσουμε εδώ.

Άρα λοιπόν, διαπιστώνεται και επί του πρακτέου ότι οι προτάσεις του ΣΥΡΙΖΑ έχουν βάση, είναι σωστές και έχουν και τεκμηρίωση και εμείς θέλουμε αυτή η τεκμηρίωση να αξιοποιηθεί προς έναν σκοπό. Παράδειγμα: η φορολόγηση των διυλιστηρίων, των υπερκερδών θα δώσει έσοδα που μπορούν να αξιοποιηθούν στη μείωση του ΦΠΑ και στη μείωση του ειδικού φόρου κατανάλωσης, μέχρι και μηδενισμό του ΦΠΑ. Γιατί δεν το θέλετε αυτό; Δεν θέλετε να έχουμε φθηνότερα προϊόντα στην Ελλάδα;

Υπάρχει πρόβλημα τοποθέτησης λοιπόν, από την πλευρά της Νέας Δημοκρατίας. Αυτό είναι το θέμα. Δεν ξέρουν τι θα πουν στις επιτροπές, γι’ αυτό δεν βάζουν το ζήτημα στις επιτροπές. Και τι άλλωστε να πει η Κυβέρνηση για την ακρίβεια όταν όχι απλά δεν είναι επαρκής να τη διαχειριστεί, αλλά βάζει πλάτη στα υπερκέρδη των ολιγοπωλίων; Και το μόνο που σκέφτηκε ήταν λίγο πριν τις εκλογές να στείλει ένα γράμμα στην κ. Φον ντερ Λάιεν της οποίας η θητεία έληγε, γιατί τώρα συζητείται η πιθανή ανανέωσή της ή όχι. Είναι δυνατόν εκ των υστέρων, μετά από τόσα χρόνια ακρίβειας; Σκεφτήκατε να στείλετε ένα γράμμα χωρίς παραλήπτη, ενώ δεν κάνετε αυτό που η Ευρώπη λέει για την ελληνική κοινωνία και οικονομία; Η Ευρώπη μιλάει για μείωση των φορολογικών βαρών. Η Ευρώπη μιλούσε για φορολόγηση των υπερκερδών. Και εσείς δεν κάνατε τίποτα, για να μην πω ότι εσείς βάζετε πλάτη στο να παράγονται με τις διοικήσεις των ελληνικών πετρελαίων και της ΔΕΗ τα υπερκέρδη.

Είναι φυσικό όταν δεν θέλετε να συζητήσετε. Παράδειγμα, δεν θέλετε να συζητήσετε για το περιθώριο κέρδους στα τρόφιμα, στα καύσιμα, στο ρεύμα, στα αγροεφόδια. Δεν θέλετε να συζητήσετε για το πώς θα κοπούν τα υπερκέρδη στο ρεύμα, για το πώς θα μειωθεί ο ΦΠΑ ή ο ειδικός φόρος κατανάλωσης. Δεν θέλετε να συζητήσετε για τη φορολόγηση των υπερκερδών των τραπεζών που έχουν γράψει το πρώτο τρίμηνο του 2024 1,1 δισεκατομμύριο ευρώ κέρδη εις βάρος της ελληνικής οικονομίας από τα επιτόκια και από τις προμήθειες και βάζετε πλάτη στα υπερκέρδη των τραπεζών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς όμως θέλουμε. Θέλουμε να συζητήσουμε ακόμη και για μηδενισμό του ΦΠΑ στα βασικά προϊόντα ή για μόνιμη μείωση του ΦΠΑ και πάρα πολλά, όπως για το φορολογικό. Δεν θέλετε να συζητήσουμε για έναν σταθερό φορολογικό συντελεστή, αυξανόμενο προς τα πάνω, που στα μεγάλα εισοδήματα θα έχει και τα μερίσματα. Δεν θέλετε να συζητήσουμε κάτι τέτοιο, ένα δίκαιο φορολογικό σύστημα. Εμείς λέμε να το συζητήσουμε. Έχετε δικαίωμα να τοποθετείτε αρνητικά, αλλά θα κριθείτε από την κοινωνία αν δεν τα ψηφίσετε όλα αυτά.

Αντί για όλα αυτά και προσπαθώντας να βρείτε τερτίπια για να μη συζητηθούν οι δικές μας προτάσεις, προσέξτε τι κάνατε. Στη λήξη του φορολογικού έτους κατά παράβαση κάθε έννοιας εμπιστοσύνης του πολίτη προς την πολιτεία, φέρατε αλλαγή του συστήματος φορολόγησης των ελευθέρων επαγγελματιών. Μιλάτε για τη δική μας προετοιμασία που είναι άρτια, ενώ εσείς παραβιάσατε τον κανόνα ορθής νομοθέτησης και φέρατε στο τέλος του 2023 ένα χαράτσι εις βάρος όλων των ελεύθερων επαγγελματιών, μικρομεσαίων, αυτοαπασχολούμενων, επιστημόνων. Για ποιο λόγο; Για να κλείσουν οι μικρές και μεσαίες επιχειρήσεις, οι ατομικές επιχειρήσεις, για να κλείσουν και να μην έχουμε πολλούς ταξιτζήδες, αλλά εταιρείες ταξί, πολλούς δικηγόρους, αλλά εταιρίες δικηγόρων, πολλούς μηχανικούς, αλλά εταιρίες μηχανικών, για να έχουν τα σουπερμάρκετ μερίδιο στις λαϊκές αγορές -αυτό είναι το σχέδιο- για να κλείσουν όλες οι μικρές επιχειρήσεις στην ύπαιθρο με τελικό αποτέλεσμα να επιβαρύνεται το δημογραφικό πρόβλημα της Ελλάδας το οποίο με ρυθμίσεις του Υπουργείου Παιδείας επίσης επιβαρύνεται, γιατί δεν έχουν μέλλον τα παιδιά στην Ελλάδα. Αυτό είναι η δική της ανάγνωση της πολιτικής.

Εμείς κυρίες και κύριοι Βουλευτές ήρθαμε να μιλήσουμε εδώ ως οφείλουμε με τον δημοκρατικό και κοινοβουλευτικό κανόνα γιατί θα γίνει στη συνέχεια μια συζήτηση στη Διάσκεψη των Προέδρων. Θέλουμε λοιπόν να προμηνύσουμε και να διαμηνύσουμε ότι ο ΣΥΡΙΖΑ - Προοδευτική Συμμαχία θα επιμείνει μέχρι τέλους με όλους τους κανόνες της δημοκρατίας μας για να εισαχθούν οι προτάσεις νόμου στις αρμόδιες επιτροπές και εκεί να μετρηθούμε όλοι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Να μετρηθούμε για το ΦΠΑ, για τα υπερκέρδη, για τη δίκαιη φορολογία, για την επιβίωση των επαγγελμάτων και των εργαζομένων.

Περιμένουμε την απόφαση της σημερινής Διάσκεψης των Προέδρων και επιφυλασσόμεθα για κάθε μέσο που μπορούμε να λάβουμε εντός του Κοινοβουλίου αλλά και εκτός του Κοινοβουλίου. Ήδη η κοινωνία αντιτίθεται στις ρυθμίσεις σας. Όλοι οι επιστημονικοί και παραγωγικοί φορείς έχουν πάει στο Συμβούλιο της Επικρατείας για το άδικο χαράτσι.

Καταθέσαμε χθες μία επίκαιρη ερώτηση στον Πρωθυπουργό για το ζήτημα αυτό και το επόμενο ερώτημα που θα τεθεί στη Διάσκεψη των Προέδρων θα είναι το εξής: πότε θα έρθει ο κ. Μητσοτάκης στη Βουλή να μας πει γιατί κλείνει τις μικρές επιχειρήσεις, τις ατομικές επιχειρήσεις, τους επαγγελματίες και τους επιστήμονες και τους επιβάλλει ή λουκέτα ή μετανάστευση; Αυτό θα είναι το επόμενο δίλημμα που θα κριθεί ενώπιον των ευθυνών του ο κ. Μητσοτάκης ο οποίος παραβιάζει ξεκάθαρα τις προεκλογικές του δεσμεύσεις.

Ο ΣΥΡΙΖΑ θα είναι πιστός στην κοινοβουλευτική διαδικασία. Θα είναι και η Νέα Δημοκρατία;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Θα δώσω τώρα τον λόγο στον Πρόεδρο της Κοινοβουλευτικής Ομάδας της Νέας Αριστεράς, κ. Αλέξη Χαρίτση.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κυρίες και κύριοι συνάδελφοι, η Κυβέρνηση της Νέας Δημοκρατίας φέρνει σήμερα προς ψήφιση την κύρωση της Σύμβασης της Λισαβόνας είκοσι επτά ολόκληρα χρόνια από την υπογραφή της και είκοσι πέντε από την έναρξη της ισχύος της, μία σύμβαση που αποτέλεσε και την νομιμοποιητική βάση για τη γνωστή σε όλους μας Διακήρυξη της Μπολόνια.

Και βέβαια, δεν μπορεί να μην αναρωτηθεί κανείς, γιατί τώρα; Τι νταλκάς την έπιασε την Κυβέρνηση και τον Υπουργό Παιδείας μέσα στο κατακαλόκαιρο να κλείσει αυτή την εκκρεμότητα των είκοσι επτά ετών;

Η αρμόδια Υφυπουργός είπε στην επιτροπή ότι έπρεπε πρώτα να εκσυγχρονιστεί ο ΔΟΑΤΑΠ με τον νόμο του 2022, γιατί υπήρχαν όροι που ήταν αντίθετοι με βασικές αρχές της σύμβασης, οπότε μέχρι το 2022, λέει η Κυβέρνηση, ότι δεν μπορούσαν να φέρουν τη συγκεκριμένη σύμβαση προς κύρωση. Και από το 2022 μέχρι το 2024, τι έγινε;

Ας δούμε, λοιπόν, τι έχει μεσολαβήσει, τι έχει συμβεί στο μεταξύ και πως η Κυβέρνηση του κ. Μητσοτάκη έχει χειριστεί το θέμα της ανώτατης εκπαίδευσης, προκειμένου να καταφέρει να επιτύχει τον μεγάλο της στόχο, που δεν είναι άλλος, βεβαίως, από την ιδιωτικοποίηση της τριτοβάθμιας εκπαίδευσης.

Στις 6 Ιουλίου 2023, στις προγραμματικές δηλώσεις ο Πρωθυπουργός, κ. Μητσοτάκης, λέει επί λέξη από αυτό εδώ το Βήμα: «Οι διακρατικές συμφωνίες του άρθρου 28 του Συντάγματος προσφέρουν σήμερα τη δυνατότητα με την ευθύνη της Εθνικής Αρχής Ανώτατης Εκπαίδευσης να υπάρξει αναγνώριση ξένων πανεπιστημίων που θα ήθελαν να επενδύσουν στην Ελλάδα. Κάτι τέτοιο θα ξεκαθάριζε την κατάσταση στο σημερινό τοπίο της μεταλυκειακής εκπαίδευσης και θα προετοίμαζε το δρόμο για τη μεγάλη μεταρρύθμιση του άρθρου 16. Και σε αυτόν τον δρόμο θα κινηθούμε άμεσα.» Αυτά έλεγε ο κ. Μητσοτάκης στις προγραμματικές δηλώσεις της Κυβέρνησής του μετά τις εκλογές του 2023.

Ταυτόχρονα, από την Κυβέρνηση διαρρέονταν στα μέσα μαζικής ενημέρωσης ότι ο νέος Υπουργός Παιδείας, ο κ. Πιερρακάκης ήδη διερευνά σε βάθος το συγκεκριμένο ζήτημα. Για την ασφαλή χαρτογράφηση του τοπίου και των προοπτικών που ανοίγονται για την ίδρυση ιδιωτικών πανεπιστημίων εξετάζονται σε πρώτη φάση οι προθέσεις πανεπιστημιακών ιδρυμάτων από την Ευρώπη. Αυτή ήταν η κυβερνητική διαρροή.

Δεν ξέρουμε τελικά τι αποτελέσματα είχε η έρευνα του κ. Πιερρακάκη. Ξέρουμε, όμως, ότι κάπου στον Νοέμβριο του 2023 αποφάσισε να προχωρήσει στην κύρωση της Σύμβασης της Λισαβόνας. Η μόνη διακρατική συμφωνία από αυτές, τις οποίες είχε αναφερθεί ο Πρωθυπουργός, που ήρθε τελικά για κύρωση ήταν αυτή με την Κύπρο. Μετά ξεχάσαμε και την αναθεώρηση του άρθρου 16 βεβαίως και ήρθε ο αντισυνταγματικός νόμος για τα περίφημα μη κρατικά πανεπιστήμια. Είναι, βεβαίως, αλήθεια ότι ακούγεται καλύτερα από το να λες ιδιωτικά πανεπιστήμια να αναφέρεσαι σε μη κρατικά πανεπιστήμια. Η υποκρατικοποίηση σε σύγκριση με την ιδιωτικοποίηση ακούγεται καλύτερα. Η ουσία, όμως, παραμένει η ίδια.

Και τώρα μετά από τόσους μήνες θυμηθήκαμε πάλι τη Σύμβαση της Λισαβόνας. Και εδώ ξαναμπαίνει το ερώτημα, γιατί άραγε τώρα; Κύριε Υπουργέ, με την ευκαιρία της σημερινής σας παρουσίας εδώ στην Ολομέλεια της Βουλής θα μπορούσατε ίσως να ενημερώσετε την Εθνική Αντιπροσωπεία σχετικά με τις εξελίξεις γύρω από τα ιδιωτικά πανεπιστήμια. Πώς προχωράει αυτό το τόσο φιλόδοξο για την Κυβέρνησή σας εγχείρημα; Υπήρξε τελικά ενδιαφέρον από διάσημα και καταξιωμένα ιδρύματα του εξωτερικού, όπως μας λέγατε όλο το προηγούμενο διάστημα κατά τη συζήτηση του νομοσχεδίου εδώ στη Βουλή;

Γιατί από διάφορα δημοσιεύματα μέχρι στιγμής, έχουμε μάθει μόνο για ένα fund, που μάλιστα είχε καταθέσει φάκελο στην Επιτροπή Ανταγωνισμού -έτσι λένε τα δημοσιεύματα- πριν καν κατατεθεί το νομοσχέδιο στη Βουλή.

Σε χθεσινό δε δημοσίευμα της «Εφημερίδας των Συντακτών» διαβάζουμε ότι η όλη διαδικασία έχει μπλοκάρει, γιατί δεν υπάρχει ΚΑΔ για το μόρφωμα που εμπνεύστηκε, το νομικό πρόσωπο πανεπιστημιακής εκπαίδευσης. Αληθεύει αυτό; Έχει μπλοκάρει η σχετική διαδικασία γιατί δεν υπάρχει ΚΑΔ;

Κυρίες και κύριοι συνάδελφοι, η διαδικασία της ιδιωτικοποίησης της ευρωπαϊκής ανώτατης εκπαίδευσης δεν ήταν ποτέ μια εύκολη υπόθεση. Δεν ήταν τόσο εύκολη όπως για παράδειγμα η δημιουργία μιας αγοράς στις τηλεπικοινωνίες ή σε έναν άλλο κλάδο. Και δεν ήταν διότι στις συνθήκες της Ευρωπαϊκής Ένωσης η οργάνωση της παιδείας αναγνωρίζεται ως αρμοδιότητα των εθνικών κυβερνήσεων.

Γι’ αυτόν τον λόγο και οι πολιτικές δυνάμεις που προωθούσαν την ιδιωτικοποίηση εκείνα τα «χρυσά» χρόνια της οικονομικής ανάπτυξης για την Ευρωζώνη, λειτουργούσαν στο συγκεκριμένο ζήτημα παρελκυστικά. Δεν μιλούσαν εξαρχής για τα πρωτεία του ιδιωτικού έναντι του δημοσίου. Μιλούσαν για τις αρετές του διεθνούς έναντι του εθνικού. Μιλούσαν για την αξία του κοσμοπολιτισμού. Μιλούσαν για τη μαγεία της εκπαιδευτικής κινητικότητας.

Έτσι η σύμβαση αυτή βασικά μιλούσε και μιλάει για αυτές τις αξίες. Όπως συμβαίνει σχεδόν πάντα, όμως, πρέπει να διαβάσουμε με προσοχή το περιεχόμενό της και να δούμε ότι στο εσωτερικό της κρύβεται ο διάβολος στις λεπτομέρειες. Γιατί η Σύμβαση της Λισαβόνας αυτό που έκανε είναι ότι υποχρέωνε τις χώρες που θα την κατακύρωναν να δημιουργήσουν εκείνες τις προϋποθέσεις στη βάση των οποίων θεσμοί στο εσωτερικό των χωρών που την συνυπέγραφαν, θα αναγνώριζαν τόσο την επαγγελματική όσο και την ακαδημαϊκή ισοδυναμία των πτυχίων.

Τι σημαίνει αυτό στην πράξη; Τότε, την αθώα εκείνη εποχή, σήμαινε ότι οι κάτοχοι ενός πτυχίου τριετούς διάρκειας σε μια τρίτη χώρα, θα είχαν το ίδιο πτυχίο με τους αποφοίτους των ελληνικών ΑΕΙ, αλλά και ότι ένας φοιτητής θα μπορούσε να ξεκινήσει, για παράδειγμα, τις σπουδές οδοντιατρικής στην Τσεχία ή στη Βουλγαρία και να τις συνεχίσει στην Ελλάδα, παρακάμπτοντας το όποιο όριο σύστημα εισαγωγής στο σύστημα δημόσιας ανώτατης εκπαίδευσης.

Όλο το οικοδόμημα της Μπολόνιας, οι περίφημες -όσοι θυμούνται- πιστωτικές μονάδες, ο τρόπος ποσοτικοποίησης της αξίας των πτυχίων και της ισοδυναμίας που απέκτησαν τα πτυχία κάθε κράτους-μέλους της Ένωσης με αυτά των διαφορετικών κρατών-μελών, όλο αυτό το οικοδόμημα στηρίχθηκε στη Σύμβαση της Λισαβόνας και όλο αυτό το οικοδόμημα σταδιακά ενσωματώθηκε στην ελληνική έννομη τάξη.

Τα ελληνικά είναι σήμερα αρκούντως διεθνοποιημένα, μετέχουν του ενιαίου ευρωπαϊκού χώρου ανώτατης εκπαίδευσης, έχουν φοιτητές και φοιτήτριες από τρίτες χώρες και ούτω καθεξής. Ταυτόχρονα, όμως, τα είκοσι επτά αυτά χρόνια η ελληνική Δεξιά αδυνατούσε να δημιουργήσει τις πολιτικές προϋποθέσεις για να οδηγήσει το «καράβι στον προορισμό» που η ίδια ήθελε και αυτός ο προορισμός ήταν, βεβαίως, η πλήρης ιδιωτικοποίηση. Οι προσπάθειες αυτές κάθε φορά χτυπούσαν σε τοίχο, κάθε φορά έπεφταν στο κενό. Από τη δημιουργία των περίφημων ΠΣΕΕ στα δημόσια πανεπιστήμια τη δεκαετία του 1990, μέχρι την αποτυχημένη προσπάθεια αναθεώρησης του άρθρου 16, το εγχείρημα αυτό έπεφτε κάθε φορά στα «βράχια» εξαιτίας της πεισματικής αντίστασης της ακαδημαϊκής κοινότητας και του φοιτητικού κινήματος.

(Χειροκροτήματα από την πτέρυγα της Νέας Αριστεράς)

Έτσι, η ελληνική δεξιά αναγκαζόταν να συμβιβαστεί με την καχεκτική αγορά που της έλαχε. Ιδιωτικά εκπαιδευτήρια, σε συνεργασίες franchise με ιδρύματα που είχαν τον τίτλο του πανεπιστημίου στο εξωτερικό και παρουσίαζαν τα πτυχία που έδιναν ως ισοδύναμα με πτυχία κανονικού πανεπιστημίου. Ήταν και αυτό, βεβαίως, μια κάποιας μορφής ιδιωτικοποίηση, αλλά η αλήθεια είναι ότι ήταν μια ιδιωτική οικονομία που εμπορευματοποιούσε τις υπηρεσίες παιδείας, κυρίως -για να μην πω αποκλειστικά- για τα κατώτερα κοινωνικά στρώματα.

Οι γόνοι της ελληνικής οικονομικής ελίτ ήθελαν τα παιδιά τους να μπορούν να αγοράσουν πτυχία με κύρος.

Ήθελαν πτυχία Ιατρικής, ήθελαν πτυχία Πολυτεχνείου, ήθελαν πτυχία Νομικής κ.ο.κ. και ήθελαν να αποσπάσουν αυτά τα προνόμια από το δημοκρατικό καθολικό σύστημα πρόσβασης στη δημόσια τριτοβάθμια εκπαίδευση. Για να το πετύχουν αυτό, έπρεπε να βρουν οι ελίτ την κυβέρνηση που τους αντιστοιχούσε, μια κυβέρνηση προστάτη των προνομίων τους, μια κυβέρνηση των τζακιών και της αναξιοκρατίας.

Και για να το πετύχουν αυτό χρειάζονταν βεβαίως και τον κατάλληλο Υπουργό Παιδείας, που ως ιππότης πάνω σε ένα άσπρο άλογο έρχεται να καθαρίσει το αριστοκρατικό προνόμιο της παιδείας από τους φτωχούς που μέχρι σήμερα το μολύνουν και να το αποδώσει στους πλούσιους γόνους, που το δικαιούνται βάσει κληρονομικού δικαίου.

Έτσι, η μεγάλη μεταρρύθμιση, στην οποία αποσκοπούσε η Σύμβαση της Λισαβόνας και η διαδικασία της Μπολόνιας δεν τελεσφόρησε μεν για είκοσι ολόκληρα χρόνια, όμως υλοποιείται συστηματικά την τελευταία πενταετία. Η αντιμεταρρύθμιση αυτή πραγματοποιείται με σύστημα και μεθοδικότητα από τη μεριά της Κυβέρνησης. Πρέπει να το παραδεχτούμε αυτό.

Πρώτα η Νέα Δημοκρατία θεσμοθέτησε την ΕΒΕ, την ελάχιστη βάση εισαγωγής, ώστε η ιδιωτική αγορά πτυχίων να αποκτήσει πελατεία. Στη συνέχεια δημιούργησε μια ανεξάρτητη αρχή που, όπως σε κάθε υπό ιδιωτικοποίηση κλάδο, άρχισε να διαπλάθει τα προγράμματα σπουδών σαν να είναι εμπορεύματα, το κόστος παραγωγής των οποίων μπορεί και πρέπει να υπολογιστεί. Έπειτα έδωσε πλήρη δικαιώματα στους αποφοίτους των υφιστάμενων κολεγίων.

Και βεβαίως η κορωνίδα της αντιμεταρρύθμισης, πριν από πέντε μήνες η Κυβέρνηση έκανε το σάλτο μορτάλε και ψήφισε τον γνωστό νόμο που επέτρεψε τη δημιουργία ιδιωτικών πανεπιστημίων στη χώρα μας. Σε αυτό βεβαίως δεν βοήθησε μόνο το 41%, για να είμαστε ειλικρινείς, αλλά βοήθησε και το γεγονός ότι και κόμματα της προοδευτικής Αντιπολίτευσης πετάνε δυστυχώς χαρταετό κάθε φορά που η Κυβέρνηση μιλάει για ιδιωτικά ΑΕΙ.

Είχαμε ακούσει και το ΠΑΣΟΚ να λέει ότι τα δικά του ιδιωτικά ΑΕΙ θα είναι καλύτερα από αυτά του κ. Πιερρακάκη, ενώ και στο κόμμα της Αξιωματικής Αντιπολίτευσης, το κόμμα του κ. Κασσελάκη ακούμε στελέχη τα οποία διαγωνίζονται για το πόσο συχνά θα κάνουν σφάλματα από την επίσημη κομματική γραμμή, παρουσιάζοντας τα ιδιωτικά ΑΕΙ ως μια ευρωπαϊκή κανονικότητα, την οποία πρέπει να αποδεχτούμε.

Για να ξαναγυρίσουμε όμως και να θυμηθούμε τι γινόταν τον Ιανουάριο κατά τη συζήτηση του εν λόγω νομοσχεδίου- εκτρώματος, όπως είχαμε πει εμείς τότε, τι έλεγε εκείνες τις ημέρες ο Υπουργός Παιδείας; Ότι το δημόσιο πανεπιστήμιο βεβαίως θα αναβαθμιστεί. Αυτό δεν μας έλεγε; Είδατε εσείς καμμία αναβάθμιση ή έστω καμία απόπειρα, καμμία προσπάθεια για την αναβάθμιση του δημόσιου πανεπιστημίου όλους αυτούς τους μήνες που μεσολάβησαν;

Το μόνο που βλέπουμε, κύριε Υπουργέ, είναι οι διαφημίσεις κολεγίων με επίκληση του νόμου σας για τα ιδιωτικά πανεπιστήμια. Δεν ξέρω αν αυτό συνιστά και παραπλανητική διαφήμιση. Αυτό είναι κάτι το οποίο θα πρέπει να το εξετάσετε ή αν έχουν κάτι άλλο υπόψη τους αυτοί οι κολεγιάρχες που δεν το γνωρίζουμε εμείς. Είναι αυτά τα κολέγια που λένε -και μάλιστα τις τελευταίες ημέρες έχει γίνει viral και στο διαδίκτυο η σχετική διαφήμιση, όπως θα έχετε δει- ότι μπορείς να αποκτήσεις πτυχίο μηχανικού με μια αίτηση, το απολυτήριο λυκείου και δύο συστατικές επιστολές από καθηγητές του λυκείου.

(Χειροκροτήματα από την πτέρυγα της Νέας Αριστεράς)

Αυτό έχει γίνει viral στο διαδίκτυο τις τελευταίες ημέρες και έχει γίνει viral γιατί την ίδια στιγμή οι μαθητές δίνουν πανελλαδικές μέσα στον καύσωνα, με ανεμιστήρες που κουβαλάνε οι ίδιοι οι γονείς τους στις σχολικές αίθουσες -το είδαμε και αυτό να συμβαίνει στην Ελλάδα του 2024- και βιώνουν τη «σφαγή» στο μάθημα της Φυσικής, στο μάθημα της Ιστορίας. Όλα αυτά συμβαίνουν τις τελευταίες ημέρες.

Και αυτούς τους μαθητές -όχι εμάς, αυτούς τους μαθητές- πρέπει να τους κοιτάξετε, κύριε Υπουργέ, στα μάτια και να τους εξηγήσετε τι ακριβώς σημαίνουν όλα αυτά. Να τους εξηγήσετε τι κάνατε για να αναβαθμιστεί το δημόσιο πανεπιστήμιο όλο αυτό το διάστημα. Να τους εξηγήσετε γιατί φέρνετε τώρα για κύρωση αυτή τη σύμβαση που καμμία κυβέρνηση δεν είχε τολμήσει να φέρει όλα τα προηγούμενα χρόνια, από την υπογραφή της μέχρι σήμερα.

Και να κοιτάξετε στα μάτια και τους γονείς τους, τους γονείς των μαθητών. Τι θα τους πείτε; Ότι φέρνετε μια σύμβαση για κύρωση που διεθνοποιεί τα πανεπιστήμια της χώρας και τα κάνει ανταγωνιστικά; Μια χαρά διεθνοποιημένα τα πανεπιστήμιά μας, χάρη στο φιλότιμο των Ελλήνων ακαδημαϊκών.

(Χειροκροτήματα από την πτέρυγα της Νέας Αριστεράς)

Και χωρίς τη Σύμβαση της Λισαβόνας και τη διαδικασία της Μπολόνια, οι Έλληνες φοιτητές γίνονται δεκτοί για μεταπτυχιακά στα καλύτερα πανεπιστήμια του κόσμου.

Το κακό όμως ποιο είναι; Το κακό είναι ότι αναγκάζονται να μείνουν εκεί για να δουλέψουν μετά, γιατί δεν μπορούν να βρουν στη χώρα τους δουλειά με αξιοπρεπείς όρους και αξιοπρεπείς συνθήκες δουλειάς. Τι έχετε να πείτε λοιπόν κύριε Υπουργέ, στους γονείς που τα παιδιά τους δίνουν πανελλαδικές και είτε θα τους κόψει η ελάχιστη βάση εισαγωγής, είτε θα περάσουν σε κάποια σχολή και δεν θα βρίσκουν ένα σπίτι το οποίο να μπορούν να πληρώσουν σε ένα αξιοπρεπές ενοίκιο σε μια άλλη πόλη; Πού είναι η φοιτητική μέριμνα; Γι’ αυτά θα έπρεπε να συζητάμε σήμερα εδώ σε αυτή την Αίθουσα. Αυτά τα προβλήματα θα έπρεπε να λύσετε.

Εσείς όμως το μόνο που κάνετε, είναι να εξυπηρετείτε τα φιλικά προς εσάς ιδιωτικά συμφέροντα. Αυτή είναι η μόνη έγνοιά σας. Όλα τα υπόλοιπα περί αναβάθμισης, περί ανταγωνιστικότητας, περί ανοίγματος, διεθνοποίησης, απλώς χρυσώνουν το χάπι. Όπως χρυσώνει το χάπι βέβαια και ο Πρωθυπουργός και όλη η Κυβέρνηση όταν μιλάει για ανάπτυξη. Μιλάει για ανάπτυξη στον ελληνικό λαό! Ποια ανάπτυξη, όταν μειώνεται το πραγματικό διαθέσιμο εισόδημα την ώρα που αυξάνεται η παραγωγικότητα της εργασίας πάνω στον πραγματικό μισθό, όταν σε αντίστροφη πορεία από τις άλλες ευρωπαϊκές χώρες αντί να μειώσουμε, αυξάνουμε τις ώρες εργασίας και πάμε από 1η Ιουλίου σε εξαήμερη εργασία. Κόπτεστε υποτίθεται για την Ευρώπη και για τη διεθνοποίηση και το ότι αποκλίνουμε από τον ευρωπαϊκό μέσο όρο σε όλους τους κρίσιμους κοινωνικούς δείκτες, δεν σας απασχολεί καθόλου.

Να είμαστε όμως δίκαιοι. Ναι, υπάρχει ανάπτυξη με ονομαστικούς όρους, υπάρχει, μάλλον, μεγέθυνση για να είμαι πιο ακριβής. Ποιους αφορά όμως αυτή η ονομαστική μεγέθυνση; Αφορά τους λίγους. Αφορά για παράδειγμα τις εισηγμένες στο χρηματιστήριο, που κάνουν πάρτι κερδοφορίας και καταγράφεται σύμφωνα με τα στοιχεία του Χρηματιστηρίου Αξιών Αθηνών ρεκόρ χρηματικών διανομών το 2023, το οποίο μετά βεβαιότητας, όπως λένε τα ίδια τα στοιχεία του Χρηματιστηρίου, θα αυξηθεί ακόμα περισσότερο, θα καταρριφθεί αυτό το ρεκόρ την τρέχουσα χρονιά, το 2024. Εκεί λοιπόν είναι η ανάπτυξη. Και την ίδια στιγμή ο μέσος Έλληνας, η μέση Ελληνίδα κατατάσσεται τελευταίος σε αγοραστική δύναμη στην Ευρωζώνη και μόλις δεύτερος από το τέλος στην Ευρώπη των είκοσι επτά. Περνάμε τη Βουλγαρία, η οποία οσονούπω μας προσεγγίζει μάλιστα.

Το χειρότερο όμως ξέρετε ποιο είναι; Το χειρότερο απ’ όλα δυστυχώς είναι ότι σύμφωνα με τα στοιχεία των ερευνών, των κοινωνικών μελετών έχουμε οδηγηθεί σε μία κοινωνία χαμηλών, για να μην πω, μηδενικών προσδοκιών. Η πολιτική την οποία ακολουθείτε, αυτή η πολιτική των ανισοτήτων, αυτή η σκληρά νεοφιλελεύθερη πολιτική μετά την έξοδο από τα μνημόνια -που ήταν αποτέλεσμα βεβαίως της χρεοκοπίας την οποία προκάλεσαν οι δικές σας πολιτικές πριν από δεκαπέντε χρόνια- που η χώρα θα μπορούσε να ακολουθήσει μια εντελώς διαφορετική πορεία, κατέστρεψε ακόμα και αυτό το δικαίωμα στο όνειρο του Έλληνα και της Ελληνίδας, του κάθε πολίτη, του κάθε νέου ανθρώπου, του κάθε φοιτητή. Αυτά είναι δυστυχώς τα κατορθώματά σας και έρχεστε τώρα εδώ με θράσος να μιλήσετε για διεθνοποίηση δήθεν των πανεπιστημίων μας.

Τι θα δουν όμως οι αυριανοί φοιτητές που δίνουν αυτές τις μέρες πανελλήνιες; Ό,τι βλέπουν και οι σημερινοί φοιτητές. Θα δουν ένα δημόσιο σύστημα ανώτατης εκπαίδευσης με άρτιο προσωπικό μεν, αλλά με τραγική υποχρηματοδότηση. Θα δουν ένα σύστημα δημόσιας ανώτατης εκπαίδευσης με υποδομές πλήρως απαξιωμένες, με μηδενική συντήρηση, που δεν μεριμνά ούτε καν για την ψύξη τους τις μέρες του καύσωνα. Ένα δημόσιο σύστημα ανώτατης εκπαίδευσης που διακρίνεται και καινοτομεί, αλλά που την ίδια ώρα μαστίζεται από ακραία υποστελέχωση και από τις χαμηλότερες αμοιβές των διδασκόντων σε ολόκληρη την Ευρώπη. Ένα δημόσιο σύστημα ανώτατης εκπαίδευσης που έχει στο παρελθόν αναζωογονήσει την ελληνική περιφέρεια οικονομικά, κοινωνικά, πολιτισμικά, επιστημονικά, πνευματικά αλλά σήμερα απαξιώνεται, προετοιμάζοντας το λουκέτο δυστυχώς στα περιφερειακά ανώτατα εκπαιδευτικά ιδρύματα. Ένα δημόσιο σύστημα ανώτατης εκπαίδευσης που σήμερα ξεθωριάζει για να γυαλίσουν δίπλα του τα ιλουστρασιόν φυλλάδια των ιδιωτικών κολλεγίων. Και όλα αυτά βεβαίως, όλη αυτή η προσπάθεια, όλη αυτή η υποτιθέμενη μεταρρύθμιση είναι η μεγάλη σταυροφορία της Κυβέρνησης Μητσοτάκη και της Κυβέρνησης της Νέας Δημοκρατίας, η οποία όμως δεν στηρίζεται μόνο στην υποτιθέμενη ηγεμονία της Νέας Δημοκρατίας.

Στην πραγματικότητα στηρίζεται σε έναν υπόρρητο εκβιασμό. Δεν θα το πει ποτέ ευθαρσώς ο κ. Μητσοτάκης, δεν θα το πει ποτέ ευθαρσώς ο κ Πιερρακάκης, αλλά αυτό το οποίο εννοούν είναι ότι «έλα μωρέ, αφού θα τα δώσεις που θα τα δώσεις τα λεφτά για να στείλεις το παιδί σου να σπουδάσει στην Κρήτη, στην Καλαμάτα, στα Γιάννενα, δώσε τα μια και καλή εδώ, στο ΙΕΚ «μάρκα με έκαψες» της γειτονιάς, το ίδιο πράγμα είναι». Για αυτή τη χυδαία πολιτική που προσβάλλει τους Έλληνες πολίτες, για αυτή την πολιτική λοιπόν και τους εκφραστές της βεβαίως, η Αριστερά δεν θα σας αφήσει ποτέ σε χλωρό κλαρί.

(Χειροκροτήματα από την πτέρυγα της Νέας Αριστεράς)

Είμαστε δύο διαφορετικοί κόσμοι. Στον ένα κόσμο, στο δικό μας κόσμο, η παιδεία είναι πολύτιμο δημόσιο αγαθό, είναι δικαίωμα, είναι αυταξία. Στον δικό σας κόσμο η παιδεία είναι εμπόρευμα και προνόμιο για τους λίγους. Για εμάς η παιδεία είναι ελεύθερη σκέψη και δημοκρατική συνείδηση. Για εσάς η παιδεία συνδέεται αποκλειστικά με την αγορά εργασίας και την απόκτηση δεξιοτήτων και όχι μόρφωσης. Η σύγκρουση είναι λοιπόν ιδεολογική. Εμείς θέλουμε η παιδεία να συνεχίσει να είναι το εργαλείο για την κοινωνική κινητικότητα και τη μείωση των ανισοτήτων. Εσείς θέλετε την εκπαίδευση ως μηχανισμό αναπαραγωγής και εμπέδωσης των ανισοτήτων.

Και εμείς δεν φοβόμαστε να πούμε ότι και η Ευρώπη έχει πάρει λάθος πορεία, ότι οι στόχοι για συνοχή και σύγκλιση όχι μόνο δεν έχουν επιτευχθεί, αλλά οι ανισότητες αυξάνονται συνεχώς. Δεν φοβόμαστε να πούμε ότι το οποιοδήποτε όραμα για την ενιαία ευρωπαϊκή παιδεία ως μέσο καλλιέργειας μιας ενιαίας ευρωπαϊκής πολιτιστικής ταυτότητας και εμβάθυνσης της ευρωπαϊκής ολοκλήρωσης έχει δυστυχώς σε ευρωπαϊκό επίπεδο από καιρό εγκαταλειφθεί.

Δεν είμαστε λοιπόν αντίθετοι στην κινητικότητα των φοιτητών εντός Ευρωπαϊκής Ένωσης ή σε έναν ευρύτερο γεωγραφικό χώρο. Είμαστε αντίθετοι στην εμπορευματοποίηση της παιδείας, είμαστε αντίθετοι στην πορεία της Ευρώπης ως πρόθυμου συμμάχου, είμαστε αντίθετοι στην πολεμική οικονομία της Ευρώπης και είμαστε βεβαίως στο πλάι των φοιτητών στην Ευρώπη και στις Ηνωμένες Πολιτείες που διαμαρτύρονται, που διαδηλώνουν, για να σταματήσει η γενοκτονία στην Παλαιστίνη.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πρόεδρε, αν μπορούμε, να ολοκληρώνουμε σιγά-σιγά, παρακαλώ.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κλείνω, κύριε Πρόεδρε, και κλείνω με ένα συνολικότερο πολιτικό σχέδιο. Σας ευχαριστώ.

Κύριε Πρόεδρε, γίνεται μεγάλη συζήτηση το τελευταίο διάστημα για την ανάγκη ανασυγκρότησης της Αριστεράς, για την ανασύνθεση του προοδευτικού χώρου, για την ανάγκη να υπάρξει κυβερνητική εναλλακτική στη Δεξιά του κ. Μητσοτάκη, που αποδοκιμάστηκε στην κάλπη και ήδη βλέπουμε να κλυδωνίζεται η σημερινή Κυβέρνηση.

Η συζήτηση για την ανασύνθεση, για την ανασυγκρότηση έχει πράγματι ισχυρό κοινωνικό υπόβαθρο, το είδαμε και προεκλογικά σε όλη την Ελλάδα, είναι ένα γνήσιο λαϊκό αίτημα. Η συζήτηση όμως γίνεται χωρίς περιεχόμενο προγραμματικό και πολιτικό. Πρόκειται, δυστυχώς, για μια συζήτηση που συνεχίζει να διεξάγεται με όρους ποδοσφαιρικούς, με όρους, επιτρέψτε μου να πω, πασαρέλας. Μια συζήτηση που περιστρέφεται γύρω από πρόσωπα και γύρω από προσωπικές στρατηγικές.

Ο κόσμος, μην τον υποτιμάμε τον κόσμο, καταλαβαίνει και κρίνει. Και είναι ακριβώς αυτές οι λογικές, είναι ακριβώς αυτή η αντίληψη για την πολιτική που δημιουργεί την απαξίωση ειδικά στον απαιτητικό κόσμο της Αριστεράς και ωθεί τον κόσμο αυτόν στην αποχή. Είναι ακριβώς αυτές οι πολιτικές του μέσου όρου και της απουσίας σαφούς ιδεολογικού στίγματος που ενισχύουν τελικά την ακροδεξιά.

Καμμιά προοδευτική εναλλακτική πρόταση δεν υπάρχει, αν δεν έχει στις προτεραιότητές της την υπεράσπιση της δημόσιας εκπαίδευσης, του δημόσιου πανεπιστημίου. Ιδιωτικά πανεπιστήμια, λαθρόβια κολλέγια, πτυχία αμφίβολης αξίας δεν συμβαδίζουν με μια προοδευτική πρόταση διακυβέρνησης.

(Χειροκροτήματα από την πτέρυγα της Νέας Αριστεράς)

Υπάρχει όμως, άραγε, Αριστερή εναλλακτική, για παράδειγμα, στην κούρσα των εξοπλισμών; Χωρίς φορολόγηση των πλουσίων και μια αναδιανομή από πάνω προς τα κάτω μπορεί να υπάρχει εναλλακτική προοδευτική πρόταση διακυβέρνησης; Χωρίς οδικό χάρτη, με τομές και με συγκρούσεις για τη δίκαιη κλιματική μετάβαση, μπορεί να υπάρχει προοδευτική πρόταση διακυβέρνησης;

Κοιτάξτε, πράγματι δεν υπάρχουν άλλα περιθώρια. Η χώρα πρέπει να αλλάξει πορεία. Η Κυβέρνηση του Κυριάκου Μητσοτάκη μετατρέπει την Ελλάδα σε χώρα που θυμίζει Λατινική Αμερική της δεκαετίας του ’60, μια χώρα στην οποία -για να χρησιμοποιήσω μόνο το πρόσφατο περιστατικό- ολιγάρχες από το Καζακστάν έρχονται με τη θαλαμηγό τους, κάνουν πάρτι, καίνε ένα νησί και φεύγουν στη συνέχεια από τη χώρα ανενόχλητοι. Και ποιος την πληρώνει; Το πλήρωμα της θαλαμηγού.

Χθες κατέθεσα επίκαιρη ερώτηση προς τον αρμόδιο Υπουργό Κλιματικής Κρίσης και Πολιτικής Προστασίας και αναμένω από τον κ. Κικίλια να έρθει στη Βουλή και να δώσει απαντήσεις γι’ αυτό το θέμα. Το αναφέρω παραδειγματικά.

Όντως, δεν υπάρχουν λοιπόν άλλα περιθώρια για τη χώρα. Δεν υπάρχουν όμως περιθώρια ούτε και για την Αριστερά και για τον προοδευτικό χώρο. Ο προοδευτικός κόσμος δεν θα δώσει πολλές άλλες ευκαιρίες σε ένα έργο, το οποίο το έχει ξαναδεί, το οποίο έχει ξαναπαιχτεί, το οποίο έχει χιλιοειπωθεί. Αν η πρόταση απέναντι στη Δεξιά είναι μια ευκαιριακή συμμαχία που θα εφαρμόσει πανομοιότυπες πολιτικές, αυτή η πρόταση είναι καταδικασμένη να αποτύχει και δεν αφορά την πλειοψηφία των αριστερών και προοδευτικών πολιτών.

Θέλω να είμαι ξεκάθαρος. Κανένα μέτωπο, καμμία συνεργασία δεν μπορεί να υπάρξει χωρίς καθαρές θέσεις, χωρίς ευκρινές πολιτικό περιεχόμενο, χωρίς σαφές πολιτικό πρόγραμμα, αν δηλαδή δεν καταστεί ξεκάθαρο στην κοινωνία αυτό το οποίο είπα πριν από λίγο, ότι εδώ έχουμε τη σύγκρουση δύο διαφορετικών κόσμων, ιδεολογικά, αξιακά, πολιτικά, κοινωνικά.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον κ. Στίγκα, τον Πρόεδρο των Σπαρτιατών, και μετά θα περάσουμε στους Κοινοβουλευτικούς Εκπροσώπους.

**ΜΙΧΑΗΛ ΚΑΤΡΙΝΗΣ:** Δεν γίνεται, κύριε Πρόεδρε, να μιλάει είκοσι πέντε λεπτά με πέντε λεπτά τοποθέτηση. Δηλαδή αν είχε δεκαπέντε λεπτά, θα μίλαγε σαράντα πέντε;

**ΑΘΑΝΑΣΙΟΣ ΠΑΦΙΛΗΣ:** Θα μιλήσουμε κι εμείς ως αναπληρωτές Προέδρου.

**ΠΡΟΕΔΡΕΥΩΝ (Ιωάννης Πλακιωτάκης):** Σε όλους θα δοθεί ο λόγος.

Ορίστε, κύριε Στίγκα.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, οι Έλληνες είναι πλέον σε όλους μας γνωστό ότι μαστίζονται από το μεγαλύτερο κύμα ακρίβειας που σημειώθηκε μεταπολεμικά στη χώρα μας. Μόνο που το κύμα αυτό επιχειρείται από το επιτελείο του κ. Μητσοτάκη να παρουσιαστεί σαν εισαγόμενο φαινόμενο, όπως συνέβαινε και με την πανδημία, αφού ο αόρατος εχθρός αυτή τη φορά είναι ο εχθρός της ακρίβειας. Επιτίθεται σε όλους μας με την ίδια μανία. Η ελληνική Κυβέρνηση δεν μπορεί να διαθέτει τη μαγική συνταγή που θα την περιορίσει. Δεν φταίει δηλαδή εκείνη για το κακό που μας βρήκε.

Είναι όμως αυτή η αλήθεια ή μήπως η Κυβέρνηση αξιοποιεί για πολλοστή φορά την προπαγανδιστική τεχνική του λαϊκισμού και προσπαθεί να ρίξει στάχτη στα μάτια των Ελλήνων αποκρύπτοντας κάποιες πτυχές της αυτοκτονικής οικονομικής πολιτικής που ακολουθεί με θρησκευτική ευλάβεια, αρνούμενη πεισματικά να διορθώσει τα κακώς κείμενα;

Ένα τέτοιο χαρακτηριστικό παράδειγμα άρνησης αποτελεί η εμμονή της Κυβέρνησης με τον σταθερά υψηλό ΦΠΑ σε τρόφιμα και υπηρεσίες, την ώρα μάλιστα που άλλες κυβερνήσεις, όπως η ισπανική, προχωρούν έστω και προσωρινά στο μηδενισμό του ΦΠΑ στο ελαιόλαδο και σε άλλα είδη.

Μολονότι η Κυβέρνηση Μητσοτάκη συνηθίζει να θεοποιεί τους ειδικούς, έχει αποδειχθεί ότι κάποιοι όταν τολμούν και λένε αλήθειες που δεν την βολεύουν, αυτή τους γράφει στα παλιά τους τα παπούτσια, οχυρωμένη πίσω από μία επίπλαστη πραγματικότητα, την οποία έχει κατασκευάσει η ίδια για να διώχνει από πάνω της τις ευθύνες.

Με αυτή την αλαζονική και αυταρχική λογική, η Κυβέρνηση κλείνει τα αυτιά της σε ζοφερές επισημάνσεις, όπως εκείνη του Ιωάννη Γιώτη, επικεφαλής του Συνδέσμου Ελληνικών Βιομηχανιών, ο οποίος δήλωσε: «Είναι στιγμή να σταματήσουμε να λέμε μισές αλήθειες και να δούμε την ευθύνη που αναλογεί στον καθένα μας.

Η έκρηξη τιμών πυροδοτήθηκε από την ενέργεια και από τις πρώτες ύλες. Οι εταιρείες τροφίμων όχι μόνο δεν κερδοσκόπησαν, αλλά έσπευσαν να απορροφήσουν μεγάλο μέρος των αυξήσεων».

Αυτό, κυρίες και κύριοι συνάδελφοι, είναι εν μέρει αλήθεια. Σίγουρα υπάρχουν -και τις ξέρουμε- πάρα πολλές εταιρείες οι οποίες κερδοσκοπούν εις βάρος των Ελλήνων. Το θέμα είναι αλλού, όμως. Ο κ. Χατζηδάκης επιμένει ότι για την ακρίβεια στα τρόφιμα φταίει η βιομηχανία -αυτός εκεί έχει κολλήσει- και όχι, βέβαια, η Κυβέρνηση με την εθνοκτόνο φορολογική επιδρομή που εφαρμόζει.

Μήπως η άρνηση μηδενισμού ΦΠΑ εξηγείται και πάλι μέσω της βαριάς νόσου του λαϊκισμού, από την οποία πάσχει η σημερινή Κυβέρνηση; Μήπως, δηλαδή, τη συμφέρει να κρατά ψηλά τον ΦΠΑ, για να μπορεί να προαναγγέλλει αυξήσεις σε μισθούς και συντάξεις που έτσι ηχούν πιο ελκυστικές και πιο ψηφοθηρικές στα αυτιά των φτωχοποιημένων Ελλήνων;

Δυστυχώς, υπάρχει και μια ακόμη πιθανή εξήγηση που είναι και πιο σατανική: Η Κυβέρνηση Μητσοτάκη δεν θέλει να πολεμήσει τον εχθρό της ακρίβειας. Και ξέρετε γιατί; Η απάντηση είναι τρομακτική: Διότι ένας λαός που βομβαρδίζεται καθημερινά από πολλαπλές κρίσεις, όταν έχει να παλέψει με το τέρας της ακρίβειας, μένει καθηλωμένος στην πρωτόγονη μάχη του για την επιβίωση. Και όταν οι πολίτες προσπαθούν να βρουν τρόπους ώστε να καλύψουν τις βασικές τους ανάγκες για εξασφάλιση τροφής, τότε ποιος έχει το κουράγιο να ενδιαφερθεί για ζητήματα δημοκρατίας, ελευθερίας, αξιοπρέπειας, ή ανεξαρτησίας της δικαιοσύνης;

Αυτά είναι γνωστά ήδη από το 1954, όταν ο Αβραάμ Μάσλοου δημοσιοποιούσε τη σύλληψή του για την ιεράρχηση των αναγκών του ανθρώπου, την οποία απεικόνιζε σε μια πυραμίδα με πέντε επίπεδα. Ένα χαμηλότερο επίπεδο, έλεγε ο Μάσλοου, πρέπει να ικανοποιηθεί πλήρως, προτού προχωρήσουμε σε μία υψηλότερη επιδίωξη. Το πρώτο επίπεδο, λοιπόν, αφορά τις βιολογικές ανάγκες του ανθρώπου. Και θέλετε να μάθετε ποιο είναι το δεύτερο επίπεδο; Εκείνο που αφορά την ασφάλεια των πολιτών.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Είναι τυχαίο ότι αυτή η Κυβέρνηση, συνεπικουρούμενη και από τον μηχανισμό των ΜΜΕ που ελέγχει απολύτως κατά το μεγαλύτερο μέρος τους, προσπαθεί να πείσει τον λαό ότι τα μέτρα που παίρνει κάθε φορά στοχεύουν και στην ασφάλειά του;

Επομένως, κύριε Μητσοτάκη, έχετε τους Έλληνες εγκλωβισμένους στο άγχος για την επιβίωση και την ασφάλειά τους. Εσείς μπορείτε να συνεχίσετε απερίσπαστος να απολαμβάνετε τα κέρδη της εξουσίας σας, ευνουχίζοντας την τάση του λαού για διαμαρτυρία, για αντίσταση και για ξεσηκωμό. Έτσι σκέφτονται και ενεργούν όλα τα τυραννικά καθεστώτα.

Ταυτόχρονα, μάλιστα, δεν έχετε κανέναν δισταγμό να εμπαίζετε τον ελληνικό λαό, εξαγγέλλοντας το νέο επίδομα διακοπών ύψους μέχρι και 200 ευρώ, που βεβαίως το συνδυάζετε, όπως πάντα, με την προπαγάνδα για το ψηφιακό κράτος.

Πιθανώς δεν έχετε υπ’ όψιν σας, κύριε Μητσοτάκη, ότι οι διακοπές για τον Έλληνα είναι διακοπές από χρυσάφι. Τρεις κατώτατοι μισθοί χρειάζονται για να πάει μία ελληνική οικογένεια για μόλις μία εβδομάδα ξεκούρασης. Δεν ξέρετε, κύριε Μητσοτάκη, για την εκτίναξη τιμών στα ακτοπλοϊκά εισιτήρια; Και ενώ η άνοδος των εισιτηρίων πέρυσι αποδόθηκε στην ενεργειακή κρίση, τώρα, όμως, που οι τιμές των καυσίμων κάπως υποχώρησαν, οι τιμές παραμένουν στα ύψη και συνεχίζουν, βεβαίως, να αυξάνονται. Φυσικά, έσπευσαν αμέσως τα δημοσιογραφικά παπαγαλάκια σας να υμνήσουν την επιδοματική πολιτική σας, λέγοντας ότι το νέο pass το έχει μεγάλη ανάγκη ο κόσμος.

Ο κόσμος, όμως, κύριε Μητσοτάκη, έχει πρωτίστως ανάγκη από σεβασμό, τον οποίον εσείς του τον αρνείστε συστηματικά. Τα λαϊκίστικα επιδόματα που μοιράζετε ανά περιόδους δεν είναι τίποτε άλλο παρά λίγα, εξευτελιστικά ψίχουλα που πετάτε σε ταλαιπωρημένους ανθρώπους. Πρόκειται για ανθρώπους που στα δικά σας μάτια μοιάζουν με ξεπουπουλιασμένες κότες τις οποίες ηδονίζεστε πρώτα να βασανίζετε και μετά να χειραγωγείτε, μοιράζοντάς τους λίγο σιτάρι. Είναι πιθανό ότι κάποιος σας ψιθύρισε το μυστικό του Στάλιν, ο οποίος είναι γνωστό ότι είχε πει τις εξής φράσεις: «Έτσι κυβερνώνται οι ανόητοι άνθρωποι. Είδατε πως η κότα με ακολουθούσε παρά τον πόνο που της προκάλεσα;».

Και όπως είπαμε και πριν, μέσα στο πλαίσιο της τρομοκρατίας και του φόβου η Κυβέρνηση που δήθεν κόπτεται για την ασφάλεια του πολίτη έχει αφήσει τη χώρα έρμαιο στα χέρια των ΜΚΟ και των λαθροεισβολέων. Όπως έγραψε και η «ΚΑΘΗΜΕΡΙΝΗ» στις 19 Ιουνίου: «Αυξήθηκαν οι μεταναστευτικές ροές το πρώτο τετράμηνο του 2024». Κυρίως, όμως, αυτό που πέρασε στα ψιλά είναι ότι είναι υψηλότερες από το 2019. Αυτοί μπουκάρουν κυρίως από τον Έβρο και από τα ελληνικά νησιά. Στο εσωτερικό της χώρας όλοι γνωρίζουμε ότι η κατάσταση έχει ξεφύγει.

Πριν από λίγες μέρες, είδαμε έναν Καμερουνέζο επενδυτή να επιτίθεται σε έναν αστυνομικό. Τον έστειλε με σοβαρά τραύματα στο «401 Στρατιωτικό Νοσοκομείο», ενώ προκάλεσε, επίσης, πολλές ζημιές σε ένα περιπολικό.

Πριν από λίγες ημέρες, ένας Αλβανός και δύο Πακιστανοί επιτέθηκαν μέσα σε λεωφορείο, χτύπησαν τον ελεγκτή, προσπάθησαν να τον ληστέψουν και στο τέλος τον δάγκωσαν και από πάνω. Επίσης, είδαμε στα social media -φυσικά τα δημοκρατικά ΜΜΕ δεν το έδειξαν αυτό- τις συγκλονιστικές εικόνες με χιλιάδες λαθραίους στο μετρό της Αθήνας να τραγουδούν δείχνοντας σε όλους ξεκάθαρα πλέον ότι η Αθήνα και η Ελλάδα τους ανήκουν. Έλληνες και τουρίστες είχαν μείνει αποσβολωμένοι και έντρομοι από αυτές τις εικόνες και φυσικά πολλοί τουρίστες που επέστρεψαν στην πατρίδα τους λένε πια ότι η Αθήνα, η πρωτεύουσα της Ελλάδας, είναι μουσουλμανική πόλη.

Ακούστε, αγαπητοί συνάδελφοι, στη συνέχεια μία δήλωση: «Η Ελλάδα ακολουθεί μία πολιτική αυστηρής φύλαξης των συνόρων. Δεν θα μπαίνει όποιος θέλει στην Ελλάδα ούτε οι διακινητές θα καθορίζουν ποιος θα μπαίνει στη χώρα». Από ποιον νομίζετε ότι είναι αυτή η δήλωση; Κάποιου ακροδεξιού; Του Προέδρου των Σπαρτιατών; Από ποιον νομίζετε ότι είναι; Όχι. Είναι συνέντευξη του Κυριάκου Μητσοτάκη στις 5 Ιουνίου του 2024 στον «ΑΝΤ1». Επαναλαμβάνω, 5 Ιουνίου του 2024! Έτσι, λοιπόν, αντιλαμβάνεται η Κυβέρνηση την προστασία του ελληνικού λαού και την προστασία των συνόρων μας.

Πριν από λίγες ημέρες στη συγκέντρωση Αριστερών και αντιρατσιστικών -με πολλά θαυμαστικά- οργανώσεων ήταν ομιλητής ο Πακιστανός Τζαβέντ Ασλάμ και ζήτησε με πολύ θράσος να τιμωρηθούν και να πάνε στη φυλακή οι άντρες του Λιμενικού Σώματος ως υπεύθυνοι, λέει, για το ναυάγιο της Πύλου. Έγινε και δικαστής ο Πακιστανός και απειλεί κιόλας! Η προκλητική δήλωση ήρθε λίγες ημέρες μετά το ντοκιμαντέρ του BBC και πολλές προοδευτικές εφημερίδες και site το αναδημοσίευσαν. Κι όμως, οι άντρες του Λιμενικού κάνουν σωστά το καθήκον τους και προστατεύουν τα σύνορά μας, αλλά βρίσκονται κάποιοι που έχουν μπει παράνομα στη χώρα και ζητάνε αυτοί οι ηρωικοί άντρες του Λιμενικού να φυλακιστούν.

Ο Τζαβέντ Ασλάμ είναι ο Πακιστανός που το 2006 και το 2012 είχε συλληφθεί στην Αθήνα για αξιόποινες πράξεις που τέλεσε στο Πακιστάν για αδικήματα που σχετίζονται με παράνομη διακίνηση λαθρομεταναστών και όχι μόνο. Σήμερα έχει αναγνωριστεί από τους Αριστερούς ως πρόσφυγας και κυκλοφορεί ελεύθερος ως πρόεδρος της πακιστανικής κοινότητας.

Αυτή, λοιπόν, είναι η αυστηρή μεταναστευτική πολιτική της Νέας Δημοκρατίας; Να κατηγορούνται από τον οποιονδήποτε λαθροεισβολέα και να κινδυνεύουν σωματικά και ηθικά αυτοί που προστατεύουν τη χώρα μας; Αυτό το άκουσαν οι άνδρες και οι γυναίκες του Λιμενικού Σώματος; Τα άκουσαν αυτά οι άνδρες και οι γυναίκες της Ελληνικής Αστυνομίας;

Όλο αυτό το χάος, κυρίες και κύριοι συνάδελφοι, έχει δημιουργηθεί με την ευγενική χορηγία της Νέας Δημοκρατίας και της αριστερής σαπίλας που όχι μόνο λυμαίνεται τη χώρα μας, αλλά θεωρούν ότι είναι κράτος εν κράτει και απειλούν από πάνω, όπως απειλούν οι αναρχοάπλυτοι των Ιωαννίνων και στοχοποιούν κάθε άνθρωπο και κάθε φωνή που έχει διαφορετική άποψη από αυτούς, κάθε φωνή που υπερασπίζεται και αγαπάει την πατρίδα του.

Έβγαλαν μέχρι και ανακοίνωση -την οποία και θα καταθέσω στα Πρακτικά- από δύο συνεντεύξεις που έδωσα εγώ στα Γιάννενα σε ξενοδοχείο και σε ένα άλλο ξενοδοχείο ο Δημήτρης Νατσιός.

Όχι μόνο στοχοποιούν εμάς ως πολιτικούς Αρχηγούς, αλλά στοχοποιούν και τους επιχειρηματίες και τους απειλούν, λέγοντας ότι οι μπίζνες με τους ακροδεξιούς μπορεί να έχουν κέρδη, αλλά μπορεί να έχουν και ζημίες.

Το καταθέτω για τα Πρακτικά.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι το κράτος δικαίου του κ. Μητσοτάκη της Νέας Δημοκρατίας το 2024. Δεν φτάνει που μας απειλούν οι λαθροεισβολείς που μπαίνουν μέσα στη χώρα μας από οποιοδήποτε σημείο και ανεξέλεγκτα, έχουμε και τους εγχώριους λαθραίους, τέλος πάντων, οι οποίοι μας απειλούν με κάθε τρόπο.

Οι πραγματικοί φασίστες είναι αυτοί που αποκαλούν έτσι τους άλλους. Σε οποιαδήποτε, όμως, προσπάθεια φίμωσης θα μας βρουν απέναντί τους. Οι προδότες θα πάρουν αυτό που τους αξίζει.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Κατρίνης.

Ορίστε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε. Θα ήθελα μία πολύ μικρή ανοχή.

Κυρίες και κύριοι συνάδελφοι, το ΠΑΣΟΚ θεωρεί ότι η κύρωση της Σύμβασης της Λισαβόνας του Συμβουλίου της Ευρώπης είναι προς όφελος της χώρας και προσφέρει πολύτιμες ευκαιρίες. Δεν μπορούμε, ωστόσο, να παραβλέψουμε τη στρατηγική εργαλειοποίηση και αυτής της σύμβασης από την Κυβέρνηση προκειμένου να αιτιολογήσει την εισαγωγή ιδιωτικών ΑΕΙ στον χάρτη της τριτοβάθμιας εκπαίδευσης της χώρας, χωρίς να προηγηθεί συνταγματική αναθεώρηση, αλλά με προφανέστατο σκοπό να εξυπηρετηθούν επιχειρηματικά συμφέροντα φίλων της Κυβέρνησης. Μιλάμε, δηλαδή, για πολιτική με όρους αδιαφάνειας και καταστρατήγησης συνταγματικών κανόνων στον φόντο ενός επιτελικού κράτους που λειτουργεί ως θερμοκήπιο της διαφθοράς.

Αυτά δεν αποτελούν δικούς μας μόνο ισχυρισμούς, αλλά μιας και μιλάμε για το Συμβούλιο της Ευρώπης και την κύρωση της Σύμβασης του Συμβουλίου της Ευρώπης, η είδηση των ημερών που έσκασε σαν βόμβα είναι η δημοσιοποίηση της έκθεσης της Επιτροπής GRECO, της γνωστής επιτροπής που ερευνά τα θέματα διαφθοράς σχετικά με την πρόληψη και καταπολέμηση της διαφθοράς στην κεντρική κυβέρνηση. Μιλάμε για έκθεση πραγματικό κόλαφο προς το επιτελικό κράτος του κ. Μητσοτάκη που εκθέτει τη χώρα μας διεθνώς όχι για πρώτη, όχι για δεύτερη, αλλά για πολλοστή φορά.

Μιλάμε για ένα κράτος που από την πρώτη στιγμή, κυρία Υπουργέ, στήθηκε ως κέντρο διαχείρισης εξουσίας προς όφελος λίγων, αρεστών και φίλων της Κυβέρνησης, με υπερσυγκέντρωση εξουσιών, με το σκάνδαλο υποκλοπών, με τις λίστες για τα μέσα μαζικής ενημέρωσης, με τη συγκάλυψη εγκλημάτων όπως αυτό στα Τέμπη και σκανδάλων όπως η διαρροή προσωπικών δεδομένων χιλιάδων πολιτών από το Υπουργείο Εσωτερικών, με την πριμοδότηση της αισχροκέρδειας στην υγεία, στις τράπεζες, στην ενέργεια, στην αγορά τροφίμων, στην εφοδιαστική αλυσίδα που έχουν εκτοξεύσει το κόστος ζωής και έχουν οδηγήσει χιλιάδες Ελλήνων πραγματικά σε ανέχεια.

Ποιο είναι, λοιπόν, το συμπέρασμα της έκθεσης; Την καταθέτω και στα Πρακτικά. Είναι η έκθεση της Επιτροπής GRECO για την καταπολέμηση της διαφθοράς του Συμβουλίου της Ευρώπης.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι λέει, λοιπόν, αυτή η έκθεση στα συμπεράσματά της; Λέει ότι η Ελλάδα –προσέξτε- δεν έχει εφαρμόσει ικανοποιητικά καμμία από τις δεκαεπτά συστάσεις για την πρόληψη και καταπολέμηση της διαφθοράς στην κεντρική κυβέρνηση.

Το ξαναλέω: Η Ελλάδα, κύριοι της Κυβέρνησης, δεν έχει εφαρμόσει καμμία από τις δεκαεπτά συστάσεις για την πρόληψη και καταπολέμηση της διαφθοράς στην Κυβέρνησή σας.

Και αλήθεια, ερωτώ το εξής: Έχει δημοσιευτεί αυτή η έκθεση στον ιστότοπο του Υπουργείου Δικαιοσύνης που έχει και την ευθύνη συντονισμού των ενεργειών και της υλοποίησης των συστάσεων; Προφανώς όχι, γιατί παραπλανητικά το Υπουργείο Δικαιοσύνης όχι μόνο δεν έχει δημοσιεύσει αυτήν την έκθεση που είναι κόλαφος για την Κυβέρνηση Μητσοτάκη, αλλά έχει την έκθεση του ΟΟΣΑ που επαινεί την Ελλάδα για τα μέτρα σχετικά με την καταπολέμηση της δωροδοκίας στις διεθνείς επιχειρηματικές συναλλαγές.

Η Κυβέρνηση, όμως, συνεχίζει να συμπεριφέρεται ανεξέλεγκτα και λειτουργεί με τη βεβαιότητα -εγώ θέλω να πω με την ψευδαίσθηση- ότι δεν θα δίνει λογαριασμό σε κανέναν.

Πριν από λίγες ημέρες είχαμε μια πυρκαγιά στην Ύδρα που προήλθε από ρίψη βεγγαλικών από πολυτελές ιδιωτικό σκάφος. Συνελήφθη το πλήρωμα του σκάφους, ο μάγειρας, οι θαλαμηπόλοι, οι καμαριέρες. Όλοι αυτοί συνελήφθησαν, κυρία Υπουργέ. Οι επιβαίνοντες αφέθηκαν -και το λέω μετά λόγου γνώσεως, αφέθηκαν οι επιβαίνοντες- να επιστρέψουν ανενόχλητοι στις χώρες τους. Ποιο αόρατο χέρι εμπόδισε τους Αξιωματικούς της Πυροσβεστικής και του Λιμενικού να τους κρατήσουν και να τους πάρουν επίσημη κατάθεση, αφού ακόμα κι αν δεν είχαν ποινικές ευθύνες, πρόκειται για ουσιώδεις μάρτυρες;

Εγώ, λοιπόν, θέτω τα εξής ερωτήματα: Ενημερώθηκε ο αρμόδιος εισαγγελέας; Είναι δυνατόν να προσάγονται ο μάρτυρας, το πλήρωμα, οι καμαριέρες και να αφήνονται ανενόχλητοι οι υπόλοιποι επιβαίνοντες να φύγουν από τη χώρα;

Μπορεί η Κυβέρνηση -και θέλω συγκεκριμένη απάντηση- να διαβεβαιώσει ότι δεν υπήρξε παρέμβαση δική της ή από κάποιο Υπουργείο για να φύγουν όλοι αυτοί από τη χώρα αμέσως μετά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρακαλώ, μια μικρή ανοχή στον χρόνο, κύριε Πρόεδρε.

Το ξεχαρβάλωμα, όμως, -και δράττομαι της ευκαιρίας από την παρουσία του πρώην Αρχηγού της Αστυνομίας- κύριε Δημοσχάκη, κύριε Αρχηγέ, αποδεικνύεται και από την ανακοίνωση της Ελληνικής Αστυνομίας, που η ηγεσία της για το περιστατικό της Ύδρας -αν δεν ακούσατε- αισθάνεται την ανάγκη να βγάλει ανακοίνωση και να πει τι; Ότι δεν είχε ανάμειξη -λέει- ή εμπλοκή στην υπόθεση. Η επίσημη ανακοίνωση της ηγεσίας της Ελληνικής Αστυνομίας είναι ότι δεν έχουμε καμμία ανάμειξη ή εμπλοκή με το περιστατικό του εμπρησμού στην Ύδρα. Έχουμε, λοιπόν, εμπρησμό εξ αμελείας σε ένα ελληνικό νησί, έναν κορυφαίο τουριστικό προορισμό και η Ελληνική Αστυνομία δηλώνει ότι δεν έχει ανάμειξη. Περίπου, δηλαδή, τι λέει; Ότι: «Δεν με αφορά το θέμα».

Η εικόνα, λοιπόν, ενός ξεχαρβαλωμένου κράτους που επιβεβαιώνεται από αυτή την ανακοίνωση, ενός κράτους μειωμένης ευθύνης είναι δημιούργημα της Κυβέρνησης του κ. Μητσοτάκη, μιας Κυβέρνησης που προσποιείται ότι δεν ακούει και δεν βλέπει.

Κυρίες και κύριοι συνάδελφοι, η χώρα είναι εμφανές ότι βρίσκεται σε πολιτικό αδιέξοδο, σε μια εντεινόμενη παρακμή που προκαλείται από τη διάρρηξη της σχέσης εμπιστοσύνης με τους πολίτες, από την απαξίωση και τη φθορά των θεσμών. Η Κυβέρνηση μετατρέπει τα δικά της αδιέξοδα, σε αδιέξοδα για τη χώρα και για τους πολίτες. Έχει μπει, όμως, -και το γνωρίζει- σε μη αναστρέψιμη πορεία φθοράς. Κάτω από αυτές τις συνθήκες, είναι εθνική ανάγκη να αποκτήσει πολιτική έκφραση η μεγάλη κοινωνική αντιπολίτευση που έστειλε ένα ηχηρό μήνυμα αποδοκιμασίας στην Κυβέρνηση στις ευρωεκλογές.

Οι εποχές, αλλά και οι ανάγκες της χώρας, απαιτούν μια μεγάλη δημοκρατική παράταξη που διαθέτει αξιόπιστο, συνεκτικό και ρεαλιστικό σχέδιο διακυβέρνησης της χώρας, με πρόσωπα άφθαρτα, σοβαρά, συγκροτημένα, αξιόπιστα. Με πολιτικές και προγραμματικές θέσεις που συγκινούν, αλλά και κινητοποιούν την πλειοψηφία των Ελλήνων πολιτών και αυτή η ώρα δεν θα αργήσει.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ποιος θα ήθελε να μιλήσει μετά; Ο κ. Παφίλης.

Ορίστε, κύριε Παφίλη, έχετε τον λόγο για πέντε λεπτά.

**ΑΘΑΝΑΣΙΟΣ ΠΑΦΙΛΗΣ:** Γιατί για πέντε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γιατί «γιατί»;

**ΑΘΑΝΑΣΙΟΣ ΠΑΦΙΛΗΣ:** Ε, όχι για πέντε λεπτά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, αφού για όλους έτσι…

**ΑΘΑΝΑΣΙΟΣ ΠΑΦΙΛΗΣ:** Εδώ ήρθαν οι πολιτικοί αρχηγοί και μίλησαν για μισή ώρα ο καθένας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είστε πολιτικός αρχηγός;

 **ΑΘΑΝΑΣΙΟΣ ΠΑΦΙΛΗΣ:** Αναπληρωτής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, αλλά αυτή είναι η συνεννόηση που έχει γίνει.

**ΑΘΑΝΑΣΙΟΣ ΠΑΦΙΛΗΣ:** Δεν γίνεται αυτό. Ή θα εφαρμόσουμε μία γραμμή…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μία γραμμή εφαρμόζουμε, πέντε λεπτά όλοι.

 **ΑΘΑΝΑΣΙΟΣ ΠΑΦΙΛΗΣ:** Είκοσι πέντε λεπτά μίλησαν σε μία…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επτά μίλησε…

**ΑΘΑΝΑΣΙΟΣ ΠΑΦΙΛΗΣ:** Εκτός από το ΠΑΣΟΚ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ θα βάλω πέντε...

**ΑΘΑΝΑΣΙΟΣ ΠΑΦΙΛΗΣ:** Βάλτε πέντε, εντάξει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και θα υπάρχει και μια μικρή ανοχή δύο λεπτών ακόμη.

**ΑΘΑΝΑΣΙΟΣ ΠΑΦΙΛΗΣ:** Ωραία!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να κάνω, αφού έτσι…

**ΑΘΑΝΑΣΙΟΣ ΠΑΦΙΛΗΣ:** Μα πώς συνεννοηθήκαμε τώρα; Ας μίλαγαν κι οι πολιτικοί αρχηγοί που ήρθαν για πέντε λεπτά!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να κάνω εγώ τώρα;

**ΑΘΑΝΑΣΙΟΣ ΠΑΦΙΛΗΣ:** Ε, πώς θα γίνει, δηλαδή; Δεν θα καταστραφεί και η Βουλή, εάν μιλήσουμε λίγο παραπάνω!

Με το σημερινό νομοσχέδιο για την κύρωση της Σύμβασης της Λισαβόνας κλείνει ένας κύκλος ακόμη στα πλαίσια της εμπορευματοποίησης και υποβάθμισης πτυχίων και των σπουδών.

Σήμερα, επίσης, ακούμε απίστευτα πράγματα. Βγαίνουν από τον ΣΥΡΙΖΑ, από τη Νέα Αριστερά, κυρίως, και από το ΠΑΣΟΚ εμμέσως, πλην σαφώς, και λένε ότι υποστηρίζουν τη δημόσια δωρεάν παιδεία και ότι θεωρούν πως η παιδεία είναι κοινωνικό αγαθό, που πρέπει να παρέχεται δωρεάν και όχι εμπόρευμα. Έλεος! Πού ζούμε; Πού μιλάνε; Ποιοι μιλάνε;

Έχει καταργηθεί η ιδιωτική εκπαίδευση; Έχουν καταργηθεί τα φροντιστήρια; Ποια δημόσια και δωρεάν παιδεία, που πληρώνουν τα μαλλιά της κεφαλής τους οι εργαζόμενοι, για να εξασφαλίσουν, εάν εξασφαλίσουν, την είσοδο στο πανεπιστήμιο; Και εάν μπουν, ξαναπληρώνουν τα μαλλιά της κεφαλής τους. Το 40% των φοιτητών δουλεύουν, για να μπορέσουν να τελειώσουν, εάν τελειώσουν τη σχολή -γιατί δεν μπορούν να την παρακολουθήσουν καν-, με την ακρίβεια να καλπάζει, με τις άθλιες συνθήκες που υπάρχουν παντού. Άρα όχι κοροϊδία απέναντι στους εργαζόμενους.

Μόνο το ΚΚΕ λέει ότι είναι, όχι μόνο η παιδεία, όχι μόνο η υγεία, αλλά όλα αυτά κοινωνικά αγαθά και πρέπει να παρέχονται δημόσια και δωρεάν, γιατί ο λαός τα παράγει.

Όμως, τι έγινε; Τώρα ανακαλύψατε τον καπιταλισμό; Όλα πουλιούνται και αγοράζονται. Βασική του αρχή είναι. Να σταματήσει, λοιπόν, αυτό.

Συνεχίζω. Τι κάνει στην πράξη η σύμβαση; Τα είπε και ο εισηγητής μας. Ανοίγει διάπλατα την πόρτα για την αναγνώριση των πτυχίων των κολλεγίων και ακαδημαϊκά. Ας λένε η Κυβέρνηση και ο Υπουργός ότι αυτά δεν γίνονται μέσα από το νομοσχέδιο. Τότε γιατί το φέρνετε, αφού όλα είναι καλά; Τι το θέλετε; Αφήστε το όπως είναι, αφού όλα είναι καλώς καμωμένα.

Ποιο θα είναι το αποτέλεσμα; Γιατί η ουσία και ο στόχος, που κανένας από τα υπόλοιπα κόμματα δεν είπε, διότι δεν είναι ειλικρινείς, είναι να δημιουργηθεί μια τεράστια δεξαμενή δεκάδων τίτλων σπουδών με τριετή, τετραετή, πενταετή προγράμματα, με αμέτρητες κατηγορίες και διαβαθμίσεις, όλα αναγνωρισμένα ως νόμιμα προσόντα.

Γιατί αυτό; Διότι θέλει να δημιουργήσει και ο ενιαίος χώρος ανώτατης εκπαίδευσης -και πίνετε νερό στο όνομά σας, λες και δεν ξέρετε την πραγματικότητα και δεν ξέρετε τι συμβαίνει- μια μεγάλη δεξαμενή απασχολήσιμων με προσόντα για τη διαλογή εργαζομένων από τους εργοδότες.

Όλα στην υπηρεσία του κεφαλαίου! Δεν μας εκπλήσσει. Αυτή είναι η αντιλαϊκή πολιτική της Ευρωπαϊκής Ένωσης και των κυβερνήσεων, που όλες έβαλαν λιθαράκι μέχρι τώρα και τα υλοποίησαν βήμα-βήμα.

Βέβαια, η Νέα Δημοκρατία αυτά τα έλεγε πάντα. Για τους υπολοίπους, όμως, τι υποκρισία είναι αυτή και ειδικά για όσους κυβέρνησαν;

Τι θέλουν, λοιπόν; Φθηνό, ευέλικτο, απασχολήσιμο εργατικό επιστημονικό δυναμικό, για να διασφαλίζει και να αυξάνει τα κέρδη του κεφαλαίου, καταστρέφοντας τα όνειρα των νέων που θα κυνηγούν πιστωτικές μονάδες και πιστοποιητικά, για να γίνουν ελκυστικοί στα αφεντικά, να είναι επιλέξιμοι. Ζούγκλα της αγοράς και όποιος επιβιώσει!

Και σε ποιες συνθήκες; Εδώ δεν πάει μόνο του, ούτε είναι εξαίρεση, αλλά πάει με τη συνολική πολιτική. Έχει δημιουργηθεί εργασιακό θεσμικό πλαίσιο, που έχει και συνέχεια. Ποιο είναι αυτό; Κατοχυρώνεται το δωδεκάωρο από το 2021, ενώ το 1921, εκατό χρόνια πριν, είχε κατοχυρωθεί το οκτάωρο. Δωδεκάωρα, δεκατριάωρα και εσείς που μιλάτε για Ευρωπαϊκή Ένωση δεν ντρέπεστε;

Ξέρετε τι λέει η οδηγία; Και σας κοροϊδεύει κιόλας κατάμουτρα! Απαγορεύεται στην Ευρωπαϊκή Ένωση η απασχόληση άνω των δεκατριών ωρών και για έντεκα ημέρες συνεχώς. Τέτοια κοροϊδία, φτύσιμο κυριολεκτικά! Δεκατρείς ώρες δουλειά ποιος μπορεί να αντέξει; Και τα ατυχήματα; Κάθε δύο ημέρες ένας σκοτωμένος ή και παραπάνω, που είναι εγκλήματα.

Kαι δεν φτάνει αυτό. Τώρα έχουμε και νέα ερμηνευτική εγκύκλιο του Υπουργείου Εργασίας για την ψηφιακή κάρτα. Προβλέπεται απλήρωτη δουλειά μέχρι δύο ώρες, ευέλικτη προσέλευση μία ώρα, καταργήθηκε το διάλειμμα ως εργάσιμος χρόνος. Το καταλαβαίνετε; Ζώα είναι οι εργαζόμενοι; Καλύτερη μεταχείριση θα είχαν οι εργαζόμενοι. Γαλέρα κυριολεκτικά! Και μία ώρα, λέει, προετοιμασία! Δηλαδή στην πράξη θα δουλεύουν έντεκα ώρες και θα πληρώνονται οκτώ. Βαρβαρότητα! Τελειώσατε αντικειμενικά! Είστε απάνθρωποι! Το σύστημά σας είναι απάνθρωπο! Οδηγεί στο μεσαίωνα και πιο πριν.

Πηγαίνετε στα μεταλλεία. Νομίζετε ότι θα περάσετε καλά; Θα περάσετε το μαρτύριο της αρκούδας από εδώ και στο εξής γιατί οι εργαζόμενοι δεν κοιμούνται. Πηγαίνετε στο μετρό, στη Χαλκιδική, στους οικοδόμους. Τι νομίζετε; Ότι θα σκύψουν το κεφάλι με αυτή τη βαρβαρότητα; Ή μήπως θα μας πείτε ότι είναι εκσυγχρονισμός και ανταποκρίνεται στις σύγχρονες συνθήκες; Ευρωπαϊκή Ένωση! Κανονικότητα δεν θέλετε; Να την η κανονικότητα! Τη φέρνει η Νέα Δημοκρατία και το υποστηρίζει.

Μάλιστα η Κυβέρνηση λέει ότι πήρε το μήνυμα των εκλογών. Δεν είστε καλά! Το μήνυμα μάλλον το πήρατε ανάποδα. Να επιταχύνουμε, λέει, τις μεταρρυθμίσεις. Παράδειγμα: Οι φοιτητές στις εστίες. Έχετε κάποιο γνωστό παιδί που να μένει εκεί; Ψήνονται στα δωμάτια, ψήνονται κυριολεκτικά, σε τριτοκοσμικές συνθήκες, δεν υπάρχει κλιματισμός μέσα στον καύσωνα, σκορπιούς βρίσκουν, κατσαρίδες!

Χιλιάδες φοιτητές σκέφτονται να συνεχίσουν τις σπουδές τους και πάρα πολλοί τις παρατάνε, γιατί δεν αντέχει η οικογένεια να πληρώνει ενοίκια, να πληρώνει όλα αυτά και μιλάτε για στήριξη, κυρία Υπουργέ και οι υπόλοιποι, της δημόσιας παιδείας! Ποια στήριξη; Σύμφωνα με τα δικά σας στοιχεία το 40% των φοιτητών για να τα βγάλουν πέρα και μερικοί τα παρατάνε. Και έχετε βάλει και το «4 συν 2» ή το «5 συν 3» για να ξεμπερδέψετε από το πανεπιστήμιο.

Χιλιάδες έχουν εξοργιστεί -δεν θέλω να τα επαναλάβω- με τα θέματα των πανελληνίων, με την ελάχιστη βάση εισαγωγής, που πετάει έξω περισσότερους απ’ όσους πέταγε πριν από τα πανεπιστήμια και ζητάμε να καταργηθεί για φέτος -και πάντα- με αυτές τις συνθήκες που δημιουργήθηκαν. Πάρτε θέση.

Και φέρνετε εσείς τώρα αυτήν τη σύμβαση. Όλα λυμένα στον τομέα της εκπαίδευσης και φέρνετε μία σύμβαση η οποία θα χειροτερέψει την κατάσταση παντού! Κυριολεκτικά θα υπάρχει ασυδοσία -που υπάρχει ήδη σε ένα βαθμό- σε σχέση με τη μη αναγνώριση στην πραγματικότητα του πτυχίου.

Πήρατε το μήνυμα, λέτε. Θα πάρετε πολύ μεγαλύτερο! Και μην κοιτάτε μόνο τα ποσοστά, αν και εκεί φάγατε όχι χαστούκι, όχι σφαλιάρα, αλλά κάτι περισσότερο, γροθιές από τον Κάσιους Κλέι, θα έλεγα! Και ένα από αυτά τα στοιχεία είναι και αυτό.

Σας λέω, όμως, το εξής: Να δεις τι σου έχω για μετά! Μην νομίζετε ότι όλος αυτός ο κόσμος θα κάτσει στα αυγά του. Μπορεί τώρα να επέλεξε την αποχή ή να επέλεξε όπως επέλεξε συγκεκριμένα πράγματα, αλλά είναι τέτοια η ζωή και τέτοια η βαρβαρότητα που έρχεται συνεχώς -το μήνυμα που πήρατε δηλαδή- που θα ξεσηκωθεί και εμείς θα είμαστε στην πρώτη γραμμή, όπως είμαστε πάντα.

Φάρμακα λοιπόν: Το μήνυμα το πήρατε, λέτε. Μέχρι 357% αύξηση. Γιατί; Μήπως μας σαμποτάρουν οι πολυεθνικές;

Και τώρα να απαντήσω σε ορισμένα επιμέρους των πολιτικών αρχηγών που ειπώθηκαν, γιατί βγαίνεις από τα ρούχα σου καμμιά φορά.

Ας αρχίσω από το νομοθετικό δικαίωμα που έχει η αντιπολίτευση. Συμφωνούμε. Τι έκανε, όμως, η κυβέρνηση ΣΥΡΙΖΑ; Καταθέσαμε πρόταση νόμου πεντακοσίων εξήντα πέντε σωματείων και μέσα σε πέντε χρόνια δεν ήρθε ποτέ για συζήτηση στη Βουλή. Τώρα συνεχίζει και η Νέα Δημοκρατία. Άρα η καμήλα να κοιτάει και την καμπούρα της, όχι των άλλων μόνο, για να μην έχουμε τέτοιες δημαγωγίες.

Δεύτερον, φορολογικό για τους επαγγελματίες. Τι λέει η έκθεση της Ευρωπαϊκής Ένωσης; Ότι τα μικρομεσαία στρώματα στην Ελλάδα, οι αυτοαπασχολούμενοι κ.λπ., είναι πάρα πολλοί και γι’ αυτό πρέπει να ασκηθεί πολιτική τέτοια, ώστε να μειωθούν για να μπουν στην αγορά όπως έχει γίνει παντού, για να υπάρξει συγκέντρωση δηλαδή σε μια χούφτα πολυεθνικές.

Αυτό δεν το ξέρετε; Δεν είναι κανένας εδώ; Δεν το ξέρουν αυτοί που είναι λάτρεις της Ευρωπαϊκής Ένωσης; Αυτό προωθείτε στην πραγματικότητα. Το έκανε πράξη ο ΣΥΡΙΖΑ όταν ήταν στην κυβέρνηση και το συνεχίζει τώρα πιο δυναμικά λίγο τη Νέα Δημοκρατία, γιατί ο ΣΥΡΙΖΑ πήρε πολλά μέτρα.

Για την παιδεία, καλά πού ζούμε κυριολεκτικά; Τι έκανε ο ΣΥΡΙΖΑ; Ισοτίμησε τα πτυχία από τα κολλέγια. Ξεκίνησε, ο κ. Γαβρόγλου ήταν Υπουργός. Δεύτερον, τα μεταπτυχιακά επί πληρωμή, όχι όλα, αλλά τα περισσότερα. Μιλάνε για τα ιδιωτικά πανεπιστήμια, για την πραγματικότητα της Ευρωπαϊκής Ένωσης, όμως στην ερώτηση που κάναμε εμείς ξέρετε τι απάντησαν; Ότι βεβαίως είναι δικαίωμα να αναπτύσσεται επιχειρηματική δράση και στον χώρο των πανεπιστημίων. Επομένως, λίγο όχι τέτοια κοροϊδία κυριολεκτικά.

Νέα Αριστερά: Η έξοδος από τα μνημόνια, λέει, μας επέτρεψε να αλλάξουμε κ.λπ.. Ερώτημα στον κ. Χαρίτση που ήταν και Υπουργός, να μας πει ένα νόμο που καταργήθηκε από τους επτακόσιους μνημονιακούς, όταν είχαμε έξοδο από τα μνημόνια. Έφυγαν τα μνημόνια και μείνανε οι νόμοι. Τι Γιάννης; Τι Γιαννάκης; Μην παρεξηγηθούν οι Γιάννηδες, αν υπάρχει κανένας εδώ.

Τι ψήφιζαν πρώτοι οι του ΣΥΡΙΖΑ και ο κ. Χαρίτσης ήταν τότε Υπουργός; Ξέρετε ποιο νόμο ψήφισαν πρώτοι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ελάτε!

**ΑΘΑΝΑΣΙΟΣ ΠΑΦΙΛΗΣ:** Κλείνω με αυτό.

Τη μείωση από 15% στο 10% της φορολογίας των διανεμομένων κερδών. Αυτός ήταν ο πρώτος νόμος.

Επομένως, τελειώνω και λέω το εξής. Επειδή μας είπε ο κ. Χαρίτσης ότι το έργο το έχουμε ξαναδεί, το έχουμε δει πολλές φορές. Το σύστημα θέλει δύο πόλους, όχι έναν. Όταν δεν τα βγάζει πέρα ο ένας, να έρχεται ο άλλος να κάνει και τα ίδια και να τα ντύνει και με προοδευτικό πρόσωπο και ούτω καθεξής.

Όμως η αντιπολίτευση έχει αρχίσει όλα αυτά τα χρόνια και κατά τη διάρκεια των εκλογών και είναι στον δρόμο. Εκεί θα κριθούν τα περισσότερα και δεν θα περάσετε καλά. Σας το είχα πει και προσωπικά ότι θα βρείτε τοίχο και οπλισμένο με μπετόν και αυτό είναι το λαϊκό κίνημα και θα σπάσετε τα μούτρα σας, όπως τα σπάσετε εκλογικά τουλάχιστον.

Εμείς, το ΚΚΕ, θα είμαστε εδώ για να αποκαλύπτουμε την αλήθεια και την πολιτική σας, αλλά είμαστε μπροστά και πρώτοι στον δρόμο μαζί με τους εργαζόμενους, τα λαϊκά στρώματα, για την απόκρουση της νέας επίθεσης και την ανατροπή αυτής της πολιτικής.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα έχει ζητήσει τον λόγο ο κ. Οικονομόπουλος.

Θα μιλήσετε μετά, κύριε Πλεύρη.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η παρούσα σύμβαση, που πολύ καθυστερημένα έρχεται προς κύρωση στην ελληνική Βουλή μετά από είκοσι επτά χρόνια από την κατάρτισή της και είκοσι πέντε από την έναρξη ισχύος της ως Σύμβασης Λισαβόνας για την αναγνώριση, επιχειρεί να λύσει ένα χρονίζον πρόβλημα, αυτό της ομοιομορφίας αναγνώρισης των πτυχίων τριτοβάθμιας εκπαίδευσης μεταξύ των χωρών που εισέρχονται ως συμπράττοντα μέρη στη σύμβαση.

Ήδη από το προοίμιο αναφέρεται ρητά ότι πρόθεση της σύμβασης είναι να γίνουν σεβαστές οι ιδιαιτερότητες και η ποικιλομορφία των εκπαιδευτικών συστημάτων κάθε χώρας, μιας και ως πεδίο πολιτικής η τριτοβάθμια εκπαίδευση ανήκει στην αρμοδιότητα κάθε χώρας και δεν ρυθμίζεται ευθέως από το ενωσιακό δίκαιο.

Προκειμένου να υπάρξει εναρμόνιση των πρακτικών αλλά και των κανόνων τόσο εντός Ένωσης όσο και με τις ήδη υπάρχουσες διεθνείς συμβάσεις, παραδείγματος χάρη της UNESCO, η παρούσα σύμβαση αναφέρει ρητά τις πέντε προηγηθείσες συμβάσεις από το 1953 ως και το 1990. Προκαλεί εντύπωση το γεγονός ότι ακόμα και σήμερα μετά από εβδομήντα έτη αυτή η εναρμόνιση δεν έχει επιτευχθεί.

Οι νέες επιστήμες που αναδείχθηκαν από την αφάνεια, όπως οι σχετικές με τα ηλεκτρονικά, την πληροφορική, τις τηλεπικοινωνίες και την τεχνητή νοημοσύνη, πρόσφατα διεκδίκησαν και τυχαίως κατέλαβαν όλο και ισχυρότερο καθεστώς αναγνώρισης και αυτό συνεχίζεται ως σήμερα.

Στις χώρες στην Ευρωπαϊκή Ένωση υφίσταται ένας αδρομερής διχασμός ως προς την ιστορία των εκπαιδευτικών συστημάτων στον τομέα της τριτοβάθμιας εκπαίδευσης. Σε ορισμένες εξ αυτών η εκπαίδευση έχει συνέχεια αρκετών αιώνων όπως παραδείγματος χάριν στη Γαλλία, Γερμανία, Ιταλία κ.λπ., ενώ σε άλλες, όπως και στη χώρα μας, αυτό δεν συμβαίνει.

Στη νομοθεσία μας οι όροι τριτοβάθμια εκπαίδευση, πανεπιστημιακή εκπαίδευση, ανώτατη εκπαίδευση δεν ταυτίζονται, πόσο μάλλον οι όροι «ανώτερη» και «επαγγελματική εκπαίδευση». Η σύγχυση που επικρατεί ακόμα και σήμερα στους συντάκτες των νομοσχεδίων της Νέας Δημοκρατίας και που έγινε φανερή με την περίπτωση των καλλιτεχνικών σχολών σχετικά με τους όρους αυτούς προκαλεί το εύλογο ερώτημα: Είναι αποτέλεσμα άγνοιας μόνο ή και σκοπιμότητας; Η σκοπιμότητα αφορά την παράκαμψη με πλάγια μέσα του άρθρου 16 παράγραφος 5 του Συντάγματος, προκειμένου να ιδρυθούν σχολές που θα χαρακτηρίζονται ως τριτοβάθμιες, οπότε να είναι σαν πανεπιστήμια, σαν ανώτατες, μιας και ο πολύς κόσμος δεν γνωρίζει τη διαφορά, αλλά επίσημα να μην είναι τα πανεπιστήμια ιδρυθέντα εντός Ελλάδος, όπως αυτό επετεύχθη με τον ν.5094 φέτος;

Έτσι αποκαλύπτεται μια συγκροτημένη λογική στον σχεδιασμό της Κυβέρνησης απέναντι στους υποβιβασμούς των παλαιών καταξιωμένων και ήδη τριτοβάθμιων σχολών, παραδείγματος χάριν των καλλιτεχνικών, και αναβάθμισης των κολλεγίων, που πλέον θα θεωρούνται παραρτήματα ξένων πανεπιστημίων. Και έρχεται η παρούσα σύμβαση να ολοκληρώσει την πανεπιστημιοποίηση κολλεγίων και άλλων παρεμφερών σχολών με την αυτόματη αναγνώριση των ξένων πτυχίων.

Εύλογα θα ρωτήσει κάποιος: Είναι λάθος η ύπαρξη ιδιωτικών πανεπιστημίων; Πώς υπάρχουν σε άλλες χώρες; Η απάντηση είναι προφανής. Η συνταγματική πρόβλεψη στο άρθρο 16 παράγραφος 5 για μη ίδρυση ιδιωτικών πανεπιστημίων δεν αποσκοπεί στον άκριτο περιορισμό της οικονομικής ελευθερίας, αλλά στην προστασία αφ’ ενός των αδύναμων πολιτών και αφ’ ετέρου της πανεπιστημιακής κοινότητας από την εμπορευματοποίηση της παιδείας.

Η δωρεάν φοίτηση και η αξιοκρατική εισαγωγή σε αυτά, καθώς και η κρατική επιχορήγηση είναι στοιχείο κοινωνικού κράτους και πυλώνας προόδου και κοινωνικής εξέλιξης. Επιπλέον συμβάλλει σημαντικά στην αξιοποίηση του επιστημονικού δυναμικού της χώρας μας, που αλλιώς θα διαρρέει συστηματικά στο εξωτερικό επ’ ωφελεία των ξένων χωρών.

Η καθυστέρηση έλευσης προς κύρωση της παρούσας σύμβασης, η οποία δεν υπεισέρχεται σε ουσιαστικά ζητήματα αντιστοιχίας τίτλων, όπως παραδείγματος χάριν η διαδικασία της Μπολόνια, αλλά είναι κυρίως διαδικαστική, αποκαλύπτει τον τρόπο που λειτουργούσε και λειτουργεί το ελληνικό κράτος, όπου διάφορα συντεχνιακά συμφέροντα παρεμπόδιζαν ακόμη και την αναγνώριση των πτυχίων ξένων πανεπιστημίων σε εύλογο διάστημα, ταλαιπωρώντας τους ενδιαφερόμενους πολίτες και στερώντας από το κράτος τις υπηρεσίες πολλών νέων επιστημόνων, που στο μεταξύ έβρισκαν απασχόληση εκτός Ελλάδος.

Δηλαδή δεν μπορούσαμε να εκπληρώσουμε ούτε το άρθρο 3.2 της σύμβασης, που προβλέπει ότι κάθε μέρος θα διασφαλίζει ότι οι διαδικασίες και τα κριτήρια που χρησιμοποιούνται για την αξιολόγηση και αναγνώριση των τίτλων είναι διαφανή, συνεκτικά και αξιόπιστα.

Όμως η παρούσα σύμβαση μεριμνά για τα θεμελιώδη δικαιώματα των Ευρωπαίων πολιτών, όπως αυτά αποτυπώνονται στον Χάρτη Θεμελιωδών Δικαιωμάτων, στα άρθρα 11 περί ελευθερίας έκφρασης και πληροφόρησης, 13 περί ελευθερίας, τέχνης και επιστήμης, 14 για το δικαίωμα εκπαίδευσης, 15 περί ελευθερίας του επαγγέλματος και δικαιώματος στην εργασία.

Δεν μεριμνά για τις κοινωνικές επιπτώσεις εφαρμογής τους στο εκάστοτε μέρος, γιατί υποτίθεται ότι γι’ αυτές μεριμνά η κυβέρνηση κάθε μέρους. Συνεπώς το πρόβλημα είναι πώς θα χρησιμοποιηθεί η εν λόγω σύμβαση, δεδομένων των συνθηκών και των περιστάσεων στον τομέα της παιδείας, που μόνο ευνοϊκές δεν είναι για τη δημόσια παιδεία, γιατί μπορεί να γίνει εργαλείο υποστήριξης της αυτόματης αποδοχής ξένων τίτλων, ενώ η ίδια η σύμβαση δεν το επιβάλλει, καθώς περιέχει αρκετές δικλίδες διαφοροποίησης για κάθε μέρος που διαθέτει συγκροτημένη πολιτική.

Από αυτά έχετε διατυπώσει επιφύλαξη μόνο για το άρθρο 6.3. Θεωρούμε ότι θα πρέπει να επανεξεταστεί το πεδίο αυτό, γιατί αφορά πολλά σημαντικά διαδικαστικά ζητήματα. Διότι τέτοια συγκροτημένη πολιτική για την τριτοβάθμια εκπαίδευση δεν έχουμε δει ως τώρα στη χώρα μας.

Συνεπώς δεν αποκλείεται να συρθούμε κυριολεκτικά σε αναγνώριση πολλών ξένων τίτλων σπουδών χωρίς επιφυλάξεις, επειδή δεν θα μπορούμε να διατυπώσουμε σαφώς τους λόγους διαφοροποίησης, όπως απαιτεί η σύμβαση.

Ας δούμε όμως και επί του κειμένου τα σημεία που αξίζουν προσοχής.

Στο τμήμα I, «Ορισμοί για την τριτοβάθμια εκπαίδευση και την ανώτατη εκπαίδευση», βλέπουμε ότι ταυτίζονται μεταξύ τους, σε αντίθεση με ό,τι ισχύει στη χώρα μας, όπου υπάρχουν τριτοβάθμιες σχολές, όπως παραδείγματος χάριν καλλιτεχνικές, που δεν είναι πανεπιστημιακές δηλαδή ανώτατες.

Στρεβλώσεις όπως αυτή, υπάρχουν πολλές. Χρειάζεται η υιοθέτηση συνεπούς και συνεκτικής ορολογίας, με σεβασμό στην ιστορία κάθε σχολής ή φορέα παροχής εκπαίδευσης στην Ελλάδα, αλλιώς και οι υπηρεσίες αναγνώρισης των τίτλων θα συμφορηθούν, αλλά και τα δικαστήρια, λόγω της πολυπλοκότητας των περιπτώσεων και της πολυδιάσπασης της νομοθεσίας.

Οι αρχές της δικαιοσύνης και της μη διάκρισης του άρθρου IV.6 πώς θα εφαρμοστούν, αν δεν υπάρχουν ανάλογοι, αν όχι όμοιοι, κανόνες; Άραγε θα καταργήσουμε και τις εξετάσεις εισαγωγής στα πανεπιστήμια σε αλλοδαπούς ενδιαφερόμενους, επειδή σε κάποιες χώρες μπορεί να μην υπάρχουν;

Οι μη παραδοσιακοί τίτλοι σπουδών του άρθρου IV.8 δεν ορίζονται πουθενά, ενώ την εξάρτηση της αναγνώρισης από διμερείς συμφωνίες των μερών με το ίδρυμα που έχει παράρτημα στο μέρος στο άρθρο IV.9 ανατρέπει όλη την προσπάθεια για εναρμόνιση του πλαισίου, την οποία η παρούσα συμφωνία υποτίθεται ότι προάγει.

Τελειώνω, κύριε Πρόεδρε.

Αν και στο τμήμα V, που αφορά την αναγνώριση περιόδων σπουδών, υπάρχουν ασάφειες και διαπνέεται από την ίδια αρχή της διμερούς συμφωνίας, όπως στο προηγούμενο άρθρο, στο τμήμα VI που αφορά την αναγνώριση τίτλων, επέρχεται αποσαφήνιση αφενός αλλά και αντίφαση από την άλλη πλευρά. Η δεσμευτικότητα, όταν μπορεί αυτή να καταλήξει σε συμβουλή, στο άρθρο VI.4 κάνει την αναγνώριση να χάνει το νόημά της.

Τέλος, το Εθνικό Κέντρο Πληροφοριών πρέπει να έχει τέτοιες αρμοδιότητες και διαδικασίες, ώστε να μην προκύψει πάλι το φαινόμενο της χρονοβόρας διαδικασίας κατά την αναγνώριση τίτλων, oι αρμοδιότητες αυτές να μην έρχονται σε σύγκρουση με άλλες των πανεπιστημίων ή άλλων φορέων και να είναι σαφώς καθορισμένες, μιας και στη σύμβαση προβλέπεται η παράλληλη αναζήτηση πληροφοριών από φορείς εκπαίδευσης.

Δεν πρέπει να μας διαφεύγει το γεγονός ότι τα μεν κρατικά πανεπιστήμια είναι αυτοδιοίκητα και σχετικά ανεξάρτητα, ενώ για τις μη κρατικές οντότητες θα πρέπει να θεσπιστούν σαφείς κανόνες για τη συμμετοχή τους στις εν λόγω διαδικασίες.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποιος άλλος που θέλει τον λόγο; Όχι. Άρα κλείνουμε με τον κ. Πλεύρη.

Παρακαλώ, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Βλέπω θέλετε να μιλήσει παραπάνω κόσμος.

Λοιπόν, κυρίες και κύριοι συνάδελφοι, πρώτα απ’ όλα να έρθουμε στα του νομοσχεδίου της συγκεκριμένης συνθήκης.

Πραγματικά, ειδικά από τους πολιτικούς Αρχηγούς που μίλησαν, αλλά κυρίως από τις τοποθετήσεις, είναι σαν να μιλάμε για κάτι άσχετο με αυτό το οποίο ερχόμαστε να κυρώσουμε και να ψηφίσουμε.

Και προσπαθείτε να μας παρουσιάσετε ότι υπάρχουν δύο κόσμοι. Προφανώς υπάρχουν δύο κόσμοι. Ο ένας κόσμος είναι οι σαράντα πέντε χώρες του Συμβουλίου της Ευρώπης που το έχουν κυρώσει και είμαστε οι μοναδικοί που δεν το έχουμε κυρώσει από το Συμβούλιο της Ευρώπης -και άλλες δώδεκα χώρες εκτός του Συμβουλίου της Ευρώπης- όπου όλοι αυτοί ως δια μαγείας ενδιαφέρονται για τα ιδιωτικά συμφέροντα, για τα funds, δεν ενδιαφέρονται για την παιδεία. Είναι οι χώρες που έχουμε ως πρότυπο και τις επικαλούμαστε ότι θέλουμε να είμαστε στο επίπεδο το εκπαιδευτικό το δικό τους. Και είστε όλοι εσείς, από το πανεπιστήμιο που ήμασταν μαζί και θέλετε να μπαίνουν όλοι ελεύθερα στο πανεπιστήμιο, να τελειώνουν όποτε θέλουν το πανεπιστήμιο και μετά να έχετε άγχος γιατί ενδεχομένως στις αξιολογήσεις δεν έχουμε το πανεπιστήμιο το οποίο επιθυμούμε.

Και είναι πολύ σημαντικό να μην υποτιμούμε το ελληνικό Πανεπιστήμιο. Και αυτή τη στιγμή με αυτήν την Κυβέρνηση, την Κυβέρνηση Μητσοτάκη -επειδή ειπώθηκαν πάρα πολλά θέματα αναφορικά με το τι έχει κάνει- και τη συγκεκριμένη ηγεσία του Υπουργείου, την Υφυπουργό που παρίσταται και τον Υπουργό κ. Πιερρακάκη, έχουμε το μεγαλύτερο προϋπολογισμό που υπήρξε ποτέ για το δημόσιο πανεπιστήμιο. Να δούμε τα νούμερα του προϋπολογισμού συγκριτικά με αυτά που παραλάβαμε το 2019.

Συνεπώς η συγκεκριμένη σύμβαση, η συγκεκριμένη συνθήκη έρχεται να λύσει ένα θέμα που προέκυψε και στον υπάρχοντα χρόνο, όπως πολύ σωστά ανέπτυξε και ο εισηγητής μας, που έχει να κάνει με τις αλλαγές που έγιναν το 2022 για τον ΔΟΑΤΑΠ.

Δεν έχει καμμία σχέση με την έννοια, τη λειτουργία εδώ των μη κερδοσκοπικών ιδρυμάτων. Έχει τον τρόπο που θα διαχειριστούν Έλληνες φοιτητές, δηλαδή άτομα τα οποία βρίσκονται αυτή τη στιγμή στο εξωτερικό και είναι άτομα -γιατί αρέσκεστε να το λέτε αυτό- και των λαϊκών οικογενειών, ώστε μέσα σε ένα πλαίσιο, όπως ορίζει η συνθήκη, να μπορέσουν να λυθούν θέματα που συνδέονται με τα δικαιώματά τους, χωρίς να γίνεται καμμία απολύτως παρέμβαση στο Σύνταγμα, να μην γίνεται καμμία απολύτως παρέμβαση στις διαδικασίες τις οποίες έχουμε.

Για το δημόσιο πανεπιστήμιο έχουμε δείξει το ενδιαφέρον και το δείχνουμε συνέχεια, δίνοντας επιπλέον χρήματα. Αντιστοίχως, τις αλλαγές που θέλουμε να κάνουμε, τις έχουμε φέρει εδώ και τις έχουμε υποστηρίξει και για τη λειτουργία των παραρτημάτων και έχουμε προαναγγείλει ότι επιθυμούμε και την αναθεώρηση του άρθρου 16. Όμως, αυτό το οποίο έρχεται σήμερα να ψηφιστεί δεν έχει καμμία απολύτως σχέση με όλη αυτή την κουβέντα που αναπτύσσεται. Είναι καθαρά να λυθούν θέματα που σχετίζονται με πανεπιστήμια, τα οποία λειτουργούν στο εξωτερικό και πανεπιστήμια στα οποία βρίσκονται οι Έλληνες φοιτητές.

Άκουσα με μεγάλη προσοχή τον κ. Φάμελλο. Στον ΣΥΡΙΖΑ, κυρίες και κύριοι συνάδελφοι, έχετε μια τρομακτική ευαισθησία στο Σύνταγμα και μας λέτε συνεχώς ότι «αυτό το οποίο φέρνετε είναι αντισυνταγματικό», «αυτό το οποίο είναι αντισυνταγματικό». Ο κ. Φάμελλος μάς κάλεσε από εδώ να παραβιάσουμε το Σύνταγμα. Μας είπε ότι δεν συζητάμε τις προτάσεις νόμου του ΣΥΡΙΖΑ που είναι για το φορολογικό και για την ακρίβεια και επικαλείται ότι είναι κάτι τυπικό, το άρθρο 73 παρ. 3 του Συντάγματος. Δεν χρειάζεται γνώσεις νομικών. Χρειάζεται απλή γνώση ανάγνωσης. Καμμία πρόταση νόμου ή τροπολογία ή προσθήκη δεν εισάγεται για συζήτηση αν προέρχεται από τη Βουλή -άρα από εμάς εδώ τους Βουλευτές και την Αξιωματική Αντιπολίτευση- εφόσον συνεπάγεται σε βάρος του δημοσίου και των άλλων φορέων του δημοσίου δαπάνες ή ελάττωση εσόδων ή της περιουσίας του, για να δοθεί μισθός ή σύνταξη, γενικά όφελος σε κάποιο πρόσωπο. Αυτό γιατί είχε μπει στο Σύνταγμα; Διότι ακριβώς γνώριζε από τότε ο συντακτικός νομοθέτης ότι η Αντιπολίτευση με πολύ μεγάλη άνεση μπορεί να φέρνει σχέδια νόμου και να λέει να καταργηθούν οι φόροι, να μην παίρνουμε κανέναν φόρο, να αυξήσουμε τους μισθούς 300%. Έρχεται, λοιπόν, ο συντακτικός νομοθέτης από τότε και σοφά λέει ότι οι προτάσεις νόμου που συνδέονται με δαπάνες ή απώλεια εσόδων και είναι να δοθούν σε συγκεκριμένες κατηγορίες δεν εισάγονται στη συζήτηση.

Σας ρωτώ, κύριοι του ΣΥΡΙΖΑ: Πέντε χρόνια ως κυβέρνηση φέρατε εσείς πρόταση της Αντιπολίτευσης με αυτά τα περιεχόμενα για συζήτηση;

**ΘΕΟΦΙΛΟΣ ΞΑΝΘΟΠΟΥΛΟΣ:** Έκανε η Αντιπολίτευση πρόταση;

**ΑΘΑΝΑΣΙΟΣ ΠΛΕΥΡΗΣ:** Πρόταση νόμου είμαι βέβαιος ότι θα έχει καταθέσει το ΚΚΕ. Σας το λέω από τώρα. Σε κάθε κοινοβουλευτική θητεία έρχεται και καταθέτει μια σειρά από προτάσεις.

Φέρατε καμμία προς συζήτηση; Όχι. Γιατί δεν φέρατε; Διότι αυτό ακριβώς μας λέει το Σύνταγμα. Έρχεστε και λέτε, λοιπόν, εδώ τι τώρα; Το γνωρίζετε ότι το ορίζει το Σύνταγμα. Το κάνατε πράξη οι ίδιοι, όταν ήσασταν κυβέρνηση. Τι έρχεστε, όμως, τώρα εσείς να πείτε; Ότι φιμώνεστε και δεν μπορείτε να συζητήσετε τις προτάσεις σας, επειδή, δήθεν, δεν έρχονται προς συζήτηση. Με συγχωρείτε, αυτές τις προτάσεις δεν τις συζητάτε όταν συζητούνται τα αντίστοιχα νομοσχέδια, όταν συζητηθείτε ο προϋπολογισμός, όταν συζητούνται νομοσχέδια των αρμόδιων Υπουργείων;

Άρα το Σύνταγμα δεν θα το επικαλείστε αλά καρτ. Δεν μπορεί να έρχεστε εδώ κάθε φορά να μας κάνετε ενστάσεις αντισυνταγματικότητας -μετά αυτές οι ενστάσεις αντισυνταγματικότητας να δούμε τι τύχη θα έχουν στα δικαστήρια- και να έρχεστε εσείς και να προτείνετε κάτι που είναι προδήλως αντισυνταγματικό. Διότι και στα πανεπιστήμια της νομικής αυτά μαθαίναμε, ότι αυτή ήταν η βούληση του συντακτικού νομοθέτη. Επειδή μπορεί να υπάρχει, ενδεχομένως, ένας εύκολος λαϊκισμός στις εξαγγελίες, αυτός ο λαϊκισμός δεν μπορεί να μεταφέρεται στη Βουλή με προτάσεις νόμου, οι οποίες έχουν τέτοιο περιεχόμενο.

Η δε επίκληση των εκθέσεων του Γενικού Λογιστηρίου του Κράτους που λέτε ότι έχουν, χωρίς να μπω στην ουσία τους, οι ίδιες αυτές του Γενικού Λογιστηρίου του Κράτους σας απαντούν με το άρθρο 73 παράγραφος. 3. Γιατί σας απαντούν; Διότι σας λένε τι έσοδα χάνουμε και τι επιβαρύνσεις έχουμε. Άρα εκ των πραγμάτων εμπίπτει ακριβώς στην κατηγορία του άρθρου 73 παράγραφος. 3. Αν θέλετε σε μια συντακτική αναθεώρηση να το συζητήσουμε για να μπορεί να έρχεται οτιδήποτε.

Όταν, όμως, υπάρχει αυτή η πρακτική που δεν είναι μια πρακτική εθίμου, αλλά είναι μια πρακτική που πηγάζει απευθείας από το Σύνταγμα, θα πρέπει να σεβόμαστε το Σύνταγμα.

Συνεπώς να ενημερώσετε και τον Πρόεδρό σας ή τώρα που βρίσκεται στο εξωτερικό ή όταν γυρίσει από το εξωτερικό ότι το Σύνταγμά μας ορίζει τα συγκεκριμένα και θα ήταν πολύ πιο σημαντικό ο ίδιος ο Πρόεδρός σας, κάνοντας αναρτήσεις, να μας πει για τα «μαύρα» χρήματα, αν υπήρχαν στον ΣΥΡΙΖΑ του κ. Τσίπρα.

Επειδή τον βλέπω να έχει μια μεγάλη ευαισθησία, να τον ενημερώσω –γιατί μπορεί να μην το γνωρίζει- ότι ο κ. Καλογρίτσας στις καταθέσεις στις εξεταστικές και προανακριτικές επιτροπές δήλωσε ότι έπαιρνε μαύρες σακούλες και πήγαινε στα ταμεία του ΣΥΡΙΖΑ. Δεν έχει μηνυθεί ακόμα από κανένα όργανο του ΣΥΡΙΖΑ, άρα πλέον ως Πρόεδρος, αφού μαθαίνει αυτήν την πληροφορία, φαντάζομαι ότι με το που θα γυρίσει θα τον μηνύσει, γιατί δεν μπορεί να συκοφαντείται το κόμμα του ΣΥΡΙΖΑ, κατά τη δική σας θέση, ότι έρχονταν μαύρες σακούλες με χρήματα και να μην έχει μηνυθεί ακόμα αυτός που τα είπε.

(Χειροκροτήματα από την πτέρυγα της Νέας Δημοκρατίας)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, θα ήθελα τον λόγο.

**ΜΙΧΑΗΛ ΚΑΤΡΙΝΗΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Δεν έχετε δικαίωμα, κύριε Καλαματιανέ. Έχει μιλήσει…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μας ρώτησε κάτι. Να μην απαντήσουμε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ τώρα. Κύριε Καλαματιανέ, δεν γίνονται αυτά. Δεν υπάρχει στη διαδικασία αυτό το δικαίωμα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ένα λεπτό για να δώσω μια απάντηση. Είμαι Κοινοβουλευτικός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούστε με λίγο. Για να μην ανοίξουμε τον διάλογο…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ελάτε τώρα, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό. Η διαδικασία είναι διαδικασία. Δεν το επιτρέπει. Ούτε λεπτό δεν μπορείτε να μιλήσετε. Ο Κανονισμός λέει το εξής…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα δώσω ένα λεπτό σε εσάς και ένα λεπτό στον κ. Κατρίνη, μετά θα μιλήσει ο κύριος Υπουργός και θα κλείσει η διαδικασία.

Ορίστε, κύριε Καλαματιανέ, έχετε τον λόγο για ένα λεπτό.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Επειδή αναφέρθηκε ο κ. Πλεύρης στο κόμμα της Αξιωματικής Αντιπολίτευσης, τον ΣΥΡΙΖΑ-Προοδευτική Συμμαχία, του λέω το εξής σχετικά με τις προτάσεις νόμου: Μα, ακριβώς, θέλουμε την εφαρμογή του Συντάγματος. Ομολογήσατε προηγουμένως ότι οι προτάσεις νόμου που καταθέσαμε έχουν τις εκθέσεις του Γενικού Λογιστηρίου. Άρα, επειδή μας κατηγορείτε ότι δήθεν εμείς δεν θέλουμε να τις συζητήσουμε στη Βουλή, το αντίθετο. Είπε ο Πρόεδρος της Κοινοβουλευτικής Ομάδας του ΣΥΡΙΖΑ Σωκράτης Φάμελλος ότι η διαδικασία είναι αυτή, να συζητήσουμε τις προτάσεις νόμου όπως ορίζει το άρθρο 85 του Κανονισμού της Βουλής και επόμενα. Υπάρχουν οι εκθέσεις του Γενικού Λογιστηρίου του Κράτους. Αν θέλετε, λοιπόν, έχετε το δικαίωμα, μπορείτε, το Σύνταγμα το επιτρέπει να συζητήσετε αυτές τις προτάσεις όπως ορίζουν το Σύνταγμα και οι νόμοι και ο Κανονισμός της Βουλής με το άρθρο 85 και επόμενα. Πολύ απλό.

Είπε, όμως, και κάτι άλλο. «Πάμε να συζητήσουμε ό,τι θέλετε, όπου θέλετε». Επειδή υπήρχε μια δημόσια συζήτηση, λοιπόν, για το αν ο ΣΥΡΙΖΑ θέλει ή δεν θέλει να συζητηθούν οι προτάσεις, σας λέμε ευθαρσώς ότι δεν φοβόμαστε τίποτα, ίσα-ίσα που θέλουμε να αποκαλυφθεί η αλήθεια και να συζητήσουμε ενώπιον του Κοινοβουλίου και ενώπιον ολόκληρου του ελληνικού λαού για τις προτάσεις μας που και κοστολογημένες είναι και συγκεκριμένες είναι και θα δώσουν «ανάσα» στον ελληνικό λαό, πράγμα το οποίο εσείς δεν θέλετε.

Όσο για τα μαύρα ταμεία, κύριε Πλεύρη, το κόμμα το οποίο χρωστά 500 εκατομμύρια ευρώ σε τράπεζες και ψηφίζει χαριστικές διατάξεις για τραπεζίτες και επιχειρηματίες δεν θα μιλάει για μαύρα για τον ΣΥΡΙΖΑ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κατρίνη, έχετε τον λόγο για ένα λεπτό.

**ΜΙΧΑΗΛ ΚΑΤΡΙΝΗΣ:** Έχει πολύ μεγάλο ενδιαφέρον να ακούμε τα νομοθετικά αντανακλαστικά του Εκπροσώπου της Νέας Δημοκρατίας. Δεν μας είπε, όμως, ο Εκπρόσωπος της Κυβέρνησης -που θέλει κοστολογημένες προτάσεις και προτάσεις που έχουν έκθεση του Γενικού Λογιστηρίου- γιατί, κύριε Πρόεδρε, η Νέα Δημοκρατία δεν έφερε προς συζήτηση την πρόταση του ΠΑΣΟΚ για την Ενιαία Αρχή Καταναλωτή, για να μετριαστούν οι επιπτώσεις της ακρίβειας. Γιατί δεν αποδέχτηκε την πρόταση του ΠΑΣΟΚ για επαναφορά του ΕΚΑΣ που ήταν κοστολογημένη –το παραδέχθηκε ο κ. Μητσοτάκης- για να στηριχθούν οι χαμηλοσυνταξιούχοι; Γιατί δεν δέχτηκε να συζητήσει την πρόταση του ΠΑΣΟΚ για την προστασία της αγροτικής γης και την προστασία της πρώτης κατοικίας; Γιατί δεν δέχτηκε την πρόταση του ΠΑΣΟΚ για την επαναφορά του επιδόματος βαρέων και ανθυγιεινών στο ΕΣΥ, που η ίδια η κυβέρνηση έχει συστήσει επιτροπή Μπεχράκη και το εισηγείται; Γιατί για όλα αυτά, λοιπόν, τα οποία είναι συγκεκριμένες προτάσεις που ανακουφίζουν τους πολίτες και κατηγορίες εργαζομένων, συνταξιούχων, καταναλωτών, για όλα αυτά εσείς τα προηγούμενα πέντε χρόνια είχατε σταθερά αρνητική θέση και δεν συζητάτε τίποτα; Το μόνο που συζητάτε είναι μετεκλογικά να φορολογήσετε τους επαγγελματίες που δεν το είχατε πει προεκλογικά και αυτό δείχνει την ασυνέπεια, την αναξιοπιστία και το πώς υφαρπάξατε την ψήφο των πολιτών, αλλά την απάντηση την πήρατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα θα πάρει ο κύριος Υπουργός και κλείνει η διαδικασία.

Ο Βουλευτής κ. Χρήστος Δερμεντζόπουλος ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να μπορώ να πω ότι προσέρχομαι στο Σώμα για να συζητήσουμε την κύρωση της Συμβάσης της Λισαβόνας με ένα αίσθημα ικανοποίησης, αλλά κάτι τέτοιο θα ήταν ψευδές. Και θα ήταν ψευδές υπό την έννοια του ότι η καθυστέρηση της κύρωσης της συγκεκριμένης σύμβασης έρχεται και αντανακλά κάτι σε σχέση με το πόσα χρόνια χρειάστηκε κάποια πράγματα να μπορέσουν να ωριμάσουν στον εγχώριο δημόσιο διάλογο, αντανακλά κάτι σε σχέση με το πόσα χρόνια χρειάζεται για να μπορούμε να κάνουμε το αυτονόητο.

Είναι το αυτονόητο υπό την έννοια -και αξίζει κάποιος να ξεκινήσει από αυτό- ότι σαράντα έξι από τα σαράντα επτά κράτη-μέλη του Συμβουλίου της Ευρώπης έχουν κυρώσει τη Σύμβαση. Η προτελευταία χώρα του Συμβουλίου της Ευρώπης, το Μονακό, προσχώρησε στις 6-3-2023, την έθεσε σε ισχύ την 1-5-2023 και σημειώνεται ότι δεν έχει πανεπιστήμιο. Πέρα από τα κράτη-μέλη του Συμβουλίου της Ευρώπης τη σύμβαση την έχουν κυρώσει και άλλα κράτη. Διαβάζω: Αυστραλία, Καναδάς, Νέα Ζηλανδία, Βατικανό, Ισραήλ, Λευκορωσία, Καζακστάν, Κιργιστάν, Τατζικιστάν, Τουρκμενιστάν. Άρα, αυτοί που σήμερα την αρνούνται λένε «όχι, ούτε μετά το Τατζικιστάν και το Τουρκμενιστάν».

Αν έπρεπε να βάλω έναν τίτλο, θα έλεγα «ακαδημαϊκός παλεοημερολογιτισμός» και αυτό ακριβώς είναι, το οποίο οφείλουμε να αντιπαλέψουμε. Γιατί στο τέλος της ημέρας ερχόμαστε εδώ και διεξάγουμε μία συζήτηση η οποία δεν είναι πραγματικών δεδομένων, είναι επί fake news. Ποια είναι τα fake news; Λέτε ότι η Σύμβαση της Λισαβόνας έρχεται σήμερα και θα έχει -κάποιοι είπαν- τραγικές επιπτώσεις. Η σύμβαση επί της ουσίας για το εγχώριο δίκαιο δεν έχει επιπτώσεις. Όλα τα κομμάτια ό,τι έπρεπε να έχουμε κάνει τα έχουμε ήδη κάνει. Έχουν ήδη νομοθετηθεί σε πρότερα νομοθετήματα, ν.4957/2022 και ν.5094/2024.

Ο ΔΟΑΤΑΠ έχει ήδη κάνει εξαιρετική δουλειά σε σχέση με την ταχύτητα της αναγνώρισης πτυχίων του εξωτερικού. Εγώ θέλω να πω συγχαρητήρια στον κ. Ορέστη Καλογήρου που κάθεται εκεί. Είναι ο Πρόεδρος του ΔΟΑΤΑΠ και είναι η ψυχή αυτής της προσπάθειας. Θέλω να του δώσω δημοσίως συγχαρητήρια γιατί οι περισσότεροι από εμάς που έχουμε περάσει από το παλιό ΔΙΚΑΤΣΑ γνωρίζουμε τι ήταν αυτό. Κάφκα. Η απόλυτη καθυστέρηση. Να πρέπει τώρα να αποδείξει κάποιος, που ενδεχομένως να έχει τελειώσει την Οξφόρδη ή το Κέιμπριτζ, τη ισοδυναμία του πτυχίου του πώς και τι και με ποιες γραφειοκρατικές διαδικασίες και σε εννέα βήματα. Ένα χάος! Το χάος αυτό, λοιπόν, ξεκίνησε να λύνεται. Εγώ θα πω λύθηκε. Η τελευταία νομοθετική εκκρεμότητα η οποία υπήρχε σε σχέση με τη Λισαβόνα καλύφθηκε στον τελευταίο νόμο και αφορά στην αναγνώριση περιόδων σπουδών.

Δεύτερος τίτλος fake news που είπατε κάποιοι: «Θα αναγνωρίζονται περίοδοι σπουδών για Έλληνες». Μας, το λέει ξεκάθαρα ο νόμος που ψηφίσαμε μαζί εδώ. Αλλογενείς, αλλοεθνείς, στα ξενόγλωσσα. Αυτές είναι οι περίοδοι σπουδών που ερχόμαστε να αναγνωρίσουμε. Και προσθέτω ότι μέσα στη σύμβαση έχει μπει μία πάρα πολύ συγκεκριμένη επιφύλαξη σε σχέση με τα κολλέγια. Η σύβαση έχει επιφύλαξη στο άρθρο 6.3 η οποία είναι ξεκάθαρα αποτυπωμένη πάνω στο κείμενο. Παρ’ όλα αυτά, όμως, από εδώ, από αυτό το Βήμα ακούσαμε κάποιους να μιλάνε για τα κολλέγια με τα ίδια τσιτάτα.

Και λέω στην αρχή, αποδίδοντας τη λύπη μου, ότι ακούω ξανά ένα επιχείρημα το οποίο είναι το ίδιο από τα χρόνια που ήμουν κι εγώ ο ίδιος φοιτητής. Λέτε σήμερα: «Εξισώνονται τα τριετή πτυχία με τα πενταετή». Κάνει αυτό το ΔΟΑΤΑΠ; Κατ’ αρχάς το ΔΟΑΤΑΠ κάνει αυτή τη δουλειά της αντιστοίχισης εδώ και δύο χρόνια. Ο κ. Φάμελλος χαρακτήρισε την κύρωση της διεθνούς σύμβασης αντισυνταγματική. Έχει προκύψει κάτι τέτοιο κατά την τελευταία διετία στις εκτελεστές διοικητικές πράξεις του ΔΟΑΤΑΠ ως προς την αντιστοίχιση των ακαδημαϊκών δικαιωμάτων των φοιτητών; Κρίθηκε κάτι αντισυνταγματικό ή αυτό γίνεται και τελείται κανονικότατα τα τελευταία δύο χρόνια, επειδή, φυσικά, είναι απολύτως συμβατό με το συνταγματικό κείμενο.

Απλά εδώ είμαστε στο γνωστό ανέκδοτο αυτού που οδηγεί στο αντίθετο ρεύμα κι ακούει στο ραδιόφωνο ότι υπάρχει κάποιος που οδηγεί στο αντίθετο και ρεύμα. Και μονολογεί: «Μόνο ένας;».

Επιμένουμε και εμμένουμε στην ίδια στρατηγική κάποιοι, στο ίδιο λεξιλόγιο, στις ίδιες αναφορές που ίσχυαν από τα χρόνια που ήμουν εγώ φοιτητής. Δεν μπορεί είκοσι πέντε χρόνια μετά να υπάρχουν τα ίδια τσιτάτα, διότι ο κόσμος προχωράει, ο κόσμος έχει τρέξει. Ακούστηκε και το εξαιρετικά ενδιαφέρον ως κριτική «αιφνιδιάσατε». Εδώ περάσαμε από τον Κάφκα στον Ιονέσκο, έχουμε είκοσι πέντε χρόνια καθυστέρηση και έχουμε «αιφνιδιάσει» που φέρνουμε τη σύμβαση αυτή για κύρωση. Γιατί τη φέρνουμε τώρα; Έχουμε καθυστερήσει και τη φέρνουμε τώρα, γι’ αυτό. Έχουμε καθυστερήσει πάρα πολλά χρόνια. Αυτή είναι μια δουλειά η οποία εκκρεμούσε να γίνει με το τελευταίο της κομμάτι να είναι αυτό που ψηφίστηκε στον τελευταίο νόμο και πλέον ήμασταν έτοιμοι να το κάνουμε. Δυστυχώς, αργήσαμε πάρα πολύ. Δυστυχώς, θα είμαστε οι τελευταίοι. Ευτυχώς, δεν θα αργήσουμε άλλο. Και υπό αυτή την έννοια, κυρίες και κύριοι, θα πρέπει να μπορέσουμε να σπάσουμε όλα αυτά τα εύκολα συνθήματα στον χώρο της εκπαιδευτικής πολιτικής, γιατί έγινε επίκληση πολλών πραγμάτων.

Εγώ θα πω ότι άκουσα κάτι από τον κ. Φάμελλο και χάρηκα. Είναι το μόνο στοιχείο χαράς σήμερα, από όλα όσα άκουσα από την Αντιπολίτευση. Επικαλέστηκε τα αποτελέσματα της PISA. Τα αποτελέσματα της PISA του ΟΟΣΑ μας έχουν προβληματίσει και εμάς, αλλά χαίρομαι που ο Πρόεδρος της Κοινοβουλευτικής Ομάδας του ΣΥΡΙΖΑ επικαλείται την PISA του ΟΟΣΑ. Θα ήθελα, φυσικά, να μεταβιβάσει ο Πρόεδρος της Κοινοβουλευτικής Ομάδας του ΣΥΡΙΖΑ την άποψη επίκλησης των αποτελεσμάτων της PISA του ΟΟΣΑ και στη συνδικαλιστική τους παράταξη στη ΔΟΕ και στην ΟΛΜΕ για να μην παρεμποδίζουν τη διεξαγωγή των συγκεκριμένων διαγωνισμών. Θα ήθελα να μπορούμε όλοι να πούμε ότι αυτός ο διαγωνισμός μετράει πράγματα τα οποία είναι ουσιώδη. Και όταν θα έρθει ο ΟΟΣΑ εφόσον κάνει η Αξιωματική Αντιπολίτευση επίκληση των αποτελεσμάτων του, να προτείνει συγκεκριμένα πράγματα, γιατί έχουμε ζητήσει συγκεκριμένη μελέτη, θα ήθελα να μπορέσουμε να τα συζητήσουμε όλοι μαζί εδώ και να τα ψηφίσουμε και μαζί αν όλοι το πονάμε το θέμα της εκπαίδευσης και της παιδείας στη χώρα μας. Εκτός και αν όλοι ψάχνουμε να βρούμε τα εύκολα συνθήματα.

Ο κ. Χαρίτσης, ας πούμε, μίλησε για πλούσιους και φτωχούς, επικαλέστηκε δε και τα θέματα των εξετάσεων. Εγώ από ό,τι θυμάμαι -και θα ήθελα να το πω αυτό στον κ. Χαρίτση και στην Νέα Αριστερά-, υπάρχει μια ανεξάρτητη αρχή η οποία διεξάγει τις εξετάσεις. Δεν ξέρω αν όταν υπηρετήσατε εσείς στο Υπουργείο Παιδείας ασκούσατε κάποια επιρροή στην ανεξάρτητη αρχή ως προς τα θέματα των εξετάσεων. Πάντως εμείς δεν το κάνουμε. Οπότε το να έρχεστε εδώ σήμερα και να αναφέρετε τη δυσκολία ή την ευκολία των θεμάτων ως στοιχείο κριτικής στην Κυβέρνηση μειώνει το κύρος της ανεξάρτητης αρχής που βάζει τα θέματα ή αντανακλά τη δική σας πολιτική όταν υπηρετήσατε; Γιατί ένα από τα δύο είναι. Γιατί αυτό στην πραγματικότητα είναι λαϊκισμός και μάλιστα, από το κάτω ράφι, επιτρέψτε μου να πω.

Τέλος, σε ό,τι αφορά στα υπόλοιπα θέματα τα οποία ακούστηκαν πολύ απλά εδώ ερχόμαστε να λύσουμε εκκρεμότητες. Η ναυαρχίδα ήταν, είναι και θα είναι το ελληνικό δημόσιο πανεπιστήμιο όπως είναι σε κάθε χώρα το αντίστοιχο δημόσιο πανεπιστήμιο. Αλλά, συγγνώμη, τι ακριβώς φοβόμαστε; Έχει αυξηθεί η χρηματοδότηση του ελληνικού δημοσίου πανεπιστημίου προς τα λειτουργικά του κατά 50% τα τελευταία χρόνια, από τον απόλυτο πάτο που το πήραμε το 2018, γιατί αυτοί ήταν οι αριθμοί. Έχει προστεθεί ένα ταμείο ανάκαμψης από πάνω. Δίνουμε ευελιξίες. Στον τελευταίο νόμο βάλαμε άρθρα τα οποία συμφωνήσαμε με τη σύνοδο των πρυτάνεων και ήταν προτάσεις του ίδιου του δημοσίου πανεπιστημίου. Τα ζήτησε η ίδια η ακαδημαϊκή κοινότητα. Όπως η ίδια η ακαδημαϊκή κοινότητα παρεμπιπτόντως σε σχέση με την αναγνώριση που προκύπτει, εκεί που αναφέρατε κάποιοι τα τριετή σε πενταετή και ποια είναι τα αντισταθμιστικά, τα έξτρα που ζητάμε, οι καθηγητές του ελληνικού δημοσίου πανεπιστημίου έρχονται στο ΔΟΑΤΑΠ να προτείνουν ποια θα είναι τα έξτρα αντισταθμιστικά για να μπορέσει να προκύψει ακαδημαϊκή αναγνώριση. Το δημόσιο πανεπιστήμιο έρχεται να κάνει αυτή τη δουλειά. Αλλά εδώ στην πραγματικότητα ακόμη και τώρα είκοσι πέντε χρόνια μετά είμαστε στο σύνθημα. Δεν ξέρω, ίσως φανταζόμαστε, μιας και είμαι και θρησκευμάτων, ότι έπρεπε να το κάνουμε σαν τις οικουμενικές συνόδους, όπου συζητήσαμε και τον αρειανισμό και το 325 στην Πρώτη Οικουμενική Σύνοδο και στη Δεύτερη Οικουμενική Σύνοδο το 381. Καλό, όμως, είναι σε κάποια πράγματα, σε έναν κόσμο που τρέχει γρηγορότερα να μπορούμε να συμφωνούμε στα βασικά και στα ουσιώδη. Όλες οι άλλες χώρες του Συμβουλίου της Ευρώπης το έχουν κυρώσει. Μήπως να φύγουμε από το σύνθημα και να πάμε στην ουσία; Γιατί αυτή δεν είναι ούτε μία κακιά νεοφιλελεύθερη συμφωνία, όπως θέλουν να την βαφτίσουν κάποιοι ούτε κάτι άλλο. Είναι το αυτονόητο που έκαναν όλοι. Και το αυτονόητο που έκαναν όλοι είναι η δουλειά που πρέπει να κάνουμε, να κλείσουμε τις εκκρεμότητες του χθες από τη μία και από την άλλη να ανταποκριθούμε στα διακυβεύματα και στα τεράστια ερωτήματα του αύριο.

Κυρίες και κύριοι, η Ελλάδα δεν μπορεί άλλο να περιμένει. Πάμε μαζί να διορθώσουμε κάποια πράγματα, ας μπορέσουμε να συμφωνήσουμε στα αυτονόητα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Παιδείας, Θρησκευμάτων και Αθλητισμού.

Προχωρούμε στην ψήφιση η οποία περιλαμβάνει την αρχή, τρία άρθρα, το προτελευταίο άρθρο και το σύνολο του νομοσχεδίου του Υπουργείου Παιδείας, Θρησκευμάτων και Αθλητισμού: «Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια» έγινε δεκτό κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 170α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Θα υπάρξει μια μικρή διακοπή δεκαπέντε λεπτών για να προχωρήσουμε στο επόμενο νομοσχέδιο.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η διακοπείσα συνεδρίαση.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της έβδομης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της Ανώνυμης Εταιρείας με την επωνυμία «ENERGEAN OIL AND GAS- ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Μετά θα ακολουθήσει η ψηφοφορία επί της συμφωνίας.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** To Σώμα συνεφώνησε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, μπορώ να πάρω τον λόγο για κάτι διαδικαστικό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Ηλιόπουλε, πείτε μας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, θέλουμε να ζητήσουμε την απόσυρση του νομοσχεδίου και θέλω να εξηγήσω τον λόγο.

Τον Απρίλιο του 2022 στη συγκεκριμένη εταιρεία υπήρξε ένα σημαντικό ατύχημα, μία έκρηξη σε εγκαταστάσεις στη Νέα Καρβάλη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι διαδικαστικό αυτό. Έχετε την ειδική αγορήτρια που θα μιλήσει.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αν μου δώσετε τριάντα δευτερόλεπτα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν γίνεται, γιατί θα αλλάξουμε όλη τη διαδικασία και δεν το επιτρέπει ο Κανονισμός. Είναι σύμβαση. Θα πάει με τη διαδικασία του άρθρου 108. Δεν υπάρχει περίπτωση. Νόμιζα ότι ήταν κάτι άλλο διαδικαστικό. Έχετε την ειδική αγορήτρια…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έχει ένα συγκεκριμένο αίτημα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ή θα μιλήσετε μετά ως Κοινοβουλευτικός. Δεν έχει καμμία διαδικασία.

Ο κ. Βρεττός έχει τον λόγο.

**ΝΙΚΟΛΑΟΣ ΒΡΕΤΤΟΣ:** Σας ευχαριστώ, κύριε Πρόεδρε.

Πρόκειται για μια τυπική κύρωση σύμβασης για ένα πολύ σημαντικό για το δημόσιο συμφέρον σκοπό και λόγο, που είναι η εκμετάλλευση των υδρογονανθράκων στο βόρειο Πρίνο και τώρα σε ένα νέο κοίτασμα Ε. Και, βέβαια, είναι η διαδικασία σχετικά με τη Νέα Καρβάλη και ένα παλιό κοίτασμα το οποίο προοριζόταν από το 2014 για να γίνει δεξαμενή φυσικού αερίου, μεγαλύτερη σε όγκο και από τη Ρεβυθούσα, που, όμως, οι επιτυχημένες κυβερνητικές πολιτικές διαχρονικά το κήρυξαν άγονο, γιατί τώρα παίζει ένα μεγάλο φαγοπότι. Και το τραγικό είναι ότι δεν υπάρχει καμμία πραγματική ενημέρωση προς την κοινωνία.

Ποιο είναι το φαγοπότι; Δεν αφορά στους υδρογονάνθρακες. Έτσι κι αλλιώς η εθνική κυριαρχία όσον αφορά στην άντληση υδρογονανθράκων αποδεδειγμένα είναι δεσμευμένη και δεν μπορεί να παράξει υδρογονάνθρακες είτε πετρέλαιο είτε φυσικό αέριο χωρίς να υπάρχει άδεια από ποιους; Οι κυβερνώντες οφείλουν να μας πούνε.

Και μάλιστα, επειδή είναι λίγος ο χρόνος, να μην σπαταλήσω αυτό το χρόνο σχετικά με το win-win, νίκη-νίκη και όλα τα γνωστά που λένε οι κυβερνητικοί και διαφημίζουν στις εφημερίδες και στα Μέσα. Θα σταθώ σε μια αναφορά της κυρίας Υφυπουργού που είπε στην επιτροπή -στη μία και μοναδική- τα εξής. Στεναχωρημένη δήλωσε ότι «αυτό που με στενοχωρεί, βεβαίως, είναι ότι κάθε φορά, όταν ερχόμαστε να συζητήσουμε ένα θέμα, όπως και αυτό που έχει τη δική του σοβαρότητα, υπάρχει μια αντίληψη ότι υπάρχει παρασκήνιο από πίσω, υπάρχει ίντριγκα, υπάρχουν υπόγειες δυνάμεις, δωράκια, άκουσα για σκανδαλώδεις ρυθμίσεις…» και όντως έδειξε ότι ήταν στεναχωρημένη και απορούσε.

Εμείς τώρα τι λέμε; Λέμε ότι παραχωρούμε την εκμετάλλευση των υδρογονανθράκων για άλλα δεκαπέντε χρόνια. Πολύ ωραία διαδικασία. Περιμένουμε να βγάλουμε πετρέλαια; Αν περιμένετε να βγάλετε πετρέλαια, λήγει το 2024 η διαδικασία της άδειας από το 1999. Κάντε καινούργιο διαγωνισμό, αν πιστεύετε ότι έχουν ενδιαφέρον οι υδρογονάνθρακες.

Όμως, ταυτόχρονα, πριν από λίγους μήνες η κυρία Υφυπουργός, στο Ντουμπάι που ήταν με το COP28, βλέπαμε να συζητάει -από ό,τι δηλώνει με έπαρση- ο Μαθιός Ρήγας, Διευθύνων Σύμβουλος του ομίλου «ENERGEAN». Τι έλεγε; Παρουσίαζε στο COP28, παρουσία της Υπουργού, ότι το πρότζεκτ μας στην αποθήκευση διοξειδίου του άνθρακα στον Πρίνο εντάχθηκε στα έργα κοινού ενδιαφέροντος, όχι το PSI για τον προστάτη, αλλά το Project of Common Interest.

Πραγματικά εσείς όταν κάνετε συζητήσεις για κάτι που δεν έχει, πώς κάποιος παρουσιάζει ένα πρότζεκτ 1 δισεκατομμυρίου ευρώ, το πάει στο Λονδίνο και το παρουσιάζει; Έχετε δώσει υπόσχεση εσείς, ο Υπουργός –γιατί σας αναφέρει- και οι υπεύθυνοι αυτή η δεξαμενή, αφού κατέστη άγονος ο διαγωνισμός, να γίνει φυσική δεξαμενή φυσικού αερίου; Θα γίνει φυσική δεξαμενή φύλαξης και δέσμευσης διοξειδίου του άνθρακα;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας:** Άσχετες οι δύο δεξαμενές.

**ΝΙΚΟΛΑΟΣ ΒΡΕΤΤΟΣ:** Εγώ σας ρωτώ και εσείς θα απαντήσετε. Χαίρομαι που είναι άσχετα. Και λέει ο μάνατζερ, ο διευθύνων σύμβουλος ότι η πρώτη φάση του πρότζεκτ προγραμματίζεται να λειτουργήσει από το τέταρτο τρίμηνο του 2025 με δυναμικότητα ως ένα εκατομμύριο τόνους ετησίως, ενώ ήδη η «ENERGEAN» έχει υπογράψει οκτώ μη δεσμευτικές.

Είναι δυνατόν; Έχετε τόσες πολλές δεξαμενές οι οποίες όταν κάνουν για φυσικό αέριο δεν τις αξιολογείτε, δεν τις χρησιμοποιείτε, ενώ η εταιρεία αυτή παρουσιάζει μια άλλη δεξαμενή που βρίσκεται στον ίδιο χώρο;

Είναι, δηλαδή, δύο διαφορετικές δεξαμενές; Γιατί η παρουσία που έχει γίνει σε όλα τα διεθνή φόρα για να επενδύσουν οι επενδυτές, μιλάνε ότι έχουν εξασφαλιστεί και χρηματοδοτήσεις της τάξεως των 150 εκατομμυρίων ευρώ από το Ταμείο Ανάκαμψης και Ανθεκτικότητας, ενώ στο REPowerEU δεσμεύτηκαν άλλα 75 εκατομμύρια ευρώ.

Θέλω να πω ότι εσείς αυτή τη στιγμή θα πληρώνετε μια μεγάλη εταιρεία που παρουσιάζει πρότζεκτ 1 δισεκατομμύριο ευρώ, θα της δίνετε μέχρι 500 χιλιάρικα ευρώ τον χρόνο για να ταπώσει μια δεξαμενή, θα της δίνετε και τη φύλαξη της εξέδρας και εν τούτοις παρεξηγείστε όταν κάποιοι αναφέρονται ότι δίνετε χωρίς διαγωνισμό παράταση για άλλα δεκαπέντε χρόνια για να βγάζουν κατά δήλωσή σας χίλια με χίλια εκατό βαρέλια πετρελαίου το χρόνο.

Και όχι μόνο αυτό, αλλά μέσα στα σημαντικά έσοδα που φέρνει αυτή η κύρωση είναι ότι μειώνεται και το όριο πάνω στο οποίο είχε δικαιώματα royalties όσον αφορά στην άντληση χιλίων πεντακοσίων βαρελιών. Το πήγατε στα χίλια διακόσια πενήντα. Αλήθεια αυτό σε αριθμούς τι σημαίνει; Ότι αυτή η μείωση των διακοσίων πενήντα βαρελιών με μέση τιμή τα 70 με 80 θα αντλεί το ελληνικό δημόσιο 350 ευρώ και αυτό το φέρνετε ως μέρος της σύμβασης; Ή θεωρείτε ότι θα έχει έσοδα;

Εμείς θεωρούμε ότι είναι σε βάρος των εθνικών συμφερόντων και του δημοσίου συμφέροντος. Γιατί λέω δημοσίου συμφέροντος και εθνικών συμφερόντων; Γιατί δημόσιο συμφέρον είναι τα λεφτά που θα δίνουμε εμείς για να φυλάττουν κάποιες δεξαμενής και έναν ελεύθερο χώρο. Το εθνικό συμφέρον τι είναι; Να παρακαλάτε η νησίδα Ζουράφα να εξαφανιστεί λόγω διάβρωσης για να μην αντλείται το πετρέλαιο και να μην φέρνουμε σε δυσκολία τους γείτονες;

Επομένως είναι μια καταχρηστική η σύμβαση, η παράταση για άλλα δεκαπέντε χρόνια σε ανθρώπους που από πριν έχουν κάνει τα κονέ και με δική σας παρουσία και έχετε αναλάβει την ευθύνη του συντονισμού όλου αυτού του project αποθήκευσης του διοξειδίου στον Πρίνο 2. Και πείτε μου εάν είναι άλλος. Είναι ο Πρίνος 2 Storage το ένα και το άλλο το σφραγισμένο είναι η νέα Καβάλα; Επομένως ό,τι ισχύει για τον Πρίνο 2, δεν ισχύει για την Καβάλα; Θα μας το απαντήσετε.

Και χαιρόμαστε που με αυτή τη νέα παραχώρηση για άλλα δεκαπέντε χρόνια το ελληνικό δημόσιο θα έχει έσοδα. Αν έχει κέρδη η επιχείρηση θα φορολογηθεί με 25%. Αν βγάζει πάνω από πέντε χιλιάδες βαρέλια θα έχει 3% royalties της τιμής το οποίο είναι ευτελιστικό για μία επένδυση που έχει να κάνει με άδειες υδρογονανθράκων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Πέρκα για πέντε λεπτά. Και μετά είναι ο κ. Μπούμπας.

Ορίστε, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Πέντε λεπτά είναι λίγα για τέτοια σύμβαση. Ήρθε ξαφνικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα υπάρχει μία ανοχή.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ.

Ξεκινώ κατ’ αρχάς λέγοντας ότι είμαστε κατά επί της αρχής στην κύρωση σύμβασης περί εκμετάλλευσης υδρογονανθράκων μεταξύ ελληνικού δημοσίου και «Energean Oil and Gas».

Η συζήτηση για εξόρυξη υδρογονανθράκων το 2024 ενώ όλοι –πιστεύω- παραδεχόμαστε ότι έχουμε πλέον κλιματική κρίση και όχι απλά κλιματική αλλαγή, ειδικά στην Ελλάδα που είναι το hot spot της κλιματικής κρίσης στον μεσογειακό χώρο -εμείς δηλαδή, πρώτοι ουσιαστικά αντιμετωπίζουμε όλα αυτά τα φαινόμενα- είναι μια συζήτηση που αφορά μόνο στο παρελθόν και σε καμμία περίπτωση στο μέλλον.

Παράλληλα -εγώ τα είπα και στην επιτροπή- ο ΟΗΕ επισημαίνει ότι παρά την ανάπτυξη καθαρής ενέργειας, τα παγκόσμια επίπεδα παραγωγής ορυκτών καυσίμων παραμένουν σε πλήρη δυσαρμονία προς τα επίπεδα που είναι συμβατά με τις απαιτήσεις της Συνθήκης του Παρισιού. Αν συνεχιστεί αυτή η έλλειψη δράσεων για μείωση της παραγωγής ορυκτών καυσίμων, θα τεθεί σε κίνδυνο το βιώσιμο παρόν και μέλλον του πλανήτη. Για να επιτευχθεί ο στόχος του περιορισμού της θερμοκρασίας στον ενάμιση βαθμό κελσίου, απαιτείται σταδιακή, όμως, γρήγορη απεμπλοκή από τα ορυκτά καύσιμα.

Άρα, δε γίνεται να ακυρώνουμε συμβάσεις με αυτές τις διαδικασίες -θα πω παρακάτω και τα υπόλοιπα- για δέκα και πλέον έτη. Περιμένουμε με ενδιαφέρον πραγματικά και την τοποθέτηση των άλλων προοδευτικών κομμάτων σε σχέση με αυτές τις παρατάσεις, να δούμε αν θα υπερψηφίσουν ή θα καταψηφίσουν.

Κυρία Σδούκου, μας είπατε προχθές στην επιτροπή ότι στεναχωριέστε κάθε φορά που ερχόμαστε να συζητήσουμε γιατί υπάρχει μια αντίληψη και μια καχυποψία. «Δωράκια», «σκανδαλώδεις ρυθμίσεις», εγώ το είχα πει αυτό, αν θυμάμαι καλά, και όχι μόνο. Αλλά πώς να μην την έχουμε αυτή την αντίληψη; Για την ακρίβεια είμαστε, δυστυχώς, σίγουροι ότι υπάρχουν δώρα για την εταιρεία και σκανδαλώδεις ρυθμίσεις. Νομίζω αναδείχτηκαν αρκετά και στις επιτροπές.

Υπάρχει ένα βεβαρημένο ιστορικό στην Κυβέρνησή σας. Θα σας αναφέρω ένα παράδειγμα χαρακτηριστικό, την αποικιοκρατικού χαρακτήρα σύμβαση με την «Ελληνικός Χρυσός», εταιρεία που δεν υπακούει στις συμβατικές υποχρεώσεις, δεν έχει κάνει προσλήψεις, αλλά κάνει απολύσεις, δίνει ψίχουλα στο ελληνικό δημόσιο και παρ’ όλα αυτά πήρε ό,τι ήθελε με τη νέα σύμβαση που υπέγραψε επί των ημερών σας με τον κ. Σκρέκα και χρηματοδότηση από το Ταμείο Ανάκαμψης και Ανθεκτικότητας. Και μας λέτε ότι σας στεναχωρούμε;

Εμάς μας στεναχωρούν, λοιπόν, αυτά που κάνετε. Win-win, λοιπόν, για να δούμε, έρχεστε στη Βουλή τα κυβερνητικά στελέχη και λέτε για μια win-win σύμβαση για το ελληνικό δημόσιο. Για εμάς είναι μία σύμβαση win-lose, ο χαμένος, δυστυχώς, είναι το ελληνικό δημόσιο. Ποιος κέρδισε άραγε, από το δάνειο των 90 και πλέον εκατομμυρίων ευρώ, που έλαβε εταιρεία με εγγύηση του ελληνικού δημοσίου το 2021; Και αν δόθηκαν για να διατηρηθούν θέσεις εργασίας, πώς τελικά είχαμε εκατόν ογδόντα πέντε απολύσεις εργαζομένων; Πού διοχετεύτηκαν τα χρήματα του δανείου; Σε ποιες επενδύσεις έχει προχωρήσει η εταιρεία, που λέτε ότι για αυτόν τον λόγο δώσατε το δάνειο; Είναι μια εταιρεία που έχει πληρώσει στο ελληνικό δημόσιο royalties μόνο το 2018 με διάφορα προσχήματα μεταξύ των οποίων και το δάνειο. Και τώρα, που μεταβίβασε μέρος του χαρτοφυλακίου της στην «Carlyle International Energy Partners» έναντι τιμήματος έως 945 εκατομμυρίων δολαρίων, και πάλι δεν θα δώσει royalties στο ελληνικό δημόσιο; Είναι, λοιπόν, λογικό, όπως είπατε και εσείς, να χρησιμοποιήσω τις δικές εκφράσεις, να ξαναβλέπουμε τα πράγματα, όπως μας είπατε. Αλλά, όμως, κάθε φορά που εσείς ξαναβλέπετε τα πράγματα, ξέρετε τι κάνετε; Κάνετε άλλο ένα δώρο σε κάποιες εταιρείες.

Μας είπατε «Τι θα συνέβαινε αν δεν κάναμε τίποτα; Πολύ απλά θα έληγαν οι άδειες, θα έληγε η παραχώρηση και θα έπρεπε να γυρίσει στο ελληνικό δημόσιο και όλο το κόστος αποκατάστασης» κ.λπ.. Παρ’ ότι την ίδια στιγμή, όπως ανέφερα, ισχυρίζεστε ότι είναι λογικό να χρειάζεται να ξαναβλέπουμε τα πράγματα, χρησιμοποιώ πάλι δικά σας λόγια, οι συνθήκες σήμερα είναι πολύ διαφορετικές σε σχέση με το 1999 γιατί, ακριβώς, υπάρχει η κλιματική κρίση, υπάρχει αυτή η παράμετρος. Γιατί, όμως, άραγε δεν είναι διαφορετικές οι συνθήκες σήμερα μετά από τόσες δεκαετίες εκμετάλλευσης του Πρίνου από την «Energean» -φαντάζομαι για δικό της όφελος, τη δική της κερδοφορία, δεν πιστεύουμε ότι κάνει αγαθοεργία τόσες δεκαετίες- δεν οδηγούν στο να τροποποιηθεί η σύμβαση, αν τη ξαναδούμε, υπέρ του περιβάλλοντος, του ελληνικού δημοσίου και του δημοσίου συμφέροντος; Γιατί, δηλαδή, δεν μπορεί να τροποποιηθεί η σύμβαση, ώστε η εταιρεία να έχει την υποχρέωση να επαναφέρει το περιβάλλον στην πρότερη κατάσταση, όπως άλλωστε συμβαίνει με όλες τις δραστηριότητες που έχουν περιβαλλοντικές επιπτώσεις; Πλέον σε όλες αυτές τις δραστηριότητες υπάρχει μια τέτοια παράμετρος που λέει ότι οφείλουν να αποκαταστήσουν. Εδώ γιατί δεν έγινε μια τέτοια τροποποίηση σε αυτή τη σύμβαση; Αυτό μάλιστα!

Τώρα σε ό,τι αφορά στους εργαζόμενους γιατί δεν ξεκινάμε μια σοβαρή συζήτηση για το μέλλον των εκατόν πενήντα ανθρώπων με ένα στρατηγικό σχέδιο, αφού η εξόρυξη των υδρογονανθράκων είναι μια συζήτηση, που όπως είπαμε, δεν αφορά στο μέλλον.

Μιλάτε, παράλληλα, για την αναγκαιότητα της ενεργειακής μετάβασης και σιγά-σιγά περνάμε σε μια εποχή όπου πρέπει να αξιοποιήσουμε νέες τεχνολογίες, όπως είναι η αποθήκευση ενέργειας, όπως είναι το υδρογόνο και καταλήγουμε τελικά στην αποθήκευση διοξειδίου του άνθρακα. Ξέρουμε ότι στις 13 του μήνα η θυγατρική της «Energean», η «EnΕarth», υπέγραψε συμφωνία για την πιλοτική δέσμευση διοξειδίου του άνθρακα απευθείας από την ατμόσφαιρα με τη «RepΑir», μια πρωτοπόρα εταιρεία κ.λπ.. Εδώ υπάρχει ήδη μια συμφωνία. Πότε θα μας πείτε λεπτομέρειες για αυτή τη συμφωνία, που λέτε ότι θα αρχίσει το 2026;

Εδώ θέλω να τονίσω το εξής. Η αλήθεια είναι ότι το νομοσχέδιο εγκρίνει αυτό που ξέρουμε ότι είναι προβληματικό, δηλαδή θάψιμο διοξειδίου του άνθρακα, που πιθανότατα θα προέρχεται από εκπομπές της ίδιας της εταιρείας από εξορύξεις σε άλλες περιοχές.

Η θέση μας, λοιπόν, είναι καθαρή. Όλες οι εταιρείες αυτές που σχεδιάζουν δέσμευση διοξειδίου του άνθρακα πρέπει να εξηγήσουν εμπεριστατωμένα πώς θα το κάνουν, με μετρήσεις –υπάρχει η διεθνής κοινότητα, είμαστε ενημερωμένοι- πόσο μπορούν να απορροφήσουν. Δεν έρχεται έτσι μια πρόταση. Θέλει μια τεκμηρίωση, για να δούμε και το θέμα της καταστροφής. Μάλιστα, εμείς προτείνουμε ένα εποπτικό σώμα επιστημόνων για να δουν το θέμα καταστροφής περιβάλλοντος, χλωρίδας, πανίδας, σεισμογένειας, αλλά και των αναγκών σε χρήση νερού και ενέργειας για τη δημιουργία τέτοιων μονάδων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ ολοκληρώστε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, τελειώνω.

Κοιτάξτε τώρα, αναρωτηθήκατε αν θα συνεχίσουν οι επιχειρήσεις να πληρώνουν χρήματα για εκπομπές διοξειδίου κ.λπ., έχετε μια ευαισθησία. Εγώ, όμως, θα πω ότι δεν έχετε δείξει αντίστοιχη σπουδή τα πέντε χρόνια που κυβερνάτε για να προστατέψετε τους πολίτες που θα πληρώνουν για εκπομπές διοξειδίου για τα σπίτια τους από το 2027 και μετά από την επέκταση του συστήματος εμπορίας δικαιωμάτων εκπομπών στον κτηριακό τομέα και στις μεταφορές.

Τέλος, σε ότι αφορά στην υπόγεια αποθήκη φυσικού αερίου, θύμισα τι είχε πει η ΡΑΕ περί αποικίας και ρωτάω αν προτίθεται το ΤΑΙΠΕΔ να προκηρύξει νέο διαγωνισμό για τον ΥΑΦΑ Καβάλας, ποιο είναι το κόστος του έργου για τους καταναλωτές, τα έργα αυτά της αποθήκευσης και της αξιοποίησης του ΥΑΦΑ Καβάλας σε ποιο στρατηγικό σχεδιασμό της χώρας εντάσσονται –ή είναι με το μάτι- αν θα περιγράφονται στον αναθεωρημένο e-ΣΕΠ που αναμένουμε να κατατεθεί και ακόμη δεν το έχουμε δει και αν θα γίνει χωρίς διαβούλευση, φυσικά.

Τελειώνω λέγοντας το εξής: Ως προς τα περί δραστηριότητας, που λειτουργεί εκεί σαράντα χρόνια και δεν έχει στάξει το παραμικρό κ.λπ., πρώτο και κύριο, αλίμονο αν είχε στάξει. Αυτό είναι υποχρέωση της εταιρείας και δεν είναι κάτι για το οποίο πρέπει να θεωρούμε ότι μας κάνει χάρη.

Όμως, για εμάς είναι ζήτημα και πολύ σοβαρό ότι τον Απρίλιο του 2022, συγκεκριμένα το βράδυ της 9ης Απριλίου, ξέσπασε φωτιά μετά από έκρηξη σε δεξαμενή πετρελαιωμένου νερού στις εγκαταστάσεις της Νέας Καρβάλης που ευτυχώς μετά από πολύωρη επιχείρηση, με τη συνδρομή της Πυροσβεστικής, έσβησε και δεν επεκτάθηκε. Από καθαρή τύχη και χάρη στην αποτελεσματικότητα του Πυροσβεστικού Σώματος δεν υπήρξαν τραυματίες και αποφεύχθηκε η περιβαλλοντική καταστροφή.

Εδώ να πούμε ότι οι εργαζόμενοι και σε αυτή την περίπτωση είχαν προειδοποιήσει με επίσχεση εργασίας και τότε απολύθηκε όλο το διοικητικό συμβούλιο. Ενώ στην Ευρώπη μιλάμε για συλλογικές συμβάσεις, απολύθηκε και βεβαίως, υπάρχει εκκρεμότητα στη δικαιοσύνη για ζητήματα ελλιπούς ασφάλειας και αναμένουμε τη σχετική δίκη τον ερχόμενο Νοέμβριο. Επομένως, πολύ σωστά ζητάμε να αποσυρθεί η σύμβαση, να δούμε και αυτή την έκβαση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο ειδικός αγορητής από την Ελληνική Λύση κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι του Υπουργείου, κυρίες και κύριοι συνάδελφοι, όταν μιλούμε για εκμετάλλευση του ορυκτού πλούτου στη χώρα μας, για υδρογονάνθρακες, φυσικό αέριο, για σπάνιες γαίες, εμείς ως Ελληνική Λύση τόσο οι ομοϊδεάτες συνάδελφοί μου Βουλευτές, όσο ο Πρόεδρός μας, ο Κυριάκος Βελόπουλος, μιλάμε χρόνια.

Επειδή γνωριζόμαστε με τον Πρόεδρο αρκετά χρόνια και εγώ τον αμφισβητούσα, αλλά τελικά και το Πρίνος 1 και το κοίτασμα Πρίνος 2 και το Ε τώρα είναι κοιτάσματα τα οποία μπορούν να δώσουν μια άλλη ώθηση στη χώρα μας ως ενεργειακή δύναμη.

Στο λίγο χρόνο που έχουμε σήμερα, κάνοντας μια ιστορική αναδρομή, θα ακουστούν αλήθειες που δεν τις ξέρει ο ελληνικός λαός και που αφορούν και σε ένα άλλο μεγάλο κοίτασμα που αποτελεί το μήλον της έριδος, casus beli με την Τουρκία, και είναι αυτό το κοίτασμα που έβαλε τη χώρα μας το 1980 στην Ευρωπαϊκή Οικονομική Κοινότητα.

Είναι αυτό το κοίτασμα για το οποίο –κύριε Πρόεδρε, μια και είστε στο ΠΑΣΟΚ-…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σταθερά ΠΑΣΟΚ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** …ειπώθηκε το «mea culpa» του Ανδρέα Παπανδρέου, για το κοίτασμα «Μπάμπουρας», κύριοι, το οποίο βρίσκεται δέκα ναυτικά μίλια από τη Θάσο, στη Λαδόξερα, που εκεί θα θέλω την τόλμη της κυβέρνησης και όλων των κομμάτων να εκμεταλλευτούμε αυτό το κοίτασμα –πιο ιστορικό δεν υπάρχει- με ένα δισεκατομμύριο βαρέλια πετρέλαιο, όπου μπορεί να αντλήσει τριακόσιες πενήντα χιλιάδες βαρέλια ημερησίως και το κόστος είναι 4,95 δολάρια το βαρέλι, όταν στη Σαουδική Αραβία είναι ακριβότερο.

Και τα λέω όλα αυτά, ενώ θα μπορούσα να παραθέσω άρθρα του Κυριάκου Βελόπουλου για αυτό, γιατί το «Λαδόξερα ή Μπάμπουρας» από τον Πρόεδρό μου το έμαθα, αλλά θα ενεχειρίσω στα Πρακτικά έναν άνθρωπο δικό σας, κύριε Πρόεδρε και καθηγητή πανεπιστημίου του Μέριλαντ στη Βαλτιμόρη, τον πατέρα της αποκλειστικής οικονομικής ζώνης. Ήταν ο Θόδωρος Καρυώτης και ο Κυριάκος Βελόπουλος και ο Μανιάτης στη συνέχεια, γιατί ακούγαμε ΑΟΖ και δεν ξέραμε πού μας πάνε τα τέσσερα.

Και αυτό, λοιπόν, εδώ είναι το τι λέει για τη Θάσο, κύριε Πλεύρη, ο Θόδωρος Καρυώτης και για το κοίτασμα «Μπάμπουρας», στο οποίο επί επταετίας έγινε η έρευνα από την καναδική εταιρεία «OCEANIC», το πήρε το 1974 ο Κωνσταντίνος Καραμανλής, το έδωσε στον Ζισκάρ ντ’ Εσταίν, ο Ζισκάρ ντ’ Εσταίν το έδωσε στο Εθνικό Ινστιτούτο Πετρελαίου της Γαλλίας και οι Γάλλοι είπαν ότι δεν μπορεί μία χώρα με τόσο πλούσιο κοίτασμα να μην μπει στην Ευρωπαϊκή Οικονομική Κοινότητα και μετέπειτα, το 1980, με τη Συνθήκη της Ρώμης έπαιξε σημαντικό ρόλο. Τάδε έφη Θόδωρος Καρυώτης, Κυριάκος Βελόπουλος, Μανιάτης και πάει λέγοντας, αλλά είναι μία ιστορική αναδρομή.

Το «mea culpa», λοιπόν, τον Φεβρουάριο του 1988, μετά που βυθίσατε το «ΧΟΡΑ» το 1976, μετά το 1987 που ήμασταν στα πρόθυρα πολέμου -και όχι «bella parola» που είπαν κάποιοι- του Ανδρέα Παπανδρέου ήταν διότι σήμερα πρέπει να γνωρίζει ο ελληνικός λαός -γιατί όσο είναι η Ελληνική Λύση δεν θα κάνουμε απλά αντιπολίτευση για την αντιπολίτευση, πρέπει να λέμε αλήθειες και πρέπει να πούμε κατάματα στον ελληνικό λαό τούτη την ώρα- ότι ο Κωνσταντίνος Καραμανλής, ο Ανδρέας Παπανδρέου με Τουργκούτ Οζάλ, με Ντεμιρέλ και Ετζεβίτ -είναι συμφωνηθέντα, κύριοι!- συμφώνησαν να μην μπούμε ούτε εμείς ούτε οι Τούρκοι να κάνουμε έρευνες στο Αιγαίο.

Και τώρα έρχεται η Κυβέρνησή σας και λέει να πάμε στη συνεκμετάλλευση.

Πρέπει να ξέρει, λοιπόν, ο ελληνικός λαός ότι έχουμε συμφωνήσει με τους Τούρκους να μην μπούμε σε αυτή την οριοθετημένη ζώνη «Λαδόξερα ή Μπάμπουρας» με το μεγάλο κοίτασμα από το 1976 και 1987.

Άρα, λοιπόν, όταν εμείς ως Ελληνική Λύση σάς καταγγέλλουμε για συνεκμετάλλευση στο Αιγαίο, scripta manent, εδώ υπάρχουν ιστορικές πηγές που το αποδεικνύουν. Καταθέτω στα Πρακτικά τα όσα δηλώνει ο Θόδωρος Καρυώτης για το κοίτασμα «Μπάμπουρας» και τη Θάσο.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για την παρούσα Σύμβαση, εμείς είμαστε υπέρ των εξορύξεων, κύριοι, σας το είπα και από την πρώτη στιγμή. Θα πούμε «ναι», αλλά καταγγέλλουμε εδώ τη σύμβαση. Δεν υπάρχει όφελος προς το δημόσιο. Ο συγκεκριμένος εφοπλιστής Τοπούζογλου και ο Μαθιού Ρήγας καταστρατηγούν συνθήκες εργασίας στους εργαζομένους στα πετρέλαια της Καβάλας. Βρεθήκαμε με τον κ. Χήτα πριν από τρία χρόνια εκεί -το θυμάστε, κύριε Χήτα- ακούσαμε τα παράπονά τους. Έχει πάρει και 100 εκατομμύρια ευρώ η εταιρεία και προσλαμβάνει αλλοδαπούς με μία στρεμματική απόδοση πενιχρή, με μία εξαμελή τεχνική επιτροπή, όπου αντί το δημόσιο να έχει τον πρώτο λόγο, τα τρία μέλη θα είναι του ανάδοχου. Γιάννης πίνει, Γιάννης κερνάει! Ο ελεγκτής και ελεγχόμενος!

Είμαστε υπέρ της εξόρυξης, υπέρ του κοιτάσματος Ε μέχρι το 2029 που θα αυξήσει μέχρι και πέντε χιλιάδες βαρέλια την ημέρα το ήδη υπάρχον κοίτασμα Πρίνος 1, Πρίνος 2, που, αν θέλετε, είμαι Βουλευτής Σερρών αλλά έζησα πολλά χρόνια στην Καβάλα και τη θυμάμαι αυτή την περιβόητη εταιρεία «North Aegean Petroleum Company» από τότε. Και είναι ένα κοίτασμα προσοδοφόρο -έστω και μικρό- για να δώσει ενεργειακή παράταση. Και σε μία χώρα -προσέξτε τώρα!- όπου δεν έχουμε αποθηκευτικό χώρο φυσικού αερίου, δεν ξέρω σε αυτή την αμερικανική βάση στο νευραλγικό λιμάνι της Αλεξανδρούπολης έχουν, άραγε, οι Αμερικάνοι αποθηκευτικό χώρο και νοικιάζουμε χώρο στην Ιταλία;

Και μιλάτε τώρα για αποθήκευση διοξειδίου του άνθρακα, όταν η ίδια η Ευρωπαϊκή Ένωση προστάζει στη νομοθεσία η κάθε χώρα-μέλος της Κομισιόν της Ενωμένης Γηραιάς να έχει 15% αποθηκευτικό χώρο και δεν έχουμε κάνει κάτι; Και τα λέει ο Πρόεδρός μας για τη Ρεβυθούσα. Μα, η Ρεβυθούσα δεν είναι αποθηκευτικός χώρος, είναι πολύ μικρός και μπορεί να καλύψει μόλις για μία εβδομάδα –διαβάζω- τις ενεργειακές ανάγκες της χώρας.

Εμείς, ναι, είμαστε υπέρ των εξορύξεων, υπέρ του ορυκτού μας πλούτου, των υδρογονανθράκων, του φυσικού αερίου, των σπάνιων γαιών στην ανατολική Μακεδονία με πολύτιμα ορυκτά, με τη «ΛΑΡΚΟ» που έπρεπε να την κρατήσουμε, κύριοι, τη «ΛΑΡΚΟ» για το κοβάλτιο και τη δώσατε στους Σκοπιανούς, που δεν το ξέρει ο κόσμος, στην εταιρεία «FENS CUNICO» του Στάινμετς. Και πήγαινε το 2013 ο κ. Δασκαλάκης με τον κ. Εμίρη, όταν ο κ. Δασκαλάκης έφυγε από τη «ΛΑΡΚΟ» και πήγε διευθύνων σύμβουλος σε σκοπιανή εταιρεία και σήμερα, το καλό φιλέτο της «ΛΑΡΚΟ» με το κοβάλτιο, πωλείται στα Σκόπια στον Στάινμετς, που εκκρεμούσε ερυθρό ένταλμα σύλληψής του στο «Ελευθέριος Βενιζέλος» και δεν τον παραδώσαμε στους Ρουμάνους για φοροδιαφυγή και λέτε ότι μπορεί να υπάρχει εμπιστοσύνη;

Θα πούμε «ναι» αναγκαστικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε,

Είναι πάρα πολλά αυτά τα ζητήματα με τον κ. Τοπούζογλου που έχει είκοσι τέσσερα καράβια, από τα οποία τα δεκαοκτώ τα έχει ναυπηγήσει στη Νότια Κορέα και του παίρνουν το σπίτι στο Ψυχικό, το οποίο βγαίνει στο σφυρί. Δεν μπορώ να καταλάβω τι εφοπλιστής είναι αυτός!

Και υπάρχουν κι άλλα πολλά ζητήματα που περιλαμβάνονται από το 22 μέχρι το 41 και από το 1 μέχρι το 21 σε ό,τι αφορά και τη στρεμματική απόδοση, αλλά και για το ΤΑΙΠΕΔ που είναι πίσω από αυτή την καταχρηστική συμφωνία και κύρωση που υπάρχει από το ’99 και θεσπίζεται τώρα και θα πληρώνουμε κι από πάνω 350.000 με 500.000 ετησίως το κόστος για την υπόγεια αποθήκη φυσικού αερίου. Και λέω εγώ: «Μήπως αυτά με την κοινωνικοποίηση που επιβάλλει ο ανάδοχος τα επιβαρυνθεί ο Έλληνας πολίτης; Εκεί, δηλαδή, που μας χρωστούσαν, μας παίρνουν και το βόδι; Αντί από το κοίτασμα Ε, κύριοι, να έχουμε εθνικό όφελος με μία εξαμελή επιτροπή στην οποία κουμάντο θα κάνει το κράτος, το ελληνικό δημόσιο και όχι ο ανάδοχος, τα δίνουμε φιλέτο σε μια εταιρεία και της δίνουμε και επιδότηση από πάνω;»

Εμείς λέμε «ναι» στις εξορύξεις και «ναι» στον ορυκτό πλούτο που κατά τα νορβηγικά πρότυπα -και ολοκληρώνω με αυτό, κύριε Πρόεδρε- οι Νορβηγοί κατάφεραν και έκαναν και την Τράπεζα Νεότητας, την οποία δεν μπορεί να πειράξει κανείς και έχουν για 600 ευρώ απόθεμα, για να ζήσουν χωρίς να δουλεύει κανείς. Αυτό το κοίτασμα πλησίον της Θάσου είναι ανάλογο της Νορβηγικής Θάλασσας και δεν κάνουμε τίποτα, γιατί δυστυχώς συνυπογράψαμε να μην κάνουμε έρευνες ούτε εμείς ούτε οι Τούρκοι. Και τώρα έρχεται η Κυβέρνησή σας για να πάμε σε συνεκμετάλλευση; Έλεος, κύριοι! Αυτά πρέπει να τα γνωρίζει ο ελληνικός λαός.

«Ναι» στις εξορύξεις, αλλά με συμβάσεις που να έχουν εθνικό κύρος, εθνικό χαρακτήρα και εθνικό όφελος. Τα έλεγε ο Κυριάκος ο Βελόπουλος, αλλά ήταν ο γραφικός και επιβεβαιώνεται.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Στολτίδης και μετά ο κ. Κόντης, ο οποίος έχασε τη σειρά του.

Ορίστε, κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Καταψηφίσαμε και τη σύμβαση, τις έξι τροποποιητικές και την παρούσα. Καταψηφίζουμε, γιατί και από τη συζήτηση στην επιτροπή αποκαλύφθηκε ότι μιλάμε για σύμβαση ενάντια στα λαϊκά συμφέροντα, ενάντια στο περιβάλλον και ενάντια στο δημόσιο συμφέρον συνολικά. Μιλάμε για προκλητικά προνόμια, επιχορηγήσεις, θαλασσοδάνεια, κοινοτικά κονδύλια, καταλήστευση του λαϊκού πλούτου και του δημοσίου χρήματος που και με αυτή την τροποποίηση περνάει γρηγορότερα και ευκολότερα στις τσέπες μιας χούφτας μετόχων.

Και δεν μας προκαλεί καμμία έκπληξη η στάση των ΣΥΡΙΖΑ, ΠΑΣΟΚ, Ελληνικής Λύσης και Πλεύσης Ελευθερίας που απέναντι σε όλα αυτά τα προφανή που περιγράφονται σε κάθε άρθρο εκφράστηκαν με επιφύλαξη, αφού όλους, όπως και τους υπόλοιπους βέβαια, σας ενώνει η συμφωνία με τη στρατηγική της Ευρωπαϊκής Ένωσης για την πράσινη μετάβαση. Κανείς σας δεν μιλάει για το σημαντικό, ότι ο συγκεκριμένος ορυκτός πλούτος θα μπορούσε να λύσει το ζήτημα της ενεργειακής φτώχειας που θερίζει την περιοχή της Καβάλας ή να καλύψει τις ανάγκες σε καύσιμα δημόσιων οχημάτων, ασθενοφόρων, πυροσβεστικών και όλων των άλλων θωρακίζοντας την Πολιτική Προστασία από εξωτερικούς εκβιασμούς και οι υπόγειες αποθήκες να συμβάλουν στην προστασία από διακυμάνσεις και στην ενεργειακή αυτάρκεια της χώρας που είναι ενταγμένη στη στρατηγική της πλήρους αξιοποίησης όλων των εγχώριων δυνατοτήτων στον τομέα της ενέργειας. Βέβαια, όλα αυτά θέλουν άλλον παράγοντα στο τιμόνι της οικονομίας και της εξουσίας: τον ίδιο τον λαό και όχι τους επιχειρηματικούς ομίλους και τις κυβερνήσεις του.

Κουβέντα, λοιπόν, για όλα αυτά από όλους σας. Κοινή σας καούρα είναι η προώθηση της στρατηγικής της Ευρωπαϊκής Ένωσης στην ενέργεια, την πράσινη μετάβαση, το εμπόριο ρύπων που έχει ήδη τσακίσει τον λαό μας με την ακρίβεια, ενώ τον εμπλέκει και στους οξύτατους ανταγωνισμούς και τα παζάρια για τις πηγές και τους δρόμους μεταφοράς ενέργειας στην Ανατολική Μεσόγειο.

Πιο συγκεκριμένα, όσον αφορά το εξαντλημένο κοίτασμα «Νότια Καβάλα», αλλαγή χρήσης από αποθήκη φυσικού αερίου για δέσμευση διοξειδίου του άνθρακα. Τα εκτιμώμενα τεράστια κέρδη για την «ENERGEAN» είναι γύρω στα 6 δισεκατομμύρια ευρώ με κόστος κατασκευής και λειτουργίας γύρω στο 1 δισεκατομμύριο, για τα οποία απ’ ό,τι φαίνεται η «ΕΝΕΡΓΕΙΑΚΗ» θα δαπανήσει ελάχιστα έως καθόλου.

Παράλληλα, έχετε φροντίσει να ενταχθεί στα έργα κοινού ενδιαφέροντος της Ευρωπαϊκής Ένωσης για χρηματοδότηση από τα κοινοτικά ταμεία, δηλαδή από τις τσέπες των λαών της Ευρωπαϊκής Ένωσης, ενώ παράλληλα έχετε υποσχεθεί υποχρηματοδότηση και από το Ταμείο Ανάκαμψης και Ανθεκτικότητας. Θυμάστε αυτό το ταμείο από το οποίο απεντάξατε αντιπλημμυρικά έργα, δηλαδή το δημόσιο συμφέρον.

Επιπλέον, για πρώτη φορά εδώ και είκοσι πέντε χρόνια έχουμε την ανάληψη των εξόδων συντήρησης έως 500.000 ευρώ ετησίως του σχεδόν εξαντλημένου κοιτάσματος και της εξέδρας K από το ελληνικό δημόσιο, όταν και τα έξοδα συντήρησης δεν αποτελούν παρά ένα πολύ μικρό μέρος του συνολικού ποσού που θα πάρει η «ΕΝΕΡΓΕΙΑΚΗ».

Για ξεκάρφωμα, παρακάτω, έχετε το θράσος να προβλέπετε στη σύμβαση στρεμματικές αποζημιώσεις της εταιρείας προς το ελληνικό δημόσιο, που από τη μία είναι ψίχουλα μπροστά σε αυτά που της παρέχετε, αλλά και είναι γνωστό στον λαό της περιοχής ότι ποτέ δεν αποδίδονται.

Στα παραπάνω θυμίζουμε και το θαλασσοδάνειο των 100 εκατομμυρίων που δώσατε με εγγύηση του ελληνικού δημοσίου, για να αντλήσει πετρέλαιο, που τελικά δεν άντλησε. Γιατί δεν απαντάτε; Έχει ξεκινήσει η αποπληρωμή του δανείου; Πληρώνει η «ΕΝΕΡΓΕΙΑΚΗ» τις υπόλοιπες υποχρεώσεις σε ρεύμα, κ.λπ.;

Χαρακτηριστική της κοροϊδίας είναι η πρόβλεψη ότι ο ανάδοχος δικαιούται, λέει, αν επιθυμεί να λύσει τη σύμβαση χωρίς αιτιολογία, απλώς με μία ειδοποίηση εξήντα μέρες πριν και μάλιστα αδαπάνως και αζημίως, ακυρώνοντας ουσιαστικά όλες τις υπόλοιπες προβλέψεις για αποκαταστάσεις υποδομών και του περιβάλλοντος. Όπου και να κοιτάξεις σε κάθε άρθρο, παντού το δημόσιο συμφέρον!

Και απογειώνετε την προσβολή στη νοημοσύνη του λαού μας, όταν και όπου αναφέρεστε για συντήρηση και ασφάλεια των εγκαταστάσεων, με παράλληλη –λέει-διασφάλιση των θέσεων εργασίας, αλλά και τη δημιουργία εξειδικευμένου, υπεύθυνου και αυτόνομου ημεδαπού επιστημονικού και τεχνικού δυναμικού.

Έλεος! Μιλάμε για μια εταιρεία που με εργαλείο τους νόμους του ΣΥΡΙΖΑ και όσων έφυγαν από κει, αλλά και της Νέας Δημοκρατίας, προχώρησε σε ομαδικές απολύσεις εκατόν ογδόντα πέντε έμπειρων και εξειδικευμένων εργατών μόνο και μόνο γιατί δεν αποδέχτηκαν να συναινέσουν στη σφαγή των δικαιωμάτων τους και τους αντικατέστησε με εργολαβικούς και εργαζόμενους από τη Ρουμανία.

Και παινευτήκατε κι από πάνω στην επιτροπή, κυρία Υφυπουργέ, ότι πρόκειται για υποδειγματική, όπως λέτε, μονάδα πετρελαίου σε σχέση με τα ζητήματα προστασίας του περιβάλλοντος και ότι σαράντα χρόνια δεν έχει στάξει το παραμικρό.

Αλήθεια; Δηλαδή, αυτό σε ποιους οφειλόταν; Δεν οφειλόταν σε αυτούς που βοηθήσατε με τους νόμους σας να τους σφάξει η εργοδοσία, σε αυτούς τους εκατόν ογδόντα πέντε έμπειρους που απείλησε, σε αυτούς που σαράντα χρόνια κράτησαν την ασφάλεια του λαού της περιοχής με θυσίες, με ανάπτυξη καινοτομιών και περαιτέρω γνώσεων και που μερικούς μήνες μετά τον διωγμό τους έγινε η έκρηξη στη χερσαία δεξαμενή; Σε αυτούς δεν στείλατε χωρίς ντροπή τα ΜΑΤ να τους βγάλουν από τις εγκαταστάσεις με κίνδυνο να τιναχθούν όλοι μαζί στον αέρα;

Και ξεχάσατε να πείτε ότι οι εργαζόμενοι δικαιώθηκαν ποινικά για την επίσχεση εργασίας που έγινε για λόγους ασφαλείας. Αθωώθηκαν επίσης για έντεκα κατηγορίες για τα υποτιθέμενα επεισόδια και θα δικαιωθούν και για την εργατική διαφορά.

Κλείνοντας, τέλος, πείτε μου, σας παρακαλώ, εσείς της Κυβέρνησης ότι κάνετε πλάκα στο άρθρο 28 που λέτε ότι όλα αυτά τα καλούδια, τα δωράκια, στον επιχειρηματικό όμιλο θα δοθούν πάση θυσία, ό,τι και να γίνει και κάτω από οποιεσδήποτε συνθήκες. Σε περίπτωση σεισμών, καταποντισμών και πλημμυρών, ναι, το καταλαβαίνουμε, αλλά λέτε ότι θα δοθούν και σε περίπτωση κοινωνικών εξεγέρσεων και επαναστάσεων.

Δεν καταλαβαίνω. Θέλετε να δεσμεύσετε και μοιραία ενδεχόμενη εργατική λαϊκή εξουσία σε αυτά τα δώρα; Είναι ενδιαφέρον. Το ρωτώ γιατί δεν έχει γίνει ποτέ. Εσείς θα μας πείτε. Νόμιζα πάντως ότι την ταξική πάλη την έχετε καταργήσει και ότι οι επαναστάσεις έχουν απορριφθεί από την ιστορία.

Σε κάθε περίπτωση καλωσορίζουμε την προσαρμογή των εκφράσεων και των προβλέψεών σας με τις μόνες επιλογές που αφήνετε στον λαό μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κόντης έχει τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, ερχόμαστε σήμερα σε μια ακόμα προέκταση μιας συμφωνίας για κάποια χρόνια, η οποία εδώ και πολλά χρόνια έχει πάρει διάφορες προεκτάσεις. Να θυμίσω την από 23 Νοεμβρίου του 1999 σύμβαση περί εκμετάλλευσης υδρογονανθράκων στη θαλάσσια περιοχή του Θρακικού Πελάγους. Ενεπλάκησαν οι εταιρείες «DENISON MINES LTD», «HELLENIC OVERSEAS (HOLDING) LTD>, «WHITE SHIELD GREECE OIL CORPORATION» και «ΠΟΣΕΙΔΩΝ Α.Ε. ΠΕΤΡΕΛΑΙΩΝ», τα Ελληνικά Πετρέλαια, η «KAVALA OIL» που στην πορεία έγινε «ENERGEAN» ή απορροφήθηκε από την «ENERGEAN».

Η δεύτερη τροποποιητική το ’87 που κυρώθηκε με τον νόμο 1769 και την τρίτη φορά δεύτερη τροποποιητική και για να μην το πάρω συνέχεια, με πολλές συμβάσεις, με άδειες στις περιοχές εκμετάλλευσης Πρίνου και νοτίου Καβάλας φτάσαμε στη σημερινή σύναψη, η οποία συνάφθηκε 23 Νοεμβρίου του ’99 και σήμερα θέλουμε να την επεκτείνουμε.

Τότε, το ’98 απολύθηκαν όλοι οι εργαζόμενοι -μέσα σε έναν μήνα γύρω στους εκατόν πενήντα εργαζομένους- που ήταν εργαζόμενοι οι οποίοι εργάστηκαν σκληρά και στον Πρίνο, γιατί όλοι μιλάμε για εκμετάλλευση πετρελαίων, αλλά δεν έχετε δει, όπως έχω δει εγώ -όπου φόρτωνα με πετρελαιοφόρα πλοία σε πλατφόρμες, γιατί αυτές είναι πλατφόρμες εκεί που εξάγεται- πόσο δύσκολη είναι η δουλειά που κάνουν οι εργαζόμενοι, οι οποίοι ρισκάρουν τη ζωή τους κάθε μέρα. Φανταστείτε ότι αυτή η πλατφόρμα ανεβοκατεβαίνει, όπως λέμε, στη θάλασσα δύο μέτρα και καμμιά φορά και δέκα μέτρα ανάλογα με τον κυματισμό. Φανταστείτε ότι εκεί βγαίνουν τα καθαρά αέρια στον αέρα, το μεθάνιο και όλα αυτά, τα οποία πολλές φορές έχουν προκαλέσει εκρήξεις και τα λοιπά και αντιμετωπίζουμε τους εργαζόμενους πάντα σαν το πρόβλημα, όπως τότε και σήμερα, με τους τελευταίους που απολύθηκαν πρόσφατα.

Οι ανάδοχοι είναι ανάδοχοι οι οποίοι αποσκοπούν πάντα το κέρδος και είδαμε ότι αυτοί οι ανάδοχοι σήμερα, σε περίπτωση που ανακαλύπτουν κοιτάσματα τα οποία κοιτάσματα θα έχουν τη δυνατότητα ή μάλλον την υποχρέωση να ενημερώνουν το ελληνικό δημόσιο μέσα σε έναν μήνα, θα είναι δικά τους για εκμετάλλευση και θα δίνουν ανάλογα με τα βαρέλια που μπορούν να βγουν ημερησίως, από ένα μικρό ποσοστό έως και 10% το ανώτερο για royalties στο ελληνικό δημόσιο. Στην ουσία, δηλαδή, απ’ ό,τι κέρδη βγουν, το ελληνικό δημόσιο θα προσπορίζεται ένα 10% και τα υπόλοιπα κάποιοι ξένοι ή κάποιοι Έλληνες ή σε συνεργασία με ξένους, θα εισπράττουν στο μεγαλύτερο μέρος τους.

Επίσης να πούμε ότι ενώ τη συντηρούμε και πληρώνουμε κάθε χρόνο το ελληνικό δημόσιο γύρω στις 350 με 400.000 ευρώ για το κόστος συντήρησης, δεν έχουμε πλέον τη βεβαιότητα του αν και πότε θα αρχίσει να γίνεται εξόρυξη εκεί. Είπαμε ότι έχει τελειώσει το κοίτασμα το οποίο υπήρχε στον Πρίνο και το κοίτασμα αυτό, σύμφωνα και με την οδηγία του 2022 της Ευρωπαϊκής Επιτροπής, ο κανονισμός αποθήκευσης αερίου καθιστά το κοίτασμα αυτό σαν υπόγεια αποθήκη.

Να θυμίσω ότι αυτή η υπόγεια αποθήκη είναι σε βάθος χιλίων επτακοσίων μέτρων, έντεκα χιλιόμετρα νότια του Πρίνου, θεωρείται ιδανικός ταμιευτήρας και την άδεια και εκμετάλλευσή του έχει πάλι η «Energean Oil and Gas». Από το 2011 τον Οκτώβριο η επιτροπή αποκρατικοποιήσεων μεταβίβασε δικαιώματα- τα οποία δεν ξέρουμε πόσα είναι ακριβώς- για παραχώρηση περιοχής νότιας Καβάλας στο ΤΑΙΠΕΔ και σήμερα υπάρχει ο διαγωνισμός σε εξέλιξη.

Είναι αβέβαιο το πόσα δικαιώματα έχει. Δεν ξέρουμε, έχει 100% το δικαίωμα των μεταβιβάσεων, 50%, 40%; Σύμφωνα με μελέτες, το working gas της περιοχής θα είναι πεντακόσια τριάντα εκατομμύρια κυβικά μέτρα, σε ένα ρυθμό εξόρυξης που μπορεί να φτάνει ένα μεγάλο ποσοστό -γύρω στο εννιά- κυβικών την ημέρα.

Τελικά, όλο αυτό το θέμα είναι κλεισμένο μέσα σε μια αόριστη φούσκα. Δεν ξέρουμε τι θέλουν να κάνουν, απλά παρατείνουμε μία σύμβαση. Εμείς είμαστε υπέρ της εξόρυξης -όπως όλοι οι Έλληνες που αγαπάνε την πατρίδα- των μεταλλευμάτων μας, των πετρελαίων μας -όπως ήμασταν με τη «ΛΑΡΚΟ»- των υδρογονανθράκων μας, αλλά πρέπει να υπάρχει προσπάθεια και θέληση από το κράτος ή από τους ιδιώτες που θα λειτουργούν σε συνεργασία με το κράτος, ώστε να δουλέψουν πραγματικά προς όφελος της χώρας, η οποία τους αναθέτει μία παραχώρηση ή μία υποπαραχώρηση.

Εδώ, εμείς, δεν γνωρίζουμε καν τι σκοπό έχουν και απλά παρατείνουμε μία σύμβαση, η οποία μας δείχνει ότι μάλλον υπάρχει κάποιος υποψήφιος αγοραστής, ο οποίος θα πάει στο ΤΑΙΠΕΔ και θα αγοράσει -όπως πουλήθηκε η «ΛΑΡΚΟ» με 9 εκατομμύρια - διάφορα κοιτάσματα και δεν ξέρουμε αν θα είναι και Τούρκοι -όπως άκουσα να λένε προηγούμενοι συνομιλητές- αν είναι Έλληνες, αν είναι από άλλα συμφέροντα ή τρίτες χώρες μακριά από την Ευρώπη.

Πρέπει, λοιπόν, όταν έρχονται αυτές οι συμβάσεις, να ξεκαθαρίζουμε τι σκοπό έχουν, για να ξέρουμε και εμείς τι ψηφίζουμε, γιατί και εμείς αρχικά μπορεί να θέλουμε να ψηφίσουμε υπέρ σε μια προέκταση μιας σύμβασης, η οποία έχει σκοπό τα οφέλη προς το δημόσιο, αλλά δεν ξέρουμε ποιους ωφελεί στην ουσία, στο τέλος, ως εμπλεκόμενους στην υποπαραχώρηση. Αυτό είναι το μεγάλο θέμα και μας οδηγεί είτε να ψηφίζουμε «παρών» στην ασάφεια αυτή, για να μην απορρίψουμε και τη δυνατότητα εξόρυξης προς όφελος του ελληνικού λαού, είτε να ψηφίζουμε κατά, εάν είμαστε βέβαιοι ότι πλέον έρχονται κάποιοι αλλοδαποί, κάποιες εταιρείες, για ίδια συμφέροντα και απλά υποκλέπτουν τον εθνικό μας πλούτο. Γιατί μιλούμε για εθνικό πλούτο.

Σύμφωνα με επιβεβαιωμένες μελέτες που έχουν κάνει οι ειδικοί για την Κρήτη, για πολλά μέρη στην Ελλάδα, για το βόρειο Αιγαίο, η Ελλάδα θα μπορούσε να είναι αυτάρκης, όχι μόνο σε καύσιμα, σε υδρογονάνθρακες και στα πάντα, αλλά θα μπορούσε να είναι αυτάρκης ως χώρα και μία από τις πλουσιότερες χώρες της Ευρώπης.

Δεν θα επαναλάβω και τα όσα λέμε και έχω πει προσωπικά σε σαράντα συνεδριάσεις για τη «ΛΑΡΚΟ». Εάν ήθελαν το ελληνικό δημόσιο και η ΔΕΗ, η οποία ήταν ο κύριος πιστωτής με τα 350 εκατομμύρια που της οφείλει, θα μπορούσαμε να την έχουμε εξυγιάνει και όχι να έρχονται ξένοι, οι Ιρλανδοί, που είναι στο Συμβούλιο Επικρατείας αυτή τη στιγμή, ή η «ΤΕΡΝΑ» ή οποιοσδήποτε άλλος -δεν έχω θέμα πώς λέγονται- και να θέλουν να την εξυγιάνουν οι ίδιοι. Πώς θα την εξυγιάνουν αυτοί και εμείς δεν γνωρίζουμε το μυστικό που έχουν αυτοί;

Θα μπορούσαμε ακόμα και με προγράμματα από αυτά τα προγράμματα ανάπτυξης που μας δίνει την Ευρωπαϊκή Ένωση, να βάλουμε να πληρωθούν τα όσα οφείλει στη ΔΕΗ, να κάνει ένα κούρεμα η ΔΕΗ, η οποία ήταν μέτοχος της «ΛΑΡΚΟ» και μάλιστα από τους βασικούς μετόχους μετά τον Μποδοσάκη και να δούμε τι μπορούμε να κάνουμε σε μια εταιρεία που έχει εν δυνάμει εξορύξιμους διακόσια τριάντα εκατομμύρια τόνους νικελίου.

Είναι μία εταιρεία, η οποία είναι παγκόσμια δύναμη. Σε μερικά χρόνια θα λέμε -και μένουν στα Πρακτικά αυτά- ότι τα είπαμε, αλλά δεν κάναμε τίποτα. Και έρχονται κάποιοι υπεύθυνοι του ΤΑΙΠΕΔ, που έχουν αναλάβει και αυτά τα ταμεία, το Υπερταμείο κ.λπ., οι οποίοι ελαφρά τη καρδία πουλάνε κάποια στιγμή το 40% του αεροδρομίου του Ελληνικού. Έρχονται συνταξιούχοι από τον Καναδά και βρήκαν επένδυση, την οποία, όμως, εμείς δεν βλέπουμε. Οι συνταξιούχοι, όμως, του Καναδά, εκείνο το fund, ήρθαν και αγόρασαν 40%, κύριε Υπουργέ. Έδωσαν 1 δισεκατομμύριο και κάτι και παίρνουν ένα ποσοστό, το οποίο θα τους δίνει 200 ή 300 εκατομμύρια κάθε χρόνο. Σύμφωνα με τα δεδομένα, εάν θυμάμαι καλά, έχει έσοδα 600 εκατομμύρια τον χρόνο το αεροδρόμιο του Ελληνικού, συνεχώς αυξανόμενα.

Πηγαίνουμε στο αεροδρόμιο και βλέπουμε κάθε φορά να έχει και μεγαλύτερο κύκλο αφίξεων τουριστών. Δεν το έχω δει ποτέ άδειο. Είναι ένα αεροδρόμιο, που μπορούν να το δουλέψουν σωστά και να βγάλουν εκατομμύρια, όπως το κάνει η «FRAPORT», το κάνει ο κ. Κοπελούζος ή δεν ξέρω ποιοι είναι. Το κάνουν ιδιώτες, όχι όμως το ελληνικό δημόσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε, κύριε συνάδελφε.

**ΙΩΑΝΝΗΣ ΚΟΝΤΗΣ:** Τελειώνω, κύριε Πρόεδρε, σε ένα λεπτό.

Μην ξεχνούμε ότι δεν έχουμε τίποτα άλλο. Έχουμε τον τουρισμό, έχουμε την ενέργεια, που μπορούμε να αποφέρουμε έσοδα από το υπέδαφος μας και έχουμε σίγουρα τη δυνατότητα να παράγουμε οτιδήποτε μπορεί να παραχθεί σε μεταλλεύματα, εάν είμαστε θετικοί και πιστεύουμε ότι μπορεί να βοηθήσει την οικονομία μας. Εάν δεν το πιστεύουμε, δεν πρόκειται να γίνει ποτέ τίποτα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Φραγκίσκος Παρασύρης από το ΠΑΣΟΚ έχει τον λόγο. Μετά, ακολουθούν ο κ. Ζαμπάρας και ο κ. Φόρτωμας.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τον Ιούλιο του 2022 κυρώθηκε από τη Βουλή η έκτη τροποποίηση της συγκεκριμένης σύμβασης και ερχόμαστε τώρα για την έβδομη πλέον τροποποίηση της συμφωνίας μεταξύ του ελληνικού δημοσίου και της αναδόχου για την εκμετάλλευση των υδρογονανθράκων στη θαλάσσια περιοχή του Θρακικού Πελάγους. Μια υπόθεση, την οποία με σθένος ο πολιτικός μας χώρος υπερασπίστηκε από την πρώτη στιγμή, θωρακίζοντας την ενεργειακή ασφάλεια της χώρας και προωθώντας την εγχώρια παραγωγή υδρογονανθράκων με τον ν.2779/1999, προς όφελος προφανώς και της τοπικής κοινωνίας.

Έχουν περάσει δυόμισι χρόνια από τον απρόκλητο πόλεμο στην Ουκρανία. Η Κυβέρνηση, μετά το πρώτο διάστημα, αποδείχθηκε απροετοίμαστη και κατώτερη των περιστάσεων στη διαχείριση της ενεργειακής κρίσης, πολύ περισσότερο, όμως, αναδεικνύεται διαρκώς το έλλειμμα της ενεργειακής στρατηγικής και ευρύτερα του σχεδιασμού μετά από ένα τόσο συγκλονιστικό γεγονός, με τρόπο που πάντα το επείγον να καταπίνει το ωφέλιμο, με τρόπο που συνεχώς ορθώνονται ανυπέρβλητες καταστάσεις και εμπόδια και αναγκάζεται η Κυβέρνηση να σέρνεται πίσω από ζητήματα, για τα οποία δεν είχε προνοήσει.

Και αυτή είναι, κύριε Υπουργέ, μια καλοπροαίρετη κριτική, διότι κάποιος θα μπορούσε να πει ότι πυκνώνουν επικίνδυνα τα θέματα στην ενέργεια, στα οποία η απρονοησία και η έλλειψη σχεδιασμού μπορεί να είναι και ηθελημένες. Το αποτέλεσμα πάντα, όμως, είναι ότι το κόστος της κρίσης και της συγκεκριμένης κρίσης της ενεργειακής τελικά επιμερίζεται ανισομερώς σε βάρος των ελληνικών νοικοκυριών και πολύ λιγότερο στους ενεργειακούς κολοσσούς. Τονίζουμε εξαρχής ότι μια τέτοια έλλειψη σχεδιασμού με όρους κατεπείγοντος έχουμε μπροστά μας και ερχόμαστε να καλύψουμε και εδώ συγκεκριμένα ζητήματα τα οποία θα εξηγήσω παρακάτω.

Τα ερωτήματα που θέσαμε το 2022 στην αντίστοιχη συζήτηση έχουν παραμείνει αναπάντητα. Τα θέσαμε και στην επιτροπή. Είναι ζητήματα τα οποία δυστυχώς δεν απαντώνται, οδηγώντας τη χώρα συνεχώς σε αδιέξοδα και σε ενεργειακά αδιέξοδα, χωρίς να σπάνε τους φαύλους κύκλους της κυβερνητικής πολιτικής.

Έρχομαι στα της συμφωνίας.

Ζήτημα πρώτο, διαψεύστηκε περίτρανα η εκτίμηση που είχε κάνει η Κυβέρνηση σε σχέση με τον διαγωνισμό για την εκμετάλλευση στη νότια Καβάλα της υπόγειας αποθήκης φυσικού αερίου, μια υπόθεση η οποία ξεκινά βέβαια με το αρχικό αίτημα από το 2011. Ολιγώρησαν όλες οι κυβερνήσεις, συνολικά η χώρα μας και ήρθε το 2023 για να βγει άγονος ο συγκεκριμένος διαγωνισμός. Μεταξύ των παραμέτρων που διαβάζουμε μέσα στη σύμβαση και οι οποίοι εξετάζονται είναι να μετατραπεί η νότια Καβάλα σε αποθήκη υδρογόνου. Είναι μία γενική ανακοίνωση, μία πρόθεση, μία δήλωση σκοπιμότητας, την ίδια στιγμή που δεν υπάρχει καθόλου εθνικός σχεδιασμός για το υδρογόνο.

Ρωτάμε, λοιπόν, ευθέως: Πείτε μας ακριβώς τι θέλετε να κάνετε με τη νότια Καβάλα, ποιο είναι το σχέδιό σας μετά την ακύρωση του διαγωνισμού από το ΤΑΙΠΕΔ. Θα ξαναπάμε σε υπόγεια αποθήκευση φυσικού αερίου, μιας και έχουμε την υποχρέωση να συντηρούμε το 15% της ετήσιας παραγωγής σε φυσικό αέριο της τελευταίας πενταετίας και πληρώνουμε φόρους σε γειτονικές -δεν πληρώνουμε μόνο στην Ιταλία, όπως ακούστηκε, υπάρχει άλλη χώρα στην οποία πληρώνουμε - χώρες; Έχει εγκαταλειφθεί αυτός ο στόχος, να χρησιμοποιηθεί η νότια Καβάλα ως υπόγειος αποθηκευτικός χώρος για φυσικό αέριο ή πάμε σε υδρογόνο και με ποια βήματα και σχεδιασμό; Απαντήστε μας πολύ συγκεκριμένα τι στόχο έχετε για τη νότια Καβάλα και πώς ελαφρά τη καρδία θέλετε εδώ να ψηφίζουμε έτσι δίνοντας σας παρατάσεις, να σας εξουσιοδοτούμε, ώστε από τον Νοέμβριο του 2023 και μετά μόνο με υπουργικές αποφάσεις να μπορείτε να κάνετε απλά παρατάσεις.

Το δεύτερο σημείο αφορά τον Πρίνο και πώς αλλάζει ο σχεδιασμός σχετικά με το πρόγραμμα δέσμευσης διοξειδίου του άνθρακα. Είναι μία καλή κατεύθυνση αυτή και εμείς την υποστηρίζουμε. Είναι ένα βήμα σημαντικό για την πράσινη μετάβαση. Είναι ένα έργο μεταξύ των τριών που ξεκινάνε στην Ευρώπη, στη Ραβένα και στα Πυρηναία, όπως ακούστηκε και στην επιτροπή, είναι ένα έργο το οποίο έχει ενταχθεί στα έργα κοινού ενδιαφέροντος, αλλά γνωρίζετε ότι πρόκειται για ένα πάρα πολύ φιλόδοξο σχέδιο και δεν αρκούν δύο γραμμές που αναφέρονται μέσα στη σύμβαση, έτσι ώστε να γίνει μια κατάλληλη συζήτηση. Είναι μια πολύ μεγάλη, πολύ σπουδαία υποδομή για τη χώρα και έχουμε και τις αμφιβολίες μας σχετικά με το χρηματοδοτικό πλαίσιο του έργου και τη βιωσιμότητα του project. Είναι ένα έργο το οποίο προϋπολογίζεται στο 1,5 δισεκατομμύριο ευρώ με την «ENERGEAN» μέσα και τη ΔΕΣΦΑ, που θα συνεισφέρει 600 εκατομμύρια. Δεν ξέρω αυτά πώς θα μας τα περιγράψετε.

Και σίγουρα υπάρχει ένα θέμα: Υπάρχει μία αλλαγή αντικειμένου, αλλαγή δραστηριότητας. Δηλαδή στην «ENERGEAN» έχουμε δώσει μέσα από τις συμβάσεις και τις τροποποιήσεις, που κάθε φορά επικυρώνουμε, συγκεκριμένη δραστηριότητα να κάνει, να κάνει εξόρυξη υδρογονανθράκων. Τώρα αλλάζουμε δραστηριότητα. Και ρωτάμε: Τόσο εύκολα μπορούμε να αλλάζουμε δραστηριότητες, να πάμε σε μεγάλους σχεδιασμούς, σε υδρογόνο; Όλα αυτά βρίσκονται πολύ αόριστα μέσα στη συγκεκριμένη σύμβαση.

Και αυτά είναι εύλογα ερωτήματα και γίνονται ακόμα πιο εύλογα όταν υπάρχει και μια υποψία, διότι η συγκεκριμένη εταιρεία συμμετέχει στο χρηματιστήριο του Τελ Αβίβ και του Λονδίνου και τα όποια δικαιώματα δίνουμε εμείς από εδώ και ζητάτε τη δική μας συγκατάθεση προφανώς έχουν και ένα αντίκτυπο στα χρηματιστήρια και στις μετοχές της συγκεκριμένης εταιρείας.

Άρα δεν είναι τόσο εύκολο να αμελούμε το τι δικαιώματα δίνουμε σε κάθε εταιρεία κάθε φορά εδώ για να κάνει ενδεχομένως και ένα χρηματιστηριακό παιχνίδι.

Ζήτημα τρίτο και κλείνω, κύριε Πρόεδρε. Υπάρχει ένα κενό ενημέρωσης σχετικά με την περιοχή Ε. Εδώ και πάρα πολύ καιρό -και στην έκτη τροποποίηση μνημονεύεται- υπάρχει η περιβόητη μεταφορά της πλατφόρμας Λ. Ακόμα δεν έχει έρθει η πλατφόρμα. Μέχρι σήμερα δεν είχε προχωρήσει αυτή η πλατφόρμα. Μάλιστα υπήρχε η υπόθεση του δανείου με εγγύηση του ελληνικού δημοσίου ύψους 90,5 εκατομμύρια, πέρασε από τη Βουλή δύο φορές με τον νόμο 4801 του 2021, άρθρο 40, και με τον νόμο 4843 του 2021, τροποποίηση.

Τα δίνω στα Πρακτικά για να τα έχουμε.

(Στο σημείο αυτό ο Βουλευτής κ. Φραγκίσκος Παρασύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά δεν τα ψήφισε το ΠΑΣΟΚ, τη συγκεκριμένη δανειοδότηση, η οποία έγινε στο πλαίσιο του COVID για τη ρευστότητα και μάλιστα, στη συγκεκριμένη τροποποίηση ο κ. Κατρίνης σάς διαβάζω τι είχε πει:

«Εμείς θεωρούμε ότι θα πρέπει να μπουν ασφαλιστικές δικλίδες προστασίας των εργαζομένων, γιατί με βάση το επιχειρησιακό σχέδιο της εταιρείας, που όντως πρέπει να στηριχθεί, προβλέπονται απολύσεις. Θεωρούμε απαράδεκτο και ανεπίτρεπτο μια εταιρεία που ενισχύεται, έστω και με καθεστώς κρατικής εγγύησης, να της επιτρέπεται να απολύει εργαζόμενους».

Και παρακάτω λέει: «Όταν το κράτος παρεμβαίνει και συμμετέχει στο διοικητικό συμβούλιο και εγγυάται, πώς δεν διασφαλίζει ότι όλα αυτά θα γίνουν, η προστασία αυτή των εργαζομένων, όπως το κράτος πολύ ορθώς κάνει σε ζητήματα ρευστότητας, επιχορήγησης, όπως είναι η επιστρεπτέα προκαταβολή;».

Το καταθέτω στα Πρακτικά.

(Στο σημείο αυτό ο Βουλευτής κ. Φραγκίσκος Παρασύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην επιστρεπτέα προκαταβολή είχαμε βάλει ρήτρες. Εδώ σε αυτό το δάνειο δεν είχε μπει ρήτρα. Τι έγιναν αυτά τα 90 εκατομμύρια; Άλλοι λένε ότι είναι και παραπάνω. Τι είναι αυτά τα 90 εκατομμύρια; Πού επενδύθηκαν;

Διότι μετά από αυτό, μετά τη χρηματοδότηση των 90 εκατομμυρίων και παρά τις υποσχέσεις ότι θα είχαμε εξόρυξη από το οικόπεδο Ε, έγιναν απολύσεις και η εξέδρα Λ δεν έχει φτάσει ακόμα.

Απέλυσε βιαίως εκατόν ογδόντα εργαζόμενους, οι οποίοι μάλιστα έκαναν επίσχεση εργασίας για λόγους ασφαλείας και οι οποίοι δικαιώθηκαν στο δικαστήριο. Και δικαιώθηκαν διότι μετά την απόλυσή τους, το προσωπικό που είχε προσληφθεί ήταν άπειρο, με αποτέλεσμα να ξεσπάσει η περιβόητη φωτιά τον Απρίλιο του 2022.

Όλο αυτό το ιστορικό, λοιπόν, εμάς δεν μπορεί να μας αφήνει αδιάφορους. Κι είχα λάθος πληροφόρηση -και οφείλω να το πω από το Βήμα- μέχρι την επιτροπή όταν είπα ότι είναι μια χαρά τα θέματα ασφάλειας και περιβαλλοντικής συμβατότητας, διότι έχει αλλάξει το προσωπικό και δυστυχώς δεν υπάρχει η κατάλληλη τεχνογνωσία από το νέο προσωπικό το οποίο έχει προσληφθεί.

Κλείνω. Το ΠΑΣΟΚ κάνει ό,τι μπορεί να στηρίξει την εγχώρια παραγωγή και εξόρυξη υδρογονανθράκων. Το απέδειξε και στη συγκεκριμένη σύμβαση. Βάζαμε πλάτη πάντα από την αρχή για όφελος της εθνικής και προφανώς της τοπικής κοινωνίας. Ό,τι κάναμε το κάναμε σε συνεννόηση με την τοπική κοινωνία και τους εργαζόμενους. Όπως βλέπουμε, όμως, αυτή η ισορροπία διαταράσσεται και διαταράσσεται με ευθύνη της αναδόχου, η οποία επιχειρεί να εκμεταλλεύεται ένα δημόσιο αγαθό χωρίς να ανταποκρίνεται πλήρως στις υποχρεώσεις της.

Έχετε ευθύνη, λοιπόν, και εσείς ως Κυβέρνηση που επιχειρείτε να μας μεταθέσετε εμάς τις ευθύνες που δεν μας αναλογούν, αποσπώντας μια νομιμοποίηση με πρόχειρους σχεδιασμούς που έχετε κάνει χωρίς να έρχεστε εγκαίρως και πολύ συγκεκριμένα. Λευκή επιταγή, λοιπόν, σε όσους λειτουργούν ανεξέλεγκτα, είτε είναι ο ανάδοχος είτε είναι κάποιες υπηρεσίες από το Υπουργείο σας είτε είστε εσείς οι ίδιοι οι Υπουργοί, δεν πρόκειται να σας δώσουμε.

Γι’ αυτό θα ψηφίσουμε «παρών» στην τροποποίηση αυτή κι ευχόμαστε αυτήν την τροποποίηση να τη λάβει σοβαρά υπ’ όψιν της τόσο η εταιρεία, η οποία ακούγεται ότι θέλει να συρρικνώσει περαιτέρω το προσωπικό, όσο και η Κυβέρνηση σε ένα ζήτημα που εμείς πρώτοι ως χώρος θέσαμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Κεφάλα, μετά ο κ. Ζαμπάρας, ο κ. Φόρτωμας και θα κάνει την ομιλία του ο Υπουργός.

**ΚΩΝΣΤΑΝΤΙΝΟΣ ΧΗΤΑΣ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αμέσως μετά τον Υπουργό, γιατί το ζήτησε ο Υπουργός νωρίτερα.

**ΚΩΝΣΤΑΝΤΙΝΟΣ ΧΗΤΑΣ:** Τι νωρίτερα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, μου το ζήτησε ο Υπουργός να πάρει τον λόγο. Εγώ επειδή δεν θα είμαι στην Έδρα, θα το αποφασίσει ο επόμενος Πρόεδρος.

**ΚΩΝΣΤΑΝΤΙΝΟΣ ΧΗΤΑΣ:** Ο Κανονισμός θα το αποφασίσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεννοηθείτε με τον Υπουργό.

Κυρία Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Να πω ότι έχω μπερδευτεί. Νομίζω ότι ο προσανατολισμός μας είναι προς την απεξάρτηση από τον υδρογονάνθρακα ή είναι υπέρ; Γιατί όλη η Βουλή, ο καθένας με τον δικό του ίσως τρόπο, είναι υπέρ των εξορύξεων.

Αναρωτιέμαι, δεν έχουμε δεσμευτεί να απεξαρτηθούμε από τους υδρογονάνθρακες σε πολύ σύντομο χρονικό διάστημα; Πιστεύουμε ότι αν γίνουν αυτές οι εξορύξεις, το ελληνικό δημόσιο πραγματικά θα έχει όφελος, κυρίως με τον ειδικό φόρο εισοδήματος, που περιγράφει η σύμβαση, που είναι στο 20% και με τον περιφερειακό φόρο, που είναι στο 5%; Πραγματικά πιστεύουμε ότι θα έχει όφελος ο Έλληνας πολίτης από όλη αυτή την ιστορία ή θα μείνουμε για άλλη μια φορά με το υποβαθμισμένο περιβάλλον, το υποβαθμισμένο σπίτι μας δηλαδή, και τα σκουπίδια των εξορύξεων; Μάλλον το δεύτερο βλέπουμε. Παρ όλα αυτά, μας κάνει πραγματικά εντύπωση όλη αυτή η τάση προς τα εκεί.

Η κ. Σδούκου, στη μία και μοναδική συνεδρίαση της Επιτροπής Παραγωγής και Εμπορίου για την εκμετάλλευση των υδρογονανθράκων του Πρίνου και της εταιρείας «ENERGEAN OIL», εδώ και σαράντα χρόνια που λειτουργεί η εγκατάσταση, μας είπε ότι δεν έχει χυθεί ούτε σταγόνα πετρελαίου μέσα στις ελληνικές θάλασσες. Προφανώς έχει δίκιο. Σαφώς αυτό οφείλεται και στην τήρηση των πρωτοκόλλων που τηρούνται ευλαβικά από την εταιρεία, αλλά κυρίως οφείλεται στην αυτοθυσία και στη διαρκή διαθεσιμότητα και εμπειρογνωμοσύνη των ειδικευμένων εργατών, που παρ’ όλα τα δωδεκάωρα δουλειάς και τις συγκρούσεις με τη διοίκηση, που γνωρίζουμε όλοι, που έφτασαν ακόμα και στις γνωστές δικαστικές διαμάχες μετά από πωλήσεις, μετά από επέμβαση των ΜΑΤ στις 21-12-2021, οι εργάτες αυτοί έκαναν ό,τι μπορούσαν για την ασφάλεια των εγκαταστάσεων και την ασφάλεια των θαλασσών μας.

Παρ’ όλα αυτά ξέρουμε πάρα πολύ καλά ότι αν συμβεί ένα ατύχημα στη Μεσόγειο θα έχει ολέθρια αποτελέσματα. Να θυμίσω πως κατά τη διάρκεια σφράγισης των κοιτασμάτων συμβαίνουν όλα τα ατυχήματα, όπως γνωρίζουμε όλοι. Το μεγαλύτερο και πιο πρόσφατο παράδειγμα είναι η πλατφόρμα πετρελαίου στο Μεξικό, όπου το 2010 σημειώθηκε ατύχημα κατά τη διάρκεια σφράγισης του κοιτάσματος βέβαια, με αποτέλεσμα την απώλεια έντεκα ανθρώπων και την εκροή πέντε εκατομμυρίων βαρελιών πετρελαίου στη θάλασσα.

Σε αυτό το σημείο θορυβήθηκε η Ευρωπαϊκή Ένωση και μετά από έντονο θεσμικό διάλογο εκδίδει την οδηγία 2013/30, την οποία εμείς ενσωματώσαμε τρία χρόνια μετά και απωλέσαμε βέβαια την προθεσμία ενσωμάτωσης της 19ης Ιουλίου 2015 για την ασφάλεια των υπεράκτιων εξορύξεων. Άρα τυχεροί ήμασταν μέχρι τότε, όπως τυχεροί είμαστε και μέχρι τώρα.

Γνωρίζουμε όλοι -και ανέφεραν και αρκετοί συνάδελφοι- και για τη φωτιά που εκδηλώθηκε στις 9-4-2022 στις εγκαταστάσεις, όπου επιβεβαιώθηκαν οι καταγγελίες των εργαζομένων για ανασφαλείς συνθήκες, αλλά και πολλές άλλες περιπτώσεις, που το ατύχημα ήταν έξω από την πόρτα μας, σε έναν χώρο, μια κλειστή θάλασσα, με μοναδική βιοποικιλότητα, αλλά και την άμεση εξάρτησή μας από την υγεία των θαλασσών μας σε όλα τα επίπεδα.

Και τι μας λέει η σύμβαση της εταιρείας «ENERGEAN», που βρίσκεται στην έβδομη παράταση της τροποποιητικής σύμβασης; Μας αναφέρει πως ο ανάδοχος, δηλαδή η «ENERGEAN», δύναται να συναινέσει στην παροχή πληροφοριών στο δημόσιο αλλά και να αρνηθεί να τις δώσει, εάν η ίδια πιστεύει πως είναι κόντρα στα συμφέροντά της. Και έχουμε δηλαδή εμπλοκή του δημοσίου, όχι υποχρεωτική, αλλά προαιρετική στον έλεγχο του προγράμματος εκμετάλλευσης και παραγωγής, ενώ θα έπρεπε όχι μόνο να ελέγχει, αλλά και να συμμετέχει ενεργά στη διαδικασία σφράγισης για την αποφυγή ατυχήματος.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. **ΒΑΣΙΛΕΙΟΣ ΒΙΛΙΑΡΔΟΣ)**

Ακόμα και τοπικοί φορείς θα έπρεπε να έχουν εποπτεία του έργου, πράγμα που δεν συμβαίνει. Να ξεκαθαρίσουμε πως ό,τι και να γίνει, οι επιπτώσεις μιας εξόρυξης μόνο αρνητικές μπορεί να είναι για το περιβάλλον. Το ότι έχουμε βαφτίσει την ανάπτυξη πράσινη και γαλάζια, δεν σημαίνει πως κάνουμε καλό στη φύση και ούτε οι σεισμικές έρευνες στο ρήγμα ελληνικής τάφρου κάνουν καλό. Και παρ’ όλο που είναι κατά παράβαση της ενωσιακής νομοθεσίας, τα προγράμματα εγκρίνονται πάντα. Οι σεισμικές έρευνες εξαιρούνται από οποιαδήποτε διαδικασία περιβαλλοντικής αδειοδότησης, αλλά αυτά είναι λεπτομέρειες μπροστά στα έσοδα. Τουλάχιστον να μην είμαστε υποκριτές, να ξέρουμε τι επιδιώκουμε.

Η εταιρεία «ENERGEAN» αναζητά ευκαιρίες ανάπτυξης -έτσι τις αναφέρει- σε περιοχές που υπάρχει μακροπρόθεσμη πολιτική υποστήριξης για το φυσικό αέριο. Ψάχνει για ταμειακές ροές και οφέλη για τους μετόχους. Αυτός είναι ο στόχος. Ξέρουμε πως κατά τη διάρκεια της υγειονομικής κρίσης του COVID πέρασε πολύ σοβαρή οικονομική κρίση με τη μείωση της τιμής πετρελαίου και ξέρουμε πως έχει λάβει εγγύηση δανείου 100 εκατομμυρίων ευρώ και ξέρουμε πως έχει άμεση ανάγκη ρευστότητας για περισσότερες επενδύσεις.

Γνωστή είναι επίσης η μετάβαση των assets σε Αίγυπτο, Ιταλία, Κροατία και βέβαια τα κοιτάσματα Καρίς και βόρειο Καρίς που βρίσκονται στο Ισραήλ. Έτσι λοιπόν, θα βγουν οι ταμειακές ροές. Και βέβαια να μην ξεχνάμε τις καλές μας σχέσεις με το Ισραήλ, τις οποίες σαφώς δεν μπορούμε να διαταράξουμε για μερικές παράλληλες απώλειες. Πόσο μάλλον να διαταράξουμε τα συμφέροντα της εταιρείας για χάρη του περιβάλλοντος. Αστεία πράγματα! Και βέβαια ούτε να φανταστούμε δεν μπορούμε μια πιθανή αποχώρηση της εταιρείας, που θα έβαζε στις πλάτες του δημοσίου το βάρος της αποξήλωσης των εγκαταστάσεων και την ασφαλή σφράγιση των γεωτρήσεων που έχουν γίνει εδώ και σαράντα χρόνια.

Η εταιρεία μπήκε στο χρηματιστήριο του Τελ Αβίβ για ανάπτυξη του κοιτάσματος Ε και για την εξέδρα Λ και λοιπά προγράμματα και επενδύσεις. Και ω του θαύματος, ο χρηματοοικονομικός σύμβουλος της «ENERGEAN» είναι οι Rothschild. Ε, βέβαια, πώς αλλιώς θα γινόταν; Αυτά δεν είναι σενάρια συνωμοσιολογίας. Είναι στοιχεία που υπάρχουν.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία συνάδελφε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Και τελειώνω, κύριε Πρόεδρε.

Κι εμείς βέβαια στηρίζουμε και θέλουμε την οικονομική τόνωση, την ενίσχυση και παραβλέπουμε, γιατί ίσως να μην μπορούμε να κάνουμε αλλιώς. Ή μήπως μπορούμε να κάνουμε και αλλιώς;

Τουλάχιστον μπορεί να είναι προτεραιότητά μας τα έργα κοινού ενδιαφέροντος. Και ποιο έργο είναι έκτο στη λίστα κοινού ενδιαφέροντος κατά σειρά προτεραιότητας; Η αποθήκευση διοξειδίου του άνθρακα, που όχι μόνο θα ξεκινήσει έναν νέο κύκλο ανάπτυξης στις τοπικές κοινωνίες ανατολικής Μακεδονίας και Θράκης, αλλά θα απελευθερώσει και σημαντικούς πόρους από τα κόστη δικαιωμάτων εκπομπών διοξειδίου του άνθρακα για τις βιομηχανικές επιχειρήσεις, ενισχύοντας την ανταγωνιστικότητά τους. Αυτά μας ενδιαφέρουν να ακούσουμε και αυτά δεν ακούμε.

Και τι γίνεται με τη δέσμευση της χώρας για σταδιακή χρήση υδρογονανθράκων; Δεν πηγαίνουμε προς τα εκεί. Τι γίνεται με το εθνικό σχέδιο για την ενέργεια και το κλίμα; Αυτό δεν συμπεριλάμβανε το φυσικό αέριο μόνο ως καύσιμο μετάβασης; Ναι, αλλά μάλλον πηγαίνει πολύ μακριά και αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία συνάδελφε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Και εγώ ευχαριστώ. Νομίζω ότι έχω λίγο ακόμα.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε. Πέντε λεπτά είναι ο χρόνος.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Οι άλλοι μίλησαν δέκα λεπτά. Ευχαριστώ πάρα πολύ.

Δεν προέβλεπε τη μείωσή του μέχρι το 2030.

Πείτε μας αν σκοπεύετε να συμμορφωθείτε με αυτά ή εάν οι συζητήσεις για το περιβάλλον γίνονται απλά για να εφησυχάζουν τον πολίτη.

«Πράσινος Πρίνος» ονομάζεται το project και πραγματικά φέρνει χαμόγελο αν όχι γέλιο. Τα σχέδια για χρήση των εξαντλημένων αποθεμάτων προς αποθήκευση φυσικού αερίου δεν τα βλέπουμε να προχωρούν μέχρι τώρα. Μας έσωσε η γειτονική Ιταλία με το αζημίωτο βέβαια και τώρα που αναγκαζόμαστε από την Ευρωπαϊκή Ένωση λόγω πληρότητας άλλων χωρών να φτιάξουμε τη δική μας αποθήκη, το πάμε από αναβολή σε αναβολή.

Για να δούμε τι θα γίνει, λοιπόν, με την αποθήκευση διοξειδίου του άνθρακα. Και εκεί υπάρχουν προθεσμίες και εκτιμήσεις για έναρξη λειτουργίας το πρώτο τρίμηνο του 2020. Μέχρι τώρα η «ENERGEAN» έχει υπογράψει μόνο εννέα μη δεσμευτικά μνημόνια κατανόησης με ενδιαφερόμενους, τα λεγόμενα MoUs. Κάπως έτσι λέγονται, σαν το γλυκό. Και βέβαια υπάρχουν γραφειοκρατικές καθυστερήσεις ακόμα και σε επίπεδο Ευρωπαϊκής Επιτροπής, οι οποίες πιθανόν να δημιουργήσουν προβλήματα -και δεν θα είναι και η πρώτη φορά- με τις προθεσμίες του Ταμείου Ανάκαμψης.

Το κοίτασμα εξαντλείται. Το ξέρουμε όλοι αυτό. Να μην ξεχνάμε ότι υπάρχει η εξέδρα Κ, η οποία επίσης θα πρέπει να συντηρηθεί και να φυλάσσεται από την εταιρεία, η οποία δεν έχει ούτε έσοδα για ανάπτυξη, πόσω μάλλον για συντήρηση. Να θυμίσουμε στον κ. Μητσοτάκη ότι ανακοίνωσε ο ίδιος την ανάληψη της προεδρίας της Ελλάδας για το σχέδιο δράσης «Μεσόγειος, μία υποδειγματική θάλασσα έως το 2030». Να δούμε, λοιπόν, πώς θα γίνουν όλα αυτά.

Φυσικά καταλαβαίνετε ότι η Πλεύση Ελευθερίας έχει μια αρνητική θέση σε όλο αυτό.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Τον λόγο έχει ο κ. Μιλτιάδης Ζαμπάρας, εισηγητής του ΣΥΡΙΖΑ - Προοδευτική Συμμαχία.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα πάω απευθείας στην ουσία της σύμβασης. Έχουν μείνει πολλά αναπάντητα ερωτήματα. Οι εξηγήσεις που έδωσε η κυρία Υπουργός δεν μπορούν σε καμμία περίπτωση να άρουν τις αιτιάσεις της Αντιπολίτευσης σε σχέση με πολλά ερωτήματα, με πολλά ζητήματα που μένουν αναπάντητα από τη σύμβαση αυτή.

Ερχόμαστε, λοιπόν, σήμερα εδώ να ψηφίσουμε για έβδομη φορά την κύρωση της σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους μεταξύ ελληνικού δημοσίου και της εταιρείας «ENERGEAN OIL & GA». Θα ήθελα –το έκανα και στην επιτροπή που μας δόθηκε ευκαιρία- τώρα στην Ολομέλεια εντελώς καλοπροαίρετα να ρωτήσω για πόσα χρόνια θα ερχόμαστε να ψηφίζουμε αυτές τις παρατάσεις.

Τι έχουμε, λοιπόν, όλα αυτά τα χρόνια; Από το 2011 η τότε κυβέρνηση υπέγραψε με την εταιρεία αυτή τη σύμβαση για μετατροπή του χώρου σε αποθήκη φυσικού αερίου και δεκατρία χρόνια μετά δεν έχει γίνει απολύτως τίποτα. Μάλλον, για να είμαστε περισσότερο ακριβείς, έχουν γίνει κάποια πράγματα σε ό,τι αφορά το κοίτασμα του Πρίνου. Έχει δανείσει το ελληνικό δημόσιο μπαίνοντας ως εγγυητής το 2021 100 εκατομμύρια ευρώ για να γίνουν επενδύσεις και για να καλυφθούν κεφάλαια κίνησης, δηλαδή για το διάστημα που ήταν κλειστή η παραγωγή, έχουν απολυθεί εκατόν ογδόντα πέντε εργαζόμενοι που δεν αποδέχτηκαν τα σχέδια για καταπάτηση των εργασιακών και συνδικαλιστικών τους δικαιωμάτων και εκδιώχθηκαν από τα ΜΑΤ το 2021, έχει παραβιαστεί η σύμβαση παραχώρησης, δεν έχουν πληρωθεί τα royalties και πολλά άλλα. Επίσης, δεν έχουν γίνει ποτέ οι απαραίτητες συντηρήσεις.

Θα ήθελα να σταθώ περισσότερο στην ουσία της σύμβασης και να καταλήξω στην τοποθέτησή μας. Προκύπτουν πολλά ερωτήματα. Τα θέσαμε και στην επιτροπή. Έχουν γίνει έλεγχοι όσον αφορά την εκπλήρωση των συμβατικών υποχρεώσεων της εταιρείας; Αυτό δεν είναι εκ των ων ουκ άνευ, κύριε Υπουργέ, να γίνονται οι απαραίτητοι έλεγχοι; Έχουν υποβληθεί σχέδια εκθέσεων ετήσιου προγράμματος εργασιών που προβλέπονται από τη σύμβαση παραχώρησης; Πώς έχει αξιολογηθεί και ελεγχθεί η ορθή εφαρμογή τους; Αφού, λοιπόν, το σχέδιο για την υπόγεια αποθήκη φυσικού αερίου ναυάγησε και προσπαθήσατε να εντάξετε το έργο στο PSI, έγινε κάποια σοβαρή μελέτη γι’ αυτό;

Πέμπτον: Ακόμα περιμένουμε την εθνική στρατηγική για το υδρογόνο, μιας και ακούστηκε και από την κ. Σδούκου ότι υπάρχει μια τέτοια συγκεκριμένη στοχοθεσία και ακόμα περιμένουμε το αναθεωρημένο εθνικό σχέδιο για την ενέργεια και το κλίμα.

Έκτον: Το κοίτασμα, όπως γνωρίζουμε, έχει κηρυχθεί εξαντλημένο από το 2012. Σύμφωνα, λοιπόν, με τη σύμβαση παραχώρησης έπρεπε να είχε επιστραφεί στο δημόσιο χωρίς έξοδα για το δημόσιο. Δυστυχώς, η επιστροφή παραχώρησης δεν έγινε σύμφωνα με τους όρους της σύμβασης. Τι σχέδιο έχει, λοιπόν, σήμερα το Υπουργείο για την υπόγεια αποθήκη της Καβάλας; Παραμένει το σχέδιο για αποθήκη φυσικού αερίου;

Έβδομον: Επιπλέον η αρχική σύμβαση προβλέπει -και αυτό είναι πολύ σημαντικό- την εκούσια και αναιτιολόγητη δυνατότητα αποχώρησης της αναδόχου εταιρείας χωρίς επιβάρυνση για την περιβαλλοντική αποκατάσταση οποιουδήποτε κόστους και εμείς λέμε γιατί. Σε συνθήκες αλλαγής του περιβάλλοντος και κλιματικής κρίσης αυτό θα έπρεπε να προβλεφθεί και αυτό θα έπρεπε να έχει ήδη αλλάξει και τροποποιηθεί.

Πριν δύο χρόνια σε αυτή εδώ την Αίθουσα ακριβώς ο εισηγητής της Νέας Δημοκρατίας έλεγε: «Η τροποποίηση αυτή» η έκτη κατά σειρά τότε «είναι αναγκαία για την παροχή στο ΤΑΙΠΕΔ, το οποίο συναινεί στη διαδικασία αυτή, προκειμένου να ολοκληρώσει τη διαγωνιστική διαδικασία για την παραχώρηση των οικείων δικαιωμάτων επί του υπόγειου φυσικού χώρου της περιοχής, υπόγειας αποθήκης φυσικού αερίου νότια Καβάλα και της αξιοποίησής του ως χώρου αποθήκευσης φυσικού αερίου. Με την προτεινόμενη ρύθμιση διασφαλίζεται η επιτυχής ευόδωση του διαγωνισμού για την υλοποίηση του έργου της υπόγειας αποθήκης φυσικού αερίου στη νότια Καβάλα, ένα έργο που εξυπηρετεί την ασφάλεια του ενεργειακού εφοδιασμού της χώρας και τους στόχους του εθνικού σχεδίου για την ενέργεια και το κλίμα, ενισχύοντας μακροπρόθεσμα τον ενεργειακό εφοδιασμό της χώρας». Αυτά που είπε και χθες, προχθές ο εισηγητής της Κυβέρνησης, κατά την έβδομη φορά που έρχεται για κύρωση. Ακριβώς τα ίδια πράγματα! Copy paste. Αλλά, δεν έχει γίνει τίποτα τόσο καιρό.

Μετά, λοιπόν, τη λήξη της άδειας εκμετάλλευσης της αποθήκης φυσικού αερίου νότια Καβάλα το κόστος λειτουργίας και συντήρησης των εγκαταστάσεων θα πρέπει να αναληφθεί από το ελληνικό δημόσιο. Το γνωρίζατε αυτό προφανώς, κυρίες και κύριοι της Κυβέρνησης, όπως γνωρίζατε επίσης και την προηγούμενη φορά, που μας λέγατε ότι θα έχει ολοκληρωθεί η διαδικασία αξιοποίησης του αποθηκευτικού χώρου. Και ρωτάμε συνεχώς, επίμονα, πότε θα ολοκληρωθεί και έως πότε, επιτέλους, θα δίνετε παρατάσεις και με τι όρους πρακτικά θα γίνει η οποιαδήποτε διαγωνιστική διαδικασία. Τέλος, τι αναφορά γίνεται για το συγκεκριμένο ζήτημα τώρα; Αυτά είναι, νομίζω, πολύ κρίσιμα ερωτήματα, που σε καμμία περίπτωση δεν έχουν απαντηθεί από εσάς.

Να προσθέσω επίσης -και κλείνω, κύριε Πρόεδρε- ότι τον Απρίλιο του 2021 το ΤΑΙΠΕΔ υπέβαλε στην Ευρωπαϊκή Επιτροπή αίτημα ένταξης της αποθήκης φυσικού αερίου στα έργα κοινού ενδιαφέροντος PCI. Ο διαγωνισμός για την παραχώρηση κρίθηκε άγονος. Και ενώ σε όλη την Ευρώπη -ειπώθηκε και προηγουμένως- υπάρχουν αποθήκες φυσικού αερίου, στην Ελλάδα δεν έχουμε απολύτως καμμία. Ενδεχομένως, εάν είχαμε, να είχε αντιμετωπιστεί με περισσότερη επάρκεια η ενεργειακή κρίση στο πρώτο διάστημα του πολέμου στην Ουκρανία.

Αυτή τη στιγμή και λόγω της υποχρέωσης που έχουμε από την Κομισιόν να τηρούμε ένα απόθεμα της τάξης του 15% της μέσης ετήσιας κατανάλωσης φυσικού αερίου και λόγω ακριβώς του γεγονότος ότι δεν έχουμε τέτοιες αποθήκες, αναγκαζόμαστε να χρησιμοποιούμε τις αποθήκες της Ιταλίας και άλλων χωρών με τεράστιο κόστος. Με λίγα λόγια και πληρώνουμε την Ιταλία και τόσα χρόνια δεν βρίσκουμε μία βιώσιμη λύση.

Στη συνέχεια -και εγώ σε αυτό μπορώ να πω ότι ορθώς το κάνετε, αλλά δεν μας έχετε εξηγήσει πώς θα το κάνετε- εντάξατε το έργο στο PCI υδρογόνου, να αποθηκεύουν δηλαδή υδρογόνο αντί για φυσικό αέριο. Όμως, η χώρα μας δεν έχει καμμία απολύτως διατυπωμένη κατατεθειμένη στρατηγική για το υδρογόνο. Παρά το γεγονός ότι ακούμε για εθνική στρατηγική, δεν έχει βγει σε καμμία διαβούλευση από το 2022. Δεν έχουμε δει ακόμα τίποτα.

Οπότε, αγαπητοί κύριοι και κυρίες συνάδελφοι, ερχόμαστε σήμερα εδώ για να εγκρίνουμε την έβδομη κατά σειρά τροποποίηση της σύμβασης, που προφανώς δεν είναι σε μια λογική win-win που μας είπε η κυρία Υπουργός. Ερχόμαστε να εγκρίνουμε χωρίς να ξέρουμε τίποτα για τον σχεδιασμό του Υπουργείου ούτε σε σχέση με την ίδια την υποδομή, ούτε σε σχέση με το υδρογόνο, ούτε σε σχέση με το φυσικό αέριο, ούτε σε σχέση με τον εν γένει ενεργειακό σχεδιασμό αυτής της χώρας.

Για αυτούς τους λόγους και για αυτά τα ερωτήματα που συνεχίζουν να μένουν αναπάντητα, καταψηφίζουμε την κύρωση της παρούσας σύμβασης.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Ο κατάλογος των εισηγητών θα κλείσει με τον κ. Φίλιππο Φόρτωμα, εισηγητή της Νέας Δημοκρατίας. Θα ακολουθήσει ο Πρόεδρος της Ελληνικής Λύσης, μετά ο Υπουργός και στη συνέχεια οι Κοινοβουλευτικοί Εκπρόσωποι, όσοι θέλουν φυσικά να μιλήσουν, αντίστροφα.

Παρακαλώ πολύ, κύριε συνάδελφε.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρία Υφυπουργέ, κύριε γενικέ γραμματέα, κυρίες και κύριοι συνάδελφοι, συζητάμε σήμερα -και προφανώς θα υπερψηφίσου με σε λίγη ώρα- ένα θέμα το οποίο προφανώς και μέσα από την επιτροπή έχει καταστήσει σαφές τη σημασία του προφανώς για την κύρωση της έβδομης αυτής τροποποίησης, όχι μόνο για την ίδια την τοπική κοινωνία αλλά κυρίως για τη χώρα, για τη χώρα γενικά και μάλιστα, για την ενεργειακή αυτονομία της χώρας μας. Γιατί αυτή η όλη σύμβαση δεν είναι τίποτα άλλο τίποτα περισσότερο από μια.

Γιατί αυτή η όλη σύμβαση δεν είναι τίποτα άλλο, τίποτα περισσότερο από μια ακόμη απόδειξη της διαρκούς προσπάθειας της Κυβέρνησης της Νέας Δημοκρατίας και του Κυριάκου Μητσοτάκη να δημιουργήσει τις συνολικές συνθήκες μετάβασης της χώρας μας στο μέλλον, τις συνθήκες μετάβασης προς την εξέλιξη και όχι προς τη στασιμότητα.

Με γνώμονα προφανώς την ενεργειακή μας ασφάλεια, αλλά και τους στόχους θωράκισης έναντι της όποιας αβεβαιότητας υπάρχει γύρω από την ενέργεια, αλλά και με έμφαση κυρίως στην πράσινη μετάβαση, η παρούσα σύμβαση κινείται προς την κατεύθυνση της αποτελεσματικής αξιοποίησης του του συνολικού ενεργειακού δυναμικού της πατρίδας μας.

Τώρα εγώ θα θέσω συνολικά τρία-τέσσερα ερωτήματα μιας και ακούσαμε πάρα πολλά. Γιατί είναι αναγκαία η όλη τροποποίηση προφανώς και η έβδομη κατά σειρά. Η εν λόγω τροποποίηση, κυρίες και κύριοι συνάδελφοι, κρίνεται αναγκαία μετά την μετά την κήρυξη ως άγονου του του διαγωνισμού του ΤΑΙΠΕΔ. Γιατί, όμως, συμβαίνει αυτό; Γιατί συνολικός σκοπός της τροποποίησης είναι να αναλάβει η ίδια ανάδοχος εταιρεία την συντήρηση, αλλά και τη φύλαξη των εγκαταστάσεων, αλλά και τη συνέχιση ερευνητικών εργασιών στα κοιτάσματα και τα οποία αναφέρονται στην εν λόγω σύμβαση για την επίσπευση και της ενεργειακής επάρκειας που τόσο κοπτόμαστε, αλλά συνολικά και για την ενεργειακή μετάβαση της χώρας.

Αυτό θα γίνει, κυρίες και κύριοι συνάδελφοι, με το εθνικό σχέδιο για την ενέργεια και το κλίμα μέσω της ανάδειξης νέων τεχνολογικών προτεραιοτήτων, όπως του έργου αποθήκευσης διοξειδίου του άνθρακα. Ακολουθούμε προφανώς τους ευρωπαϊκούς κανονισμούς. Κάνουμε όλες τις απαραίτητες παρεμβάσεις για να διασφαλίσουμε την ενεργειακή ασφάλεια της χώρας μας.

Με την τροποποίηση αυτή επεκτείνεται η όλη διάρκεια εκμετάλλευσης μέχρι το 2030, δηλαδή και για τα επόμενα δεκαπέντε χρόνια με σκοπό να συνεχιστεί η όλη παραγωγή υδρογονανθράκων, αλλά και να διασφαλιστούν οι όποιες θέσεις εργασίας, ώστε να προχωρήσουμε και στην ανάπτυξη των υποπεριοχών εκμετάλλευσης, αλλά και της ολοκλήρωσης κατασκευής και της εγκατάστασης της πλατφόρμας L και τέλος της διασύνδεσης της υποπεριοχής εκμετάλλευσης Ε με τις υφιστάμενες πλατφόρμες του Πρίνου.

Δεύτερον, θα μπορούσαμε να αφήσουμε την όλη την σύμβαση να λήξει, λένε κάποια κόμματα από την Αντιπολίτευση, και ποιος επιλέγει αυτή τη λύση; Όπως γνωρίζετε δεκάδες οικογένειες ζουν, αλλά και δουλεύουν γύρω από αυτή την εκμετάλλευση. Ένα σημαντικό κομμάτι της τοπικής κοινωνίας βγάζει το ψωμί του από αυτή την εκμετάλλευση. Με αυτό τι πετυχαίνουμε, όπως έχουμε ήδη αναφέρει και στην επιτροπή μας, αλλά και με την Υφυπουργό στην επιτροπή και σε πολύ λίγο και με τον Υπουργό. Με την υπό κύρωση τροποποίηση πέρα από το γεγονός ότι παρατείνεται η όλη διάρκεια σύμβασης, περαιτέρω αυξάνεται και η αποζημίωση που λαμβάνει το δημόσιο από τις πωλήσεις πετρελαίου, δηλαδή από τις πωλήσεις δικαιωμάτων royalties.

Συγκεκριμένα, με βάση τη νέα σύμβαση το ελληνικό δημόσιο αποκτά πρόσθετες προσόδους καθώς καθιερώνονται αιτήσεις αποζημίωσης περίπου 200 ευρώ ανά στρέμμα για τις περιοχές εκμετάλλευσης και 50 ευρώ ανά στρέμμα για τις ερευνητικές που θα καταβάλλονται από τον ανάδοχο.

Επίσης, καταργείται και η απαλλαγή του αναδόχου από την καταβολή royalties για το ημερολογιακό έτος που η τιμή πώλησης είναι κάτω από 50 ευρώ το βαρέλι. Έτσι, λοιπόν, τι πετυχαίνουμε; πετυχαίνουμε την εκμετάλλευση κοιτάσματος «Ε», τη μετατροπή των εξαντλημένων κοιτασμάτων σε αποθήκευση διοξειδίου του άνθρακα και προφανώς την απαραίτητη δραστηριότητα για τη διατήρηση σε ζωή και στο μέλλον ενεργοβόρων βιομηχανιών της χώρας η οποία έχει ενταχθεί στο Ταμείο Ανάκαμψης με επιδότηση 150 εκατομμυρίων ευρώ.

Και τέλος θα πετύχουμε την αποφυγή αποψίλωσης των εγκαταστάσεων σε περίπτωση διακοπής λειτουργίας τους, ενέργεια προφανώς απαραίτητη για περιβαλλοντικούς λόγους που θα κόστιζε και στο ελληνικό δημόσιο.

Για το αντικείμενο της σύμβασης, αποτελεί πεδίο δόξης λαμπρόν για διάφορους συνωμοσιολόγους, αλλά και όσους αναζητούν παντού κρυφούς σκοπούς, αλλά και άλλες προθέσεις. Προφανώς, υπήρχε απάντηση ξεκάθαρη και από την Υπουργό στην επιτροπή και οποιαδήποτε προσπάθεια αναζήτησης πίσω και πέρα από την έβδομη αυτή τροποποίηση, για κάποιους σκοτεινούς δήθεν σκοπούς, πέφτει στο κενό συνολικά.

Να θυμίσουμε για τους αγαπητούς συναδέλφους από τη Νέα Αριστερά μιας και έχει καταγγείλει τη σύμβαση και θέλει να την αποσύρουμε, ότι το 2016 όταν ήταν και οι ίδιοι Κυβέρνηση και τα δύο αυτά κόμματα, υπήρξε παράταση με τον ν.4409/2016, το 2017 με υπουργική απόφαση και το 2018 με τον ν.4585/2018. Τρεις φορές λοιπόν επί ΣΥΡΙΖΑ είχε τροποποιηθεί και είχε παραταθεί η όλη παραχώρηση. Και το αναφέρω μιας και προφανώς γνωρίζουν οι αξιότιμοι Βουλευτές το τι έχει συμβεί μέχρι τώρα, για να τα λέμε όλα.

Για τον λόγο λοιπόν αυτό έχει σημασία πολιτική και η σημερινή στάση της Αντιπολίτευσης και έχει αξία η πολιτική συνέπεια, προφανώς λέξεις άγνωστες και για τον ΣΥΡΙΖΑ και για τη Νέα Αριστερά. Πραγματικά δεν μπορεί κανείς με την απλή λογική, με έναν κοινό νου να κατανοήσει αυτή την όλη διαφοροποίηση, η οποία συμβαίνει. Μιλάμε πραγματικά για μία επένδυση πολύ σημαντική, η οποία θα στηρίξει τον ενεργειακό κλάδο της χώρας μας και κυρίως θα διασφαλίσει την επάρκεια εφοδιασμού σε κρίσιμες στιγμές, όπως είναι και η σημερινή την οποία διανύουμε, τις οικονομικές συνέπειες, αλλά και τις συνέπειες στον ενεργειακό κλάδο, που περισσότερο παρά ποτέ, ιδίως στις εποχές σήμερα είναι απαραίτητη. Και σε αυτό, κυρίες και κύριοι συνάδελφοι, δεν χωρούν μικροπολιτικά συμφέροντα, αλλά και ανέξοδες αντιπαραθέσεις.

Γι’ αυτό και για τους παραπάνω λόγους σας καλώ και να το υπερψηφίσετε και να το στηρίξετε.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φόρτωμα.

Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, γεννιούνται πολλά ερωτηματικά στη ζωή και φιλοσοφικά αλλά και πραγματικά. Θέλουμε ένα περιβάλλον στο οποίο να μπορεί να ζει ο άνθρωπος καλύτερα; Θέλουμε. Θέλουμε να μη χρησιμοποιούμε πετρέλαιο ή καύσιμα τα οποία ρυπαίνουν το περιβάλλον; Θέλουμε. Όλοι θέλουμε. Είναι απαραίτητο το πετρέλαιο όμως για τη ζωή μας; Είναι. Άλλο η προσδοκία και η επιθυμία κάποιου να ζήσει σε ένα ωραίο περιβάλλον και άλλο η αναγκαιότητα για την ίδια την ύπαρξη του ανθρώπου στο να υπάρχουν τα καύσιμα. Αυτό να το ξεκαθαρίσουμε λίγο μεταξύ μας, γιατί το να είσαι Δον Κιχώτης του περιβάλλοντος είναι μια εύκολη διαδρομή, κυρίως από το κέντρο και προς τα αριστερά, αλλά τα επιχειρήματα εύκολα αποδομούνται, κοιτώντας το κινητό σας ο καθένας. Όταν κοιτάξετε το κινητό σας θα καταλάβετε ότι το περιβάλλον δεν μας αφορά πολύ όταν αφορά τη δική μας προσωπική λειτουργία. Άρα διασταλτικά το πετρέλαιο είναι απαραίτητο όπως και τα καύσιμα για την ίδια τη ζωή. Μπορούμε να μειώσουμε τους ρύπους; Βεβαιότατα μπορούμε. Δεν είναι της παρούσης αλλά επειδή είμαι από τους οπαδούς των εξορύξεων, πάντοτε με προστασία του περιβάλλοντος, από το 2007 που είμαι Βουλευτής φωνάζω για τη δυνατότητα που έχει η χώρα να εξορύξεις πετρέλαιο και φυσικό αέριο, διαμαρτύρομαι εντόνως πολλές φορές και διαμαρτυρήθηκα για την κωλυσιεργία όλων των κυβερνήσεων στο θέμα αυτό, αλλά ουδέποτε εισακούστηκα. Ήρθε μια περίοδος του 2011 - 2012 λίγο πριν φύγω για πρώτη φορά από τη Βουλή, η περίοδος Μανιάτη, εκεί συνεργάστηκα με τον τότε Υπουργό και είχα μια πολύ καλή συνεργασία για το τι μπορεί να κάνει η χώρα σε επίπεδο πετρελαίων, γιατί του έδινα στοιχεία από το Γεωλογικό Πανεπιστήμιο του Χιούστον, την έκθεση της Deutsche Bank την οποία του την παρέδωσα, όλα αυτά για να μπορέσει η Ελλάδα να είναι πετρελαιοπαραγωγός χώρα και οι Έλληνες πλούσιοι.

(Χειροκροτήματα από την πτέρυγα της Ελληνικής Λύσης)

Αυτός είναι ο σκοπός μας, αυτή είναι η αγωνία μας και αυτός είναι ο αγώνας μας.

Θα ήθελα όμως να καταλάβουμε αυτή τη σύμβαση. Μας φέρνει η Κυβέρνηση μια σύμβαση εδώ, στην οποία παραμένουν αναπάντητα ερωτηματικά. Είναι ερωτηματικά καίρια.

Πρώτον, είναι επένδυση αυτό το πράγμα για τη χώρα μας; Απάντηση: Επένδυση νοείται όταν έχει κέρδος το κράτος, η χώρα. Έχει κέρδος το κράτος; Κατά την άποψή μας δεν έχει. Γιατί; Εάν ρωτήσω εδώ τον κ. Σκυλακάκη ή την κ. Σδούκου, η οποία είναι λαλίστατη στο θέμα εξορύξεων και μεταλλευμάτων, την παρακολουθώ και καλά κάνει και πρέπει να μιλάει, και μου πουν, αλλά από τα λόγια μέχρι τα έργα υπάρχει μια τεράστια απόσταση, γιατί ο κ. Μητσοτάκης, ο Πρωθυπουργός λέει δεν θέλουμε εξορύξεις, ο κ. Δένδιας είπε δεν θέλουμε στο Αιγαίο να βάλουμε πετρέλαια να το κάνουμε Μεξικό. Την μια μέρα λένε άλλα, την άλλη μέρα κάνουν άλλα.

Ρωτώ τον κ. Σκυλακάκη να μας πει από το 1999 ως σήμερα η χώρα μας πόσα φορολογικά έσοδα είχε από αυτήν την εταιρεία αυτή. Να μου τα πείτε. Εγώ θέλω αυτή την απάντηση, γιατί ένα κράτος κερδίζει από μία επένδυση που έχει φορολογικά έσοδα κυρίως, είναι κι άλλες πτυχές, διότι με βάση τους ισολογισμούς που είχαμε σήμερα και οι εμπειρογνώμονες μας και ο κ. Ζεληλίδης, ο μεγαλύτερος γεωλόγος της χώρας ειδικός στα ορυκτά, μας λέει μηδέν φορολογικά από το 1999. Μηδέν φορολογικά. Αυτό σημαίνει κάτι. Σημαίνει ότι η επένδυση είναι καλή επ’ ωφελεία του ιδιώτη, όχι του ελληνικού κράτους.

Και εδώ ρωτάω, λοιπόν, πώς δικαιολογείται η ανανέωση της σύμβασης; Γιατί ρωτώ την Κυβέρνηση δεν φορολογείται η εταιρεία από το βαρέλι; Έχετε βάλει ένα πλαφόν, όμως.

Ισχύει, κύριε Σκυλακάκη; Κυρία Σδούκου, θα μου απαντήσετε; Δεν ξέρει ο κ. Σκυλακάκης. Ο κ. Σκυλακάκης είναι παντός καιρού σε όλα τα Υπουργεία, αλλά η κ. Σδούκου ξέρει. Γιατί φορολογείται στα δύο χιλιάδες διακόσια πενήντα βαρέλια την ημέρα η εταιρεία μόνο; Πάνω από τα δύο χιλιάδες διακόσια πενήντα λέει φορολογείται. Ισχύει; Ρωτώ. Γιατί συνήθως βγάζει δύο χιλιάδες διακόσια σαράντα την ημέρα. Είναι ένα καθεστώς φοροαποφυγής, ναι ή όχι; Εδώ θέλω να απαντήσεις. Είναι ερωτήσεις του κ. Ζεληλίδη, του ειδικότερου στα γεωλογικά και οικολογικά ζητήματα της χώρας. Αυτός είναι ο ειδικός και ο κ. Κονοφάγος, ο οποίος είναι και Νέα Δημοκρατία. Πόσα βαρέλια παράγονται τα τελευταία δέκα χρόνια την ημέρα; Θέλω την ημέρα. Πόσα βαρέλια; Διότι αν είναι κάτω από δύο χιλιάδες διακόσια πενήντα, όπως λέει ο ειδικός, δεν φορολογούνται. Μάλλον λιγότερα φαντάζομαι.

Γιατί εκχωρείται το δικαίωμα του δημοσίου για χρήση των εξαντλημένων γεωτρήσεων για αποθήκευση φυσικού αερίου ή διοξειδίου του άνθρακα σε ιδιώτες; Απαντήστε μου. Τι κερδίζει το δημόσιο; Δεν είναι ένα στρατηγικό πλεονέκτημα της χώρας να έχει χώρους αποθηκεύσεως; Ψάχναμε πρόπερσι και προς τιμήν του ο Πρωθυπουργός βρήκε μια λύση εκεί πέρα, πήγε στην Ιταλία και νοίκιασε. Μα, είναι έτοιμη η αποθήκευση από το 2011 που ήμουν Βουλευτής αυτά λέγαμε εδώ μέσα. Τώρα έχουμε 2024 και δεν έχουμε χώρους αποθηκεύσεως. Ποιος φταίει γι’ αυτό; Νέα Δημοκρατία, ΠΑΣΟΚ και ΣΥΡΙΖΑ. Αυτή είναι η πραγματικότητα. Γιατί θα πληρώνουμε 500.000 ευρώ το χρόνο για φύλαξη, συντήρηση εξοπλισμού;

Κυρία Σδούκου, θα βάζατε εσείς ποτέ security σε ένα σπίτι που δεν είναι δικό σας; Θα βάζατε security εσείς προσωπικά σε ένα σπίτι που δεν είναι δικό σας και θα το πληρώνατε από την τσέπη σας; Όχι. Γιατί βάζετε, λοιπόν, security και ασφάλεια; Λέει πλήρωναν 500.000 για φύλαξη των μηχανημάτων και των υποδομών της πλατφόρμας όταν δεν ανήκει στο κράτος.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Στο κράτος ανήκει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι. Διαβάστε καλά το νομοσχέδιο. Από το 2011 σύμφωνα με τη σύμβαση που υπεγράφη περιμένουμε την αξιοποίηση εξαντλημένων γεωτρήσεων για αποθήκες αερίου. Κατέστη εφικτό αυτό, ναι ή όχι; Δεν κατέστη. Εγώ περιμένω τα στοιχεία να μου απαντήσετε.

Και βέβαια, διέκρινα στη σύμβαση μια αντίφαση, κύριε Υπουργέ. Από τη μία ο κ. Δένδιας δεν θέλει εξορύξεις, από την άλλη ο κ. Μητσοτάκης δεν θέλει εξορύξεις και στο τέλος-τέλος εμφατικά -ακούστε- αναφέρετε την αξιοποίηση του πετρελαίου. Εμφατικά, όμως. Εδώ, λοιπόν, κοροϊδεύετε τον κόσμο και θα σας απαντήσω γιατί το λέω αυτό, διότι υπάρχουν ερωτήματα.

Πατραϊκός, πριν ενάμιση χρόνο βεβαιωμένα κοιτάσματα διακοσίων εκατομμυρίων βαρελιών. Βεβαιωμένα, κύριε Σκυλακάκη, όχι θεωρητικά αν θα βρουν, βεβαιωμένα. Τα ΕΛΠΕ ολοκλήρωσαν τις μελέτες, έκαναν τρισδιάστατες απεικονίσεις στον Πατραϊκό κόλπο διακόσια εκατομμύρια βαρέλια. Είχαν συμφωνήσει με την πλατφόρμα αντλήσεως πετρελαίου να πάει να στηθεί και τότε συγκυριακά βγαίνει ο Πρωθυπουργός της χώρας και λέει ότι δεν μας ενδιαφέρει το πετρέλαιο. Τι έκανε έως τώρα; Λέει στην εταιρεία, μην πηγαίνετε, δεν μας ενδιαφέρει. Και η εταιρεία αποχώρησε, ακύρωσε την εξόρυξη. Βεβαιωμένα επαναλαμβάνω. Το βεβαιωμένα σημαίνει ότι δυνητικά υπάρχουν περισσότερα. Μπορεί να πλησιάζουν τα 500 εκατομμύρια, 200 εκατομμύρια.

Εγώ ό,τι σας λέω, σας παραπέμπω σε πηγές. Σας λέω Ζεληλίδης. Σας λέω Φώσκολος. Σας λέω Κονοφάγος. Δεν σας λέω Βελόπουλος. Σας λέω Μιχάλης Χριστοδουλίδης, ο ενεργειακός σύμβουλος ο δικός μου. Σας λέω ονόματα κορυφαίων επιστημόνων της χώρας. Δεν λέω τι άκουσα, τι είπαν ή τι μου είπαν.

Ακούστε. Τα Ιωάννινα είναι ίδια περίπτωση με τον Πατραϊκό. Οι έρευνες έχουν δείξει ότι υπάρχει πετρέλαιο και απ’ ό,τι φαίνεται θα εγκαταλειφθεί. Και ρωτά εγώ τον Υπουργό τον κ. Σκυλακάκη: Κύριε Υπουργέ, η Αλβανία βρήκε το μεγαλύτερο κοίτασμα πετρελαίου και ανακοινώθηκε επισήμως από αμερικανική εταιρεία. Στην Αλβανία είκοσι χιλιόμετρα βόρεια από τα σύνορά μας, δέκα χιλιόμετρα κάτω από τα σύνορά μας υπάρχει ένα μεγάλο κοίτασμα και απ’ ό,τι φαίνεται στα Γιάννενα δεν κάνετε εξορύξεις. Γιατί; Ρωτώ εσάς για να μου απαντήσετε.

Πρίνος: Ξαναδίνουν το έργο στην εταιρεία η οποία δεκατρία χρόνια δεν έχει κάνει τίποτα. Δεκατρία χρόνια αυτή η εταιρεία δεν έκανε τίποτα!

Και στην τελική, για να μην κοροϊδεύουμε, κύριε Σκυλακάκη, τον ελληνικό λαό, πραγματικά δεν λέω ότι δεν θέλετε, αλλά θα σας πω την αλήθεια. Δεν μπορεί αυτή η Κυβέρνηση να κάνει εξορύξεις για δύο λόγους. Ο πρώτος λόγος είναι γιατί συμφώνησε από ό,τι φαίνεται ο Πρωθυπουργός καζάν-καζάν να πάει η δουλειά σε συνεκμετάλλευση και ο δεύτερος γιατί είστε φοβικοί, γιατί φοβάστε. Και παράδειγμα είναι η Λαδόξερα στη Σαμοθράκη, ένα από τα μεγαλύτερα κοιτάσματα στο Αιγαίο όπου εκεί οι Τούρκοι έκαναν και NAVTEX, έκαναν και ασκήσεις.

Η περιοχή αυτή έχει έναν φάρο, ξέρετε. Έχω πάει, εσείς δεν έχετε πάει ποτέ, κύριε Σκυλακάκη, που είστε αρμόδιος Υπουργός. Αν πάτε στη Λαδόξερα απαγορεύεται να προσεγγίσετε την περιοχή. Το ελληνικό Λιμενικό σε αποτρέπει. Κάτι σαν τα Ίμια είναι. Έχει έναν φάρο, ο οποίος φαγώνεται από τη θάλασσα, αλλά επειδή υπάρχει φάρος και οικονομική ζωή, μπορεί το συγκεκριμένο νησί, η βραχονησίδα, να έχει ΑΟΖ, οικονομική ζωή. Αλλά εκεί δεν μπορεί να πάει ο πωλητής τον αποτρέπει το Λιμενικό. Σας τα λέω για να καταλάβετε ότι αποδεικνύουμε αυτά που σας λέμε.

Πάμε, λοιπόν, στην ερώτησή μου και οι ερωτήσεις είναι σαφείς. Είπε η κ. Σδούκου -την άκουσα με τα αυτιά μου- ότι νότια της Κρήτης θα κάνουμε εξόρυξη. Είναι η «EXXON MOBIL» εκεί. Μακάρι να το κάνετε! Αλλά δεν σας βλέπω να το κάνετε, γιατί ήδη σήμερα το μεσημέρι -δεν ξέρω αν το μάθατε- οι Τούρκοι ξεκίνησαν να παρενοχλούν πάλι με το τουρκολυβικό μνημόνιο ότι θα πάνε να κάνουν εξορύξεις αυτοί. Και με τη μειωμένη επήρεια που έκανε ο κ. Δένδιας, ο δελφίνος Δένδιας… Γιατί τα άλογα τα σκοτώνετε όταν γεράσουν και τον Πρωθυπουργό τον θεωρούν κουρασμένο άλογο πλέον και φάνηκε χθες.

Ο κ. Δένδιας, λοιπόν, έχει μεγάλο μερίδιο ευθύνης. Η μειωμένη επήρεια που έκανε και παρέδωσε νοτίως του Καστελόριζου. όλη την ελληνική ΑΟΖ και λίγη και στην Αίγυπτο, στην Τουρκία και στις βλέψεις της, θα μας δημιουργήσει δυνητικά προβλήματα στο μέλλον.

Προειδοποιήσαμε από τότε. Δεν υπάρχει στα παγκόσμια χρονικά μειωμένη επήρεια όταν θες να κάνεις εξορύξεις. Σε καμμία χώρα του κόσμου δεν συνέβη αυτό. Μόνο στην Ελλάδα. Πατέντα Μητσοτάκης - Δένδιας, την οποία όλοι οι Βουλευτές την ψήφισαν.

Εύχομαι η κ. Σδούκου να έχει δίκιο, αλλά έχω ακούσει σαν την κ. Σδούκου πολλούς Υπουργούς. Ήμουν και το 2007 και το 2008 και το 2009 και το 2010 και το 2011 και το 2012, επειδή έκανα αγώνα για τους υδρογονάνθρακες. Τα ίδια μου έλεγαν και αυτοί. Έφευγαν μετά από το Υπουργείο, έμπαινε ο καινούργιος και μέχρι να μάθει ο καινούργιος, έφευγε ο καινούργιος και ερχόταν ο επόμενος, αλλά εξορύξεις δεν βλέπαμε.

Θα σας πω ένα πράγμα. Τα κοιτάσματα της χώρας είναι τεράστια. Είχα πει πριν δύο χρόνια ότι το γάλλιο -το είπατε και εσείς στους Δελφούς, αν δεν κάνω λάθος, και ο κ. Μυτιληναίος- είναι ένα ορυκτό που έχει μόνο η Λακωνία στην Ευρώπη. Είναι ένα ανεκμετάλλευτο, πανάκριβο υλικό. Ήρθε ο Μυτιληναίος και το καβάτζωσε και αυτό. Όπως μαθαίνω ότι ο Μυτιληναίος θα καβατζώσει πάλι στην Κοζάνη.

Κυρία Σδούκου, ενημερώστε με παρακαλώ λίγο. Ο Μυτιληναίος, ξέρετε, αγαπάει πολύ τους λιγνίτες, αγαπάει το νικέλιο, αγαπάει ό,τι έχει κέρδος -και είναι και χορηγός κομμάτων και υποκομματιδίων, εάν χρειαστεί ο κ. Μυτιληναίος, εξαιρετικός επιχειρηματίας- και ενδιαφέρεται για την Κοζάνη να πάρει πάλι κάτι εκεί. Θα του το δώσουμε αυτό; Γιατί μαθαίνω ότι στο μείγμα ο λιγνίτης πάλι υπάρχει. Στο μείγμα παραγωγής ρεύματος της χώρας πάλι υπάρχει ο λιγνίτης. Προχθές ήταν 10%, σήμερα, αύριο, μεθαύριο θα είναι 5%. Χωρίς λιγνίτη η Ελλάδα δεν μπορεί να υπάρχει ενεργειακά.

Προτείνω, λοιπόν, στην Κυβέρνηση να ανοίξουν τώρα οι λιγνίτες για να ορθοποδήσει η δυτική Μακεδονία. Να δουλέψει η βιομηχανική παραγωγή, να έχουμε χαμηλό ρεύμα, χαμηλή τιμή και το κυριότερο, να έχουμε χαμηλό κόστος παραγωγής.

(Χειροκροτήματα από την πτέρυγα της Ελληνικής Λύσης)

Δεν υπάρχει πιο απλή λύση, αλλά βολεύεστε με την εισαγωγή πετρελαίου, βολεύεστε με το φυσικό αέριο να το φέρνουμε εισαγωγή, βολεύονται οι φίλοι σας ο Αλαφούζος και οι υπόλοιποι που μεταφέρουν πετρέλαιο και φυσικό αέριο, οι ολιγάρχες που δεν τολμά κανείς να πει το όνομά τους εδώ μέσα. Συγκεκριμένοι είναι: ο Αλαφούζος, ο Κοπελούζος, ο Προκοπίου. Εγώ δεν έχω τίποτε. Επιχειρηματίες είναι οι άνθρωποι, τη δουλειά τους κάνουν.

Πού είναι το κράτος όμως να προστατεύσει τον πολίτη; Και να του πει «αγαπητέ αδελφέ εν Χριστώ εφοπλιστή μου, δεν θα πας στο Λακωνικό κόλπο. Σου απαγορεύω να πας εκεί να κάνεις μετάγγιση» γιατί ο Μπλούμπεργκ, κύριε Σκυλακάκη, μας έκανε ρεζίλι όχι μια φορά, δέκα φορές για τις μεταγγίσεις πετρελαίων και διαφόρων άλλων ορυκτών, εκεί κάπου στα οκτώ, δέκα ναυτικά μίλια στο Λακωνικό κόλπο. Σας τα λέω φιλικά. Κουράστηκα να τα λέω με κομψό τρόπο, με ευγενικό τρόπο, με αστική ευγένεια, αλλά δεν θα κουραστώ να τα επαναλαμβάνω, μήπως και κατανοήσετε ότι για να πρωθυπουργέψεις πρέπει να έχεις θάρρος, τόλμη, παρρησία και το κυριότερο αποφασιστικότητα να κάνεις την Ελλάδα πλούσια και τους Έλληνες πλούσιους.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Δεν αφορά τον κ. Σκυλακάκη, αλλά αφορά τη Νέα Δημοκρατία. Έκανε μία πρόταση ο κ. Αποστολάκης, την οποία την μπέρδεψε, τη σαλαμοποίησε. Είπε κάτι απίστευτο που δεν το ξέρει κανένας εδώ μέσα, παιδιά.

Στο ελληνικό Κοινοβούλιο, κυρίως στα μεγάλα κόμματα εξουσίας δεν ξέρουν ότι υπάρχει μαύρο χρήμα στα ταμεία τους. Το ΠΑΣΟΚ δεν γνώριζε τον Τσουκάτο, ένα εκατομμύριο η βαλίτσα. Η Νέα Δημοκρατία δεν ήξερε τη «SIEMENS». Δεν την ήξεραν τη «SIEMENS» στη Νέα Δημοκρατία. Δεν θα πω για το προσωπικό πρόβλημα του Πρωθυπουργού με τα φωτοτυπικά κ.λπ.. Τα αφήνω αυτά. Δεν το ξέρει. Άντε, ο ΣΥΡΙΖΑ δεν το ήξερε τον Καλογρίτσα. Κανείς δεν ξέρει ότι τα κόμματα έχουν μαύρα λεφτά στα ταμεία τους. Ουδείς! Όλες –εντός εισαγωγικών για να μην παρεξηγηθώ- «μωρές παρθένες» δεν γνωρίζουν τίποτα. Δεν ήξεραν τίποτα. Κανείς δεν ξέρει για το μαύρο χρήμα.

Και εγώ ρωτώ, ένα κόμμα χρεοκοπημένο με 500 εκατομμύρια ευρώ χρέη, όπως η Νέα Δημοκρατία, πώς έκανε προεκλογική περίοδο τουλάχιστον 20 εκατομμυρίων ευρώ, αφού ο ισολογισμός είναι παθητικός; Έχω τον ισολογισμό. Τον κατέθεσα δέκα φορές στα Πρακτικά.

Πώς έκανε η Νέα Δημοκρατία προεκλογική εκστρατεία, για πείτε μου, με ωραίες γιγαντοοθόνες, με ωραία πυροτεχνήματα να βγαίνει ο Μωυσής, συγνώμη ο Πρωθυπουργός και να λέει τα δικά του και τι ωραίος που είναι, οι από κάτω να χειροκροτούν και να μεταφέρουν λεωφορεία; Πώς γίνονται αυτά με παθητικό ταμείο;

Ως επιχειρηματίας, εγώ όταν οι επιχειρήσεις μου δεν πάνε καλά, δεν ανοίγομαι, αλλά ο Πρωθυπουργός από τα 240 εκατομμύρια τα έφτασε 500 εκατομμύρια τα χρέη της Νέας Δημοκρατίας. Ωραίος! Αν συμπεριφέρεται έτσι και στην πρωθυπουργία, τότε η Ελλάδα θα πάει, να μην σας πω πού.

Αν θέλετε λοιπόν την άποψή μου, είναι πολύ απλή άποψη, κύριε Υπουργέ. Μεταφέρετέ την στον Πρωθυπουργό, αλλά δεν την κάνει ποτέ πράξη. Θα βάλουμε ανεξάρτητους ομίλους, ορκωτούς λογιστές συγκεκριμένων εταιρειών -να επιλέξουν τα κόμματα ο καθένας από δύο, τρεις και όπου συμπέσουμε να βάλουμε δύο- να ελέγξουν όλα τα ταμεία των κομμάτων, όλους τους ισολογισμούς, όλα τα χρήματα και πώς μπορούν και λειτουργούν. Γιατί είναι απορίας άξιον πώς ένα κόμμα χρεοκοπημένο, που δεν έχει έσοδα, μπορεί και κάνει προεκλογική εκστρατεία. Είναι απορία. Πείτε μου το θαύμα του Μητσοτάκη για να το κάνω στις επιχειρήσεις μου, για να κερδίσω και εγώ εκατομμύρια. Δεν δικαιολογείται.

Και θα σας πω και το εξής. Πετύχατε ένα πράγμα μόνο, να διασπάσετε το ΠΑΣΟΚ, να διασπάσετε το ΣΥΡΙΖΑ, να διασπάσετε τον πατριωτικό χώρο μας, να τα διασπάσετε όλα. Τα έχετε κονιορτοποιήσει. Πολύ χρήμα, πολύ χρήμα δίνετε και θα το αποδείξετε τώρα με το ΠΑΣΟΚ. Τώρα θα πέσουν οι μάσκες σας στη Νέα Δημοκρατία και τις παραφυάδες των δικών σας μέσων, σε λίγα λεπτά. Και παρακαλώ το ΠΑΣΟΚ και τον κ. Ανδρουλάκη να ακούσει τι θα του πω, μπας και ξυπνήσουν λίγο στο ΠΑΣΟΚ για το τι τους ετοιμάζουν.

Ακούστε τώρα. Αυτό που με ενόχλησε περισσότερο στην ιστορία του κ. Δούκα, του Δημάρχου Αθηναίων είναι το ότι ο άνθρωπος είναι ένα χρόνο δήμαρχος και ξαφνικά αποφάσισε να γίνει, λέει, Πρόεδρος του ΠΑΣΟΚ. Βρε αδερφέ μου, είσαι δήμαρχος. Ξαφνικά αποφασίζεις να γίνεις πρόεδρος σε ένα κόμμα, το οποίο σε στήριξε για να γίνεις δήμαρχος. Να σε δοκιμάσουμε πρώτα να δούμε τι κάνεις και μετά να δούμε…

Οι πολίτες το λένε, όχι εγώ. Μου το μεταφέρουν. Πώς λοιπόν να μην απαξιωθεί η πολιτική, όταν βλέπει έναν πολιτικό που συμπεριφέρεται καιροσκοπικά, πολιτικάντικα και όχι συνειδητά υπέρ της πολιτικής; Πώς δεν θα διασυρθεί ο πολιτικός κόσμος από αυτές τις επιλογές; Δήμαρχος μερικών μηνών.

Και πάμε και στην απόδειξη τώρα, ποιος απαξιώνει τα κόμματα. Ακούστε λοιπόν. Έχω μπροστά μου ένα δημοσίευμα. Πριν από αυτό θα πω στον Πρωθυπουργό ότι τον καλώ να μου καταθέσει το «πόθεν έσχες» του. Είναι αδιανόητο, δεν υπάρχει καμμία χώρα στον κόσμο όπου πρωθυπουργός της χώρας δεν έχει το «πόθεν έσχες» του κατατεθειμένο, όπως και οι υπόλοιποι πολιτικοί και υπόχρεοι. Καμμία χώρα.

Επί τρία χρόνια αυτός ο Πρωθυπουργός, ο Πρωθυπουργός της μεταρρύθμισης που έδωσε το 20% περίπου με 25% στην ψηφιακή διακυβέρνηση της χώρας από το Ταμείο Ανάκαμψης δεν μπόρεσε να κάνει μια πλατφόρμα για το «πόθεν έσχες». Πού τα λέτε αυτά; Ποιον κοροϊδεύετε; Τι θέλει να κρύψει ο Πρωθυπουργός; Το «πόθεν έσχες» τώρα για να δούμε τι λοβιτούρες έγιναν και αν έγιναν, του Πρωθυπουργού!

(Χειροκροτήματα από την πτέρυγα της Ελληνικής Λύσης)

Πώς δουλεύει η Νέα Δημοκρατία; Δείτε πόσο σάπιο πολιτικό κόμμα είναι. Έχουμε μπροστά μας μια σύμπτωση. Έχω μπροστά μου από την «ΕΑΤΑ Α.Ε.», που είναι του Δήμου Αθηναίων υπηρεσία, ένα έγγραφο. Η ΕΑΤΑ είναι αυτή που κατηγόρησε ο Δούκας, η υπηρεσία του Δήμου Αθηναίων, ότι έχει έλλειμμα δύο εκατομμυρίων ευρώ. Κατηγορεί ο Δούκας τον Μπακογιάννη. Η πρώτη δουλειά που πρέπει να κάνει ο Δήμαρχος είναι να ελέγξει την ΕΑΤΑ. Δεν την ελέγχει, περιέργως. Αλλά ξαφνικά η ΕΑΤΑ βρίσκει λεφτά να δώσει στο «ΠΡΩΤΟ ΘΕΜΑ» με διαφήμιση. Εδώ είναι. Πάρτε το αυτό για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ΕΑΤΑ η χρεοκοπημένη υπηρεσία του Δήμου Αθηναίων του Δούκα δίνει διαφήμιση -ακούστε λίγο- στο «ΠΡΩΤΟ ΘΕΜΑ». Δύο ημέρες μετά τι λέει το «ΠΡΩΤΟ ΘΕΜΑ»; Το διαβάζω αυτούσιο. Σύμπτωση είναι. Δεν πληρώθηκαν για αυτό. Για άλλο λόγο πληρώθηκαν οι άνθρωποι. Λέει το «ΠΡΩΤΟ ΘΕΜΑ», «ΠΡΩΤΟ ΨΕΜΑ»: «Νίκο χάσαμε, φύγε». Ο Δούκας δίνει λεφτά τέσσερις μέρες πριν από την ΕΑΤΑ από τον Δήμο Αθηναίων στο «ΠΡΩΤΟ ΘΕΜΑ» και ξαφνικά το «ΠΡΩΤΟ ΘΕΜΑ» -έβαλε ένα banner εκεί, τυπικά για να καλυφθεί- λέει: «Νίκο Ανδρουλάκη χάσαμε, φύγε».

Αυτή είναι η ενημέρωση των τρολ, τρωκτικών, παρασίτων της Νέας Δημοκρατίας που ελέγχετε, ταΐζετε, ποτίζετε, υποτίθεται για να πυροβολούν και να δολοφονούν πολιτικούς αντιπάλους!

(Χειροκροτήματα από την πτέρυγα της Ελληνικής Λύσης)

Το καταθέτω στα Πρακτικά και αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά εκεί στο ΠΑΣΟΚ κοιμούνται. Κοιμάστε! Σας λέω για ορκωτούς λογιστές μήνες τώρα, να βγάλουμε να το ψάξουμε για το πόθεν έσχες του. Τι να σας κάνω;

Και δεν είναι μόνο η απαξίωση του πολιτικού κόσμου. Έχουμε και απαξίωση και της εκκλησίας. Είναι δυνατόν ο μητροπολίτης Δημητριάδος, ο συγκεκριμένος κύριος, μητροπολίτης, σεβασμιότατος, μαζί με ένα μοναστήρι να δίνει άδεια στην ΙΚΕ Μαυροβουνίου για να στήσουν πάνω από το μοναστήρι ανεμογεννήτριες; Είναι δυνατόν να γίνονται αυτά πράγματα; Να κάνουν business οι μητροπολίτες; Πού βρισκόμαστε; Είχαμε μάθει με την αλληλεγγύη με τον Αρχιεπίσκοπο. Εδώ μπερδεύτηκαν τα ράσα με τους επιχειρηματίες. Κάθε μέρα γίνονται και εκτίθεται και η εκκλησία μας από αυτούς τους μητροπολίτες, που πρώτα είναι πολιτικοί και μετά είναι μητροπολίτες. Ας βγάλουν τα ράσα να κατέβουν στις εκλογές, αν θέλουν, αυτοί οι μητροπολίτες. Και το λέω δημοσίως. Εμείς πιστεύουμε στην εκκλησία μας, γιατί τα ράσα δεν κάνουν τον παπά, τα λόγια δεν κάνουν τον χριστιανό. Οι πράξεις κάνουν τον χριστιανό.

Στην Ιερά Μονή του Φλαμουρίου με εντολή του μητροπολίτου η ΙΚΕ Μαυροβουνίου θα πάει να στήσει ανεμογεννήτριες.

Και που έφτασε, κύριε Σκυλακάκη η Νέα Δημοκρατία; Η «ΚΑΘΗΜΕΡΙΝΗ» είναι το συμπολιτευόμενο μέσο σας. Στην πρώτη σελίδα αριστερά στην προχθεσινή «ΚΑΘΗΜΕΡΙΝΗ» δείτε ξεφτίλα. Κύριε Σκυλακάκη, να σας διαβάσω το άρθρο; Θέλετε; Ακούστε τι λέει το άρθρο: «Πώς αγοράζω σπίτι από πλειστηριασμό;». Είναι άρθρο ολόκληρο. Δίνει συμβουλές σε Έλληνες να πάνε να πιούν το αίμα του Έλληνα που χάνει το σπίτι του για πενήντα χιλιάρικα. Η εφημερίδα «ΚΑΘΗΜΕΡΙΝΗ» έχει άρθρο πώς να αγοράσω σπίτι από πλειστηριασμό! Λένε στον Έλληνα να γίνει κοράκι, να γίνει ύαινα να πάρει το σπίτι, το βιός, του αλλουνού. Αυτές είναι οι συμβουλές της εφημερίδας στην πρώτη σελίδα, αριστερά επάνω.

Πού ζούμε; Τι κοινωνία κάναμε; Πάνω στη δυστυχία του άλλου να πέσεις εσύ και να τον κατασπαράξεις; Πού είναι η αλληλεγγύη των Ελλήνων; Αλλά αυτά είναι τα μέσα της Νέας Δημοκρατίας.

Να πω για τον ΦΠΑ, κύριε Σκυλακάκη; Τι να σας πω; Ας διαβάσω. Ο κ. Μητσοτάκης στις 31-8-2011 έλεγε: «Η αύξηση του ΦΠΑ στην εστίαση θα αυξήσει τη φοροδιαφυγή. Οι δε προβλέψεις σας είναι για τα πανηγύρια». Ήταν τότε που ήταν να αυξήσουν τον ΦΠΑ το 2011. Ήταν άνευ καρέκλας ο Πρωθυπουργός. Πάρα πολύ ωραία!

Ο Μητσοτάκης στις 19 Ιουνίου του 2015 έλεγε: «Δεν θα πληρώσει ο απλός πολίτης την αύξηση του ΦΠΑ. Είναι λάθος η αύξηση του ΦΠΑ. Πρέπει να μειωθεί ο ΦΠΑ». Ήταν πριν την καρέκλα, before, γιατί έχει και after, μετά. O Μητσοτάκης στις 31-5-22018 έλεγε: «Και θα πάμε στο 13% σε όλα δηλαδή, στην εστίαση και τη διαμονή; Είναι έγκλημα». Αυτό ήταν το 2018, πριν γίνει κυβέρνηση. Στις 19 Ιουνίου του 2019, έλεγε: «Εκεί μπορούμε να μειώσουμε τον ΦΠΑ», στην εστίαση πριν γίνει πάλι πρωθυπουργός.

Ο Μητσοτάκης στις 26-6-2019 έλεγε: «Θα μειώσω τον ΦΠΑ μόνο στην εστίαση». Ο Άδωνις, ο ζογκλέρ της πολιτικής στις 31-5-2024 έλεγε: « Οι φόροι επί Μητσοτάκη μόνο προς τα κάτω πήγαν. Είναι όλα τέλεια».

Θα μειώσετε τον ΦΠΑ, όπως έλεγε ο Πρωθυπουργός, κύριε Σκυλακάκη; Ρωτώ, γιατί άλλα έλεγε πριν γίνει Πρωθυπουργός και άλλα κάνει όταν έγινε Πρωθυπουργός. Γι’ αυτό και απαξιώνεται η πολιτική, από αυτές τις δηλώσεις και από αυτές τις πράξεις. Γι’ αυτό και πρέπει να εξυγιανθεί ο πολιτικός βίος του τόπου. Να εξυγιάνουμε την πολιτική, για να μπορέσει να εμπιστευτεί ο πολίτης ξανά τους πολιτικούς και την πολιτική. Αλλιώς θα έχουμε εκατομμύρια πάλι αποχή και θα λέμε γιατί είχαμε εποχή.

(Χειροκροτήματα από την πτέρυγα της Ελληνικής Λύσης)

Εξάλλου, η Ισπανία γιατί μείωσε τον ΦΠΑ, κύριε Υπουργέ;

Το μάθατε το νέο; Τέλος το Airbnb σε πολλές χώρες της Ευρώπης! Είναι επιλογές, είναι πολιτικές.

Και θα ήθελα κλείνοντας, κύριε Πρόεδρε, να μιλήσω για ένα φαινόμενο το οποίο έχει γίνει αντικείμενο τηλεοπτικών καναλιών, αλλά όχι του ελληνικού Κοινοβουλίου. Πρέπει κάποια στιγμή να μιλήσουμε σοβαρά για το θέμα της βίας κατά των γυναικών, για την ενδοοικογενειακή βία. Δεν είναι ελληνικό φαινόμενο. Μία στις τέσσερις Ευρωπαίες γυναίκες βιώνουν ενδοοικογενειακή βία στην Ευρώπη, στην Ελλάδα είναι μεγαλύτερα τα ποσοστά, με συνεχείς λεκτικές, σωματικές τιμωρίες και εξαναγκασμούς. Ο κακοποιητής έχει έναν σκοπό, να εξαθλιώσει, να υποσκελίσει, να ταπεινώσει, να τρομάξει το θύμα, για να μπορεί να κάνει αυτό που θέλει ο κακοποιητής, αυτό το βάρβαρο κτήνος. Να κάνει τη γυναίκα να νιώσει ανίκανη να αντιδράσει. Αυτός ο κακοποιητής, λοιπόν, προκαλεί άγχος, κατάθλιψη, σκέψεις αυτοκτονίας, μετατραυματικό στρες στις γυναίκες. Οι γυναίκες είναι η Ελληνίδα μάνα, είναι η μάνα μας, είναι η αδελφή μας, είναι η γυναίκα μας και πρέπει να τις προστατεύσουμε.

(Χειροκροτήματα από την πτέρυγα της Ελληνικής Λύσης)

Άρα λοιπόν, το ξαναλέμε, σε οποίον σηκώνει χέρι σε γυναίκα -είναι μεταφορική έννοια- πρέπει να επιβληθεί ότι του κόβουμε το χέρι. Να βρούμε τρόπο να του κόψουμε το χέρι ποινικά, να μην ξανασηκώσει χέρι σε γυναίκα. Και επειδή είμαστε Ευρώπη, με το «κόψιμο του χεριού» αναφέρομαι στην υψηλότατη ποινή, να μην ξαναδεί ήλιο. Σε άνθρωπο που σηκώνει χέρι σε παιδάκι για άλλους λόγους πρέπει να του κόψουμε το χέρι και αυτού. Αυτές είναι ποινές γιατί είναι η μάνα μας, είναι η γυναίκα μας, είναι η αδελφή μας και επιμένω σε αυτό.

(Χειροκροτήματα από την πτέρυγα της Ελληνικής Λύσης)

Και επειδή λείπει ο Πλεύρης, τον περίμενα τον άνθρωπο, αλλά δεν είναι εδώ, φίλος καλός από τα παλιά, χθες είχατε Κοινοβουλευτική Ομάδα. Τι έγινε, ρε παιδιά; Ψηφίσαμε έξι χρόνια ό,τι πέρασε από εδώ τρέιλερ, γάμους ομοφυλοφίλων, ό,τι υπάρχει, μειωμένες επήρειες, ό,τι αντεθνικό υπάρχει το ψηφίσαμε και ξαφνικά γίναμε κοκόρια που κακαρίζουμε; Τώρα ξαφνικά οι κότες έγιναν κοκόρια;

Τώρα είναι αργά! Έχετε χάσει την ιδεολογική πυξίδα και αυτή την πυξίδα τη βρήκαμε και την κρατάμε στα χέρια μας! Είναι ο εθνικός, κοινωνικός, λαϊκός, πατριωτικός συνασπισμός της Ελληνικής Λύσης! Και αυτή την πυξίδα θα την έχουμε εμείς! Χάσατε τον προσανατολισμό σας.

(Χειροκροτήματα από την πτέρυγα της Ελληνικής Λύσης)

Ακούστε τώρα τι θα διδάσκουν στα παιδιά μας. Έχω μπροστά μου την πρόσκληση του πανεπιστημίου, του ΑΠΘ. Κύριε συνάδελφε, είναι πρόσκληση επίσημη του Αριστοτελείου Πανεπιστημίου Θεσσαλονίκης. Την έστειλαν και στο γραφείο μου στη Θεσσαλονίκη. Λέει: «Όσα μέλη της πανεπιστημιακής κοινότητας του ΑΠΘ, προσωπικό, φοιτητές, φοιτήτριες» και έχει ένα «φοιτητ@» δίπλα, δηλαδή «φοιτητ» και ένα @. Ψάχνω από εδώ, ψάχνω από εκεί τι σημαίνει η λέξη. Σημαίνει «φοιτητά», «φοιτητό», «φοιτητού»; Τι σημαίνει; Και ανακαλύπτω ότι είναι το τρίτο φύλο, κάτι άλλο, τρίτο φύλο, ωραία. Και εγώ ρωτώ: Πληρώνω ένα κρατικό ίδρυμα για να μου κάνει διδαχή των φύλων ή για να μου εκπαιδεύσει τα παιδιά μου και να τους δώσει αγωγή και ελληνοπρέπεια; Τι σχέση έχει το πανεπιστήμιο που πριμοδοτείται από το ελληνικό δημόσιο να μου κάνει διαφήμιση και μύηση και κατήχηση στα woke και στις woke ατζέντες; Και εδώ λέει για το πάρτι που θα κάνουνε, θα πάνε όλοι μαζί, θα κάνουν παρέλαση, ωραιότατα.

Εσείς είστε το συντηρητικό κόμμα, το κόμμα της παράδοσης, των αρχών, το κόμμα της Ορθοδοξίας. Τι έλεγε το τραγούδι παλιά, «ζήτω η Νέα Δημοκρατία, ζήτω η πατρίδα, η θρησκεία», πώς τα λέγατε αυτά τα ωραία; Πώς τα λέγατε; Ντρέπεστε και να το πείτε ρε, παιδιά;

**ΦΙΛΙΠΠΟΣ ΦΟΡΤΩΜΑΣ:** Δεν ντρεπόμαστε. Ήσασταν αλλού τότε. Τότε ήσασταν στο ΠΑΣΟΚ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω λοιπόν, εδώ Ορθοδοξία με αυτό εδώ δεν συνάδει, αγαπητέ συνάδελφε.

**ΦΙΛΙΠΠΟΣ ΦΟΡΤΩΜΑΣ:** Δεν νομιμοποιήστε, κύριε Βελόπουλε. Είστε αλά καρτ δεξιός.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε περήφανος για αυτό; Είστε περήφανοι για το δημοσίευμα της Εστίας;

Έχουμε και χειρότερα. Ακούστε τώρα τι θα διδάσκεται στα παιδιά. Έχετε παιδιά, κύριε;

**ΦΙΛΙΠΠΟΣ ΦΟΡΤΩΜΑΣ:** Δεν έχω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ έχω όμως και επειδή έχω, θέλω να το προστατέψω από εσάς.

**ΦΙΛΙΠΠΟΣ ΦΟΡΤΩΜΑΣ:** Από εμένα προσωπικά;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Όχι από εσάς προσωπικά, από το κόμμα σας και από τις επιλογές σας.

Εγχειρίδιο διαστροφής, εφημερίδα «ΕΣΤΙΑ», ολόκληρη σελίδα. Τι θα διδάσκονται τα παιδιά του χρόνου και τον άλλο χρόνο. Μύηση στην ομοφυλοφιλία από τα τέσσερα. Οι κατευθυντήριες γραμμές ήρθαν απέξω και τις πήρε ο Μητσοτάκης και τις εφαρμόζει. Ακούστε: Ειδικά σεμινάρια σε νήπια τεσσάρων έως έξι ετών -εφημερίδα «ΕΣΤΙΑ»- για την ευχαρίστηση από τα οπίσθια! Τεσσάρων με έξι ετών!

Θα κάνατε παιδί, κύριε συνάδελφε. Εύχομαι να μην προλάβει να εφαρμοστεί αυτό εδώ. Ξέρετε γιατί; Γιατί θα έρθει η Ελληνική Λύση και θα το καταργήσει, όπως και στις παρελάσεις σας!

(Χειροκροτήματα από την πτέρυγα της Ελληνικής Λύσης)

Θα τις καταργήσουμε αυτές κι αυτό το πράγμα!

Για τις νεράιδες που αλλάζουν τα κοριτσάκια σε αγοράκια θα διδάσκονται, για τους δονητές στο ελεύθερο σεξ με ενήλικες χωρίς διακρίσεις! Αυτό η «ΕΣΤΙΑ» το δημοσίευσε -δεν το διέψευσε κανένας!- και έβαλε το εγχειρίδιο μέσα στα σεμινάρια που θα κάνει στα μικρά παιδιά.

Δεν είστε σοβαροί αν αυτά τα κάνετε χωρίς να ξέρετε. Εάν τα ξέρετε, είστε και δολοφόνοι των επόμενων γενεών -δυστυχώς!-, αν τα ξέρετε και τα κάνετε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώνετε, κύριε Πρόεδρε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Ναι, κύριε Πρόεδρε.

Πραγματικά, εμείς λοιπόν, χωρίς να ξέρουμε τους ανθρώπους, ξέρουμε ότι το Σάββατο 6 Ιουλίου, 7 η ώρα, γίνεται ένα family pride. Θα πάνε οι μανάδες με τα καροτσάκια και με τα παιδάκια. Καλώ όλους τους Έλληνες να πάνε.

Εγώ δεν θα πάω για έναν και μόνο λόγο: Να μην θεωρηθεί ότι καπελώνω την εκδήλωση και αυτές είναι οι επιλογές μου πάντα. Σε παρόμοιες εκδηλώσεις η Ελληνική Λύση δεν πηγαίνει με τους επίσημους εκπροσώπους. Πηγαίνουν οι ψηφοφόροι μας. Γιατί; Γιατί μαζεύονται μανούλες με τα παιδάκια τους για να στείλουν ένα μήνυμα, ότι υπάρχει η οικογένεια. Υπάρχει ο πατέρας, η μητέρα, το παιδί…

(Χειροκροτήματα από την πτέρυγα της Ελληνικής Λύσης)

…και όχι αυτό το οικογενειακό δίκαιο που πάντα επιβάλλετε εσείς, το ανθελληνικό, αντιχριστιανικό και παράλογο!

Αυτό σας λέω. Να πάνε λοιπόν στον Λευκό Πύργο όσοι μπορούν από τη βόρεια Ελλάδα.

Και ξέρετε κάτι, κύριε συνάδελφε; Για εμάς δεν υπάρχει ούτε Δεξιά ούτε Αριστερά. Στην εποχή μας υπάρχει η πείνα που είναι από τον δεξιό μέχρι τον αριστερό, πεινάνε το ίδιο, η δυστυχία του καθενός είτε αριστερός είτε δεξιός, πεινάει και δυστυχεί το ίδιο, ο πόνος του αριστερού και του δεξιού είναι ο ίδιος. Έχουν τελειώσει αυτά.

Υπάρχουν όμως ψευτοδεξιοί και ψευτοαριστεροί. Διότι ο ψευτοαριστερός δηλώνει αριστερός -ακούστε τώρα- μέχρι να τα κονομήσει από τον καπιταλισμό! Ψευτοαριστερός τα κονομάει από τον καπιταλισμό, μετά πηγαίνει στα βόρεια προάστια, στο Πανόραμα Θεσσαλονίκης, στη Γλυφάδα και το παίζει αριστερός για να απολαύσει όμως τον καπιταλισμό τον κακό. Ο δε ψευτοδεξιός δηλώνει πατριώτης, αγωνιστής, Ορθοδοξία, χριστιανός, μέχρι να ψηφίσει γάμο ομοφυλοφίλων, μειωμένη επήρεια στο Αιγαίο, παράδοση του ονόματος της Μακεδονίας και να απολαύσει την κομματική θέση που του δίνει ο κ. Μητσοτάκης την οποία πληρώνει ο ελληνικός λαός.

Ακούστε. Το ότι είστε ανίκανοι το ξέραμε. Είστε ανίκανοι να κυβερνήσετε τον τόπο. Γιατί δεν κυβερνάτε εσείς προσωπικά, οι Βουλευτές ή οι Υπουργοί, ούτε η κ. Σδούκου κυβερνάει. Κυβερνάνε οι ολιγάρχες φίλοι σας. Κυβερνάει ο Πρωθυπουργός με την παρεΐτσα του, με την παρέα του, τα μέσα ενημερώσεως. Φάνηκε με τον κ. Ανδρουλάκη τι κάνατε, με τον κ. Κασσελάκη τι κάνατε, με τη διάσπαση όλου του χώρου. Τον κονιορτοποιήσατε για να μην υπάρχει Αντιπολίτευση. Δεν αφήνατε πολλές φορές την κ. Κωνσταντοπούλου να μιλήσει.

Τα κάνετε εδώ μέσα επιδεικτικά! Το κάνετε! Το κάνετε! Και το κάνετε γιατί θέλετε να μας φιμώσετε. Δεν θα μας φιμώσετε. Το ότι είστε ανίκανοι είναι δικαίωμά σας. Το ότι είστε επικίνδυνοι δεν είναι δικαίωμά σας όμως. Γιατί; Βάλανε βόμβα ακόμα και στην Πρόεδρο του Αρείου Πάγου. Το πήρατε χαμπάρι; Βόμβα στην Πρόεδρο του Αρείου Πάγου, με περιπολικό απέξω. Αυτό σημαίνει ότι την Αθήνα την κάνατε Καμπούλ! Η Αθήνα έγινε Καμπούλ!

Κι επειδή χαμογελάτε, να σας αποδείξω γιατί έγινε Καμπούλ. Έκανε μια διεθνής εταιρεία, αμερικανική αν δεν κάνω λάθος, μια ταινία «Καμπούλ» εδώ στην Αθήνα. Το ξέρετε; Ακούστε τι είπαν. «Ήταν η τέλεια τοποθεσία. Έπρεπε να βρούμε ένα μέρος που να μας θυμίζει την Καμπούλ»! Και βρήκαν την Αθήνα. Το είπαν οι ίδιοι. Μας θυμίζει την Καμπούλ -λέει- και καλά που ήρθαμε εδώ και κάναμε ταινία!

Καμπούλ κάνατε την Ελλάδα! Αφγανιστάν, Πακιστάν και Καμπούλ! Το λένε οι ίδιοι πλέον.

(Χειροκροτήματα από την πτέρυγα της Ελληνικής Λύσης)

Κλείνω εδώ λέγοντάς σας κάτι τελευταίο. Το ότι δεν ουρλιάζουμε δεν σημαίνει ότι δεν ξέρουμε τι γίνεται. Και είναι προειδοποίηση στο Μαξίμου. Όταν δεν ουρλιάζουμε, να ξέρει κάτι ο Πρωθυπουργός. Δεν είναι ότι φοβόμαστε. Πρέπει να μας φοβάστε. Διότι αυτό ισχύει για τους εχθρούς μας. Και δεν θα φωνάξουμε απλά, δεν θα ουρλιάξουμε απλά. Θα σας τιμωρήσουμε και θα σας πάμε μέχρι τέλους! Θα αποκαλύπτουμε τα ψέματά σας! Τώρα το πόθεν έσχες του Πρωθυπουργού!

(Χειροκροτήματα από την πτέρυγα της Ελληνικής Λύσης)

Γιατί εμείς είμαστε στη γραμμή του Γκάντι. Τι έλεγε ο Γκάντι; Όταν κουβαλάς ένα όνειρο στην καρδιά σου, δεν θα χάσεις ποτέ το νόημα της ζωής. Και για εμάς νόημα ζωής είναι η προστασία των Ελλήνων, της Ελλάδος και όλων αυτών που πονούν από τα μέτρα τα δικά σας. Είναι η προστασία της πατρίδος, της Ορθοδοξίας, της Ελλάδας μας, αυτής της Ελλάδας που ανήκει ναι μεν σε όλους, αλλά την κομματιάζετε εσείς! Θα φύγετε και γρήγορα στις επόμενες εκλογές, για να σωθεί η Ελλάδα και οι Έλληνες!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Τον λόγο έχει ο κ. Δημήτρης Νατσιός, ο Πρόεδρος της Νίκης.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, για το σημερινό νομοσχέδιο η Νίκη είναι υπέρ της εκμετάλλευσης των ορυκτών πόρων, βέβαια, συνολικά, όχι μόνο υδρογονανθράκων. Είναι δε κατηγορηματικά αντίθετη στην εκποίησή τους σε ιδιωτικές πολυεθνικές. Έχει εξάλλου στο οικονομικό της πρόγραμμα την άμεση εκμετάλλευση των ενεργειακών κοιτασμάτων προς όφελος του ελληνικού λαού με πλήρη διαφάνεια. Μάλιστα, στο σχέδιό μας περιέχεται η ίδρυση νομικών προσώπων δημοσίου δικαίου που θα έχουν ως αντικείμενο την εξόρυξη υδρογονανθράκων, πετρελαίου, φυσικού αερίου και άλλων πηγών ενέργειας, χωρίς την παρέμβαση ιδιωτικών εταιρειών που κερδοσκοπούν πάνω σε ένα ζήτημα που αυτονόητα δεν χωράει να μπει σε εμπορικές και κερδοσκοπικές συζητήσεις.

Στο πρόγραμμα της Νίκης συμβάσεις, όπως αυτή που καλούμαστε να ψηφίσουμε την έβδομη τροποποίησή της, δεν έχουν θέση, διότι δεν είναι προς όφελος του δημοσίου συμφέροντος.

Πάμε τώρα στο άλλο μεγάλο θέμα που θίχτηκε ήδη. Αν τιτλοφορούσα την ομιλία για αυτά που ακολουθούν, θα έλεγα «κατάντησαν σήμερα οι αξίες σκουπίδια και τα σκουπίδια αξίες». Αυτές τις μέρες στη Θεσσαλονίκη οι πολίτες αντικρίζουν με αποτροπιασμό την πολύχρωμη αφίσα του Αριστοτέλειου Πανεπιστήμιου Θεσσαλονίκης που αναρτήθηκε για να προκαλέσει-προσκαλέσει τον κόσμο στις επίσημες δράσεις του στο πλαίσιο του EuroPride που γίνεται στη συμπρωτεύουσα. Στην αίθουσα τελετών του ΑΠΘ κρεμάστηκε σε περίοπτη θέση η διαφήμιση του σοδομισμού και θα καταθέσω στα Πρακτικά και την πρόσκληση και τη διαφήμιση που υπάρχει στην αίθουσα τελετών του ΑΠΘ.

(Στο σημείο αυτό ο Πρόεδρος του Δημοκρατικού Πατριωτικού Κινήματος - Νίκη κ. Δημήτριος Νατσιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Πανεπιστήμιο που φέρει το όνομα του δασκάλου, του Μεγάλου Αλεξάνδρου, του Αριστοτέλη και έχει ως έμβλημά του τον Άγιο Δημήτριο, τον δάσκαλο του Ευαγγελίου, του Χριστού στα χρόνια του Διοκλητιανού, δάσκαλου χιλιάδων νέων, κατάντησε σήμερα διαφημιστής. Είναι δημόσιο πανεπιστήμιο ομοφυλοφιλίας, βλασφημία και ντροπή για την πατρίδα μας! Η κατάπτυστη αφίσα του ΑΠΘ εμπεριέχει και άλλες χυδαιότητες.

Στο κείμενο της πρόσκλησης αναγράφεται αυτολεξεί: «Όσα μέλη της πανεπιστημιακής κοινότητας του ΑΠΘ -προσωπικό και φοιτητές, φοιτήτριες, «φοιτητά»- επιθυμούν να συμμετάσχουν στην παρέλαση μπορούν να προμηθευτούν το επίσημο μπλουζάκι περηφάνειας του ΑΠΘ κατά τη διάρκεια της προβολής του ντοκιμαντέρ στην αίθουσα τελετών του πανεπιστημίου». Αν η ξεφτίλα είχε βραβείο, θα το απονείμαμε εδώ.

Το πάλαι ποτέ πανεπιστήμιο - κόσμημα της Θεσσαλονίκης, που από το 1924 έχει βγάλει στην κοινωνία αναρίθμητους καταξιωμένους επιστήμονες, γιατρούς, αρχαιολόγους, φιλολόγους, παιδαγωγούς και θεολόγους να κάνει σήμερα λόγο για «φοιτητά»! Ένα εκπαιδευτικό ίδρυμα, που υποτίθεται ότι έχει τον ρόλο να παράγει σωστούς επιστήμονες τώρα να καταργεί την επιστήμη της Βιολογίας, να καταργεί την ελληνική γραμματική, να ασελγεί στην ελληνική γλώσσα, να ακυρώνει τον ευαγγελικό νόμο ότι «άρσεν και θήλυ εποίησεν αυτούς» και δεν ντρέπονται αυτές οι θλιβερές πρυτανικές Αρχές να γράφουν ότι υπηρετούν την ποιότητα -παρακαλώ!- της εκπαίδευσης και της έρευνας. Την υπηρετούν αυτή την ποιότητα με τα «φοιτητά».

Ας το εισάγουμε αυτό το γλωσσικό τερατούργημα και στη Γραμματική μας και να το μοιράσουμε και στα δημοτικά σχολεία και εφ’ εξής να λένε τα παιδιά μας -γιατί όχι;- ο Βουλευτής, η Βουλεύτρια -κατά πώς λέτε, που δεν είναι και σωστό, βέβαια- τα «Βουλευτά», ο μαθητής, η μαθήτρια, τα «μαθητά», ο ποιητής, η ποιήτρια, τα «ποιητά», να τα μαθαίνουν τα παιδιά αυτά και τα μυαλά μας τα κλουβιά, θα έλεγα. Είναι αυτό που λέει και ο Σεφέρης «αν μπει σε κίνηση η βλακεία, ουδείς μπορεί να τη σταματήσει». Και τι άλλο θα ακούσουμε;

Αυτό δεν είναι πανεπιστήμιο, είναι «πανεπιζήμιο», ας μου συγχωρεθεί ο νεολογισμός. Και ποιος ο λόγος γι’ αυτά; Αληθεύει ότι αν δεν θυσίαζε το κύρος και την αξιοπρέπειά του το πανεπιστήμιο, δεν θα ελάμβανε χρηματοδότηση; Υποκύπτει σε τέτοιους ελεεινούς εκβιασμούς; Για τριάκοντα αργύρια ξεπουλάμε όσια και ιερά και μαγαρίζουμε αίθουσες διδασκαλίας; Καλά θα έλεγε και ο Νίκος Γκάτσος «Έλα, της θάλασσας θεριό και του πελάγου μπόρα, το φοβερό σκουπιδαριό, να διώξεις απ' τη χώρα».

Να αναφερθούμε, όμως, και στην κατάπτυστη ανακοίνωση του Εμπορικού Συλλόγου Θεσσαλονίκης που ζητά από τους καταστηματάρχες να προσφέρουν ιδιαίτερα χαμηλές τιμές και δελεαστικές προσφορές στους επισκέπτες του pride που υποτίθεται ότι θα ήταν σαράντα χιλιάδες. Στην τελετή έναρξης της γιορτής δεν ήταν ούτε διακόσιοι, ούτε διακόσια πολύχρωμα φοιτητά και «φυτά». Και οι επόμενες μέρες δείχνουν να έχουν απογοητευτική συμμετοχή για όσους περίμεναν να γοητευτούν από αυτήν.

Η Νίκη υπέβαλε εξώδικο στους διοργανωτές του GayPride και υπόμνημα διαμαρτυρίας στον Δήμο Θεσσαλονίκης, για να περιοριστεί το άπλωμα αυτής της κατάπτυστης παρέλασης στους δρόμους της Θεσσαλονίκης που προσβάλλουν οικογένειες. Και έπιασαν τόπο. Αντιστεκόμαστε στη δυσωδία.

Δεν ακούσαμε, όμως, ποτέ από τον Εμπορικό Σύλλογο Θεσσαλονίκης να παροτρύνει για χαμηλές τιμές, για παράδειγμα, σε πολύτεκνες οικογένειες, σε φτωχό φοιτητόκοσμο, σε χαμηλοσυνταξιούχους ή σε άτομα με ειδικές ανάγκες. Μόνο για την πελατεία του δημόσιου ξεβρακώματος, θα έλεγα, ευαισθητοποιήθηκε έτσι. Είναι μια χυδαία ρατσιστική διάκριση και αυτή; Τι διαθέτει, δηλαδή, ο ευρωυπερήφανος ΛΟΑΤΚΙ που αξίζει χαμηλότερες τιμές από τον μέσο πολίτη;

Χθες τριάντα δύο Βουλευτές σας σας ήλεγξαν γιατί, όπως γράφτηκε, άλλαξαν τη φυσιογνωμία του κόμματός σας. Αυτό μας αφήνει παγερά αδιάφορους. Δυστυχώς και τη φυσιογνωμία του έθνους αλλάξατε και μεταλλάξατε, αλλά και έναν λαό ιστορικό με ήθος και φιλότιμο, με φιλοπατρία και σεβασμό στην παραδοσιακή οικογένεια τον εξουθενώσατε πνευματικά.

Κυρίες και κύριοι συνάδελφοι, είμαι υποχρεωμένος να παραπέμψω και σε μια τρομακτική επισήμανση που έκανε στη χθεσινή του έκθεση για τη νομισματική πολιτική του 2023 ο συνήθως ανάλγητος Διοικητής της Τραπέζης της Ελλάδος Γιάννης Στουρνάρας. Πρόκειται για διαπίστωση που πρέπει να μας κάνει να σκύβουμε το κεφάλι και να ντρεπόμαστε όλοι με πρώτους εσάς τους κυβερνώντες της Νέας Δημοκρατίας που έχετε τη διακυβέρνηση αυτής της χώρας και καμαρώνετε για τους ρυθμούς ανάπτυξης με τους οποίους υποτίθεται ότι χορταίνει ο λαός. Ε, λοιπόν, δεν χορταίνει. Αντιθέτως λες και βρισκόμαστε στα χρόνια της κατοχής, ο λαός υποσιτίζεται. Σύμφωνα με όσα καταγγέλλει στην έκθεσή του ο κ. Στουρνάρας και διαβάζουμε στις σημερινές εφημερίδες, η ακρίβεια αρρωσταίνει τους Έλληνες και τους στέλνει στα νοσοκομεία, γιατί καταναλώνουν φθηνά προϊόντα, σκουπίδια κατώτερης διατροφικής αξίας. Πιο συγκεκριμένα, γράφει επί λέξει: «Τα νοικοκυριά με χαμηλά εισοδήματα, λόγω της ακρίβειας, συχνά ωθούνται στην υποκατάσταση τροφίμων υψηλότερης διατροφικής αξίας από τρόφιμα κατώτερης διατροφικής αξίας, με αποτέλεσμα την υποβάθμιση της ποιότητας της διατροφής τους και ως εκ τούτου, τη δημιουργία υγειονομικών κινδύνων για τα μέλη τους.».

Αγαπητοί συνάδελφοι, θέλω να ρωτήσω το εξής: Σε λίγες μέρες η Πρόεδρος της Δημοκρατίας θα καλέσει τους πολιτικούς Αρχηγούς στους κήπους του Προεδρικού Μεγάρου να τους δεξιωθεί και να τους τρατάρει για τα πενήντα χρόνια από την αποκατάσταση της δημοκρατίας. Αλήθεια, τι θα γιορτάσουν εκεί με τις σαμπάνιες και τα πολύχρωμα καναπεδάκια; Μπορούν οι εκπρόσωποι του ελληνικού λαού να κοιμούνται ήσυχοι, όταν γνωρίζουν ότι χιλιάδες Έλληνες, παιδιά, υποσιτίζονται για να μην πεινάσουν; Ποιος δεν αισθάνεται ντροπή γι’ αυτό;

Είχα πει σε προηγούμενη ομιλία μου ότι η ακρίβεια συρρικνώνει την ελευθερία. Δεν είχα, όμως, ποτέ φανταστεί ότι η ακρίβεια πληγώνει, ότι η ακρίβεια μελαγχολεί, ότι η ακρίβεια σκοτώνει. Έλεος πια με τα ευχολόγια! Πρέπει να κάνουμε κάτι. Πρέπει η δικαιοσύνη να κυνηγά όσους κερδοσκοπούν αισχρά εις βάρος των ανήμπορων πολιτών, αντί να τους ρίχνει στα μαλακά, όπως συνέβη με τη δικαστική απόφαση για τη «FOLLI FOLLIE».

Είπα στην αρχή της ομιλίας μου, κυρίες και κύριοι συνάδελφοι, ότι ως πολιτικό σύστημα πρέπει να σκύψουμε το κεφάλι πάνω από αυτό το συγκλονιστικό πρόβλημα. Υπάρχουν όμως και άλλα μεγάλα δημόσια προβλήματα της δημόσιας ζωής στα οποία το πολιτικό σύστημα πρέπει να έχει ορθό και όχι σκυφτό το κεφάλι. Στα εθνικά θέματα σκύβετε το κεφάλι από φόβο, στα εσωτερικά το υψώνετε με θράσος. Απαίτησε η Τουρκία να αφαιρεθεί η υπογραφή του Οικουμενικού Πατριάρχη από τα πρακτικά Διεθνούς Διάσκεψης για την Ουκρανία στην οποία παρέστη. Το πέτυχε κι εσείς σκύβετε το κεφάλι. Δεν είπατε τίποτε. Μας απείλησε η Τουρκία ότι θα κάψει τη βάση της Σούδας και τις βάσεις στην Κύπρο λόγω του Λιβάνου παραβιάζοντας τη Διακήρυξη Φιλίας κι εσείς πάλι δεν είπατε τίποτε και σκύψατε το κεφάλι. Η Πρόεδρος των Σκοπίων είπε κατάμουτρα στον Υπουργό των Εξωτερικών ότι θα αποκαλεί τη χώρα της «Μακεδονία» και εκείνος έφυγε σαν κύριος χωρίς να πει μισή λέξη. Πάλι σκύψατε το κεφάλι. Κάνετε τη δίαιτα που δεν παχαίνει, καταπίνετε τα λόγια σας.

Και το κορυφαίο όλων, χώρα η οποία χτυπά την πόρτα της Ευρωπαϊκής Ένωσης, η Αλβανία, κρατάει έγκλειστο εκλεγμένο Ευρωβουλευτή σας και αρνείται να του επιτρέψει να ορκιστεί στο αξίωμά του. Και πάλι δεν κάνετε τίποτα.

Διερωτώμεθα αν έχει η Κυβέρνησή σας μια στάλα εθνικής αξιοπρέπειας ή έχετε γίνει καρπαζοεισπράκτορες Βαλκανίων και πάσης Ανατολής. Καταλαβαίνετε ότι με τη σιωπή σας εξευτελίζετε τη χώρα και έναν ολόκληρο λαό; Δεν ήμασταν ποτέ έτσι εμείς οι Έλληνες. Ο αφ’ υψηλού ελιτισμός σας και το υπεράνω ύφος σας με το σηκωμένο φρύδι που δήθεν απαξιοί να απαντήσει στους επαρχιώτες των Βαλκανίων, θρέφει τους εις βάρος μας εθνικισμούς και αλυτρωτισμούς των Τούρκων, των Σκοπιανών και των Αλβανών.

Διαβάσαμε σήμερα στον Τύπο -και συμφωνούμε- ότι είπατε χθες στην Κοινοβουλευτική σας Ομάδα πως λέτε «όχι» στη μικρή και φοβική Νέα Δημοκρατία. Βλέπουμε τι πέτυχε η μεγάλη και άφοβη! «Επιστροφές – καταστροφές», που λέει και το τραγούδι!

Αν δεν το έχετε καταλάβει, κυρίες και κύριοι των κομμάτων της Μεταπολίτευσης, τα οικοδομήματά σας μοιάζουν με τα σπίτια των δύστυχων αγροτών μας στη Θεσσαλία μετά τον «Ντάνιελ». Έχει βυθιστεί ο σκελετός τους, με εξαίρεση τις σκεπές που μόλις φαίνονται μέσα στη λάσπη και τα νερά. Σε λίγο καιρό, συνεχίζοντας με τα ίδια μυαλά, δεν θα φαίνονται καθόλου. Θα τα έχει καταπιεί η ετυμηγορία των Ελλήνων. Θα τα έχει βουλιάξει.

Και μιας και μιλάμε για τον καταβασανισμένο αγροτικό κόσμο μας, σας πήρε λίγο χρόνο αλλά τελικά καταλάβατε αυτό που ξέρουν όλοι οι αγρότες και σας το υπέδειξε η Νίκη, ότι δηλαδή οι αγρότες χρυσοπληρώνουν ζωοτροφές και φυτοφάρμακα στην Ελλάδα, όταν στη Βουλγαρία και την Τουρκία η τιμή τους είναι υποπολλαπλάσια. Όταν τα έλεγε, όμως, η Νίκη, μας λοιδορούσατε. Τώρα που φάγατε το 28% στο κεφάλι ξυπνήσατε από τον βαθύ ύπνο.

Μάλλον όχι. Είναι απλά τα πράγματα. Αποτύχατε, όπως το ομολογήσατε στέλνοντας γράμμα στην Ευρώπη, να ελέγξετε τις πολυεθνικές. Διαβάζω -και είναι εντός εισαγωγικών- «Η ηγεσία του Υπουργείου μού υπέδειξε κάτι, το οποίο δεν γνώριζα, ότι τα προβλήματα που αντιμετωπίζουμε με τις πολυεθνικές στον τομέα των τροφίμων φαίνεται να τα αντιμετωπίζουμε και στον τομέα των φυτοφαρμάκων, όπου τα ίδια προϊόντα πωλούνται σε πολύ διαφορετικές τιμές στην Ελλάδα σε σχέση με γειτονικές χώρες».

Αλληλούια! Ξύπνησε, θα έλεγα, ο Πρωθυπουργός της χώρας! Ήταν στα μέσα Φεβρουαρίου όταν η Νίκη ρωτούσε στη Βουλή πώς γίνεται το ίδιο φυτοφάρμακο εταιρείας στην Ελλάδα να κάνει 50 ευρώ, στη Βουλγαρία να κάνει 15 ευρώ και στους αγρότες να απαγορεύεται να το αγοράσουν από τη Βουλγαρία. Πώς γίνεται η ίδια εταιρεία στην Τουρκία να πουλάει φάρμακο για ψείρες -για τα φυτά μιλάω- ούτε 30 ευρώ το κιλό και στην Ελλάδα 120 ευρώ το κιλό! Και τώρα, τέσσερις μήνες μετά, κατάλαβε ο Πρωθυπουργός το πρόβλημα; Τι άλλαξε από τότε; Το μόνο που άλλαξε είναι ότι κατεβήκατε στο 28%.

Ευτυχώς για εμάς, παρά το γεγονός ότι τα αποτελέσματα των Ευρωεκλογών ήταν εκκωφαντικά για όλους σας, και για την Κυβέρνηση και για την Αντιπολίτευση, εσείς αλαζονικά αρνηθήκατε να παραλάβετε τα μηνύματα των Ελλήνων. Και όχι μόνο αυτό, αλλά αρχίσατε να αλληλοκαρφώνεστε μεταξύ σας ποιος αποδέχεται περισσότερο από τον άλλον «μαύρο» χρήμα από άνομα συμφέροντα.

Με την αφορμή αυτή που διαβάσαμε χθες για το λεγόμενο «μαύρο χρήμα», θα ήθελα να υπενθυμίσω ότι στη δεκαετία του 1990 ο Ιταλός πολιτικός και μετέπειτα Πρωθυπουργός Μπετίνο Κράξι κατήγγειλε τη διακίνηση μαύρου χρήματος στα πολιτικά κόμματα της χώρας του. Και πώς αντέδρασε η δικαιοσύνη μετά από αυτή την καταγγελία; Του άσκησε ποινική δίωξη και του ζήτησε να κατονομάσει πού διοχετεύεται το μαύρο χρήμα.

Περιμένουμε από την ελληνική δικαιοσύνη να πράξει κάτι ανάλογο για όλους όσοι ομολογούν ανερυθρίαστα ότι τα κόμματά τους δέχονται μαύρο χρήμα. Γονατίζετε τον Έλληνα φορολογούμενο με την παραμικρή αφορμή και κάνετε πως δεν ακούτε καταγγελίες ότι τα ταμεία των κομμάτων έχουν γίνει πλυντήρια;

Εμείς ως Νίκη είμαστε μόλις έναν χρόνο στη Βουλή των Ελλήνων και καμαρώνουμε και χαιρόμαστε, αγαπητοί μου, για την καθαρότητά μας, για την αξιοπρέπειά μας και για την εντιμότητά μας.

Ξαναλέω: Γονατίζετε τον Έλληνα φορολογούμενο με την παραμικρή αφορμή και κάνετε πως δεν ακούτε καταγγελίες, ότι τα ταμεία των κομμάτων έχουν γίνει πλυντήρια με μπλε, πράσινους και κόκκινους κόκκους;

Στη Νίκη θα αγωνιζόμαστε για όσους δεν έχουν φωνή. Θα αγωνιζόμαστε για τα ιερά και τα όσια της πατρίδας μας. Θα αγωνιζόμαστε για τη διατήρηση της ελληνικής παραδοσιακής οικογένειας. Θα αγωνιζόμαστε για τα παιδιά μας, για το μέλλον της πατρίδας -αυτό είναι τα παιδιά- θα αγωνιζόμαστε για τη διασφάλιση της ανθρώπινης αξιοπρέπειας. Να σταματήσει πια στους δρόμους της Αθήνας και της Θεσσαλονίκης να κυκλοφορεί η ξεδιαντροπιά που μας προσβάλλει ως λαό ιστορικό. Θα αγωνιζόμαστε για τους νέους και τις νέες μας, για ανθρώπους που κουράστηκαν να μην έχουν φαγητό στο ψυγείο τους, για τους ανθρώπους που στερούνται να στείλουν τα παιδιά τους να σπουδάσουν στα ελληνικά πανεπιστήμια, που εσείς τα αφορίζετε. Για τους παππούδες και τις γιαγιάδες που δεν έχουν 10 ευρώ να δώσουν στα εγγόνια τους, για τους ανθρώπους που οδηγείτε στο να χάνουν τα σπίτια τους από τις τράπεζες, τις οποίες φοβάστε να αγγίξετε, γιατί τους χρωστάτε και τους χρωστάτε πολλά, δάνεια που δεν έχουν πληρωθεί ποτέ.

Πέρυσι τέτοια εποχή ο κ. Βορίδης κοιτώντας μας, όταν πρωτομπήκαμε στη Βουλή, με εντελώς απαξιωτικό ύφος, μας χαρακτήριζε μια παρεούλα. Είχα απαντήσει τότε με μια ευαγγελική φράση: «Και οι πρώτοι έσχατοι γίνονται και οι έσχατοι πρώτοι!». Εσείς ήδη σιγά-σιγά καταντάτε έσχατοι. Σας έχει πάρει η κάτω βόλτα και η κάτω βόλτα δεν έχει σταματημό. Να ξέρετε ότι με την έπαρση, την αλαζονεία και όλες αυτές τις αθλιότητες που αντικρίζουμε αυτές τις μέρες στη Θεσσαλονίκη, θα τιμωρηθείτε, γιατί υπάρχουν και πνευματικοί νόμοι.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Καλείται στο Βήμα ο Υπουργός Περιβάλλοντος και Ενέργειας κ. Θεόδωρος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κυρίες και κύριοι συνάδελφοι, θα προσπαθήσω να περιοριστώ στο αντικείμενο της παρούσας σύμβασης, για να μπορούμε να έχουμε μία οργανωμένη συζήτηση, μια που προηγήθηκαν ομιλητές, οι οποίοι ασχολήθηκαν με κάθε είδους θέματα πέραν της παρούσας σύμβασης.

Αυτό είναι εθιμικό κοινοβουλευτικό δικαίωμα, αλλά είναι και υποχρέωση της Κυβέρνησης για να έχει η κοινοβουλευτική διαδικασία μία αποτελεσματικότητα να επικεντρώνεται στα θέματα που συζητούμε, με βάση την ημερήσια διάταξη.

Πάμε, λοιπόν, σε αυτή τη σύμβαση, η οποία είναι, όπως ξέρετε, η έβδομη τροποποίηση. Είναι η έβδομη, διότι όλα τα κόμματα που κυβέρνησαν έχουν κάνει, στη σειρά τους, τροποποιήσεις αυτής της σύμβασης, που ξεκινά το 1999.

Η σύμβαση ξεκινά το 1999 και η παράτασή της καθίσταται αναγκαία, κυρίως, για έναν πολύ ουσιαστικό λόγο, διότι αυτή η σύμβαση έχει ως βασική προϋπόθεση ότι οι πλατφόρμες που ανήκουν στο δημόσιο, όταν φύγει ο παραχωρησιούχος, μένουν στο δημόσιο, το οποίο πρέπει να κάνει και την περιβαλλοντική αποκατάσταση. Αυτό έχει ένα πολύ σοβαρό οικονομικό κόστος και πολύ σοβαρούς κινδύνους. Δηλαδή, απαιτείται, εάν ξαφνικά σου φύγει ο παραχωρησιούχος, να έρθεις και να βρεις άμεσα κάποιον με τεχνογνωσία επαρκή, για να διαχειριστεί πλατφόρμες πετρελαίου, για να προστατέψεις έτσι την περιοχή και από οποιοδήποτε περιβαλλοντικό ατύχημα, συν ότι πρέπει να φέρεις έναν ανάδοχο για να κάνει την αποκατάσταση, με όλο το κόστος που συνεπάγεται.

Γιατί να φέρεις έναν ανάδοχο και να μην έχεις μία δημόσια εταιρεία, όπως προτείνει ο Αρχηγός της Νίκης, ο οποίος μίλησε προηγουμένως; Διότι δεν υπάρχουν πουθενά στον κόσμο δημόσιες εταιρείες που να έχουν τεχνογνωσία, για να διαχειρίζονται πλατφόρμες πετρελαίου. Δεν υπάρχει αυτό το πράγμα παγκοσμίως. Το ότι κάποιος ξαφνικά ανακαλύπτει ότι θέλει να κάνει κάτι μοναδικό στον κόσμο μπορεί να σημαίνει δύο πράγματα: Είτε πρόκειται περί μιας μεγαλοφυούς ιδέας είτε είναι κάτι παντελώς ανέφικτο. Συνήθως ξέρετε, είναι το δεύτερο.

Πάμε, λοιπόν, στο δεύτερο βασικό λόγο, για τον οποίον είναι αναγκαίο να συνεχιστεί αυτή η σύμβαση. Και αυτός είναι η δυνατότητά μας μελλοντικά να αναπτύξουμε αποθήκευση διοξειδίου του άνθρακα.

Η αποθήκευση του διοξειδίου του άνθρακα -το σχετικό θεσμικό πλαίσιο είναι ορόσημο στο Ταμείο Ανάκαμψης και θα έρθει πολύ σύντομα στη δημοσιότητα- είναι μία απολύτως αναγκαία διαδικασία, καθώς θα προχωρά σε επόμενες φάσεις η ενεργειακή μετάβαση. Γιατί; Διότι με το διοξείδιο του άνθρακα να ξεπερνά τα 100 και τα 150 ευρώ σταδιακά στο μέλλον, τι θα κάνουν οι βιομηχανίες μας, που πλέον χάνουν τη δυνατότητα να έχουν ελεύθερο CO2;

Αυτή η διαδικασία του ελεύθερου CO2, το βιομηχανικό, τελειώνει και ειδικά αυτές οι βιομηχανίες που πρέπει να χρησιμοποιούν διοξείδιο του άνθρακα, γιατί η παραγωγική τους διαδικασία δεν τους επιτρέπει να λειτουργούν διαφορετικά -ονομάζονται hard to obey industries-, έχουν ανάγκη να το αποθηκεύσουν. Οι σταθμοί και οι δυνατότητες αποθήκευσης στη Μεσόγειο είναι εξαιρετικά περιορισμένα, τόσο που ό,τι και να κάνουμε στον Πρίνο θα χρειαστούμε και πρόσθετες δυνατότητες αποθήκευσης εντός της Μεσογείου. Αλλιώς, εάν πρόκειται να ταξιδεύει το διοξείδιο του άνθρακα στη Βόρεια Θάλασσα ή κάπου αλλού, το κόστος αυτό θα είναι δυσανάλογο, θα τις καταστήσει μη ανταγωνιστικές και θα κινδυνεύσουμε στο μάκρος του χρόνου να εξαφανίσει τις βιομηχανίες μας.

Ο Πρίνος είναι, με αυτή την έννοια, μία μοναδική ευκαιρία, για να αναπτύξουμε την αποθήκευση του διοξειδίου του άνθρακα.

Να διευκρινίσω δύο-τρία πράγματα που άκουσα και δεν είναι σωστά.

Το πρώτο αφορά στην αποθήκη αερίου της νότιας Καβάλας. Εκεί ζητούμε με μια μικρή αμοιβή -νομίζω ότι είναι περίπου 300.000 τον χρόνο- τη διαχείριση της πλατφόρμας που υπάρχει και θα δούμε τι μπορούμε να κάνουμε με αυτή την αποθήκη.

Το βασικό πρόβλημα της αποθήκης είναι ότι για να αρχίσει να λειτουργεί, χρειάζεται πρώτα κάποιος να βάλει αέριο, το οποίο θα μπει εφάπαξ και θα χαθεί ως οικονομική αξία. Γι’ αυτό έγινε άγονος ο διαγωνισμός.

Ο διαγωνισμός απέβη άγονος διότι η αξία αυτή ξεπερνά τα 300 εκατομμύρια και μπορεί να φτάνει και τα 400 εκατομμύρια με τις σημερινές τιμές -δεν λέω με τις τιμές του αερίου που ήταν δισεκατομμύρια- και δεν υπήρχε διάθεση κανενός επενδυτή από αυτούς που μετείχαν, να βάλουν αυτό το τεράστιο ποσό, καθώς θα πάει στη σπηλιά κάτω από τη θάλασσα και θα μείνει εκεί, δεν μπορείς να το βγάλεις. Συνεπώς πρέπει να κάνουμε τον υπολογισμό ανάλογα και με τις τιμές του αερίου. Αν αυτή η αποθήκη θα πάει για αέριο ή θα χρησιμοποιούμε άλλες αποθήκες με πολύ μικρότερο κόστος για το ελληνικό κράτος. Θα το δούμε αυτό.

Πάμε τώρα σε μια άλλη πτυχή, την οποία άκουσα νομίζω από το Κομμουνιστικό Κόμμα, ότι υπάρχει στην ανωτέρα βία και η επανάσταση.

Πράγματι υπάρχει αυτό, κύριε συνάδελφε, αλλά υπήρχε και η σύμβαση του 1999 και υποθέτω ότι το έβαλαν τότε διότι μόλις είχαν πέσει τα σοβιετικά καθεστώτα και υπήρχε η εμπειρία ότι μπορεί πράγματι σε ένα κράτος να υπάρξει μία επανάσταση ή αντεπανάσταση, όπως την ονομάζετε εσείς, και να σταματήσει η συνέχεια αυτού του κράτους. Οπότε μπορεί αυτός να είναι ο λόγος.

Μία άλλη παρατήρηση που άκουσα εδώ πολύ έντονα ήταν ότι «αυτό που λέτε, ότι βελτιώνετε λίγο τη σύμβαση στα royalties δεν έχει καμμία αξία, είναι μερικές εκατοντάδες ευρώ». Έκανα πρόχειρα τον λογαριασμό. Η βελτίωση της σύμβασης, εάν υποθέσουμε ότι έχουμε πάνω από δύο χιλιάδες διακόσια πενήντα, δυόμισι χιλιάδες βαρέλια την ημέρα είναι 2,5 εκατομμύρια περίπου στη διάρκεια της δεκαπενταετίας. Μπορεί να σας φαίνεται ότι είναι λίγα τα 2,5 εκατομμύρια, αλλά πάντως είναι 2,5 εκατομμύρια υπέρ του ελληνικού κράτους τα οποία στις προηγούμενες συμβάσεις κανένας δεν φρόντισε να τα βάλει. Υπάρχει πιθανότητα να έχουμε πάνω από δύο χιλιάδες διακόσια πενήντα; Επειδή κάνουμε την εκμετάλλευση του κοιτάσματος «Ε», ναι υπάρχει. Αν πάει καλά το κοίτασμα αυτό, θα έχουμε μια μέση λειτουργία του «Πρίνου» μεταξύ των τριών χιλιάδων και των πέντε χιλιάδων βαρελιών. Συνεπώς έχει νόημα να έχουμε αυτές τις βελτιώσεις στη σύμβαση.

Πάμε τώρα σε ένα άλλο θέμα που είναι συναφές. Δεν αφορά αυστηρά αυτή τη σύμβαση, αλλά τέθηκε έντονα πριν από δύο πλευρές. Αφορά γενικότερα τις εξορύξεις και, αν πρέπει να υπάρχουν εξορύξεις στη χώρα, πού πρέπει να υπάρχουν, πόσο είναι συμβατή η πράσινη μετάβαση με τις εξορύξεις κ.λπ..

Θα ήθελα να διευκρινίσουμε ορισμένα πράγματα.

Πρώτον, η χώρα μας πράγματι είναι πρωτοπόρος στην ανάπτυξη ανανεώσιμων πηγών και αυτό μας έχει οδηγήσει στο να έχουμε υπερεπίτευξη των στόχων σε σχέση με το διοξείδιο του άνθρακα. Έχουμε αποθέματα σε σχέση με τους στόχους και μάλιστα επιδιώκουμε αυτά τα αποθέματα να τα δώσουμε σε κάποιες άλλες ευρωπαϊκές χώρες με το αντίστοιχο οικονομικό όφελος. Συνεπώς από πλευράς κλιματικών στόχων εμείς είμαστε εντάξει. Όμως το φυσικό αέριο και τα προϊόντα πετρελαίου θα συνεχίσουν να υπάρχουν και στην Ελλάδα και στον κόσμο για αρκετές δεκαετίες ακόμη. Δεν υπάρχει καμμία αμφιβολία γι’ αυτό.

Σε ό,τι αφορά, λοιπόν, την οικονομική και παραγωγική δραστηριότητα μιας εξόρυξης υπάρχει σχετικό πλαίσιο στην σχετική αγορά, την οποία θα έχουμε και θα είναι η παγκόσμια αγορά στην οποία μπορείς να δίνεις το φυσικό αέριο και το πετρέλαιο. Εμείς, αν εκπληρώνουμε τους δικούς μας κλιματικούς στόχους, οι οποίοι είναι και πολύ αυστηροί γιατί είμαστε στην Ευρώπη, έχουμε και με το παραπάνω συνεισφέρει αυτά που θα έπρεπε να συνεισφέρουμε στην κλιματική προσπάθεια.

Το κλειδί είναι να εκπληρώσουν και οι άλλες χώρες αυτούς τους στόχους. Δεν μας εμποδίζει κανένας να έρθουμε και να αξιοποιούμε τα κοιτάσματα φυσικού αερίου στον βαθμό που υπάρχουν.

Εγώ τώρα θα ήθελα να κάνω δύο παρατηρήσεις, γιατί άκουσα και τον Αρχηγό της Ελληνικής Λύσης, τον κ. Βελόπουλο. Κοιτάξτε, αντιλαμβάνομαι ότι το να υπόσχεσαι ότι όλοι οι Έλληνες θα γίνουν πλούσιοι χωρίς να δουλέψουν, αλλά διότι κάποια ευτυχή συγκυρία θα τους φέρει να κάθονται πάνω σε ένα κοίτασμα χρυσού, πετρελαίου, φυσικού αερίου, είναι μια ωραία πολιτική υπόσχεση. Είναι μια πολιτική υπόσχεση που θέλγει τα πλήθη. Η πραγματικότητα είναι ότι είναι η εξαίρεση. Μπορεί να ψάχνεις, μπορεί να βρίσκεις, μπορεί και να μη βρίσκεις. Πάντως η σοβαρότητα λέει ότι πρώτα βρίσκεις τρόπο να τα αξιοποιήσεις και μετά έρχεσαι να πουλήσεις την υπόσχεση ότι «Όλοι θα γίνουμε πλούσιοι και εγώ θέλω να γίνετε όλοι πλούσιοι».

Η υπόσχεση τού να γίνεις πλούσιος χωρίς να δουλέψεις θα έλεγα είναι η αρχαιότερη υπόσχεση της πολιτικής. Αυτή η πολύ αρχαία υπόσχεση υποκρύπτει όμως βαθύτατη δημαγωγία. Αυτή είναι η πραγματικότητα. Ως εκεί καλά. Εκεί που αρχίζουν τα πράγματα και χαλάνε είναι όταν έρχεσαι και λες και πράγματα που μπορείς να μετρήσεις. Για παράδειγμα, όταν έρχεσαι και λες, όπως ο κ. Βελόπουλος, ότι ο λιγνίτης είναι φτηνό καύσιμο και με βάση αυτό θα πρέπει να πορευτούμε στο μέλλον, γιατί αυτά μας είπε ο κ. Βελόπουλος. Μας είπε ότι ο λιγνίτης είναι φθηνό καύσιμο για την παραγωγή ηλεκτρικής ενέργειας.

Λοιπόν, ας δούμε τα πραγματικά στοιχεία, τα οποία έλαβα από τις πιο υπεύθυνες φωνές. Από τι αποτελείται το κόστος του λιγνίτη, της μεγαβατώρας που προέρχεται από λιγνίτη; Στις νέες μονάδες έχουμε ανά μεγαβατώρα 1,1 δικαιώματα ρύπων και στις παλιές μονάδες 1,5. Τι πάει να πει αυτό; Ότι κάθε φορά που καίγεται αρκετός λιγνίτης για να δημιουργήσουμε μια μεγαβατώρα ηλεκτρικού, πληρώνουμε με το «καλημέρα σας» στις παλιές μονάδες πάνω από 100 ευρώ.

**ΚΟΜΝΗΝΟΣ ΔΕΛΒΕΡΟΥΔΗΣ:** Πού τα πληρώνουμε;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Τα πληρώνουμε στο σύστημα ρύπων, στο ETS. Αν θες να είσαι στην Ευρώπη, μετέχεις στο ETS. Αν θες να είσαι στη Ρωσία του Πούτιν, δεν μετέχεις στο ETS. Αλλά άμα θες να είσαι στην Ευρώπη, να έχουν οι αγρότες σου επιδοτήσεις, να υπάρχουν ΕΣΠΑ, να υπάρχουν ταμεία ανάκαμψης, τα πληρώνεις αυτά. Δυνατότητα να μην τα πληρώσεις δεν υπάρχει.

Ξεκινάμε, λοιπόν, από αυτά τα 105 ευρώ στην παλιά μονάδα. Αυτά είναι μόνο δικαιώματα ρύπων με τις σημερινές τιμές. Αν πάει 100 ο ρύπος, που θα πάει -αυτό είναι το μεσομακροπρόθεσμο- αυτό θα σημαίνει 150 ευρώ τη μεγαβατώρα μόνο ρύποι.

Μένω όμως με τις σημερινές τιμές. Τι θα προσθέσουμε ακόμη; Το ίδιο το κόστος του λιγνίτη. Πόσο είναι αυτό στη μεγαβατώρα; 72 ευρώ για τις παλιές μονάδες κι έχει κάτι μικρά κόστη, από 2 συν 2, 5 ευρώ, άθροισμα στις παλιές μονάδες είναι 183 ευρώ, στις νέες μονάδες 125 ευρώ. Πόσο είναι το κόστος της μεγαβατώρας σήμερα; Σήμερα που μιλάμε, που είναι και ακριβός ο μήνας του Ιουνίου, 100.

Έρχεται, λοιπόν, και λέει ο κ. Βελόπουλος για ένα καύσιμο που για να παραγάγει ηλεκτρική ενέργεια μάς κοστίζει μόνο -χωρίς αποσβέσεις, τα παλιά είναι αναπόσβεστα, η Πτολεμαΐδα 5 έχει και 1,5 δισεκατομμύριο που μας κόστισε- 100 ευρώ το κόστος της μεγαβατώρας στη χονδρική σήμερα, το μέσο κόστος τον Ιούνιο που είναι ακριβός μήνας και ξεκινάμε από τα 125 στην Πτολεμαΐδα και φτάνουμε 185 στις παλιές μονάδες.

Κι αυτό είναι το καύσιμο στο οποίο θα βασιστούμε για το μέλλον κατά τον κ. Βελόπουλο.

**ΚΟΜΝΗΝΟΣ ΔΕΛΒΕΡΟΥΔΗΣ:** Στη Γερμανία δεν είναι ακριβό;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Η απάντηση είναι, για να ξέρετε, ότι ο λιγνίτης ο ελληνικός έχει πολύ μικρότερη θερμαντική αξία. Συνεπώς παράγει πολύ περισσότερο CO2 από το κάρβουνο που χρησιμοποιούν στη Γερμανία.

Είναι τεχνικό το θέμα, αλλά κάποιος που έρχεται και λέει, μετά πολλών επαίνων και επαιρόμενος ότι ξέρει τα πάντα, ότι θα βασιστούμε ενεργειακά στον λιγνίτη και δεν καταλαβαίνει ή δεν έχει ενδιαφερθεί να καταλάβει τα στοιχειώδη του κόστους παραγωγής δεν είναι αξιόπιστος συνομιλητής. Το λέω με πολλή ευγένεια. Διότι μιλάει για την ενεργειακή πολιτική και δεν ξέρει τα θεμελιώδη.

Δεν ξέρω αν δεν τα ξέρει ή κάνει ότι δεν τα ξέρει. Δεν με αφορά. Εγώ παίρνω την καλύτερη δυνατή εκδοχή για τους αγαπητούς συναδέλφους, γιατί τους σέβομαι όλους, ότι δεν τα ξέρει πράγματι. Γιατί αν θεωρήσω πως κάνει ότι δεν τα ξέρει, τότε θα χρησιμοποιήσω άλλους χαρακτηρισμούς.

Με δεδομένο, λοιπόν, ότι ο λιγνίτης είναι το ακριβότερο καύσιμο που έχουμε και ο κ. Βελόπουλος το θεωρεί το φθηνότερο, θεωρώ και τα υπόλοιπα πράγματα που λέει ο κ. Βελόπουλος για την ενεργειακή πολιτική αναλόγου αξίας.

Για να ολοκληρώσω και να είμαι νομίζω ο μόνος ο οποίος θα τηρήσει τον χρόνο του σε αυτή την Αίθουσα -γιατί δεν χρειάζεται παραπάνω χρόνος- η σύμβαση αυτή είναι ωφέλιμη για τον ελληνικό λαό. Είναι ωφέλιμη, γιατί πρέπει να κρατηθεί ο Πρίνος. Είναι ωφέλιμη γιατί οι επενδύσεις αυτές στο CO2 είναι κρίσιμες για τη βιομηχανία. Οι ελληνικές βιομηχανίες έχουν διεκδικήσει τεράστια ποσά στην Ευρωπαϊκή Ένωση και μπορούμε να κάνουμε πολύ σημαντικά πράγματα στο θέμα της αποθήκευσης CO2, διοξειδίου του άνθρακα, αλλά κλειδί είναι να συνεχίσει να υπάρχει για το μεσοδιάστημα αυτό ο Πρίνος και να λειτουργεί.

Αυτά ήθελα να πω.

Ευχαριστώ, κύριε Πρόεδρε και κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τους Κοινοβουλευτικούς Εκπροσώπους με αντίστροφη σειρά. Έχει ζητήσει όμως τον λόγο ο κ. Κατρίνης να προηγηθεί, αφού πήρε την άδεια από τους προηγούμενους.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε, και ευχαριστώ πάρα πολύ και τους συναδέλφους για την ευγενική παραχώρηση.

Κυρίες και κύριοι συνάδελφοι, η έβδομη τροποποίηση της Σύμβασης Εκμετάλλευσης Υδρογονανθράκων στη θαλάσσια περιοχή του Θρακικού Πελάγους, που έχει φέρει η Κυβέρνηση για κύρωση στη Βουλή, αναδεικνύει μια σειρά ζητημάτων που απαιτούν απαντήσεις: την έλλειψη στρατηγικού σχεδίου από το Υπουργείο Περιβάλλοντος και Ενέργειας, τη μη ικανοποιητική πρόοδο στην αποθήκευση διοξειδίου του άνθρακα και την αξιοποίηση των κοιτασμάτων του Πρίνου, τη διατήρηση των ενεργειακών εξόδων της χώρας και την αδυναμία της κυβερνητικής πολιτικής να μειώσει τα βάρη για τα ελληνικά νοικοκυριά.

Κι ενώ το ενεργειακό κόστος έρχεται να προστεθεί στο καλάθι της ακρίβειας για τους Έλληνες και τις Ελληνίδες, η ενεργειακή αυτονομία της χώρας φαίνεται να γίνεται ξανά όμηρος μιας διαπραγμάτευσης που ξεκίνησε η Κυβέρνηση με την Τουρκία, μια Τουρκία που πλάι στις υπόλοιπες αξιώσεις της εκφράζει την απαίτηση να μη δημιουργηθούν από τη χώρα μας θαλάσσια πάρκα στο Αιγαίο.

Την ίδια στιγμή η Κυβέρνηση διαχειρίζεται την εξωτερική πολιτική της χώρας ως προσωπική υπόθεση. Προχθές μόλις ο Υπουργός Εξωτερικών κ. Φιντάν δικαιολόγησε τις απειλές της Χεζμπολάχ κατά της Κύπρου, ενισχύοντας μάλιστα αυτές τις απειλές. Και καταθέτω και το σχετικό απόσπασμα.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπουργείο Εξωτερικών, χλιαρή ανακοίνωση. Αυτή η ανακοίνωση, που είναι πολύ χλιαρή, λέει πολλά σε επίπεδο ερμηνειών και πολύ φοβάμαι ότι υποκρύπτει πολλά περισσότερα. Άλλωστε, το ότι η χώρα μας στηρίζει την υποψηφιότητα του Τούρκου διπλωμάτη κ. Σινιρλίογλου για τη θέση του Γενικού Γραμματέα του ΟΑΣΕ είναι ένα γεγονός που καθιστά αυταπόδεικτη τη συνεργασία του ελληνικού Υπουργείου Εξωτερικών με το Υπουργείο Εξωτερικών της Τουρκίας.

Ποιος είναι, όμως, ο κ. Σινιρλίογλου τον οποίον η χώρα μας στηρίζει αναφανδόν; Είναι ο μόνιμος αντιπρόσωπος της Τουρκίας στον Οργανισμό Ηνωμένων Εθνών, που τον Απρίλιο του 2019 έθεσε επίσημα ζήτημα αμφισβήτησης της ελληνικής και κυπριακής υφαλοκρηπίδας στην Ανατολική Μεσόγειο, διεκδικώντας και την ελληνική και την κυπριακή υφαλοκρηπίδα ακόμα και περιοχές της Κρήτης για λογαριασμό της Τουρκίας. Και θα καταθέσω μια σειρά εγγράφων στα Πρακτικά, παρακαλώ, για οικονομία του χρόνου.

(Στο σημείο αυτό ο Βουλευτής κ. Μιχαήλ Κατρίνης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ο κ. Σινιρλίογλου που το 2000 έως το 2022 κατέθεσε δώδεκα επιστολές στον ΟΗΕ με στόχο την Ελλάδα και την Κύπρο. Και μάλιστα πολλές από αυτές έμειναν αναπάντητες μέχρι και πριν από λίγο χρονικό διάστημα. Στην τελευταία του επιστολή δε, μιλούσε ευθέως για αποστρατιωτικοποίηση των νησιών. Αυτός είναι ο κ. Σινιρλίογλου, ο οποίος αυτή τη στιγμή υποστηρίζεται από τη χώρα μας.

Η Κυβέρνηση, βεβαίως, θα μπορούσε να πει ότι αυτά έγιναν πριν από πέντε χρόνια και είναι παλιές ιστορίες και δεν μας αφορούν. Πρώτον, η Τουρκία δεν αλλάζει, δεν έχει αλλάξει και δεν αλλάζει τακτική και δεν έχει παραιτηθεί από τις ανιστόρητες διεκδικήσεις της. Και, δεύτερον, οι δηλώσεις του κ. Φιντάν με τις οποίες απείλησε όχι μόνο την Κύπρο αλλά και τη χώρα μας, έγιναν πριν από τρεις μόλις ημέρες.

Τι είπε ο κ. Φιντάν; Ότι Κύπρος και ελληνικά νησιά χρησιμοποιούνται για επιχειρήσεις στη Μέση Ανατολή και «προειδοποίησε» μάλιστα την Ελλάδα ότι θα έρθει -λέει- φωτιά και θα μας βρει. Έχω καταθέσει το σχετικό δημοσίευμα της εφημερίδας «ΚΑΘΗΜΕΡΙΝΗ». Όλα αυτά η Κυβέρνηση τα καταπίνει, γιατί προέχει ο «διάλογος» που κάνει με την Τουρκία, που κανείς όμως δεν ξέρει τι πραγματικά περιλαμβάνει.

Πάντως υπάρχουν δεδομένα που παράγουν αποτελέσματα, όπως είναι η Διακήρυξη των Αθηνών, η οποία έγινε απ’ ότι φαίνεται, μόνο και μόνο για να πάρει η Τουρκία τα F-16, δείχνοντας μία διάθεση καλής γειτονίας. Εσείς λέτε ότι είστε στη σωστή πλευρά της ιστορίας, κυρία Υπουργέ. Στην πραγματικότητα είστε στην πλευρά της υποτέλειας.

Γι’ αυτό η χώρα χρειάζεται μια κυβέρνηση που να υπερασπίζεται τα εθνικά συμφέροντα και την εθνική κυριαρχία της πατρίδας μας, να το κάνει χωρίς εκπτώσεις, μιας κυβέρνησης που δεν αναγνωρίζει καμμία διαφορά πέρα από την οριοθέτηση της υφαλοκρηπίδας και της αποκλειστικής οικονομικής ζώνης. Και αυτή θα είναι η κυβέρνηση μιας μεγάλης δημοκρατικής αλλά κυρίως πατριωτικής παράταξης, που θα εκφράσει τη μεγάλη κοινωνική αντιπολίτευση απέναντι στην Κυβέρνηση Μητσοτάκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Γιατί αυτό ήταν τελικά και το μήνυμα των ευρωεκλογών, ένα μήνυμα που η Κυβέρνηση δεν το έχει πάρει. Ο ίδιος ο Πρωθυπουργός άλλωστε το έδειξε και το απέδειξε από την πρώτη στιγμή τόσο από την πρώτη μετεκλογική του συνέντευξη, όσο και από τις επόμενες δημόσιες εμφανίσεις και τοποθετήσεις όπου ήταν, δυστυχώς για τους Έλληνες πολίτες, αμετανόητος. Αλαζονεία, αμετροέπεια, καθεστωτισμός στο έπακρο, αυτά χαρακτηρίζουν μια Κυβέρνηση που υπάρχει για τους λίγους αλλά αποδοκιμάστηκε από τους πολλούς.

Η κοινωνική πλειοψηφία όμως αναζητά εναλλακτική έκφραση, αναζητά μια μεγάλη δημοκρατική παράταξη, μια παράταξη που βάζει το εθνικό, το δημόσιο, το κοινωνικό συμφέρον πάνω από τα συμφέροντα ενός κλειστού συστήματος εξουσίας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη. Ο κ. Δημητριάδης δεν είναι εδώ. Ο κ. Καζαμίας δεν θα μιλήσει. Ο κ. Δελβερούδης δεν δικαιούται, καθώς μίλησε ο Πρόεδρος του κόμματός του.

Τον λόγο έχει ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κάποιες πρώτες παρατηρήσεις πριν μπω ακριβώς στο θέμα που συζητάμε σήμερα. Παρατήρηση πρώτη, αναφορικά με τον διάλογο του Υπουργού με την Ελληνική Λύση σχετικά με την κλιματική κρίση και την κλιματική αλλαγή. Αν υπάρχει ένα δομικό χαρακτηριστικό της ακροδεξιάς αυτή τη στιγμή σε όλη την Ευρώπη είναι η αμφισβήτηση της ύπαρξης της κλιματικής αλλαγής. Αυτό είναι ενιαίο. Το βλέπουμε παντού.

Αναρωτιέμαι όμως πώς μπορεί να χαρακτηρίσει κάποιος μια Κυβέρνηση σαν τη δική σας, η οποία λειτούργησε με τον τρόπο με τον οποίο λειτούργησε απέναντι στο Αστεροσκοπείο, στο αρχαιότερο ερευνητικό ίδρυμα της χώρας. Με μια σειρά από στοιχεία που έδειχνε στη δημοσιότητα, φαίνονταν οι ανεπάρκειες της πολιτικής σας και στο κλιματικό πεδίο και φροντίσατε να πάρετε αυτό το ερευνητικό ίδρυμα και να το κάνετε τμήμα του Υπουργείου ακριβώς για να το ευνουχίσετε. Είναι κι αυτό ένα στοιχείο για το οποίο επιμένουμε ότι ήσασταν, είστε και παραμένετε ο βασικός χορηγός της ακροδεξιάς στη χώρα.

Παρατήρηση δεύτερη, μιας κι έχουμε εδώ την ηγεσία του Υπουργείου Ενέργειας. Τον προηγούμενο μήνα είχαμε αυξήσεις στο ρεύμα 10% με 70%. Έχετε μήπως κάποια πρόβλεψη για το τι να περιμένουν οι πολίτες για τον Ιούλιο; Λέω πρόβλεψη γιατί κάτι άλλο δεν κάνετε. Προβλέψεις, σχολιασμό, μέχρι εκεί. Μέτρα δεν περιμένουμε να ανακοινώσετε. Και για να θυμηθούμε το μέγεθος της απάτης αυτών που λέγατε, όταν μπαίναμε στην ενεργειακή κρίση λέγατε ότι οι τιμές αυξάνονται πάρα πολύ στην Ελλάδα γιατί είμαστε πίσω στις ΑΠΕ. Πριν λίγο άκουσα τον Υπουργό να λέει ότι είμαστε πάρα πολύ καλά στις ΑΠΕ, άρα ότι θα πέσουν οι τιμές. Όχι, δεν θα πέσουν οι τιμές, γιατί και τότε ψέματα λέγατε και τώρα ψέματα λέτε και παραμένετε απατεώνες.

Για να μη μας κατηγορείτε ότι από την Αντιπολίτευση δεν κάνουμε και προτάσεις, θα ήθελα να σας κάνω μια πρόταση σε σχέση με το σκηνικό που ζήσαμε όλοι, την καταστροφή στην Ύδρα, που το ελληνικό κράτος δίνει ένα πολύ ωραίο σήμα ότι αν έχεις λεφτά και είσαι από άλλη χώρα, έρχεσαι στη χώρα, μπαίνεις σε ένα γιοτ, καις ένα νησί, φεύγεις και ούτε καν σε φωνάζει η δικαιοσύνη να δώσεις έστω μία κατάθεση. Δεν θέλω να βγάλω πόρισμα για το τι έγινε στην Ύδρα με αυτή την καταστροφή, αλλά ξέρουμε ότι δεκατρείς άνθρωποι έφυγαν για το Καζακστάν χωρίς καν οι ελληνικές αρχές να τους ρωτήσουν τι συνέβη. Αφού δεν θέλετε να τους ρωτάτε, τουλάχιστον βγάλτε «Golden Awards «χρυσού» εμπρηστή 2024» και κάντε και μια καμπάνια από τον ΕΟΤ ότι στην Ελλάδα μπορείς να έρχεσαι, να καις νησιά, να φεύγεις και δεν θα σε ακουμπάει κανένας, γιατί έχετε μετατρέψει συνειδητά τη χώρα σε Μπανανία. Αυτή ήταν η πολιτική σας και αυτή παραμένει η πολιτική σας.

Έρχομαι τώρα σε αυτό που συζητάμε. Να ξεκινήσω με μία πολύ απλή ερώτηση. Πώς θα ονόμαζες αυτόν ο οποίος συνειδητά συνεργάζεται με απατεώνες; Πώς τον ονομάζεις; Εγώ τον ονομάζω απατεώνα. Αυτός ο οποίος συνειδητά συνεργάζεται με απατεώνες, για εμάς είναι απατεώνας. Εσείς στη σύμβαση που μας φέρνετε συνειδητά επιβραβεύετε και συνεργάζεστε με απατεώνες.

Απρίλιος του 2022, έκρηξη σε δεξαμενή σε εγκαταστάσεις στη Νέα Καρβάλη, δεξαμενή για την οποίαν είχαν προειδοποιήσει οι εργαζόμενοι από τον Δεκέμβριο του προηγούμενου έτους, όταν είχαν μπει σε επίσχεση εργασίας για ζητήματα ασφάλειας στον χώρο δουλειάς, γιατί αυτοί οι άνθρωποι εκεί παίζουν το κεφάλι τους, παίζουν τη ζωή τους και παίζουν το ψωμί των οικογενειών τους. Ήταν σε επίσχεση, στείλατε τα ΜΑΤ σ’ έναν τέτοιον χώρο, τα οποία έριξαν κρότου-λάμψης μέσα σ’ αυτόν τον εργασιακό χώρο, κόψανε τα σύρματα με τροχούς, με σπίθες, με ό,τι αυτό σημαίνει γι’ αυτόν τον χώρο. Ευτυχώς που δεν έγινε κάτι χειρότερο. Σε επίσχεση εργασίας μία εταιρεία η οποία απέλυσε όλο το Δ.Σ., μία εταιρεία η οποία έχει πάρει 100 εκατομμύρια δάνεια, τα 90,5 με κρατική εγγύηση, απολύει όλο το Δ.Σ., εκατόν ογδόντα πέντε απολύσεις. Με το που φεύγουν αυτοί οι άνθρωποι γίνεται το ατύχημα κι εσείς τους επιβραβεύετε. Συγχαρητήρια! Συγχαρητήρια που επιλέγετε να εργάζεστε με απατεώνες! Αυτό, όμως, κάνει και εσάς απατεώνες.

Υπάρχει κάποιο πόρισμα του Υπουργείου και των ελεγκτικών μηχανισμών γι’ αυτό το ατύχημα; Τον Νοέμβρη είναι το ποινικό δικαστήριο και εσείς φέρνετε σύμβαση σε εταιρεία που έχει ανοιχτό σοβαρό ποινικό δικαστήριο για ζητήματα ασφάλειας, γιατί προφανώς δεν σας νοιάζουν τα ζητήματα ασφάλειας. Αν σας ένοιαζαν, δεν θα μετράγαμε ένα νεκρό εργαζόμενο κάθε τρεις μέρες. Έτσι έκλεισε το ’23, με έναν νεκρό εργαζόμενο κάθε τρεις μέρες. Και έρχεστε εσείς και επιβραβεύετε μια εταιρεία που αυτήν τη στιγμή έχει στην πλάτη της εκατόν ογδόντα πέντε απολύσεις. Όχι μία, όχι δύο, εκατόν ογδόντα πέντε οικογένειες στην Καβάλα έχουν χάσει αυτή τη στιγμή τον μισθό και το ψωμί τους. Κι εσείς τους επιβραβεύετε. Βάζετε πλάτη για να πάρουν το δάνειο με δικιά σας πλάτη, έχουν διαλύσει κάθε έννοια ασφάλειας, γίνεται το ατύχημα, γιατί ξέρετε πολύ καλά ότι ο κόσμος που είχε την τεχνογνωσία έφυγε και έχουν φέρει μέχρι και ανειδίκευτους Ρουμάνους, αλλά δεν σας πειράζουν αυτά, δεν σας ενδιαφέρουν. Αυτά είναι «ψιλά γράμματα» μπροστά στα παιχνιδάκια που κάνετε. Δικαιώνονται οι εργαζόμενοι στο δικαστήριο για την επίσχεση εργασίας και το ξέρετε ότι έχουν δικαιωθεί και στα ποινικά δικαστήρια που έχουν, γιατί φορτώσατε όλον τον Ποινικό Κώδικα στο Δ.Σ. και στον πρόεδρο των εργαζομένων, κερδίζουν σιγά-σιγά τα ποινικά δικαστήρια και οι εργαζόμενοι και εδώ θα είμαστε τη μέρα που θα δικαιωθούν πανηγυρικά.

Επιτρέψτε μου να πω ότι κάθε δημοκρατικός πολίτης αυτής της χώρας χρωστά ένα «ευχαριστώ» σε αυτούς τους ανθρώπους, γιατί όλα αυτά τα χρόνια έκαναν τη δουλειά τους με άγχος για την ασφάλεια και τη δικιά τους, αλλά και όλης της περιοχής, γιατί αν συμβεί ένα σοβαρό ατύχημα σε αυτή την περιοχή θα τρέχουμε, για να το πω πολύ ευγενικά.

Αλλά να ξέρετε, με αυτή την υπογραφή που βάζετε πλέον είστε συνυπεύθυνοι για το τι θα συμβεί από εδώ και πέρα. Είστε συνυπεύθυνοι για οποιοδήποτε έλλειμμα ασφάλειας υπάρχει. Είστε συνυπεύθυνοι που φροντίσατε αυτή η συζήτηση να γίνει χωρίς να παρουσιάσετε τα δεδομένα για το αν έχετε κάποιο πόρισμα για τα κενά ασφάλειας στον συγκεκριμένο χώρο και για το ποια είναι τα δεδομένα και της ποινικής δίκης.

Για όλους, λοιπόν, τους λόγους του κόσμου καταψηφίζουμε τη συγκεκριμένη σύμβαση και να ξέρετε ότι τους εργαζόμενους θα τους βρείτε μπροστά σας. Ούτε με ποινικά δικαστήρια, ούτε με απολύσεις, ούτε με τον νόμο Χατζηδάκη, ούτε με τους Υπουργούς σας στην Καβάλα και τους Βουλευτές σας, οι οποίοι κρύβονται και δεν μιλάνε με αυτούς τους ανθρώπους. Έχετε κάνει την Καβάλα την πόλη των ομαδικών απολύσεων με τα λιπάσματα και τα πετρέλαια. Αυτή είναι η πολιτική σας. Να ξέρετε, όμως, ότι δεν έχετε ξεμπερδέψει. Θα βρίσκεται αυτό τον κόσμο μπροστά σας, μέχρι να κερδίσει το δίκιο, μέχρι να κερδίσουν οι εργαζόμενοι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Τον λόγο έχει ο κ. Αθανάσιος Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΑΘΑΝΑΣΙΟΣ ΠΑΦΙΛΗΣ:** Η θέση μας είναι γνωστή. Δεν θέλω να την επαναλάβω συνολικά. Είμαστε ριζικά αντίθετοι με την παραχώρηση υδρογονανθράκων συνολικά σε ιδιωτικές εταιρείες, οι οποίες δεν είναι τίποτα «της πλάκας» ούτε απατεώνες, όπως ειπώθηκε πριν, αλλά είναι γίγαντες, πολυεθνικές παγκοσμίως. Δεν θέλω να το επαναλάβω αυτό, γι’ αυτό και καταψηφίσαμε από την αρχή αυτή τη σύμβαση, όπως και τις αναθεωρήσεις.

Όμως, κυρία Υπουργέ, διαβάζοντας την τροποποιητική σύμβαση παραχώρησης για την εκμετάλλευση υδρογονανθράκων στη θαλάσσια περιοχή του Θρακικού Πελάγους αναρωτιόμαστε ειλικρινά: Την τροποποίηση ποιος την έγραψε; Το υπουργείο ή η «ENERGEAN OIL AND GAS» και την έδωσε στο Υπουργείο; Γιατί τέτοια ταυτότητα είναι παράξενη το λιγότερο -δεν είναι ακριβώς παράξενη. Τέτοια ταύτιση των επιχειρηματικών σχεδίων της εταιρείας με την τροποποιητική σύμβαση βγάζει κυριολεκτικά μάτι. Και θα εξηγήσω.

Όλα τα προηγούμενα χρόνια η Κυβέρνηση και οι κυβερνήσεις γενικώς στήριξαν τα συμφέροντα της εταιρείας και από την Κυβέρνηση ήταν κάτι περισσότερο. Πραγματικά, η πολιτική της απέναντι στην εταιρεία ήταν σαν να είναι συνιδιοκτήτης και όχι σαν να έχει παραχωρήσει. Γιατί παραχώρηση είναι, δεν έχει κυριότητα η «ENERGEAN». Η «ENERGEAN» ξαναλέω δεν είναι καμμία εταιρειούλα. Είναι γίγαντας αμερικανικών και ισραηλινών συμφερόντων που έχει σε όλον τον κόσμο επενδύσεις. Προκλητικά τη στήριξε. Θα πω μερικά παραδείγματα.

Πρώτον, γιατί μίλησε και ο κ. Σκυλακάκης, ο οποίος έφυγε -δεν έχει καμμία σημασία. Ανάληψη εξόδων συντήρησης της εξέδρας Κ από το δημόσιο. Αυτό γίνεται και τώρα και μάλιστα, με το επιχείρημα ότι δεν υπάρχουν άλλες εταιρείες για να το κάνουν αυτό. Όμως, η συντήρηση των εγκαταστάσεων ήταν υποχρέωση της αναδόχου εταιρείας, της «ENERGEAN», η οποία δεν έκανε κυριολεκτικά τίποτα, με ακραίο παράδειγμα όταν πήρε φωτιά η δεξαμενή. Δεν την έσβησε η Πυροσβεστική, όπως ακούστηκε εδώ. Την έσβησε η Πυροσβεστική αλλά οι εργαζόμενοι οι απολυμένοι ήταν αυτοί που μπήκαν στην πρώτη γραμμή, γιατί ήξεραν πώς να αντιμετωπίσουν τέτοια βιομηχανικά ατυχήματα.

Δεύτερον, η στήριξη ήταν, σε αντίθεση με όλα αυτά που είπε ο κ. Σκυλακάκης και που λέτε και εσείς -ακούσαμε την ομιλία σας στην επιτροπή- στην απόλυση εκατόν ογδόντα πέντε εργαζομένων που δούλευαν, ήταν εξειδικευμένοι, χρόνια ολόκληρα. Αυτοί έβγαζαν το πετρέλαιο, αυτοί ήταν εκπαιδευμένοι στα συστήματα ασφαλείας και τους απέλυσε σε μία νύχτα, γιατί δεν αποδέχτηκαν την καρατόμηση των δικαιωμάτων τους.

Και, μάλιστα, δεν έφτασε αυτό. Τριακόσιοι αστυνομικοί έκαναν επέμβαση. Και το ότι δεν τινάχτηκαν στον αέρα τα Πετρέλαια Καβάλας -εμείς έτσι τα λέμε- ήταν τυχαίο. Γιατί η Αστυνομία έκοβε με τον κόφτη που πέταγε σπίθες πάνω σε αγωγό που είχε εξαερισμό, σωλήνα εκκένωσης, που είχε αέρια, που αν έπαιρνε φωτιά, θα γινόταν κόλαση όχι η εταιρεία, αλλά και η περιοχή της Καβάλας γιατί δίπλα είναι τα λιπάσματα με πάρα πολλές χημικές ουσίες.

Και δεν ήταν μόνο αυτό. Πέρα από αυτή την επέμβαση, τι υπερασπίζονταν οι εργαζόμενοι; Υπερασπίζονταν όχι μόνο τα δικαιώματά τους αλλά και την ασφάλεια της εταιρείας. Τους τύλιξαν σε μια κόλλα χαρτί. Εκατόν πενήντα ένας κατηγορούμενοι. Είχα την τιμή να είμαι μάρτυρας υπεράσπισης των εργαζομένων στο δικαστήριο στην Καβάλα. Και να πω και κάτι ακόμα. Μία τηλεόραση, ένα ράδιο μέσα στην Καβάλα δεν θα ερχόταν στο δικαστήριο; Εκατόν πενήντα ένας άνθρωποι σε μια μικρή πόλη. Κανένας! Γιατί άραγε; Τα συμπεράσματα τα καταλαβαίνει ο καθένας. Τους φόρτωσαν τον μισό ποινικό κώδικα και μάλιστα ότι παραβίασαν κανόνες ασφαλείας. Αλήθεια; Το λέω γενικότερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου χρόνο γιατί είναι σοβαρό το ζήτημα.

Αλήθεια, όταν γίνει ατύχημα ποιος σκοτώνεται, τα αφεντικά, αυτοί που ζουν με τα κότερα, τα ελικόπτερα, τα Lear Jet και που είναι στην Ελβετία κι από εδώ κι από εκεί ή οι εργάτες που παίζουν τη ζωή τους κάθε μέρα κορώνα-γράμματα και μάλιστα σε τέτοια σκληρή δουλειά που λέγονται πετρέλαια; Και κατηγορείτε αυτούς για παραβίαση κανόνων ασφαλείας και σε λίγο καιρό που φεύγουν αυτοί παίρνει φωτιά, όπως είπα πριν μια μεγάλη δεξαμενή. Τους φόρτωσαν τον μισό ποινικό κώδικα. Πώς κατάφεραν, αλήθεια, εκατόν πενήντα ένας άνθρωποι με τριακόσιους αστυνομικούς μέσα σε ένα κλίμα κόλασης να ταυτοποιήσουν όλους αυτούς και να τους φορτώσουν τον μισό ποινικό κώδικα.

Βέβαια, για να γνωρίζετε κιόλας, δεν υπήρχε διένεξη. Γιατί έτσι είπατε, για διένεξη εργαζομένων. Τι διένεξη; Απολύσατε εκατόν ογδόντα πέντε ανθρώπους κατευθείαν. Διένεξη είναι αυτή; Εκατόν ογδόντα πέντε οικογένειες. Καταλαβαίνετε τι σημαίνει σε μία σε μία πόλη. Βέβαια, ήταν τόσο ψεύτικο το κατηγορητήριο που συντάχθηκε με βάση -και ξαναλέω και ξέρω τι λέω- τις καταθέσεις της εταιρείας, που τελικά η εισαγγελέας πρότεινε αθώωση και το δικαστήριο αποφάσισε αθώωση όλων, εκτός από τα εννέα μέλη του διοικητικού συμβουλίου που θα αθωωθούν σίγουρα γιατί βγάζει μάτι και στο εφετείο. Αυτά έγιναν και πάρα πολλά άλλα. Θα τα πω.

Τώρα, λοιπόν, με την έβδομη τροποποίηση απογειώνεται κυριολεκτικά η στήριξη της εταιρείας. Είναι το πρότζεκτ της εταιρείας. Απορρίφθηκε -δεν θέλω να κάνω σχολιασμούς πολλούς- το να δημιουργηθούν υπόγειες αποθήκες φυσικού αερίου. Απορρίφθηκε όχι για τους λόγους που λέγεται, αλλά για άλλους λόγους και γεωπολιτικούς. Και τώρα τι λέει το καινούργιο πλάνο; Υπόγειες αποθήκες διοξειδίου του άνθρακος. Μάλιστα. Και αυτό έρχεται η Κυβέρνηση και το υιοθετεί τόσο προκλητικά. Δεν είναι παράξενο. Αυτά τα συμφέροντα εξυπηρετεί.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Μισό λεπτό, κύριε Πρόεδρε.

Αυτό έχει σχέση με την πολιτική συνολικά της «πράσινης» -εντός οκτώ εισαγωγικών και λίγα λέω!- μετάβασης. Ήδη έχει ενταχθεί στα έργα κοινού ενδιαφέροντος που σημαίνει θα πάρει χρήμα από την Ευρωπαϊκή Ένωση, χρήμα δηλαδή των εργαζομένων και των λαών της Ευρώπης. Ήδη είναι το εμπόριο ρύπων. Και επειδή, λοιπόν, το κόστος κατασκευής υπολογίζεται σε 1 δισεκατομμύριο και τα κέρδη είναι 6 δισεκατομμύρια, δηλαδή 5 δισεκατομμύρια καθαρά.

Και επειδή μας λέτε διάφορα, «ΝΑΥΤΕΜΠΟΡΙΚΗ»: ανάπτυξη στόλου μεταφοράς υγροποιημένου διοξειδίου του άνθρακος από ECOLOG. Έχουν παραγγελθεί πάνω από πενήντα καράβια, μπορεί και περισσότερα, για μεταφορά του διοξειδίου του άνθρακος. Γιατί; Πρώτον, γιατί θα πληρωθούν για το εμπόριο ρύπων που έχει η Ευρωπαϊκή σας Ένωση. Τι λέτε; Τι υποστηρίζετε; Ποια οικολογία, ποιο περιβάλλον; Σοβαρολογείτε; Που μπορείς να πουλάς τους ρύπους σε ένα άλλο κράτος; Αυτή είναι πολιτική για το περιβάλλον; Το εμπόριο που έχει και χρήμα; Και, δεύτερον, γιατί το διοξείδιο του άνθρακος, κυρία Υπουργέ και φαντάζομαι να το ξέρετε, έχει χρήμα. Χρησιμοποιείται για την παραγωγή λιπασμάτων. Χρησιμοποιείται για οικοδομικά υλικά. Και σήμερα που λέτε για το λιγνίτη -καμμία σχέση με αυτά που λέει ο Βελόπουλος- όλα αυτά, αιχμαλωτίζεται το διοξείδιο του άνθρακος, αποθηκεύεται και πουλιέται σε βιομηχανίες. Να, τομέας. Και γι’ αυτό οι εφοπλιστές τη δουλειά τους κάνουν, σου λέει φτιάχνουμε καράβια για να τα μεταφέρουμε από αυτούς που ζητάνε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τελειώνω, λοιπόν με ορισμένα στοιχεία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη, είστε ήδη στον διπλάσιο χρόνο.

**ΑΘΑΝΑΣΙΟΣ ΠΑΦΙΛΗΣ:** Σύμφωνοι. Αφήστε με ένα λεπτό, δεν θα καταστραφεί η Βουλή. Δέκα άνθρωποι είμαστε εδώ μέσα.

Ο Αρχηγός σας μίλησε μια ώρα.

**ΠΡΟΕΔΡΕΥΩΝ (Βασίλειος Βιλιάρδος):** Αν γίνετε κι εσείς Αρχηγός ευχαρίστως να μιλάτε όση ώρα θέλετε.

**ΑΘΑΝΑΣΙΟΣ ΠΑΦΙΛΗΣ:** Και εμείς είμαστε αντικαταστάτες του Αρχηγού.

**ΠΡΟΕΔΡΕΥΩΝ (Βασίλειος Βιλιάρδος):** Γραμματέας, εντάξει.

**ΑΘΑΝΑΣΙΟΣ ΠΑΦΙΛΗΣ:** Λοιπόν λέει ο κ. Σκυλακάκης. Όλα τα κόμματα έκαναν τροποποιήσεις. Εμείς δεν έχουμε αντίρρηση, σε αυτό συμφωνούμε. Το θέμα είναι σε ποια κατεύθυνση. Στην υπεράσπιση των συμφερόντων του δημοσίου; Ούτε τους φόρους ούτε αυτά που είχαν αποφασίσει δεν έχουν εισπράξει πουθενά. Πείτε μας πόσα πήρε η περιοχή, πείτε μας όλα τα υπόλοιπα.

Λέει ότι δεν μπορούμε να βρούμε αυτούς που θα συντηρήσουν και θα κάνουν και την αποκατάσταση. Δεν υπάρχουν εταιρείες. Σοβαρολογείτε; Αυτά λέτε; Τόσο καιρό ποιος τα συντηρούσε; Οι εργαζόμενοι δεν ήταν, που ήταν εξειδικευμένοι και που ξαναλέω έπαιζαν τη ζωή τους κορώνα γράμματα; Τώρα δεν μπορούν; Οι καινούργιοι που φέρατε και που λέτε ότι εξασφαλίζετε θέσεις εργασίας τι είναι; Ανειδίκευτοι και καμμιά δεκαπενταετία Ρουμάνοι νομίζω πως μπορεί όντως να είναι ειδικευμένοι. Και το παραδέχεται. Είναι αναγκαία λέει η δυνατότητα αποθήκευσης για την ενεργειακή μετάβαση. Αυτά που είπαμε πριν. Μόνο που η ενεργειακή μετάβαση κρύβει και κάποια δισεκατομμύρια ευρώ. Και τα είπα και πριν.

**ΠΡΟΕΔΡΕΥΩΝ (Βασίλειος Βιλιάρδος):** Τέλος, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Θέλουμε να κάνουμε και ένα άλλο ερώτημα. Αλήθεια, μια και κόπτεστε για τους εργαζόμενους, τι θα κάνετε γι’ αυτούς τους εκατόν ογδόντα πέντε που απολύθηκαν; Τώρα που λέτε ότι ενδιαφερόμαστε να μεταλαμπαδεύσουμε την τεχνογνωσία. Αυτοί που την είχαν; Τι τους έκαναν; Τους πέταξαν στον δρόμο. Κυριολεκτικά τους πέταξαν στον δρόμο. Τώρα, λοιπόν, τι θα κάνετε; Και, βέβαια, για να τελειώσουμε αυτή την ειρωνεία, είναι αυτό που είπε ο κ. Σκυλακάκης, δηλαδή ότι αυτά ισχύουν σε περίπτωση κοινωνικής επανάστασης. Λιμοί, σεισμοί, καταποντισμοί και κοινωνική επανάσταση. Και αυτό είχε σχέση με τις αλλαγές, με τις ανατροπές που έγιναν. Έγινε καμμία επανάσταση σε καμμία χώρα; Σοσιαλιστικές; Ανατροπή έγινε και από τα μέσα μάλιστα. Αλλά ανεξάρτητα από αυτό, θέλω να σας πω καλομελέτα και έρχεται. Γιατί είναι αναπόφευκτη αυτή μπροστά στη βαρβαρότητα του καπιταλιστικού συστήματος.

Και κάτι ακόμα, μία ερώτηση, απορία. Δώσατε δάνειο 100 εκατομμύρια με εγγύηση του δημοσίου, συν 10. Με ποια προϋπόθεση; Την εκμετάλλευση του κοιτάσματος Ε. Έτσι δεν είναι; Πόσα έβγαλαν, 23 24; Μηδέν. Και απαντάτε εσείς σε αυτό. Απαντάει το Υπουργείο, δεν είναι θέμα προσωπικό. Τίποτα δεν έβγαλαν. Και, όμως, βάλατε εγγύηση, όπως θα βάλετε και τώρα.

Είναι περιττό να πω ότι την καταψηφίζουμε. Και να ξέρετε ότι αυτοί οι εκατόν ογδόντα πέντε δεν λύγισαν ούτε στιγμή. Και ο λαός της Καβάλας, ακόμα και όταν είναι -και είναι- κράτος εν κράτει με τη στήριξη των κυβερνήσεων η «ENERGEAN OIL AND GAS», να ξέρετε ότι αυτός ο λαός θα σας απαντήσει και δεν θα επιτρέψει όλα αυτά, τα οποία σχεδιάζετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Παφίλη.

Τον λόγο έχει ο κ. Θεόφιλος Ξανθόπουλος, Κοινοβουλευτικός Εκπρόσωπος του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κατ’ αρχάς, κυρίες και κύριοι συνάδελφοι, θέλω να αναφερθώ σε έναν διχαστικό λόγο ακροδεξιάς κοπής που ακούστηκε μετ’ επιτάσεως σε αυτή την Αίθουσα, με αφορμή την παρέλαση υπερηφάνειας που γίνεται στη Θεσσαλονίκη και το δικαίωμα των συμπολιτών μας που ακολουθούν μια άλλη σεξουαλική επιλογή στη ζωή τους να διεκδικήσουν την ορατότητα τους, γιατί περί αυτού πρόκειται.

Το Αριστοτέλειο Πανεπιστήμιο Θεσσαλονίκης και το κάθε Πανεπιστήμιο είναι πνευματικό ίδρυμα και ως τέτοιο οφείλει να ανοίγει δρόμους, δρόμους όπου οι άνθρωποι θα έχουν τα ίδια δικαιώματα ανεξάρτητα από τις όποιες επιλογές θρησκευτικού, ιδεολογικού, σεξουαλικού ή φυλετικού χαρακτήρα. Αυτή είναι η κοινωνία που έχουμε απαίτηση να ζήσουν οι άνθρωποι αυτοί, είναι συνάνθρωποί μας και οτιδήποτε άλλο ακούγεται, το οποίο θέτει όρια, τείχη, διαχωρισμούς ανάμεσα σε ανθρώπους, είναι βαθιά αντιδραστικό και ως τέτοιο πρέπει να το αντιμετωπίζουμε.

Από εμπόρους εθνικοφροσύνης χορτάσαμε και τώρα παρακολουθούμε τους Ελλαδέμπορους. Ενισχυμένη από το αποτέλεσμα η ακροδεξιά εμφανίζει τις κοινωνικές αντιθέσεις χωρίς ιδεολογικές αναφορές και στην ουσία ενισχύει το δίπολο ανάμεσα στην πρόοδο και στη συντήρηση.

Είμαστε εδώ για τον κάθε πολίτη. Είμαστε εδώ για να διαφυλάξουμε τα δικαιώματα του κάθε πολίτη ανεξάρτητα του αν κάποιοι θεωρούν ότι οι πολίτες είναι διαφορετικών ταχυτήτων.

Θα αναφερθώ τώρα στο συγκεκριμένο νομοσχέδιο. Κατ’ αρχάς παίρνω τον λόγο ως Βουλευτής της περιοχής, διότι στην Καβάλα ο ΣΥΡΙΖΑ, δυστυχώς, δεν έχει Βουλευτή και θέλω να κάνω κάποιες επισημάνσεις.

Αυτή η σύμβαση είναι μία σύμβαση πάρα πολλών ετών. Είναι μια σύμβαση ανάμεσα στο ελληνικό δημόσιο και στην «ENERGEAN». Παρατάθηκε το ’16 - ’18, όπως είπε ο εισηγητής της Πλειοψηφίας, αλλά σήμερα έχουμε ’23. Είναι η έβδομη παράταση. Πόσες παρατάσεις έχετε σκοπό να κάνετε; Δεν μας το λέτε και γι’ αυτό είμαστε επιφυλακτικοί και βέβαια εκφράσαμε την αντίθεσή μας.

Υπάρχει ένα δάνειο 100 εκατομμυρίων, το οποίο δόθηκε με την εγγύηση του ελληνικού δημοσίου για να δανειοδοτηθεί η εταιρεία για επενδύσεις και κεφάλαια κίνησης. Ξέρετε να μας πείτε τι έγινε, γιατί μέχρι στιγμής η εταιρεία περί άλλα τυρβάζει. Αντ’ αυτού η εταιρεία αυτή καταστρατηγεί τους όρους και ουσιαστικά βολεύεται πίσω από τις συνεχείς παρατάσεις.

Έχω να κάνω ορισμένα ερωτήματα, τα οποία ακροθιγώς ανέφερε ο εισηγητής μας. Έγιναν έλεγχοι εκπλήρωσης των συμβατικών υποχρεώσεων; Το σχέδιο προγράμματος εργασιών που εμπεριέχει η σύμβαση υλοποιήθηκε; Έγινε αξιολόγηση της ορθής εφαρμογής; Ποια είναι η εθνική στρατηγική της Κυβέρνησης για το υδρογόνο; Ποιο είναι το εθνικό σχέδιο για την ενέργεια και το κλίμα; Το κοίτασμα είναι εξαντλημένο από το ’12 και υπάρχει μια ρήτρα για την επιστροφή στο δημόσιο χωρίς έξοδα. Υλοποιήθηκε και γιατί; Ποιος έχει την ευθύνη;

Η αποθήκη του φυσικού αερίου στην Καβάλα, η λειτουργία και η συντήρηση των εγκαταστάσεων επιβαρύνουν το ελληνικό δημόσιο. Η έβδομη αυτή παράταση ουσιαστικά ενισχύει ένα καθεστώς αδιαφάνειας, καταστρατήγησης των εργασιακών δικαιωμάτων, υποβάθμισης ή υπονόμευσης των όποιων κερδών του δημοσίου.

Και θέλω να κλείσω, γιατί οριακά είναι ο χρόνος μου, με το μεγάλο κοινωνικό πρόβλημα που αντιμετωπίζουμε στην περιοχή με τους εκατόν ογδόντα πέντε απολυμένους. Είναι άνθρωποι, οι οποίοι απολύθηκαν. Είναι άνθρωποι, οι οποίοι ταλαιπωρούνται στα δικαστήρια.

Ακούστηκε προηγουμένως για τη μάχη που έδωσαν στο ακροατήριο του ποινικού δικαστηρίου με ευμενές για την πλειοψηφία αποτέλεσμα. Και θέλω να πω ότι η κοινωνία παρακολουθεί τον αγώνα τους.

Θέλω να τους δώσω ένα μήνυμα από τη Βουλή, ότι είμαστε μαζί τους και αξίζει τον κόπο να συνεχίσουν γιατί παλεύουν για τα ατομικά τους και τα κοινωνικά τους δικαιώματα. Παλεύουν, όμως, και για όλους εμάς, γιατί αυτή είναι μια ιστορία που αφορά όλη την τοπική κοινωνία, όλη την Ελλάδα και αφορά τον γεωφυσικό και τον ενεργειακό πλούτο της χώρας που δεν μπορεί να εκχωρείται και κυρίως να γίνεται προνομιακό πεδίο εκχώρησης για τους μεγάλους παίκτες της ενέργειας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Ξανθόπουλο.

Ο κ. Πλεύρης δεν είναι εδώ.

Τον λόγο έχει η κ. Ζωή Κωνσταντοπούλου, η Πρόεδρος της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Χαίρομαι που πρόλαβα να μεταβώ σήμερα στη Βουλή και να παρέμβω στη συνεδρίαση. Δεν έχω παρακολουθήσει από το πρωί τη συνεδρίαση, γιατί βρισκόμουν στα δικαστήρια και θέλω να ξεκινήσω αναφερόμενη σε αυτό, γιατί σήμερα είναι μία σημαντική ημέρα και για εμένα και για την Πλεύση Ελευθερίας, με δεδομένο ότι καταφέραμε μία νίκη της αλήθειας, της δικαιοσύνης, της υπεράσπισης του δικαίου έναντι της λάσπης, της συκοφαντίας και της δόλιας προσπάθειας να φιμωθεί αυτό που πρεσβεύω και πρεσβεύουμε.

Καταδικάστηκε σε δεύτερο βαθμό -τελεσίδικα, δηλαδή, πια- για συκοφαντική σε βάρος μου δυσφήμηση εξακολουθητική και επανειλημμένη, σε ποινή δεκαέξι μηνών, ο δημοσιογράφος Λευτέρης Χαραλαμπόπουλος, σημερινός διευθυντής του in.gr και λοιπών μέσων ενημέρωσης, για μία σειρά δημοσιευμάτων στον διαδικτυακό ιστότοπο, στο Facebook, στα μέσα κοινωνικής δικτύωσης, με τα οποία, με επίμονο τρόπο, προσπάθησε το 2016 να λασπώσει και να σπιλώσει την τιμή και την υπόληψή μου, την πορεία μου ως δημοσίου προσώπου, ως πρώην Προέδρου της Βουλής, ως επικεφαλής της Πλεύσης Ελευθερίας και ως ανθρώπου που δρω πάντα στο φως, πάντα δημόσια και με διαφάνεια, που υπερασπίζομαι πάντοτε το δίκαιο και τη λογοδοσία, που έχω κάνει αγώνα για να πάψει η ατιμωρησία των πολιτικών έναντι της δικαιοσύνης, που έχω κάνει συγκεκριμένες, επίμονες -και συνεχίζω να κάνω επίμονες- ενέργειες, για να σταματήσει το «θάψιμο» των ποινικών δικογραφιών εναντίον πολιτικών προσώπων και αυτών των ποινικών δικογραφιών που διαβιβάζονται στη Βουλή και καταλήγουν στο «μαύρο πηγάδι» του γραφείου του Προέδρου της Βουλής, χωρίς να υπάρχει καμμία θεσμοθετημένη -με ευθύνη όλων των κομμάτων τα οποία έχουν κυβερνήσει- διαδικασία εξέτασης αυτών των ποινικών δικογραφιών.

Διεκδίκησα και ζήτησα την αποκατάσταση της τιμής και της υπόληψής μου, κάτι που οι πολίτες πρέπει να μπορούν να κάνουν, αλλά το κάνουν με πολύ μεγάλη δυσκολία, γιατί είναι τεράστια τα εμπόδια πρόσβασης στη δικαιοσύνη.

Διεκδίκησα να καταδικαστεί ο δράστης, που τότε εμφανιζόταν ως ανεξάρτητος δημοσιογράφος ενός ανεξάρτητου περιοδικού, του «Unfollow». Χαίρομαι για τη σημερινή δικαίωση και απόφαση της δικαιοσύνης, γιατί με το κλείσιμο αυτής της διαδικασίας και αυτού του κύκλου σηματοδοτείται και εκπέμπεται το μήνυμα προς τους πάσης φύσεως συκοφάντες, που μπορεί να ενδύονται και τον μανδύα του δήθεν δημοσιογράφου, ότι υπάρχουμε σε αυτό τον τόπο και σε αυτήν εδώ την Αίθουσα κάποιοι και κάποιες που υπερασπιζόμαστε τις πράξεις μας, τις δράσεις μας, την υπόστασή μας, χωρίς φόβο και χωρίς να υπολογίζουμε το κόστος, που δεν μπαίνουμε σε διαδικασίες διαπραγμάτευσης με κανενός είδους συμφέροντα και εξουσίες και που, όταν επιχειρείται η σπίλωση της δημόσιας δράσης, της νομικής δραστηριότητας, της πολιτικής παρέμβασης, της κοινωνικής υπεράσπισης, είμαστε εκεί και πάλι για να τα υπερασπιστούμε.

Αυτό συγκροτεί η Πλεύση Ελευθερίας, αυτό το κίνημα που, όταν ιδρύθηκε το 2016, υπήρξαν πολλοί που προσπάθησαν να μην το αφήσουν να μεγαλώσει. Υπήρξαν πολλοί που δεν ήθελαν να το δουν να μπαίνει στη Βουλή και να υπερασπίζεται τους πολίτες όπως κάνει. Αυτό είναι το παράδειγμα της Πλεύσης Ελευθερίας και θα συνεχίσει να είναι και το προσωπικό μου παράδειγμα και η προσωπική μου δέσμευση και το προσωπικό μου στοίχημα.

Και όποιος διανοηθεί, με τον τρόπο που τον διανοήθηκε ο κ. Χαραλαμπόπουλος, να διατυπώσει συκοφαντίες και ψεύδη, θα πρέπει να ξέρει και με αυτή την απόφαση, την τελεσίδικη, ότι θα βρει απέναντί του την ανυποχώρητη υπεράσπιση αυτού που αποτελεί τη δική μου περιουσία και είναι η τιμή μου, είναι η υπόληψή μου, είναι η δράση μου, είναι η άσπιλη διαδρομή μου, λόγω ακριβώς της οποίας υπάρχει κατ’ επανάληψη και στοχοποίηση από πολυποίκιλα κέντρα.

Αυτά εισαγωγικά για να υπογραμμίσω και να τονίσω ότι μπορεί απέναντι σε αυτό που κάνω και σε αυτό που κάνουμε να βρίσκουμε πολυεπίπεδα φαινόμενα αντιδραστικών αποπειρών φίμωσης, αλλά είναι απόλυτα συνειδητή η απόφασή μας και η προσωπική δική μου δέσμευση ό,τι εμπόδιο και αν συναντήσω, ό,τι απειλές, ό,τι ψέματα, ό,τι μηχανισμούς, όποια κέντρα, όποια συμφέροντα να προχωρήσω και να προχωρήσουμε.

Δεν θα τοποθετηθώ σε όσα μπορεί να διατυπώθηκαν διαρκούσης της συνεδρίασης και να χρήζουν σχολιασμού. Επιφυλάσσομαι να το κάνω. Είναι γνωστό ότι η Πλεύση Ελευθερίας δεν σιωπά ούτε αποφεύγει. Θα τοποθετηθώ όμως επί της ουσίας του νομοσχεδίου και επί της ουσίας αυτής της διαδικασίας που διενεργείται και είναι σκανδαλώδης.

Και θα τοποθετηθώ αναφερόμενη και στη σημερινή επέτειο, που πολλοί θα ήθελαν να μην την μνημονεύουμε μέσα εδώ, στη Βουλή, αλλά εμείς και εγώ προσωπικά έχουμε κάθε λόγο να την μνημονεύουμε, να την υπογραμμίζουμε, να την αναφέρουμε, να την καταγράφουμε, να την τονίζουμε και να υπενθυμίζουμε ότι όσο και αν οι πολίτες προδόθηκαν, πάντως εκφράστηκαν, τοποθετήθηκαν δημοκρατικά και αυτή τους η τοποθέτηση είναι επίσης καταγεγραμμένη και στην πολιτική και στην κοινωνική ιστορία του τόπου μας και του κόσμου.

Σαν σήμερα προέδρευσα της συνεδρίασης της Βουλής στις 27 Ιουνίου του 2015 με την οποία αποφασίστηκε το πρώτο και μόνο δημοψήφισμα που έγινε στη Μεταπολίτευση από τις 8 Δεκεμβρίου του 1974, από το δημοψήφισμα με το οποίο οι πολίτες αποφάσισαν ότι το πολίτευμα της χώρας μας θα είναι η αβασίλευτη δημοκρατία, το πρώτο και μόνο δημοψήφισμα που έγινε στην Ελλάδα, η πρώτη και μόνη φορά από την ψήφιση του Συντάγματος, που οι κυβερνήσεις, το πολιτικό σύστημα, η Βουλή έδωσε τον λόγο στους πολίτες. Ήταν για το δημοψήφισμα της 5ης Ιουλίου του 2015 που στη διάρκειά του οι πολίτες κλήθηκαν και αποφάσισαν πώς απαντούν σε έναν εκβιασμό που τότε επισειόταν, πώς τοποθετούνται, τι θέση παίρνουν.

Στις 27 Ιουνίου του 2015 η Βουλή εδώ αυτή -που ήταν βέβαια γεμάτη και όχι άδεια όπως είναι όχι μόνο σήμερα αλλά δυστυχώς κάθε μέρα κύριε Βουλευτά της Νέας Δημοκρατίας- υπό την προεδρία μου αποφάσισε ότι τον λόγο έχουν οι πολίτες. Και ήταν αυτή μια κορυφαία πράξη δημοκρατίας, που επιβεβαιώνει πόσο αναγκαίο είναι οι πολίτες να έχουν συμμετοχή στη λήψη αποφάσεων. Επιβεβαιώνει πόσο συχνά υπάρχει τεράστια απόσταση μεταξύ της βούλησης των πολιτών, της εντολής των πολιτών και των κυβερνητικών πράξεων και δράσεων. Επιβεβαιώνουν ότι δυστυχώς το πολιτικό σύστημα της Ελλάδας δεν εμπιστεύεται τους πολίτες, αλλά τους απομονώνει, τους εξοβελίζει, τους περιθωριοποιεί.

Και αποδεικνύουν όλα αυτά πόσο ζωτικό είναι για τις δημοκρατίες, για να μην καταλήγουμε εννέα χρόνια μετά σε μια άδεια Βουλή με τέσσερις Βουλευτές των άλλων κομμάτων και άλλους τέσσερις της Πλεύσης Ελευθερίας -διερωτώμαι μήπως να προκαλέσουμε τώρα μια ονομαστική ψηφοφορία, είναι ένας Βουλευτής παρών από τη Νέα Δημοκρατία, δυστυχώς δεν έχουμε τον αριθμό των Βουλευτών για να ζητήσουμε ονομαστική ψηφοφορία, άλλα κόμματα έχουν- σε αυτή την τρομακτική απαξίωση της δημοκρατίας, την οποία θέλετε.

Θέλατε -εδώ οδηγήσατε τα πράγματα- να καταλήξουμε σε μία άδεια Βουλή εικονικών συνεδριάσεων, ερήμην αποφάσεων, όπου τα πιο σημαντικά θέματα, τα πιο σοβαρά ζητήματα αποφασίζονται κατά συνθήκη, νομιμοποιούνται καθ’ υπόδειξη και καθ’ υπόθεση και οδηγούμαστε σε μια παραβατική νομοθέτηση, η οποία δυστυχώς λειτουργεί υπέρ πολύ ισχυρών κραταιότατων συμφερόντων οικονομικών, επιχειρηματικών και άλλων και εναντίον των συμφερόντων και των δικαιωμάτων των απλών πολιτών της κοινωνίας, των εργαζομένων, των κατοίκων της περιφέρειας και κάθε γωνιά της πατρίδας μας.

Το «όχι» του ελληνικού λαού, των Ελλήνων πολιτών, καταγράφηκε στο δημοψήφισμα της 5ης Ιουλίου του 2015, κύριοι της Κυβέρνησης. Πάλι έχουμε μία Υφυπουργό. Ο κύριος Υπουργός ήρθε, τοποθετήθηκε και απήλθε. Τον άκουσα ερχόμενη στο Κοινοβούλιο. Απήλθε πανηγυρικώς και επιδεικτικώς και έχουμε πάλι το ίδιο φαινόμενο, μία Υφυπουργός, ένας συνεργάτης υποθέτω Υπουργού, ένας Βουλευτής από τη Νέα Δημοκρατία. Αυτή είναι η εκπροσώπηση του 41% το 2023 και του 28% του 2024.

Πάμε με φθίνουσα πορεία, αλλά και με προσποίηση, διότι εχθές έγινε πάλι συνεδρίαση της Κοινοβουλευτικής Ομάδας της Νέας Δημοκρατίας εδώ, στην Αίθουσα της Ολομέλειας, προσομοίωση συνεδρίασης, για να φανούν παρόντες οι Βουλευτές που στις συνεδριάσεις της Ολομέλειας δεν έρχονται. Έρχονται όμως για την Κοινοβουλευτική τους Ομάδα, και καλά κάνουν, αλλά δεν κάνει καλά ο κ. Μητσοτάκης όταν, σε πείσμα τού ότι η Κοινοβουλευτική Ομάδα και το Υπουργικό Συμβούλιο είναι κραυγαλέα απόν μονίμως, ήρθε από του Βήματος αυτού σε συνεδρίαση της Κοινοβουλευτικής Ομάδας -να δούμε πότε θα έρθει στη Βουλή πάλι, τον περιμένουμε- να επαινέσει την Κοινοβουλευτική Ομάδα της Νέας Δημοκρατίας για το κοινοβουλευτικό αποτύπωμα. Μα, ποιο αποτύπωμα; Ούτε τα έδρανα δεν καταλαμβάνετε ούτε τις θέσεις δεν γεμίζετε, όχι κάποιες, όλες. Δειγματοληπτική, υποτυπώδης, ελλειπτική, προσβλητική η όλη παρουσία του κυβερνώντος κόμματος με μία αξίωση να γίνεται η νομοθέτηση με τον αυτόματο, σαν να μη χρειάζεται ούτε συζήτηση, ούτε διάλογος, ούτε τοποθέτηση. Και με την επιδίωξη τα αποτελέσματα αυτής της νομοθέτησης να τα διακινείτε σαν δήθεν επιτυχίες και σαν δήθεν τομές και μεταρρυθμίσεις.

Ένα από τα πράγματα που καταψήφισε ο ελληνικός λαός, οι Έλληνες πολίτες, το 61,3% των πολιτών που συμμετείχαν στο δημοψήφισμα της 5ης Ιουλίου του 2015, δημοψήφισμα δεσμευτικό και όχι συμβουλευτικό, συνταγματικά δεσμευτικό, ήταν και η απόκρουση όλων των πρακτικών ιδιωτικοποίησης, εκχώρησης, των στοιχείων του δημοσίου πλούτου, της δημόσιας περιουσίας, των δημοσίων οργανισμών και επιχειρήσεων, του ορυκτού πλούτου, των στρατηγικών εργαλείων της χώρας, των οργανισμών σιδηροδρόμων, των αεροδρομίων και κάθε στοιχείου της περιουσίας του ελληνικού δημοσίου.

Τότε συσπειρωθήκατε στην αρχή κάποιοι και μετά όλοι οι κυβερνήσαντες και κάποια υποστυλώματα και διεκδικήσατε πάση θυσία να παραβιαστεί η εντολή των Ελλήνων πολιτών, του ελληνικού λαού.

Και σήμερα αυτό που φέρνετε είναι ένα νομοσχέδιο-πρόκληση, με το οποίο επιχειρείται να νομιμοποιήσετε άλλη μία προκλητική και αξιόποινου περιεχομένου σύμβαση που υπογράψατε εσείς, η Κυβέρνησή σας, με την εταιρεία «Energean Oil & Gas», «Ενεργειακή Αιγαίου Ανώνυμη Εταιρεία Έρευνας και Παραγωγής Υδρογονανθράκων», που δεν ξέρουμε ούτε πότε την υπογράψατε.

Κυρία Υφυπουργέ, αν σας είχαμε στο δικαστήριο, θα κάναμε ειδική διαδικασία έρευνας. Γιατί βλέπω ότι η παρούσα σύμβαση υποτίθεται ότι συνομολογείται στις 15 Μαρτίου του 2024 από δύο συμβαλλόμενα μέρη, αλλά για το ελληνικό δημόσιο υπογράφει ο κ. Αριστοφάνης Στεφάτος, διευθύνων σύμβουλος «ΕΔΕΥΕΠ Α.Ε.»

Ξέρετε, κύριε Φόρτωμα, πότε υπογράφει; Έχετε εικόνα; Πότε;

**ΦΙΛΙΠΠΟΣ ΦΟΡΤΩΜΑΣ:** Πολύ παλιότερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ παλιότερα;

Πολύ μεταγενέστερα,19-3-2024, ενώ η κ. Σαρδή, με ηλεκτρονική υπογραφή. Εντυπωσιάζομαι και πώς γίνεται αυτή η διαδικασία και θα με ενδιέφερε νομικά πώς καταρτίστηκε η σύμβαση. Προκύπτει από αυτή τη διαδικασία ότι δεν βρέθηκαν αυτοί που υπογράφουν.

Ο κ. Στεφάτος, λοιπόν, υπογράφει 19/3, η κ. Σαρδή υπογράφει 15/3 και ο κ. Σκυλακάκης, που μας έφυγε –μήπως τον φωνάξετε, κυρία Υφυπουργέ, και έρθει να μας διαφωτίσει-, υπογράφει 26/3.

Πώς έγινε αυτή η σύμβαση ακριβώς; Και πώς βρίσκονται αυτές οι ηλεκτρονικές υπογραφές διαφορετικής ημερομηνίας και ώρας, με πρώτη να υπογράφει την ιδιώτη, την εκπρόσωπο της «Energean Oil», Αικατερίνη Σαρδή; Πρώτη πρώτη υπογράφει, σας τα φέρνει. Σας τα φέρνει; Τα διακινείτε; Υπογράφετε στο ίδιο φύλλο, άλλη μέρα ο κ. Στεφάτος, άλλη μέρα ο κ. Σκυλακάκης. Και όλα αυτά εμφανίζονται παρ’ όλα αυτά ότι γίνονται την ίδια μέρα, στην Αθήνα, 15 Μαρτίου του ’24.

Εγώ απορώ ειλικρινά πώς φέρνετε αυτό το έγγραφο –έγγραφο;- στη Βουλή. Και απορώ πώς φέρνετε αυτή τη διαδικασία κύρωσης εκτός κάθε πλαισίου του Κανονισμού της Βουλής, ο οποίος σε καμμία περίπτωση δεν επιτρέπει τέτοια διαδικασία.

Έχουμε πει και στο παρελθόν –έφυγε τώρα και ο Εκπρόσωπος του ΠΑΣΟΚ και ο Εκπρόσωπος του ΣΥΡΙΖΑ, μείνατε μόνος σας- ότι αυτού του είδους οι διαδικασίες συνιστούν κοινοβουλευτικό ξέπλυμα. Έχουν τον χαρακτήρα ότι επιδιώκεται να δοθεί ο μανδύας κύρωσης από τη Βουλή μιας σύμβασης, η οποία δεν έχει τον χαρακτήρα ούτε διεθνούς συμβάσεως ούτε συμβάσεως που κυρώνεται με αυτή τη διαδικασία τη συνοπτική και την εσπευσμένη.

Το κάνετε για να διαχύσετε την ευθύνη, ότι κάποια Βουλή το ενέκρινε, αυτή εδώ η Βουλή –ελπίζω το κανάλι να δείξει ποια Βουλή εγκρίνει αυτή τη σύμβαση γιατί θα έχει ενδιαφέρον και στο δικαστήριο των εργαζομένων να δούμε με ποιες διαδικασίες προχωράνε αυτά- και να υπάρχει και να διατυπώνεται το επιχείρημα ότι η σύμβαση πέρασε από τη Βουλή.

Αυτά συνιστούν ιδιαίτερα τεχνάσματα αξιόποινων οικονομικά πράξεων, ποινικών οικονομικών αδικημάτων, τα οποία είναι αδιανόητο ότι τα επιστρατεύετε αξιοποιώντας τον μηχανισμό της νομοθετικής λειτουργίας. Και είναι αδιανόητο ότι το κάνετε μετά την κατάρρευση του ποσοστού σας κατά 13%, από το 41% που διαφημίζατε στο 28% που προσπαθείτε να το διαχειριστείτε, το κάνετε ενώ λέτε ότι πήρατε το μήνυμα των πολιτών, το κάνετε μία βδομάδα αφού κάνατε παρέμβαση στη δικαιοσύνη στην υπόθεση των εργαζομένων της «ΛΑΡΚΟ» –παρέμβαση με τροπολογία της νύχτας που κανένας Υπουργός δεν ήρθε να την υποστηρίξει, οκτώ Υπουργοί την υπέγραψαν και ούτε ένας δεν ήρθε να την υποστηρίξει- και το κάνετε προφασιζόμενοι ότι πρόκειται περί κύρωσης διεθνούς συμβάσεως.

Ποια είναι η διεθνής σύμβαση; Ποια είναι τα κράτη που συμβάλλονται και τη φέρνετε με κύρωση, με μία συνεδρίαση επιτροπής, χωρίς ακρόαση φορέων, χωρίς τήρηση της κοινοβουλευτικής διαδικασίας;

Εγώ θα ήθελα να είμαι σαφής. Στο σημείο αυτό θέτουμε ζήτημα, πρώτον, συνταγματικότητας της διαδικασίας και σαφούς ύπαρξης αντισυνταγματικότητας αυτής της μεθόδευσης. Θα μείνει στα Πρακτικά και θα φέρετε από κει και πέρα την ευθύνη.

Δεύτερον, θέτουμε θέμα ακυρότητας όλης αυτής της διαδικασίας και της λεγόμενης «κύρωσης» της σύμβασης.

Τρίτον, σας ενημερώνουμε ότι το ζήτημα της διαχείρισης του δημοσίου πλούτου και του ορυκτού πλούτου δεν είναι ζήτημα που είμαστε διατεθειμένοι να το αφήσουμε σε εσάς και σε καμμία από τις κυβερνήσεις που διαχρονικά απομυζούν το ελληνικό δημόσιο, διασπαθίζουν το δημόσιο χρήμα, εκχωρούν σε ημετέρους αντί πινακίου φακής πολύτιμα δημόσια αγαθά και παραβιάζουν σοβαρότατα δικαιώματα, ατομικά και κοινωνικά, μεταξύ των οποίων τα εργασιακά δικαιώματα των ανθρώπων που δίνουν τον ιδρώτα τους, το αίμα τους, τη ζωή τους εργαζόμενοι και το δικαίωμα όλων μας στο περιβάλλον, δικαίωμα που φαλκιδεύεται και καταστρατηγείται διαρκώς υπό την υποκριτική επίκληση μιας δήθεν «πράσινης» ανάπτυξης που το μόνο πράσινο που μπορεί να έχει είναι το χρώμα του χρήματος στις χώρες όπου τα χαρτονομίσματα είναι πράσινα.

Σήμερα καίγεται...

**ΦΙΛΙΠΠΟΣ ΦΟΡΤΩΜΑΣ:** (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είπατε;

**ΦΙΛΙΠΠΟΣ ΦΟΡΤΩΜΑΣ:** Τίποτα, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να μου πείτε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, μη διακόπτετε.

Κυρία Πρόεδρε, θέλετε πολύ χρόνο ακόμη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απλώς έχει πάντα ενδιαφέρον να καλείται κάποιος έστω να επαναλάβει αυτό που είπε, όχι να το υποστηρίξει.

Στη συγκεκριμένη υπόθεση και περίπτωση έχετε καταγράψει μαύρη διαδρομή και, δυστυχώς, έχετε καταγράψει επαναληπτική προσφυγή σε μεθόδους τρομοκράτησης των εργαζομένων, παρέμβασης στη δίκη τους, εκπομπής του μηνύματος ότι όποιος αντιστέκεται και διεκδικεί τιμωρείται. Ουσιαστικά συμπεριφέρεστε με τρόπο αντιδημοκρατικό, ακραία περιφρονητικό των δικαιωμάτων και της ζωής απλών ανθρώπων και αυτό το οποίο, δυστυχώς, μόνον υπηρετείτε είναι τα επιμέρους συμφέροντα με τα οποία συμβάλλεσθε όχι μόνον υπό το φως, αλλά και στο παρασκήνιο.

Άκουσα τον κ. Σκυλακάκη να επιχειρηματολογεί ότι αυτή η σύμβαση θα έχει όφελος για το ελληνικό δημόσιο, γιατί θα αποφέρει 2,5 εκατομμύρια σε βάθος χρόνου δεκαπέντε ετών. Είναι λυπηρό να επιστρατεύονται τέτοιες διατυπώσεις την ίδια ώρα που καίγεται η χώρα μας και δεν ιδρώνει το αυτί κανενός κυβερνώντος, την ίδια ώρα που υπονομεύεται το περιβάλλον και υποβαθμίζεται σταθερά και δεν ιδρώνει το αυτί κανενός, την ίδια ώρα που κλείνουν σε λίγο έξι χρόνια από το έγκλημα στο Μάτι και η Πολιτική Προστασία εξακολουθεί να βρίσκεται σε κατάσταση ακραίας υποβάθμισης και περιφρόνησης για την ανθρώπινη ζωή, την ίδια ώρα που τελικά ο κ. Μητσοτάκης εφαρμόζει αυτό που πομποδώς μου είπε πριν από δέκα μήνες, στα τέλη Αυγούστου, ότι είστε από άλλον πλανήτη, κυρία Κωνσταντοπούλου, αν νομίζετε ότι μπορούμε να προστατεύσουμε όλα τα δάση στη χώρα. Είστε από άλλον πλανήτη!

Εγώ, λοιπόν, και η Πλεύση Ελευθερίας εξακολουθούμε να επιμένουμε ότι δεν είμαστε από άλλον πλανήτη. Είμαστε από τον πλανήτη γη, τον οποίο υπερασπιζόμαστε, τον οποίο θέλουμε να διαφυλάξουμε, είμαστε από τη χώρα μας την Ελλάδα, την οποία αγαπάμε κι εσείς την καταστρέφετε, είμαστε εκείνες και εκείνοι που θα υπερασπιστούμε κάθε ανθρώπινη ύπαρξη, αλλά και κάθε ζωντανή ύπαρξη, τα ζώα, τα δέντρα, το φυσικό περιβάλλον, είμαστε εκείνοι που θα μας βρίσκετε απέναντι ολοένα και περισσότερο τώρα που βλέπω ότι φτάνετε να επιχειρηματολογείτε ότι ήταν μάλλον λάθος να αναγνωρίσετε ίσα δικαιώματα για όλους τους ανθρώπους. Ήταν μάλλον λάθος το νομοσχέδιο το οποίο μόνο η δική μας Κοινοβουλευτική Ομάδα ψήφισε χωρίς καμμία παρέκκλιση, χωρίς καμμία διαρροή και χωρίς καμμία κομματική πειθαρχία. Ήταν μάλλον λάθος η πολλή δημοκρατία και η πολλή ελευθερία και τώρα διορθώνετε επί το ορθόν, που είναι η γνωστή ροπή στον αυταρχισμό, στην αδιαφάνεια, στη διαφθορά, στη διαπλοκή, στην ανελευθερία, στις διακρίσεις, στην προσβολή της προσωπικότητας ανθρώπων, στην απαξίωση της ύπαρξης εργαζομένων, στην ισοπέδωση της ζωής οικογενειών και ολόκληρων περιοχών.

Κυρία Υφυπουργέ, φυσικά και αντιλαμβάνομαι ότι άφησαν πάλι έναν άνθρωπο και μάλιστα Υφυπουργό να υπερασπιστεί αυτά τα οποία δεν επιδέχονται υπεράσπισης, αντιλαμβάνομαι ότι η Κυβέρνηση προσδοκούσε να υπάρξει και επιδίωξε διαδικαστικά μια όσο το δυνατόν πιο σύντομη διαδικασία με άκυρη σύντμηση των προδιαδικαστικών ενεργειών, όπως αντιλαμβάνομαι συνολικά ότι βρίσκεστε σε δύσκολη θέση. Όμως, ξέρετε, δεν υπάρχει άφεση της ευθύνης για κανέναν και για καμμία. Όποιος δεν γνώριζε τώρα γνωρίζει, όποιος νόμιζε τώρα δεν μπορεί να νομίζει, όποιος δεν κατάλαβε τώρα σίγουρα έχει αντιληφθεί και ο καθένας και η καθεμιά εδώ μέσα αναλαμβάνουμε την ευθύνη μας.

Η Πλεύση Ελευθερίας δηλώνει απερίφραστα ότι καταψηφίζει το νομοσχέδιο αυτό. Το θεωρούμε άκυρο, αντισυνταγματικό και παράνομο. Θεωρούμε πρόκληση το ότι έρχεται προς κύρωση στη Βουλή και εμμένουμε και επιμένουμε ότι η πραγματική πολιτική για την κοινωνία δεν γίνεται σε άδειες αίθουσες, η πραγματική δημοκρατία δεν γίνεται ερήμην των πολιτών, η πραγματική υπεράσπιση του κοινωνικού συμφέροντος και του δημοσίου συμφέροντος δεν γίνεται στα παρασκήνια και στα σκοτάδια ύπουλα και στα μουλωχτά, αλλά γίνεται στο φως.

Τέλος, όλες και όλοι στο τέλος θα κριθούμε από τους πολίτες, οι οποίοι αργά ή γρήγορα, όσο έλεγχο και αν επιβάλλετε στην ενημέρωση, όσα παραπετάσματα και αν προτάσσετε στην πληροφόρηση, όσα εμπόδια και αν θέτετε στην πρόσβαση στην πληροφορία και στα στοιχεία, στο τέλος ενημερώνονται γιατί στο τέλος η αλήθεια πάντα λάμπει.

Η Πλεύση Ελευθερίας καταψηφίζει το νομοσχέδιο. Υπερασπίζεται την κοινωνία και την αλήθεια. Σας καλούμε ακόμα και σε αυτό το στάδιο –μπορείτε- να αποσύρετε το νομοσχέδιο αυτό. Θα είναι μία πράξη ευθύνης, θα είναι και ένα παράδειγμα σημαντικό προς τους νέους και τις νέες, προς τους εφήβους που θα κατακλύσουν την άλλη εβδομάδα τη Βουλή γιατί συνεδριάζει η Βουλή των Εφήβων και θα δώσουν εκείνοι το παράδειγμα, το υπόδειγμα και την εικόνα της γεμάτης Βουλής, το παράδειγμα, το υπόδειγμα και την εικόνα της συμμετοχής, τη ζωντάνια που επιβάλλεται στις δημοκρατικές διαδικασίες, αυτό δηλαδή που νοηματοδοτεί την ύπαρξή μας και αυτό στο οποίο βασίζεται το μέλλον.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Τη συνεδρίαση θα κλείσει η Υφυπουργός κ. Αλεξάνδρα Σδούκου.

Ορίστε, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αξιότιμοι κύριοι Βουλευτές, θα ήθελα να αντικρούσω, αν μου επιτρέπετε, κάποια επιμέρους σχόλια που ακούστηκαν σήμερα τα οποία είναι εσφαλμένα. Έχω την εντύπωση ότι προβάλλονται από έλλειψη γνώσης του πλαισίου και θα προσπαθήσω να τα καλύψω, όχι για να δημιουργήσουμε εντυπώσεις, ενώ γνωρίζουμε πολύ καλά ότι είναι ψευδή και εσφαλμένα.

Κυρία Κωνσταντοπούλου, δεν πρόλαβα να κάνω το ψάξιμο που ήθελα στο διαδίκτυο, επειδή αναφερθήκατε στο πώς γίνεται μια σύμβαση να υπογράφεται σε τρεις διαφορετικές ημερομηνίες…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο ίδιο χαρτί.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ναι, έμεινα στη μέση, αλλά είδα ότι το ίδιο ακριβώς έγινε και το 2015 επί ΣΥΡΙΖΑ όταν υπεγράφη η τέταρτη τροποποίηση, το ίδιο ακριβώς έγινε και όταν υπεγράφη και η πέμπτη τροποποίηση το 2018.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είχα φύγει από τον ΣΥΡΙΖΑ τότε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν σας διέκοψε κανείς. Μιλούσατε τόση ώρα και δεν σας διέκοψε κανείς.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Απλώς λέω ότι το ίδιο ακριβώς έγινε και τότε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αγνοείτε ότι εγώ συγκρούστηκα…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ, δεν σας διέκοψε κανείς. Δεν επιτρέπεται να διακόπτετε.

Ευχαριστώ πολύ.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ξεκινώ λέγοντας ότι το Υπουργείο υποστηρίζει αυτή την επέκταση της σύμβασης, γιατί πιστεύουμε ότι εξυπηρετεί το δημόσιο συμφέρον με πολλούς και συγκεκριμένους τρόπους. Πρώτον, γιατί το κάνουμε αυτό; Το κάνουμε γιατί θέλουμε να συνεχιστεί η παραγωγή υδρογονανθράκων στη χώρα, μία παραγωγή που παρ’ ότι μικρή πλέον, είναι αλήθεια ότι εισφέρει στο ελληνικό ενεργειακό μείγμα και έχει νόημα να συνεχιστεί. Υπάρχουν βεβαίως και σαφείς προοπτικές επαύξησής της και αυτό, αν θέλετε, εντάσσεται και στο ευρύτερο πρόγραμμά μας να μπορέσουμε να κάνουμε την Ελλάδα μια χώρα με σοβαρή και στιβαρή παρουσία στο κομμάτι της εξόρυξης υδρογονανθράκων.

Μπορούμε να είμαστε ως χώρα ηγέτες στην ανάπτυξη των ανανεώσιμων πηγών ενέργειας στην Ελλάδα και ναι, εφόσον έχουμε εμπορικά εκμεταλλεύσιμα κοιτάσματα, μπορούμε να είμαστε και μία Ελλάδα -γιατί όχι;- που μπορεί να είναι παραγωγός φυσικού αερίου, μακάρι και εξαγωγέας.

Δύο-τρία πράγματα, σε σχέση με τις εξορύξεις και την ενεργειακή πολιτική που ακούστηκαν από τον Πρόεδρο της Ελληνικής Λύσης, τον κ. Βελόπουλο. Κατ’ αρχάς, χαίρομαι πολύ που δηλώνει υποστηρικτής της εξόρυξης υδρογονανθράκων. Και εγώ είμαι μεταξύ αυτών και δουλεύω από διάφορες θέσεις τα τελευταία χρόνια, αλλά το ζητούμενο νομίζω εδώ είναι ότι δεν είμαστε εμείς ως άτομα, αλλά είναι η Κυβέρνηση και η πολιτεία και η ελληνική πολιτεία επί Κυβερνήσεως Κυριάκου Μητσοτάκη στηρίζει τις εξορύξεις πραγματικά, ουσιαστικά και όσο καμμία άλλη στο παρελθόν.

Κατά δεύτερον και σημαντικό, είπε ο πρόεδρος ότι δέκα χρόνια δεν έχει γίνει τίποτα. Και ρωτάω: Πόσο είναι διεθνώς ο χρόνος που χρειάζεται για την ανάπτυξη και την εκμετάλλευση ενός νέου κοιτάσματος υδρογονανθράκων; Αν το ψάξουμε, αν δούμε αυτό που ισχύει παντού στο εξωτερικό, υπάρχουν και κείμενα, όπως το London School of Economics, όπως σε άλλα πανεπιστήμια που λένε ότι χρειαζόμαστε περίπου δέκα με δώδεκα χρόνια, για να φτάσουμε στο σημείο να βγει το πρώτο βαρέλι, για να ξέρουμε τι λέμε.

Κατά τρίτον, επειδή μας λέτε ότι ως Κυβέρνηση δεν προχωράμε, θέλω να ρωτήσω: Ποιος κάνει την εξόρυξη; Την κάνουμε εμείς ή την κάνει ο ιδιώτης επενδυτής, ο παραχωρησιούχος; Εμείς μπορούμε να προδικάσουμε για μία επενδυτική απόφαση; Όχι είναι η απάντηση και γι’ αυτό και δεν θέλουμε να καλλιεργούμε προσδοκίες. Θα μπορούσαμε, ξέρετε, θα ήταν εύκολο να βγαίνουμε και να λέμε αύριο, μεθαύριο, σε λίγο ξεκινούν οι εξορύξεις. Κάποιοι άλλοι το κάνουν με ευκολία. Ακούω ότι πυροβολούμε στον αέρα αριθμό βαρελιών, ότι έχουμε τόσα. Κάποιοι μοιράζουν τα κέρδη, ήδη, από τις εξορύξεις σε συντάξεις τριών και τεσσάρων χιλιάδων. Εμείς αυτό δεν το λέμε. Δεν το λέμε, γιατί δεν λαϊκίζουμε και τι λέμε; Αυτό που λέμε είναι ότι είμαστε αισιόδοξοι, βάσιμα αισιόδοξοι, αλλά αναμένουμε τις αποφάσεις του επενδυτή.

Κατά τέταρτον, πάλι ειπώθηκε από τον Πρόεδρο, κ. Βελόπουλο, ότι δεν βοηθάμε την πρόοδο των εξορύξεων, πως δεν τις διευκολύνουμε τις εξορύξεις, δεν έχουμε τη συνέπεια, την αποφασιστικότητα. Εδώ σας παραπέμπω στην αρμόδια εθνική αρχή, την ΕΔΕΥΕΠ, η οποία τα τελευταία χρόνια προχωρά πιο γρήγορα από ποτέ, σε συνεργασία με τους παραχωρησιούχους.

Ενδεικτικά, την περίοδο 2013 μέχρι 2021, σε οκτώ χρόνια υλοποιήθηκαν μόλις δύο ερευνητικές γεωφυσικές έρευνες σε δεκατρείς μήνες, κύριοι Βουλευτές. Μεταξύ 2022 και 2023 υλοποιήθηκαν επτά θαλάσσιες έρευνες. Και την ΕΔΕΥΕΠ, την πρώην εταιρεία διαχείρισης υδρογονανθράκων, εμείς τη στηρίξαμε, εμείς την ενισχύσαμε. Τη στελεχώσαμε διεθνούς εμπειρίας και αναγνώρισης διοικητικά στελέχη, τις δώσαμε αρμοδιότητες κ.λπ., για να μπορεί και να προωθήσει και να ρυθμίσει, αλλά και να ελέγξει αυτό τον κλάδο.

Και κατά πέμπτο, για το τι κερδίζει η Ελλάδα από την παραχώρηση του Πρίνου. Ερωτηθήκαμε γι’ αυτό. Από το 2008 στο ελληνικό δημόσιο ως φόρους, εισφορές, έσοδα σε εταιρείες κοινής ωφέλειας σε εγχώριες επιχειρήσεις, έχουν εισρεύσει περίπου 430 εκατομμύρια ως απόρροια αυτής της παραχώρησης. Αυτό είναι το αποτύπωμα.

Παράλληλα, στην τοπική οικονομία της Καβάλας έχουν εισρεύσει από μισθούς, εργολαβίες, προμήθειες μισθώματα, περίπου άλλα 270 εκατομμύρια. Και αυτό είναι ένα αποτύπωμα. Λίγο θα μου πείτε. Μεγάλο, μικρό, είναι όμως, ένα αποτύπωμα στην τοπική κοινωνία. Έχουν επενδυθεί από την εταιρεία πάνω από 500 εκατομμύρια. Και αυτό είναι, επίσης, το αποτύπωμα και θα επενδυθούν πολλά περισσότερα για το κοίτασμα «Έψιλον», για την αποθήκη διοξειδίου του άνθρακα. Κι αυτό, επίσης, είναι αποτύπωμα.

Όλα αυτά με μια μικρή παραγωγή, που το 2018 ήταν περίπου τέσσερις χιλιάδες εκατό βαρέλια, το 2019 ήταν περίπου πάνω από τρεις χιλιάδες βαρέλια, είναι λιγότερα σίγουρα σήμερα σε σχέση με τα προηγούμενα χρόνια αλλά με μια σημαντική προοπτική αύξησης λόγω του κοιτάσματος «Έψιλον».

Κάτι τελευταίο σε σχέση με αυτά τα οποία ανέφερε ο Πρόεδρος, ο κ. Βελόπουλος, για τον λιγνίτη. Το ανέφερε και ο κ. Σκυλακάκης, θα το επαναλάβω και εγώ. Πόσο κοστίζει σήμερα το κόστος ρύπου για τον λιγνίτη; Κοστίζει σχεδόν 70 ευρώ, κύριοι Βουλευτές. Αυτό σημαίνει ότι οι παλιές μονάδες, οι λιγνιτικές μονάδες, έχουν 100 ευρώ κόστος μόνο από τον ρύπο. Σε αυτό, εάν προσθέσουμε το κόστος εξόρυξης συν το κόστος προσωπικού, συν όλα τα μεταβλητά κόστη, συν την απόσβεση, μιλούμε για ένα κόστος περίπου 150 ευρώ για κάθε μεγαβατώρα. Αυτή είναι η αναπτυξιακή δυναμική, διερωτώμαι, όταν το κόστος από ανανεώσιμες πηγές ενέργειας είναι στο μισό;

Ξαναγυρίζω στα επιχειρήματα που άκουσα και στο ποιος είναι ο λόγος για τον οποίον φέρνουμε αυτή τη σύμβαση σήμερα εδώ προς κύρωση, υποστηρίζοντας ότι εξυπηρετεί το δημόσιο συμφέρον. Αναφέρθηκα στον πρώτο λόγο.

Έρχομαι στον δεύτερο λόγο. Είναι, γιατί θέλουμε να προχωρήσει το σχέδιο για την αποθήκευση διοξειδίου του άνθρακα στα εξαντλημένα κοιτάσματα. Πρόκειται για μία νέα δραστηριότητα, πολύ σημαντική για τους στόχους επίτευξης της κλιματικής ουδετερότητας, μια δραστηριότητα που είναι απαραίτητη για τη διατήρηση σε ζωή στο μέλλον των ενεργοβόρων βιομηχανιών της χώρας. Σκεφθείτε, εάν χρειάζεται στο μέλλον οι βιομηχανίες της χώρας μας να πληρώνουν 200 και 300 ευρώ το CO2, πόσο ανταγωνιστικές θα είναι, ενώ την ίδια στιγμή θα μπορούμε ένα μέρος αυτών να το αποθηκεύουμε σε μία υποδομή στην Ελλάδα.

Είναι ένα έργο που έχει υποστήριξη και από την Ευρωπαϊκή Ένωση. Έχει ενταχθεί στο Ταμείο Ανάκαμψης με μία επιδότηση της τάξεως των 150 εκατομμυρίων. Αυτό το έργο έχει πολύ αυστηρά ορόσημα. Έχουμε, ήδη, περάσει ένα μέρος της σχετικής νομοθεσίας στο θεσμικό μας πλαίσιο και αυτή τη στιγμή υπάρχουν λιγότερα από πέντε σχετικά έργα σε λειτουργία στην Ευρώπη και άλλα μερικές δεκάδες υπό ανάπτυξη.

Επισημαίνω ότι σε όλη τη λεκάνη της Μεσογείου μόνο τρία τέτοια έργα υλοποιούνται. Το ένα από αυτά είναι στην Ελλάδα. Είναι στον Πρίνο και μάλιστα ούτε η αποθήκη του Πρίνου φθάνει, για να μπορέσει να καλύψει τις ανάγκες της εγχώριας βιομηχανίας σε αυτούς τους τομείς που δεν είναι δεκτικοί του εξηλεκτρισμού.

Εγώ αναρωτιέμαι: Ποια είναι η εναλλακτική που προτείνετε; Να κλείσουμε τα εργοστάσια, εάν το κόστος του ρύπου φτάσει στα 200 ή στα 300 ευρώ;

Τρίτος λόγος. Με αυτή τη χρονική επέκταση της σύμβασης αποφεύγουμε το ενδεχόμενο διακοπής λειτουργίας των εγκαταστάσεων και ανάληψης από το δημόσιο του σημαντικού κόστους αποξήλωσης και αποκατάστασης των εγκαταστάσεων. Αυτό νομίζω ότι αναγνωρίστηκε από όλους ή από τους περισσότερους. Μιλούμε για ένα κόστος αποκατάστασης άνω των 200 εκατομμυρίων, που οφείλουμε να τα βρούμε και να τα διαθέσουμε αύριο το πρωί, εάν δεν ανανεώσουμε αυτή τη σύμβαση.

**ΝΙΚΟΛΑΟΣ ΒΡΕΤΤΟΣ:** Δώστε μία παράταση…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κυρία Υφυπουργέ, ολοκληρώστε.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Βεβαίως.

Τέταρτον, επειδή ακούστηκαν πάλι σήμερα διάφορα για «δωράκια» και δοσοληψίες -ο κ. Ηλιόπουλος, μάλιστα, μίλησε για απατεώνες-, διερωτώμαι: Όταν υπέγραφε ο ΣΥΡΙΖΑ τις τροποποιήσεις, την τέταρτη και την πέμπτη τροποποίηση το 2015 και το 2018, ήταν και αυτοί απατεώνες; Όλο το Υπουργικό Συμβούλιο του ΣΥΡΙΖΑ υπέγραφε τότε τις τροποποιήσεις. Άρα, ήταν απατεώνες και αυτοί, προφανώς.

Επίσης, διερωτώμαι: Μία επιχείρηση, η οποία έχει επενδύσει πάνω από 500 εκατομμύρια στην Ελλάδα και έχει επενδύσει σχεδόν 3 δισεκατομμύρια στην Ανατολική Μεσόγειο σε αυτή τη δραστηριότητα, μία επιχείρηση που είναι εισηγμένη στο χρηματιστήριο είναι απατεώνες και αυτοί;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι πολύ καλοί, όπως και η «SIEMENS»!

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Επομένως, τη σκοπιμότητα αυτής της ανανέωσης νομίζω ότι την έχουμε αναγνωρίσει. Επίσης, έχουμε πει ότι το δημόσιο θα κληθεί με σημαντικό κόστος να αναλάβει το κόστος σφράγισης και αποκατάστασης των εγκαταστάσεων, με χρονοβόρες διαδικασίες και με μια μεγάλη οικονομική επιβάρυνση των φορολογουμένων.

Ακούστηκαν επίσης στην επιτροπή κάποιες αιτιάσεις για τις εγγυήσεις που παρείχε το ελληνικό δημόσιο, ώστε να λάβει η εταιρεία δάνειο το 2021.

Σε αυτό το σημείο θα ήθελα να θυμίσω ποιες ήταν οι συνθήκες που επικρατούσαν τότε λόγω της πανδημίας. Ήταν συνθήκες αρκετά ακραίες, ώστε για ένα διάστημα, κύριοι Βουλευτές, συμβόλαια φορτίων πετρελαίου έφταναν να τα διαπραγματεύονται ακόμα και σε αρνητικές τιμές τότε εξαιτίας της μειωμένης ζήτησης. Υπήρχαν δηλαδή πετρελαιοπαραγωγοί που πλήρωναν για να απαλλαγούν τότε από πετρέλαιο που είχαν παραγάγει. Η «ENERGEAN» τότε πούλαγε και κάτω από 10 δολάρια το βαρέλι. Θυμίζω επίσης κάτι αεροπλάνα που ταξίδευαν άδεια. Επρόκειτο για συνθήκες που υποχρέωσαν τότε όλες τις κυβερνήσεις να στηρίξουν τους πληττόμενους κλάδους για να μην καταρρεύσουν.

Αυτό έκανε και η ελληνική κυβέρνηση στηρίζοντας μία υγιή ελληνική επιχείρηση σε μια δύσκολη συγκυρία, στήριξη η οποία παρήχθη με τη μορφή των εγγυήσεων για δανεισμό. Δεν δώσαμε κάποια επιχορήγηση, εγγυηθήκαμε τα 90,5 εκατομμύρια που πήρε ως δάνειο από μία εμπορική τράπεζα και τα οποία τα επιστρέφει εντόκως. Τα δύο αυτά μέτρα εγκρίθηκαν από την Ευρωπαϊκή Επιτροπή και μάλιστα το δημόσιο εισπράττει κιόλας από το μέτρο αυτό. Αυτή τη διετία έχουμε εισπράξει πάνω από 2 εκατομμύρια ως προμήθεια από αυτή την εγγύηση.

Έκτον, ως προς τους λόγους, η πορεία της εταιρείας τα χρόνια που ακολούθησαν δικαίωσε αυτή την επιλογή γιατί η εταιρεία σήμερα αναπτύσσεται με έναν σταθερό ρυθμό, εμφανίζει κερδοφορία. Πριν από λίγες μέρες πούλησε το χαρτοφυλάκιό της σε τρεις χώρες του εξωτερικού έναντι σημαντικού τιμήματος, διατηρώντας όμως ακέραιη την παρουσία της στην Ελλάδα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άρα δεν είναι ελληνική εταιρεία.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Επίσης, υπάρχει και μια σύγχυση για το τι γίνεται και πού στον Πρίνο, μία σύγχυση που επαναλήφθηκε και εδώ σήμερα. Κάποιοι έχουν μπερδέψει την τύχη της υπόγειας αποθήκης φυσικού αερίου στη Νότια Καβάλα με το έργο της αποθήκευσης διοξειδίου στον Πρίνο. Επαναλαμβάνω ότι είναι δύο ξεχωριστά πράγματα. Το έργο του CCS αφορά τη δέσμευση. Είναι αυτό στο οποίο αναφέρθηκα προηγουμένως.

Κύριε Παφίλη, επειδή μιλήσατε για τις απολύσεις και τα εργασιακά, με κάθε σεβασμό στον εργαζόμενο και στον πρώην εργαζόμενο, θέλω να θυμίσω ότι αυτή ήταν μια διένεξη της εταιρείας -ήσασταν μάρτυρας στα δικαστήρια- με τους εργαζόμενους. Έγιναν καταλήψεις από ό,τι ξέρω στους χώρους, έγιναν επεισόδια, δεν μπορούσε να μπει, νομίζω, η διοίκηση, άλλοι εργαζόμενοι στο κτήριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι καημένοι!

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Αυτό έληξε τελικά τον Δεκέμβριο του 2021 με μία παρέμβαση του εισαγγελέα. Οι εργαζόμενοι τότε απολύθηκαν, όταν πάλι με παρέμβαση του εισαγγελέα, εξ όσων γνωρίζω, τους κάλεσε η εταιρεία να γυρίσουν πίσω, έστειλαν εξώδικα, επί τρεις μήνες, νομίζω, παρακαλούσαν τους εργαζόμενους να επιστρέψουν και δεν πήγαν ποτέ. Μπορεί να κάνω λάθος. Θα κριθεί στα δικαστήρια, κύριε Βουλευτά.

**ΑΘΑΝΑΣΙΟΣ ΠΑΦΙΛΗΣ:** Κρίθηκε. Αθωώθηκαν, σας λέω. Δεν το ξέρετε αυτό;

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Στο κομμάτι των εργατικών διαφορών έχουν εκδοθεί επτά πρωτόδικες αποφάσεις. Και οι επτά έκριναν τις απολύσεις ως νόμιμες. Βεβαίως συνεχίζεται η διαδικασία. Δεν είμαι εγώ αυτή που θα κρίνω το νόμιμο ή όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φέρατε τροπολογία.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Αυτή τη στιγμή υπάρχουν εκατόν πενήντα εργαζόμενοι. Έχουν γίνει προσλήψεις εκατό ατόμων. Αυτοί οι εκατό άνθρωποι που προσλήφθηκαν τα τελευταία χρόνια, είναι παιδιά ενός άλλου θεού;

Και, το τελευταίο, σε σχέση με τις αποζημιώσεις για την παραχώρηση. Μέχρι τώρα είναι γεγονός ότι στη σύμβαση δεν προβλεπόταν καμμία στρεμματική αποζημίωση. Εδώ τώρα μας κατηγορείτε που βάλαμε πρώτη φορά σήμερα σε αυτή τη σύμβαση στρεμματική αποζημίωση, ενώ δεν είχε προβλεφθεί ποτέ νωρίτερα.

Αυτό που θα ήθελα να πω κλείνοντας είναι ότι αυτή η έβδομη τροποποίηση έρχεται όχι απλά για να παρατείνει, αλλά για να διευθετήσει μια σειρά από διάφορα ζητήματα. Εξασφαλίζει τη συνέχεια της λειτουργίας και της εγκατάστασης και τη μετάβαση σε μία νέα εποχή της ενέργειας.

Είναι μια σύμβαση επωφελής για το δημόσιο συμφέρον, με τις παρατηρήσεις νομίζω να επικεντρώνονται σε κάποια επιμέρους σημεία όχι στον πυρήνα. Είναι μια σύμβαση που βρίσκεται σε συμφωνία με τους στόχους και τους σχεδιασμούς για τον μετριασμό της κλιματικής αλλαγής.

Με βάση αυτά, θα ήθελα να σας καλέσω να υπερψηφίσετε το συγκεκριμένο νομοσχέδιο και σας ευχαριστώ πάρα πολύ για τις απόψεις και τις παρεμβάσεις σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε συνάδελφε που παραπονιέστε, σε αυτού του είδους τις συμβάσεις μιλάει μόνο ο Υπουργός, ο Υφυπουργός δεν μιλάει, παρ’ όλα αυτά το επέτρεψα. Οπότε, καταλαβαίνετε ότι δεν είναι ό,τι καλύτερο να διπλασιάζεται ο χρόνος.

Ευχαριστώ πολύ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της έβδομης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της Ανώνυμης Εταιρείας με την επωνυμία «ENERGEAN OIL AND GAS- ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ»».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
|  Κύρωση της έβδομης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της Ανώνυμης Εταιρείας με την επωνυμία «ENERGEAN OIL AND GAS- ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Περιβάλλοντος και Ενέργειας: «Κύρωση της έβδομης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της Ανώνυμης Εταιρείας με την επωνυμία «ENERGEAN OIL AND GAS- ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ»» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 350α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.03΄ λύεται η συνεδρίαση για αύριο, ημέρα Παρασκευή 28 Ιουνίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**